Κυρίες και κύριοι συνάδελφοι, καλημέρα σας. Διαπιστωθείσης της απαρτίας, ξεκινάει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003, «Ποινική ευθύνη των Υπουργών», όπως ισχύει: Πρώτον, στις 29-6-2016 ποινική δικογραφία που αφορά τους Υπουργούς Οικονομικών, Δικαιοσύνης, Διαφάνειας και Ανθρωπίνων Δικαιωμάτων και στον Αναπληρωτή Υπουργό Εσωτερικών και Διοικητικής Ανασυγκρότησης με αρμοδιότητα σε θέματα προστασίας του πολίτη. Δεύτερον, στις 19-7-2016: Ποινική δικογραφία που αφορά τον πρώην Υπουργό Παιδείας και Θρησκευμάτων, κ. Κωνσταντίνο Αρβανιτόπουλο, και τον πρώην Υφυπουργό Παιδείας και Θρησκευμάτων κ. Συμεών Κεδίκογλου. Ποινική δικογραφία που αφορά τον Υπουργό Υγείας, κ. Ανδρέα Ξανθό, και τον Αναπληρωτή Υπουργό Υγείας, κ. Παύλο Πολάκη. Και ποινική δικογραφία που αφορά τον πρώην Υπουργό Υγείας, κ. Σπυρίδωνα - Άδωνι Γεωργιάδη. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Ρύθμιση θεμάτων αρμοδιότητας Υπουργείου Εθνικής Άμυνας». Η Διάσκεψη των Προέδρων αποφάσισε στη συνεδρίαση της 15ης Ιουλίου 2016 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και επί των τροπολογιών. Επειδή είναι και επί των τροπολογιών, συμφωνείτε - ο Υπουργός το δέχεται - να μιλήσει πρώτος ο Υπουργός, προκειμένου να τοποθετηθεί καταρχήν στο ποιες τροπολογίες κάνει δεκτές, ώστε να ξέρουν οι εισηγητές και οι Κοινοβουλευτικοί Εκπρόσωποι εξαρχής, για να μπορούν να τοποθετηθούν; Είναι βεβαίως και οι τροπολογίες, που είναι από δυο - τρεις άλλους Υπουργούς. Εξυπακούεται ότι μετά την τοποθέτηση των εισηγητών και των ειδικών αγορητών, οι αρμόδιοι Υπουργοί θα έρθουν και, επί τρίλεπτο ή πεντάλεπτο, θα παρουσιάσουν και θα υπερασπιστούν τις τροπολογίες τους. Άρα συμφωνείτε με αυτή τη διαδικασία; Δηλαδή κυρίως με το να αρχίσει ο Υπουργός; Γιατί έχει να ανακοινώσει, απ' ό,τι μου είπε, και αλλαγές επί του σχεδίου νόμου, που είναι πολλές, από παρατηρήσεις που έκαναν οι συνάδελφοι, και οι κυβερνητικοί Βουλευτές και της Αντιπολίτευσης, στη Διαρκή Επιτροπή. Συμφωνεί το Σώμα;
Το Σώμα συνεφώνησε.
Θα ήθελα τον λόγο, κύριε Πρόεδρε.
Παρακαλώ, κύριε Θεοχαρόπουλε.
Κύριε Πρόεδρε, η συνεδρίαση αυτή είχε εξαρχής κανονιστεί να γίνει την Πέμπτη, ενώ θα είχε τελειώσει και η προηγούμενη συνεδρίαση για τον εκλογικό νόμο. Σήμερα καλούμαστε σε πολύ λίγες ώρες, μέχρι τις 17.00΄ το απόγευμα, που - αν δεν κάνω λάθος - ξεκινάει...
Χονδρικά εκεί είναι.
Καλούμαστε, λοιπόν, να συζητήσουμε ένα νομοσχέδιο, το οποίο συζητήθηκε διεξοδικά στις επιτροπές. Έχει πάρα πολλά άρθρα και πολύ σημαντικά θέματα. Έρχονται και έξι υπουργικές τροπολογίες και πολλές βουλευτικές. Συνεπώς δεν μπορούμε να καταλάβουμε τον λόγο του κατεπείγοντος. Γιατί να μην πάει και αυτή η συζήτηση την επόμενη εβδομάδα, για να συζητηθεί αναλυτικά; Λέω μάλιστα ότι στις επιτροπές υπήρχε ένα συναινετικό κλίμα στη συζήτηση, το οποίο κλίμα θα χαλάσει όταν θα γίνει μία συζήτηση στην οποία δεν μπορούμε ουσιαστικά, γιατί έχουμε ελάχιστο χρόνο, να τοποθετηθούμε για όλα αυτά τα ζητήματα. Συνεπώς με βάση την αλλαγή που έγινε και συζητείται σήμερα το απόγευμα η διαδικασία του εκλογικού νόμου και έχουμε ελάχιστες ώρες, θα ήθελα από τους Υπουργούς να κάνουν δεκτή, έστω και τώρα, τη διαδικασία να πάμε ήρεμα να συζητήσουμε την επόμενη εβδομάδα ένα νομοσχέδιο, στο οποίο νομίζω ότι μπορούμε να βρούμε πολλά σημεία να συζητήσουμε και για βελτιώσεις του, ακόμα και μέσα στην Ολομέλεια. Σας ευχαριστώ.
Κατεγράφη η άποψή σας. Δεν νομίζω ότι οι Υπουργοί θα το αποσύρουν. Πάντως, υπενθυμίζω ότι έγινε και εχθές συζήτηση στη Διάσκεψη των Προέδρων από την Αντιπολίτευση, περίπου στο κλίμα που είπατε, αλλά η απόφαση είναι αυτή. Επομένως μην χάνουμε χρόνο.
Κύριε Πρόεδρε, τι θα γίνει αν δεν προλάβουμε;
Κύριε Λοβέρδο, εγώ εκτιμώ ότι σε οκτώ ώρες θα προλάβουμε, γιατί είδα ότι οκτώ άνθρωποι μίλησαν και στην επιτροπή. Άντε, να είναι διπλάσιος ο αριθμός σήμερα. Με τους χρόνους κ.λπ. νομίζω ότι θα προλάβουμε. Ο κύριος Υπουργός θα ανοίξει τη συνεδρίαση για να πει τις αλλαγές και για να πει ποιες τροπολογία κάνει δεκτές. Πέντε λεπτά αρκούν, κύριε Υπουργέ;
Θα προσπαθήσω, κύριε Πρόεδρε.
Θα υπάρξει μια ανοχή. Ορίστε, κύριε Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, μετά από την πολύ ενδιαφέρουσα συζήτηση που είχαμε στην Επιτροπή Εξωτερικών και Εθνικής Άμυνας αλλά και τις συζητήσεις που είχαμε με τα κόμματα και τους συναδέλφους, τις περισσότερες απόψεις για αλλαγές στο σχέδιο νόμου τις έχω κάνει δεκτές. Όπως, επίσης, θα κάνουμε δεκτές πολλές τροπολογίες και κατά τη διάρκεια της συζητήσεως θα μπορέσουμε, νομίζω, να συμφωνήσουμε σε αρκετά απ' τα θέματα τα οποία προτείνατε. Θέλω κατ' αρχάς να διαβάσω, όπως προβλέπεται από τον Κανονισμό, κύριε Πρόεδρε, τις νομοτεχνικές βελτιώσεις που αφορούν παρατηρήσεις συναδέλφων Βουλευτών και από την Κυβέρνηση και από την Αντιπολίτευση, που πιστεύω ότι θα δώσουν τη δυνατότητα να αντιμετωπίσουμε αυτό το σχέδιο νόμου του Υπουργείου Εθνικής Άμυνας με μια συγκατάθεση πολιτική, από όλες τις πλευρές. Έχουμε λοιπόν...
Μετά την ανάγνωση, τις καταθέτετε για να φωτοτυπηθούν και να μοιραστούν.
Ναι, κύριε Πρόεδρε. Τις έχω ήδη μοιράσει στα κόμματα από χθες, για να έχουν μια ενημέρωση πριν τη συζήτηση, αλλά θα τις διαβάσω και επισήμως, όπως προβλέπεται από τον Κανονισμό. Η πρώτη αφορά τον τίτλο του σχεδίου νόμου, που είναι: «Ρυθμίσεις θεμάτων αρμοδιότητας Υπουργείου Εθνικής Άμυνας και άλλες διατάξεις». Αυτό γίνεται, όπως αντιλαμβάνεστε διότι έχουν περιέλθει και από άλλα Υπουργεία έκτακτες τροπολογίες και αλλάζει ο τίτλος. Όσον αφορά την παρατήρηση που δέχθηκα από την κ. Κανέλλη από το Κομμουνιστικό Κόμμα Ελλάδας, αλλάζουμε στο άρθρο 2 την παράγραφο 3 και η φράση «είναι δυνατός ο καθορισμός της διατήρησης» αντικαθίσταται με τη φράση «καθορίζεται η διατήρηση». Όσον αφορά τις παρατηρήσεις από τον εισηγητή της Νέας Δημοκρατίας, της Ένωσης Κεντρώων, των Ανεξαρτήτων Ελλήνων, του ΠΑΣΟΚ, της Χρυσής Αυγής, αλλά και Βουλευτών του ΣΥΡΙΖΑ, στο άρθρο 11 στην παράγραφο 4 ως τελευταίο εδάφιο προστίθεται η περίοδος: «Στη συνεδρίαση του ΣΑΜ μετέχει για την παροχή γνώμης ο διευθυντής του οικείου ταμείου, εφόσον τα αξιοποιούμενα ακίνητα ανήκουν στο ΤΕΘΑ, το ΤΕΣ, στο ΤΑΑ και ο Πρόεδρος του οικείου ταμείου, εφόσον τα αξιοποιούμενα ακίνητα ανήκουν στο Μετοχικό Ταμείο Στρατού, στο Μετοχικό Ταμείο Ναυτικού και στο Μετοχικό Ταμείο Αεροπορίας». Στην παράγραφο 11 του άρθρου 11 η φράση «η οποία αναρτάται στην επίσημη ιστοσελίδα του ΥΠΕΘΑ, παρέχει στο οικείο ταμείο την εντολή» αντικαθίσταται με τη φράση «δίνει εντολή στα ΤΕΘΑ, ΤΕΣ και ΤΑΑ και διατυπώνει πρόταση στο Μετοχικό Ταμείο Στρατού, Μετοχικό Ταμείο Ναυτικού και Μετοχικό Ταμείο Αεροπορίας». Εδώ δέχτηκα την παρατήρηση, η οποία έγινε, δηλαδή να αποφασίζουν τα μετοχικά ταμεία να έχουν την τελική απόφαση στα διοικητικά τους συμβούλια, όπως όλοι οι συνάδελφοι ζητήσατε. Στο άρθρο 18, στην προστιθέμενη με την παράγραφο 10, νέα παράγραφο 8 στο άρθρο 24 του ν.3883/2010, διαγράφεται η λέξη «ελάχιστα» και η φράση «ανεξαρτήτως κενών οργανικών θέσεων». Και αυτό είναι ένα αίτημα συναδέλφων Βουλευτών. Στην παράγραφο 26, μετά τη φράση «Ανώτερες Στρατιωτικές Σχολές Υπαξιωματικών» προστίθεται και η φράση «καθώς και στους αντίστοιχους που προέρχονται από την κατηγορία των μονιμοποιηθέντων εθελοντών του ν.δ.445/1974 και των μονιμοποιηθέντων εθελοντριών» - αφορά τις εθελόντριες, το έθεσαν αρκετοί συνάδελφοι αυτό - «του ν.705/1977». Είναι για το θέμα τις ισότητας μεταξύ ανδρών και γυναικών, όπως το θέσατε στη Βουλή. Στο άρθρο 26, αριθμείται η μοναδική παράγραφος του άρθρου σε παράγραφο 2 και προστίθεται νέα παράγραφος, όπως ζητήθηκε, στο τέλος της παραγράφου 1 του άρθρου 12 του ν.δ.445/1974 (Α΄160), όπως αυτή τροποποιήθηκε με την παράγραφο 3 του άρθρου 3 του ν.2109/1992. Προστίθεται το εδάφιο ως εξής: «Ειδικά οι Μόνιμοι Λοχίες, Κελευστές και Σμηνίες που έχουν αποφοιτήσει από Ανώτερες Στρατιωτικές Σχολές Υπαξιωματικών τριετούς διάρκειας φοίτησης, μπορούν να προάγονται αν έχουν συμπληρώσει στον βαθμό αυτό τουλάχιστον δύο έτη». Είναι αυτό που ζητήσαμε να μειωθεί κατά ένα έτος. Στο άρθρο 34 διαγράφεται η αρίθμηση της μοναδικής παραγράφου του άρθρου. Στο άρθρο 36 στην παράγραφο 3, στο τέλος της πρώτης περιόδου διαγράφεται η τελεία και προστίθεται η φράση «υπό την επιφύλαξη της παραγράφου 5 του άρθρου 41 του παρόντος νόμου». Κύριε Λοβέρδε, αυτό το ζητήσατε εσείς. Το δεχόμαστε. Στο άρθρο 41 προστίθεται η παράγραφος 5 ως εξής: «Οι ελεγκτές της Μονάδας Εσωτερικών Υποθέσεων απαγορεύεται να μετέχουν ως μέλη σε διοικητικά ή εποπτικά συμβούλια νομικών προσώπων που υπάγονται στο ΥΠΕΘΑ ή εποπτεύονται απ' αυτό. Η ίδια απαγόρευση ισχύει και για τους οικονομικούς επιθεωρητές - αξιωματικούς του Ελεγκτικού Σώματος και του Στρατού Ξηράς, καθώς και τους οικονομικούς αξιωματικούς του Πολεμικού Ναυτικού και της Πολεμικής Αεροπορίας για τον χρόνο που υπηρετούν ως οικονομικοί επιθεωρητές στους οικείους κλάδους». Αυτό αφορά την παρατήρηση που κάνατε ότι ο ελεγκτής θα είναι και ελεγχόμενος. Στο άρθρο 47 στην παράγραφο 10, η φράση του πρώτου εδαφίου «οι οποίοι τέθηκαν εκτός οργανικών θέσεων στην τελευταία γι' αυτούς κρίση πριν από την ημερομηνία έναρξης ισχύος του παρόντος νόμου» αντικαθίσταται με τη φράση «από την 24η Σεπτεμβρίου του 2010» και η φράση του δεύτερου εδαφίου «επανέρχονται με προεδρικό διάταγμα στην υπηρεσιακή κατάσταση που τελούσαν πριν από την ημερομηνία της τελευταίας κρίσης τους και κρίνονται εκτάκτως εντός δύο μηνών από την έκδοση του ως άνω διατάγματος» αντικαθίσταται ως εξής: «Κρίνονται εκτάκτως εντός δύο μηνών από την υποβολή της και εκδίδονται τα προεδρικά διατάγματα και οι λοιπές διοικητικές πράξεις που απαιτούνται για την εφαρμογή του πρώτου εδαφίου». Στην παράγραφο 11 του άρθρου 47, μετά τη φράση «Ανώτερες Στρατιωτικές Σχολές Υπαξιωματικών» προστίθεται η φράση «καθώς και η κατηγορία των μονιμοποιηθέντων εθελοντών του ν.δ445/1974 και των μονιμοποιηθεισών εθελοντριών του ν.705». Και αυτό αφορά τις γυναίκες που δεν είχαν την ίδια αντιμετώπιση με τους άντρες υπαξιωματικούς. Νομοθετικές βελτιώσεις στην αιτιολογική έκθεση του νομοσχεδίου. Νομοτεχνικές βελτιώσεις στην αιτιολογική έκθεση του άρθρου 10. Η αιτιολογική έκθεση επί του άρθρου αναδιατυπώνεται ως εξής: «Με το άρθρο αυτό ορίζεται ότι η αποστολή της νέας υπηρεσίας θα είναι αποκλειστικά η αξιοποίηση των ακινήτων ιδιοκτησίας του Ταμείου Εθνικής Άμυνας, του Ταμείου Εθνικού Στόλου και του Ταμείου Αεροπορικής Άμυνας προς όφελος των Ενόπλων Δυνάμεων και των στελεχών τους, καθώς και των ακινήτων του Μετοχικού Ταμείου Στρατού και των Μετοχικών Ταμείων Ναυτικού και Αεροπορίας, προς όφελος των μετόχων τους». Είναι ξεκάθαρο πια αυτό το οποίο ζητήθηκε από τους συναδέλφους. «Από την ως άνω περιουσία δεν επιδέχονται αξιοποίησης τα ακίνητα του ΤΕΘΑ, ΤΕΣ και ΤΑ που έχουν διατεθεί για την εκπλήρωση επιχειρησιακών αναγκών σε καιρό ειρήνης ή πολέμου, είτε θεωρούνται αναγκαία για την εκπλήρωση τέτοιων αναγκών, καθώς θεμελιώδης προϋπόθεση είναι να μην μεταβάλλεται η χρήση ακινήτων που κρίνονται απαραίτητα για την προάσπιση της εθνικής άμυνας και ασφάλειας. Επίσης, η αξιοποίηση ακινήτων τα οποία έχουν διατεθεί στα ταμεία μέσω δωρεάς ή διαθήκης οφείλει να είναι εναρμονισμένη με τη βούληση αντιστοίχως του δωρεοδότη ή του διαθέτη, σύμφωνα με τις επιταγές του Συντάγματος. Η αξιοποίηση δε της ακίνητης περιουσίας έχει ως στόχο την απόκτηση προσόδων για τη βελτίωση των συνθηκών εργασίας και διαβίωσης του στρατιωτικού προσωπικού των Ενόπλων Δυνάμεων, καθώς και την κάλυψη μέρους των χρηματοδοτικών αναγκών του ΥΠΕΘΑ, ιδίως όσον αφορά τη βελτίωση των υποδομών για την κάλυψη των επιχειρησιακών αναγκών των Ενόπλων Δυνάμεων». Είναι οι διευκρινίσεις που ζητήθηκαν από τους συναδέλφους και μπαίνουν και στην αιτιολογική έκθεση για να μην υπάρχει διαφορά. Στο άρθρο 11, στην αιτιολογική έκθεση της παραγράφου 11 του εν λόγω άρθρου απαλείφεται η φράση «που ολοκληρώνεται με απόφαση του ΣΑΜ». Ολοκληρώνεται με απόφαση των μετοχικών ταμείων. Στην αιτιολογική έκθεση επί της παραγράφου 10 του εν λόγω άρθρου και συγκεκριμένα στην πρώτη περίοδο, η φράση «κρίνονται προακτέοι ανεξαρτήτως κενών οργανικών θέσεων» αντικαθίσταται από τη φράση «εφόσον κριθούν προακτέοι, προάγονται». Όπου στην αιτιολογική έκθεση της παραγράφου 26 του εν λόγω άρθρου αναγράφονται οι κατά ζεύγη αριθμοί «1989-1990» και «1991-1992», αντικαθίστανται» - είναι ορθή η παρατήρηση από τους συναδέλφους - «από τους κατά ζεύγη αριθμούς «1988-1989» και «1990-1991» αντίστοιχα. Στην αιτιολογική έκθεση της παραγράφου 26 προστίθεται νέο εδάφιο ως εξής: «Η διάταξη καταλαμβάνει το ρυθμιστικό της εύρος και τους προερχόμενους για την κατηγορία των μονιμοποιηθέντων εθελοντών του ν.δ.445 και των μονιμοποιηθεισών εθελοντριών». Αυτά είναι, όπως τα έχετε παρατηρήσει, και έχουν γίνει αλλαγές. Στα άλλα δεν χρειάζεται νομίζω να συνεχίσω. Έχουν μοιραστεί.
Όχι, απλά περιμένουμε να τις υπογράψει ο κ. Καλογήρου για να κατατεθούν στα Πρακτικά, άσχετα που έχουν δοθεί στους επικεφαλής των κομμάτων, των εισηγητών, για να διανεμηθούν μετά. Τώρα πείτε μας τις υπουργικές τροπολογίες που κάνετε δεκτές.
Θα μιλήσω, κύριε Πρόεδρε και για τις υπουργικές και για τις βουλευτικές για να μπορούν οι συνάδελφοι να έχουν μια εικόνα σε όλα. Τέθηκαν θέματα από πολλούς συναδέλφους που αφορούν τη σταδιοδρομική εξέλιξη των ΕΜΘ, των Εθελοντών Μακράς Θητείας. Πράγματι, υπάρχει θέμα. Δηλαδή, σε έναν εθελοντή μακράς θητείας, ο οποίος θα κάνει σπουδές και θα πάρει πτυχία και μεταπτυχιακά, δεν μπορούμε να του κόβουμε τη δυνατότητα να μπορεί να προάγεται σε Αξιωματικό. Δεσμευόμαστε, λοιπόν, με τον Αναπληρωτή Υπουργό να το συζητήσουμε και με τη στρατιωτική ηγεσία αλλά και με την Αντιπολίτευση και να το ρυθμίσουμε το θέμα αυτό με έναν δίκαιο τρόπο, ο οποίος όμως θα μπορεί να καλύπτεται και από τις οικονομικές ανάγκες. Εάν κάναμε δεκτές τις τροπολογίες όπως είχαν γίνει - και μάλιστα τις είχε προτείνει και ο Αναπληρωτής Υπουργός - αυτές θα είχαν μια κοστολόγηση της τάξεως των 40 εκατομμυρίων ευρώ για τον φετινό προϋπολογισμό, που δεν μπορούμε να αντιμετωπίσουμε. Ήταν κυρίως οικονομικό το θέμα και δεν μπορούμε αυτή τη στιγμή να το λύσουμε. Δεσμευόμαστε, όμως, δημόσια ότι και τη σταδιοδρομική εξέλιξη των Εθελοντών Μακράς Θητείας και το θέμα των Αξιωματικών της ΣΜΑ όπου αφορά την αρχαιότητα και όσον αφορά τις τάξεις ΑΣΣΥ1990 για τη σταδιοδρομία τους και το ασφαλιστικό όπου υπάρχει μια αδικία και για τη δυνατότητα παραμονής μέχρι το πεντηκοστό όγδοο έτος ηλικίας όλων των στελεχών των Ενόπλων Δυνάμεων που το επιθυμούν, μέσα στους επόμενους μήνες και πάντως πριν από τη λήξη της περιόδου θα τα αντιμετωπίσουμε. Είναι δίκαια θέματα, είναι θέματα που αφορούν πάρα πολλά στελέχη των Ενόπλων Δυνάμεων και θα τα λύσουμε. Ανοίγουμε διάλογο και με τη στρατιωτική ηγεσία και με τα πολιτικά κόμματα. Θέλουμε, κύριοι συνάδελφοι, να συμμετέχετε σε αυτόν τον διάλογο για να μπορέσουμε να βρούμε λύσεις. Όσον αφορά τις υπουργικές τροπολογίες, έχουμε μια τροπολογία για τα ΑΕΙ που αναφέρεται…
Κύριε Υπουργέ, διαβάστε σας παρακαλώ τον γενικό αριθμό για να μπορούν να παρακολουθήσουν οι συνάδελφοι. Η 558 είναι μήπως, του κ. Βίτσα και του κ. Φίλη;
Ναι, του κ. Βίτσα και του κ. Φίλη. Αφορά την ίδρυση επώνυμης έδρας, η οποία θα φέρει την επωνυμία του Γενικού Επιτελείου Εθνικής Άμυνας. Το ύψος της δαπάνης είναι 26.000.000 ευρώ για την πρώτη εφαρμογή της ρύθμισης. Την κάνουμε δεκτή την τροπολογία αυτή.
Η τελευταία, η 566, γιατί έχετε δύο. Αυτή την κάνετε δεκτή;
Ναι, την κάνουμε δεκτή. Η τροπολογία του κ. Κουρουμπλή και του κ. Τόσκα που είναι για την τροποποίηση του άρθρου 119 του ν.4249/2014 με το καθεστώς που διέπει το εθελοντικό σύστημα πολιτικής προστασίας, είναι μια τροπολογία που θα την αναπτύξει ο κ. Κουρουμπλής.
Αυτή έχει γίνει δεκτή στην επιτροπή, κύριε Υπουργέ.
Είναι εκπρόθεσμος.
Έγινε δεκτή απ' ό,τι βλέπω εδώ στη Διαρκή Επιτροπή, άρα δεν χρειάζεται. Έχει μπει ως άρθρο.
Τη ρύθμιση - γνωμοδότηση του Υπουργείου Εσωτερικών και Διοικητικής Ανασυγκρότησης, δηλαδή την τροπολογία 549 με ειδικό 44, θα την αναπτύξουν οι Υπουργοί. Την κάνουμε δεκτή. Τον καθορισμό για τα ΑΕΙ την είπαμε. Η παροχή δυνατότητας επανένταξης στις τάξεις μονίμων στελεχών ή στην παραγωγική σχολή από την οποία διεγράφησαν των σπουδαστών της Σχολής Ικάρων που αποτυγχάνουν στην πτητική δοκιμασία, η 559 με ειδικό 50, γίνεται κι αυτή δεκτή. Η τροπολογία με γενικό αριθμό 565 και ειδικό 52 που συμπληρώνει τις διατάξεις του άρθρου 7γ του ν.3691/2008 που αναφέρεται στο προσωπικό και τη λειτουργία των μονάδων της αρχής καταπολέμησης νομιμοποίησης εσόδων εγκληματικές δραστηριότητες και χρηματοδότηση της τρομοκρατίας, γίνεται κι αυτή δεκτή. Όσον αφορά τις τροπολογίες των συναδέλφων Βουλευτών της Ενώσεως Κεντρώων, του κ. Γεώργιου - Δημητρίου Καρρά, σε σχέση με τα ναυπηγεία Ελευσίνας και του ΠΑΣΟΚ, του κ. Λοβέρδου, σε σχέση με τα ναυπηγεία Ελευσίνας θέλουμε μέχρι το τέλος της ψήφισης να κάνουμε δεκτό το θέμα αυτό. Είναι ένα θέμα όμως που θα παρακαλέσω να το διατυπώσετε μαζί με τον Αναπληρωτή Υπουργό μέσα στις επόμενες ώρες, να το συζητήσετε μαζί και να υπάρξει συναίνεση των κομμάτων για να μπορέσουμε να κάνουμε δεκτή μια τροπολογία, αλλά να την κάνουμε δεκτή με ένα κείμενο που θα συνδιαμορφώσετε οι προτείνοντες Βουλευτές μαζί με την Αναπληρωτή Υπουργό γιατί πράγματι για τα ναυπηγεία Ελευσίνας πρέπει να βρεθεί λύση. Όσον αφορά την τροπολογία με γενικό αριθμό 550 και ειδικό 45 των συναδέλφων του ΣΥΡΙΖΑ για τις εθελόντριες της Πολεμικής Αεροπορίας, έχουμε μια νομοθετική παρέμβαση. Ουσιαστικά θα την κάνουμε δεκτή, αλλά θα παρακαλέσω να την συνδιατυπώσετε με τον Υπουργό Αναπληρωτή για να την εντάξουμε. Τέλος, υπάρχει μια τροπολογία που κατέθεσε ο κ. Δημοσχάκης.
Όχι μόνο εγώ, όλοι οι συνάδελφοι με πρώτον τον κ. Δαβάκη.
Όλοι οι συνάδελφοι, εντάξει. Ο κ. Κυριαζίδης, ο κ. Καββαδάς, ο κ. Βορίδης, ο κ. Βλάσης, ο κ. Δήμας. Είδα το θέμα. Εξετάσαμε το θέμα για τις ατέλειες αναπήρων που έχουν τεθεί σε πολεμική διαθεσιμότητα. Έχετε δίκιο. Γιατί ενώ είχε ρυθμιστεί το θέμα, δεν είχε ρυθμιστεί ουσιαστικά η αποκατάσταση των ανθρώπων αυτών να παίρνουν κάποιο αμαξίδιο. Την κάνω δεκτή. Νομίζω ότι θα μπορέσουμε να την εντάξουμε μέσα στο νομοσχέδιο. Θα παρακαλέσω μόνο για τη διατύπωση να συζητήσετε με τους νομικούς συμβούλους για να μπορέσει να καλύπτει πλήρως τους συναδέλφους. Άλλες τροπολογίες που είδα και στον Τύπο δεν τις έχω πάρει. Υπάρχει για παράδειγμα κάποια τροπολογία για τους καπνοπώλες που κατέθεσε ο συνάδελφος κ. Δημήτριος Καμμένος. Είναι ένα δίκαιο αίτημα, αλλά αντιλαμβάνεστε ότι δεν μπορώ να δεχθώ τροπολογία αν δεν υπάρχει η συνοδεία της κοστολόγησης από το Γενικό Λογιστήριο του Κράτους. Κατ' αρχάς, να σας πω ότι είμαστε θετικοί, αλλά δεν μπορούμε να κάνουμε δεκτή μια τροπολογία, αν δεν έχει υπογραφεί από το Υπουργείο Οικονομικών. Θα παρακαλέσω, λοιπόν, αν μπορείτε μέχρι το τέλος της συνεδρίασης να το συζητήσετε με το Υπουργείο Οικονομικών, με το Γενικό Λογιστήριο του Κράτους. Αν υπάρχει συναίνεση, εμείς δεν έχουμε καμμία αντίρρηση. Όσον αφορά το θέμα του συνδικαλισμού που έθεσε η κ. Μπακογιάννη, άλλαξε. Αλλάξαμε τη διατύπωση.
Πώς άλλαξε; Δεν υπάρχει κανένα κείμενο.
Διατύπωσα και στην επιτροπή την αλλαγή. Έχει μπει ως άρθρο.
Άρθρο 50.
Ο κύριος Αναπληρωτής είπε ότι δεν άλλαξε η τροπολογία για τον συνδικαλισμό.
Στο γραπτό κείμενο αλλαγή δεν έχουμε δει.
Είναι το άρθρο 50.
Προστέθηκε ως άρθρο 50 και είναι στη διάθεσή σας. Δεν υπάρχει ως τροπολογία. Μπαίνει ως άρθρο 50 με την επαναδιατύπωση που συμφωνήσαμε. Είναι στα κείμενα που έχουν μοιραστεί. Ως άρθρο 50 διευκρινίζεται ξεκάθαρα ότι ο ρόλος στα Συμβούλια Μεταθέσεων θα είναι ο ρόλος του παρατηρητού και μόνο. Δέχομαι, δηλαδή, τις παρατηρήσεις, οι οποίες έγιναν. Δεν μπορεί να υπάρχει συμμετοχή στο Συμβούλιο Μεταθέσεων. Το δέχτηκαν και οι συνάδελφοι που υπογράψαν την τροπολογία. Την έχουμε επαναδιατυπώσει ως άρθρο 50. Ξαναδείτε την. Αν υπάρχουν και άλλες παρατηρήσεις, μέχρι το τέλος της συνεδρίασης θα τις συζητήσουμε.
Στο διανεμηθέν δεν υπάρχει.
Εγώ σε αυτό που έχω στα χέρια μου υπάρχει. Να διανεμηθεί παρακαλώ, κύριε Πρόεδρε, όπως επαναδιατυπώθηκε.
Εντάξει. Είναι μέσα στο κείμενο.
Δεν υπάρχει.
Πώς δεν υπάρχει;
Στο κείμενο που βλέπω αυτή τη στιγμή το νομοσχέδιο τελειώνει στο άρθρο 43.
Αν υπάρχουν στην άλλη πλευρά της Αίθουσας, εμείς πάντως εδώ πέρα δεν τα έχουμε.
Δείτε, λοιπόν, κυρίες και κύριοι συνάδελφοι. Ξέρω ότι υπάρχουν κάποιες επιφυλάξεις. Νομίζω ότι έτσι όπως έχει διατυπωθεί το άρθρο 50 μπορεί να γίνει αποδεκτό και θα είναι σημαντικό να γίνει αποδεκτό από το σύνολο των συναδέλφων της Βουλής των Ελλήνων. Κύριε Πρόεδρε, ευχαριστώ πολύ. Ζητώ συγγνώμη για τον χρόνο. Επαναλαμβάνω ότι το Υπουργείο Εθνικής Άμυνας κατά την διάρκεια της συζήτησης είναι ανοικτό σε παρατηρήσεις συναδέλφων τώρα που θα ακούσουμε και τις ομιλίες των εισηγητών. Εάν υπάρχουν και κάποιες άλλες αλλαγές που πρέπει να γίνουν, προκειμένου να υπάρχει συναίνεση, θα τις κάνουμε. Ευχαριστώ πολύ.
Ωραία. Με αυτές, λοιπόν, τις διευκρινίσεις να ξεκινήσουμε με τον εισηγητή της Πλειοψηφίας τον συνάδελφο κ. Γεώργιο Ντζιμάνη. Παρακαλώ ανοίξτε την ηλεκτρονική εγγραφή, έτσι ώστε όσοι συνάδελφοι θέλουν να ξεκινήσουν τις εγγραφές τους. Ορίστε, κύριε συνάδελφε, έχετε τον λόγο για δεκαπέντε λεπτά.
Κύριε Πρόεδρε, κύριοι Υπουργοί, κυρίες και κύριοι συνάδελφοι, κατ' αρχάς καλημέρα σας. Κατά δεύτερον, θέλω να πω ότι δεν ξεχνάμε ότι σαν χθες πριν σαράντα δύο χρόνια είχαμε την εισβολή του Αττίλα στην Κύπρο. Η εισβολή αυτή είχε σαν αφορμή το πραξικόπημα που έκανε η χούντα των Αθηνών για την κατάλυση της Κυπριακής Δημοκρατίας. Αποτέλεσμα της εισβολής ήταν η παράνομη κατοχή του 40% του νησιού, η οποία συνεχίζεται και σήμερα, η προσφυγιά του κυπριακού λαού, νεκροί και χίλιοι εξακόσιοι δεκαεννιά αγνοούμενοι. Η χώρα μας συνεχίζει όλα αυτά τα χρόνια την προσπάθειά της για επίλυση του Κυπριακού σε όλα τα επίπεδα, για μια Κύπρο ελεύθερη και ανεξάρτητη, που να λειτουργεί μέσα στο πλαίσιο του ΟΗΕ και της Ευρωπαϊκής Ένωσης. Κύριοι συνάδελφοι, εισάγεται σήμερα στην Ολομέλεια της Βουλής προς ψήφιση το σχέδιο νόμου: «Ρύθμιση θεμάτων αρμοδιότητας Υπουργείου Εθνικής Άμυνας». Το σχέδιο νόμου έχει ως στόχους: Πρώτον, τη ρύθμιση βασικών αναγκών οργάνωσης και δομής των Ενόπλων Δυνάμεων μέσω της σύστασης νέων υπηρεσιών και της συγχώνευσης άλλων. Δεύτερον, τη ρύθμιση ζητημάτων ασφαλείας και εξοπλιστικής επάρκειας των Ενόπλων Δυνάμεων. Τρίτον, την βελτίωση σημαντικού αριθμού ρυθμίσεων σταδιοδρομικής φύσεως, ιεραρχίας, εξέλιξης και υπηρεσιακής αξιοποίησης στελεχών των Ενόπλων Δυνάμεων. Το σύνολο των ρυθμίσεων συνεισφέρει στην επαύξηση της αποδοτικότητας και της αποτελεσματικότητας, τη βελτίωση των όρων εργασίας του προσωπικού, καθώς και τη διαμόρφωση των προϋποθέσεων συνεργασίας με λοιπούς φορείς του δημοσίου. Το σχέδιο νόμου διαρθρώνεται σε επτά κεφάλαια. Το πρώτο κεφάλαιο του νόμου περιλαμβάνει τέσσερα άρθρα, με τα οποία καταργούνται μετά από ένα στάδιο μετάβασης δύο ετών οι υφιστάμενες Σχολές Υπαξιωματικών της Πολεμικής Αεροπορίας και δημιουργείται μια Ενιαία Σχολή Μονίμων Υπαξιωματικών Αεροπορίας. Σύμφωνα με τον σχεδιασμό στη ΣΜΥΑ προβλέπεται να λειτουργούν και οι τρεις κατευθύνσεις κατ' αντιστοιχία προς τις ειδικεύσεις των σχολών που καταργούνται. Η νέα σχολή θα ενταχθεί στην ανώτερη βαθμίδα της τριτοβάθμιας εκπαίδευσης. Η διάρκειά της θα είναι τριετής και οι απόφοιτοί της θα ονομάζονται μόνιμοι σμηνίες. Με τη ρύθμιση αυτή επιχειρείται η αναβάθμιση της παρεχόμενης εκπαίδευσης στους Υπαξιωματικούς της Πολεμικής Αεροπορίας, η εξοικονόμηση προσωπικού, υλικών και οικονομικών πόρων, η ενότητα διοικήσεως, καθώς και η ανάπτυξη ενιαίου πνεύματος για τους υπαξιωματικούς της Πολεμικής Αεροπορίας. Το δεύτερο κεφάλαιο περιλαμβάνει τέσσερα άρθρα με τα οποία ρυθμίζεται η σύσταση και η λειτουργία μιας νέας υπηρεσίας στο ΚΕΕΘΑ, της ΜΟΜΚΑ, Μονάδας Μελετών και Κατασκευών, η οποία θα έχει ως σκοπό αφ' ενός τη συνεργασία με φορείς του ευρύτερου δημόσιου τομέα για την εκπόνηση μελετών και την κατασκευή έργων και της χρησιμοποίησης μέσων και προσωπικού των Ενόπλων Δυνάμεων και αφ' ετέρου τον συντονισμό των ως άνω μέσων και του προσωπικού για την εκπλήρωση των αναλαμβανόμενων έργων και μελετών. Το αναλαμβανόμενο έργο αναμένεται να διευκολύνει την εκτέλεση έργων τοπικού ενδιαφέροντος ιδίως σε παραμεθόριες και απομακρυσμένες περιοχές, όπου καθίσταται δυσχερές να εκπληρώνονται βασικές ανάγκες της τοπικής κοινωνίας μέσω της ιδιωτικής πρωτοβουλίας. Επίσης, η ΜΟΜΚΑ δύναται να συμπεριληφθεί στα σχέδια πολιτικής προστασίας για την αντιμετώπιση φυσικών καταστροφών και σε εξαιρετικές περιπτώσεις επείγουσας εθνικής ανάγκης, κατόπιν σχετικής απόφασης του ΚΥΣΕΑ να αναλάβει την εκπόνηση μελετών και την κατασκευή έργων. Το τρίτο κεφάλαιο περιλαμβάνει οκτώ άρθρα με τα οποία ρυθμίζεται η σύσταση και η λειτουργία μιας νέας υπηρεσίας του ΥΠΕΘΑ, της ΥΠΑΑΠΕΔ, Υπηρεσίας Αξιοποίησης Ακίνητης Περιουσίας των Ενόπλων Δυνάμεων, η οποία θα αναλάβει ρόλο οικονομοτεχνικής και νομικής υποστήριξης με αποκλειστική αρμοδιότητα τη βέλτιστη αξιοποίηση της ακίνητης περιουσίας των τριών ταμείων των Ενόπλων Δυνάμεων που δεν χρησιμοποιούνται για στρατιωτικούς σκοπούς, ήτοι του Ταμείου Εθνικής Άμυνας, του Ταμείου Αεροπορικής Άμυνας και του Ταμείου Εθνικού Στόλου προς όφελος των Ενόπλων Δυνάμεων και των στελεχών τους, καθώς και των ακινήτων των Μετοχικών Ταμείων του Στρατού, του Ναυτικού και της Αεροπορίας προς όφελος των μετόχων τους. Η αξιοποίηση γίνεται με ηλεκτρονικό δημόσιο πλειοδοτικό διαγωνισμό. Σκοπός της ρύθμισης είναι ο διαρκής χαρακτήρας των οικονομικών εισροών που θα προκύπτουν από την εκμετάλλευση της αξίας των ακινήτων για την κάλυψη πάγιων και διαρκών αναγκών των Ενόπλων Δυνάμεων και όχι η εφάπαξ αξιοποίησή τους και η συνακόλουθη απογύμνωση των ταμείων από τα περιουσιακά τους στοιχεία. Με τις ρυθμίσεις του κεφαλαίου αυτού επιδιώκεται η οργάνωση της διαχείρισης των ιδίων οικονομικών πόρων του ΥΠΕΘΑ με τον βέλτιστο δυνατό τρόπο. Η δημιουργία της νέας ευέλικτης υπηρεσίας συνεπάγεται τη διατήρηση των ταμείων στα οποία έγινε μνεία ανωτέρω και όχι κατάργηση και συγχώνευσή τους σε ένα νέο νομικό πρόσωπο δημοσίου δικαίου, το Ενιαίο Ταμείο Εθνικής Άμυνας, όπως είχε προβλεφθεί με το άρθρο 14 του ν.4250/2014. Το τέταρτο κεφάλαιο περιλαμβάνει δεκατέσσερα άρθρα, με τα οποία ρυθμίζονται ζητήματα σταδιοδρομικής φύσεως, υπηρεσιακής εξέλιξης, μετατάξεων, μεταθέσεων, ιεραρχίας και υπηρεσιακής αξιοποίησης κατηγοριών στρατιωτικού προσωπικού των Ενόπλων Δυνάμεων, με σκοπό τη βέλτιστη διαχείριση του προσωπικού αυτού για την κάλυψη των λειτουργικών αναγκών του Στρατού Ξηράς, του Πολεμικού Ναυτικού και της Πολεμικής Αεροπορίας. Μεγάλο μέρος των διατάξεων αφορά σε τροποποιήσεις του ν.3883/10, ο οποίος αποτελεί τον βασικό νόμο περί σταδιοδρομίας και εξέλιξης των αξιωματικών των Ενόπλων Δυνάμεων καθώς και των διατάξεων εκείνων του ν.2439/1996 που σήμερα εξακολουθούν να ισχύουν για συγκεκριμένες κατηγορίες στρατιωτικού προσωπικού. Επίσης, σημαντικό μέρος των διατάξεων του κεφαλαίου αυτού αφορούν στην τροποποίηση του ν. 324/76 που αποτελεί το ειδικό νομικό πλαίσιο που διέπει τους αξιωματικούς ειδικής μονιμότητας χειριστές ιπταμένων μέσων των Ενόπλων Δυνάμεων. Το σύνολο των διατάξεων κατατείνει στον εξορθολογισμό των όρων υπηρεσιακής εξέλιξης, ιεραρχίας και υπηρεσιακής αξιοποίησης του προσωπικού των Ενόπλων Δυνάμεων, σύμφωνα με τις ανάγκες των Γενικών Επιτελείων. Σημαντική ρύθμιση στο κεφάλαιο αυτό είναι το άρθρο 17, με το οποίο καθορίζονται τα όρια θητείας του Α/ΓΕΕΘΑ και των Αρχηγών των Γενικών Επιτελείων των κλάδων σε τρία και δύο χρόνια αντίστοιχα με τη δυνατότητα παράτασης ενός έτους. Αυτό συμβάλλει στην αδιατάρακτη εκπλήρωση των καθηκόντων και της αποστολής της στρατιωτικής ηγεσίας των Ενόπλων Δυνάμεων μέσα σε εύλογα σταθερό χρονοδιάγραμμα για την επαρκή εκπόνηση και υλοποίηση του σχεδιασμού τους. Το πέμπτο κεφάλαιο περιλαμβάνει τέσσερα άρθρα, με τα οποία ρυθμίζονται ζητήματα σύναψης συμβάσεων, προμηθειών, υπηρεσιών ή έργων του Υπουργείου Άμυνας στον τομέα άμυνας και της ασφάλειας. Συγκεκριμένα, με το άρθρο 31 ρυθμίζονται θέματα συμβάσεων εν συνεχεία υποστήριξης FOS και επέρχεται νομοθετική αλλαγή που αφορά τον μερισμό των Γενικών Επιτελείων των Κλάδων των Ενόπλων Δυνάμεων αντί της Γενικής Διεύθυνσης Αμυντικών Εξοπλισμών και επενδύσεων του Υπουργείου Εθνικής Άμυνας ως αρμοδίων για τη διενέργεια όλων των διαδικασιών που απαιτούνται για τη σύναψη και την εκτέλεση συμβάσεων, προμηθειών και υπηρεσιών, των οποίων η εκτιμώμενη αξία, εκτός ΦΠΑ, είναι κατώτερη του ποσού του κατώτατου ορίου από το οποίο εφαρμόζεται η νομοθεσία της Ευρωπαϊκής Ένωσης. Με τη ρύθμιση αυτή τα Γενικά Επιτελεία διευκολύνονται ως προς την ικανοποίηση των οικείων αναγκών προμήθειας αμυντικού υλικού και παροχής υπηρεσιών των τριών κλάδων των Ενόπλων Δυνάμεων, ώστε αυτά να λειτουργούν ακώλυτα, υπό καθεστώς πλήρους επιχειρησιακής ετοιμότητας. Περαιτέρω, εξασφαλίζεται η απαιτούμενη ευελιξία, προκειμένου να ικανοποιούνται άμεσα και αποτελεσματικά οι εν λόγω ανάγκες, χωρίς να καταστρατηγούνται οι αρχές τις διαφάνειας και ορθολογικής διαχείρισης του κρατικού προϋπολογισμού. Με το άρθρο 32 επέρχεται σημαντική καινοτομία που εξυπηρετεί την ταχύτητα στην υλοποίηση των διαδικασιών αμυντικού υλικού, με την ανάθεση, εκ του νόμου, στους Αρχηγούς των Γενικών Επιτελείων των Ενόπλων Δυνάμεων της αρμοδιότητας για λήψη απόφασης, ενεργοποίησης των εντεταγμένων στο τριετές κυλιόμενο πρόγραμμα προμηθειών αμυντικού υλικού υποπρογραμμάτων, σύμφωνα με της οδηγίες της Ευρωπαϊκής Ένωσης. Προς διασφάλιση της απαιτούμενης διαφάνειας, ορίζεται περαιτέρω ότι για τα υποπρογράμματα αυτά ενημερώνεται ανά εξάμηνο η αρμόδια Κοινοβουλευτική Επιτροπή της Βουλής. Επιπλέον, με τα άρθρα 33 και 34 εισάγονται ρυθμίσεις για την απόδοση στο ΓΕΕΘΑ του προϊόντος συμβιβασμού με αντισυμβαλλόμενους προμηθευτές στρατιωτικού εξοπλισμού και για την απλοποίηση και επιτάχυνση της προβλεπόμενης, από το άρθρο 107 του ν.3978/2011, διαδικασίας αξιοποίησης του στρατιωτικού εξοπλισμού, ο οποίος χαρακτηρίζεται ως μη επιχειρησιακά αναγκαίος. Το έκτο κεφάλαιο περιλαμβάνει έντεκα άρθρα, με τα οποία ρυθμίζονται επιμέρους ζητήματα ενδιαφέροντος του ΥΠΕΘΑ, σημαντικότερα από τα οποία είναι: Η εξασφάλιση της βιωσιμότητας των ειδικών λογαριασμών των κλάδων των Ενόπλων Δυνάμεων και η αποφυγή γενικότερα της δημιουργίας ελλειμμάτων. Η προσωρινή επαναφορά της εποπτείας της λειτουργίας του ΟΣΜΑΕΣ από το Υπουργείο Οικονομικών στο Υπουργείο Εθνικής Άμυνας για ένα με δύο χρόνια, προς επίλυση χρονίων ζητημάτων. Η εναρμόνιση του τρόπου παρακράτησης αποδοχών των στρατιωτικών που περιήλθαν σε αυτοδίκαιη αργία κατ' αναλογία προς τα ισχύοντα για τους δημόσιους υπαλλήλους. Η ρύθμιση θεμάτων της Μονάδας Εσωτερικού Ελέγχου του ΥΠΕΘΑ, καθώς και της αρμοδιότητας παρακολούθησης των πειθαρχικών διαδικασιών των Ενόπλων Δυνάμεων που ασκείται από το Σώμα Επιθεωρητών Ελεγκτών Δημόσιας Διοίκησης. Η επέκταση της υφιστάμενης δυνατότητας σύναψης προγραμματικών συμφωνιών συνεργασίας με τα πανεπιστήμια για τη διοργάνωση κοινών μεταπτυχιακών προγραμμάτων, σπουδών, σεμιναρίων, ανταλλαγών φοιτητών και για κάθε άλλη συναφή δραστηριότητα, εκτός από τη ανωτέρω Διακλαδική Σχολή Πολέμου και τη Σχολή Εθνικής Άμυνας και στις Σχολές Ανώτατης Τεχνικής Εκπαίδευσης του Στρατού Ξηράς. Η ρύθμιση στρατολογικών θεμάτων. Η αναβάθμιση της Σχολής Αεροπορίας Στρατού του Στρατού Ξηράς. Η παροχή δυνατότητας και σε εν ενεργεία υπασπιστές και υπαξιωματικούς των Ενόπλων Δυνάμεων να διδάσκουν σε εκπαιδευτικά ιδρύματα. Το έβδομο κεφάλαιο, αποτελούμενο από τέσσερα άρθρα, περιλαμβάνει ορισμένο αριθμό εξουσιοδοτικών διατάξεων για την έκδοση κανονιστικών πράξεων, με τις οποίες θα ρυθμίζονται ειδικότερα ζητήματα των προηγούμενων κεφαλαίων, καθώς επίσης της μεταβατικές και καταργητικές διατάξεις και τις διατάξεις έναρξης ισχύος του νόμου. Επιπλέον, με την τοπολογία σχετικά με την ίδρυση συνδικαλιστικών οργανώσεων στις Ένοπλες Δυνάμεις, γίνεται εφαρμογή της υπ' αριθμόν 3/2012 απόφασης της ολομέλειας του Αρείου Πάγου και επέκταση του ν.1264/1982. Με την τροποποίηση αυτή υλοποιείται η υποχρέωση της πολιτείας να στηρίξει έμπρακτα τη διακλαδική συλλογική έκφραση των στελεχών των Ενόπλων Δυνάμεων και την προστασία του ατομικού και κοινωνικού τους δικαιώματος να συστήσουν και να συμμετάσχουν ενεργώς σε οργανώσεις προστασίας των επαγγελματικών τους συμφερόντων, στο πλαίσιο των δημοκρατικών θεσμών, χωρίς παράλληλο δικαίωμα απεργίας. Κατ' αυτόν τον τρόπο, η πολιτεία εξασφαλίζει την ελευθερία έκφρασης, αλλά και την αντιπροσωπευτικότητα των εν ενεργεία στρατιωτικών και θέτει εκείνους τους αναγκαίους περιορισμούς, ώστε η δραστηριότητα να μην υπερβαίνει τα όρια που προσδιορίζονται από τις ιδιομορφίες, την αποστολή και γενικότερα τον εθνικό, κοινωνικό και υπερκομματικό χαρακτήρα των Ενόπλων Δυνάμεων. Ωστόσο, επιδιώκεται να εξασφαλιστεί η αυτονόητη υποχρέωση απαρέγκλιτης τήρησης της πειθαρχίας και κάθε απορρήτου που σχετίζεται με την άμυνα και την εθνική ασφάλεια της χώρας και με τρόπο που να σέβεται την οργανωτική ιεραρχική δομή και την επιχειρησιακή αποτελεσματικότητα των Ενόπλων Δυνάμεων. Άλλωστε, οι υπηρετούντες στις Ένοπλες Δυνάμεις δεν αποτελούν ειδική κατηγορία Ελλήνων πολιτών και απολαμβάνουν όλων ανεξαιρέτως των ατομικών δικαιωμάτων που προβλέπονται από το Σύνταγμα για όλους τους Έλληνες, με τους θεμιτούς από το Σύνταγμα περιορισμούς. Κυρίες και κύριοι συνάδελφοι, με το παρόν σχέδιο νόμου επιτυγχάνεται οικονομία κλίμακας στις Ένοπλες Δυνάμεις και αναβαθμίζεται και ενοποιείται η εκπαίδευση των υπαξιωματικών της Πολεμικής Αεροπορίας. Αναδεικνύεται ο κοινωνικός ρόλος των Ενόπλων Δυνάμεων. Αξιοποιείται η περιουσία των ταμείων των Ενόπλων Δυνάμεων, τακτοποιούνται χρονίζοντα ζητήματα των στελεχών, όσον αφορά υπηρεσιακά θέματα. Καθορίζεται η θητεία των αρχηγών των επιτελείων και του Α/ΓΕΕΘΑ, με σκοπό την απρόσκοπτη εκπόνηση, ανάπτυξη και υλοποίηση του επιχειρησιακού σχεδιασμού. Δημιουργείται η απαιτούμενη ευελιξία, ώστε να υπάρχει αδιάκοπη υποστήριξη στρατιωτικού εξοπλισμού και να διατηρείται σε υψηλό επίπεδο η επιχειρησιακή ετοιμότητα των Ενόπλων Δυνάμεων. Επιδιώκεται η βιωσιμότητα των ειδικών λογαριασμών και η αλληλεγγύη των γενεών των ασφαλισμένων προσώπων. Καταπολεμείται η γραφειοκρατία και η διαφθορά στο εσωτερικό των Ενόπλων Δυνάμεων. Εκδημοκρατίζονται περαιτέρω οι Ένοπλες Δυνάμεις. Εν κατακλείδι, είναι ένα σχέδιο νόμου που αντιμετωπίζει τα σημεία των καιρών και θέτει υγιείς βάσεις για τη σύγχρονη λειτουργία των Ενόπλων Δυνάμεων. Νομίζω ότι η υπερψήφισή του θα ήταν επωφελής για τη χώρα μας και το αξιόμαχο των Ενόπλων Δυνάμεων. Ευχαριστώ.
Και εγώ, γιατί ήσασταν ακριβής στον χρόνο. Με την ευγενική συνηγορία τόσο του κ. Δαβάκη, όσο και του κ. Κούζηλου θα δώσω τον λόγο στον κ. Λοβέρδο, γιατί μετέχει εκ μέρους του κόμματός του στην εξεταστική επιτροπή. Άρα οι εγγραφές θα σταματήσουν, όχι μετά την ομιλία του κ. Δαβάκη, αλλά μετά την ομιλία του κ. Λοβέρδου.
Κύριε Πρόεδρε, εγγεγραμμένοι είναι είκοσι ένας.
Ορίστε, κύριε Λοβέρδο, έχετε τον λόγο.
Ευχαριστώ, κύριε Πρόεδρε. Κυρίες και κύριοι, έκανα χθες μια πολύ σύντομη αναφορά στα ζητήματα που εμπλέκουν τη χώρα στα όσα συμβαίνουν και παρακολουθούμε ότι συμβαίνουν στην Τουρκία, σχετικά με τα θέματα της έκδοσης. Έκανα μια αναφορά, γιατί έπρεπε να το κάνω μια μέρα σαν τη χθεσινή, όπου το πολιτικό ειδησεολόγιο μάς προκαλούσε ανησυχία. Εγώ επικοινώνησα με τον Υπουργό Εθνικής Αμύνης, πήρα πληροφορίες. Σήμερα τα πράγματα φαίνονται να είναι, τουλάχιστον σε σχέση με το χθεσινό ρεπορτάζ, υπό έλεγχο και μου δίνεται η δυνατότητα σχεδόν εν ψυχρώ και όχι εν θερμώ, να κάνω ορισμένες παρατηρήσεις στην Αίθουσα αυτή, σχετικά με το θέμα της έκδοσης και να πω τις απόψεις της Δημοκρατικής Συμπαράταξης απευθυνόμενος στους Υπουργούς Εθνικής Άμυνας. Κυρίες και κύριοι συνάδελφοι, πέραν των θεμάτων παραβίασης της ελληνικής έννομης τάξης που προκαλεί κάποιος που παραβιάζει τα σύνορά μας και μπαίνει στη χώρα μας - και για τα οποία αδικήματα θα γίνουν οι σχετικές δίκες και ήδη παρακολουθούμε στην Αλεξανδρούπολη αυτό το θέμα - υπάρχουν και τα ζητήματα της έκδοσης αυτού όχι που ζητά πολιτικό άσυλο, αλλά αυτού του οποίου εκζητείται η έκδοση από ένα άλλο κράτος. Και το αίτημα της εκδόσεως δεν είναι ένα αίτημα που μεταφέρεται τηλεφωνικώς, αλλά υπάρχουν συγκεκριμένες διπλωματικές διαδικασίες. Το παραλαμβάνει η Ελληνική Δημοκρατία από το Υπουργείο Εξωτερικών και στη συνέχεια το διεκπεραιώνει η ελληνική δικαιοσύνη κατά το μείζονα μέρος της όλης διαδικασίας. Είναι, λοιπόν, μια πολιτική διαδικασία που εκκινεί με τη διπλωματική οδό και σχεδόν ολοκληρώνεται από το τριμελές εφετείο, το οποίο αποφασίζει να δεχθεί ή να απορρίψει το αίτημα της εκδόσεως. Επειδή θυμάμαι σε αρκετές περιπτώσεις να εκτυλίσσεται η όλη διαδικασία - έχω συμμετάσχει και ως μάρτυρας πάρα πολλές φορές στις δίκες αυτές - , θυμάμαι και τη δυνατότητα της πολιτείας εν τέλει επί θετικής απαντήσεως του δικαστηρίου, κρίνοντας διάφορα σημαντικά θέματα να αρνείται. Επί αρνητικής αποφάσεως του δικαστηρίου δεν έχει καμμία αρμοδιότητα η ελληνική πολιτεία. Αυτή είναι η διαδικασία, όπως ρυθμίζεται από το Διεθνές Δίκαιο, όπως ρυθμίζεται από το Σύνταγμά μας, αλλά και το δίκαιό μας, το κοινό μας δίκαιο, και από τυχούσες, αν υπάρχουν δηλαδή, διμερείς συμφωνίες. Αυτό σημαίνει ότι την αξιολόγηση θα την κάνει κατά μείζονα μέρος η δικαιοσύνη, ακούγοντας επιχειρήματα. Και αγαπητέ κύριε Βίτσα, Αναπληρωτή Υπουργέ Αμύνης, θέλω να σας πω ότι κατά τη γνώμη μας κάνατε λάθος που αναφέρατε για την υπόθεση την ανάγκη να υπάρχει ταχύτητα. Σας άκουσα. Καμμία αναφορά δεν πρέπει να κάνετε και καμμία αναφορά δεν πρέπει να κάνουμε εμείς από ένα σημείο και μετά, διότι με ό,τι αναφορά κάνουμε δίνουμε δικαιώματα, τα οποία θα τα αξιοποιήσουν οι διάδικοι, θα τα αξιοποιήσουν οι δικηγόροι. Εδώ είναι δημοκρατία. Τα όσα συμβαίνουν εκεί μάς απασχολούν. Όλοι τα παρακολουθούμε. Παρακολουθούμε τις υπερβολές, παρακολουθούμε τις εξελίξεις και μάλιστα με ιδιαίτερη ανησυχία, καθότι αυτές επηρεάζουν σχέσεις που είναι εδώ και πολλές δεκαετίες και αιώνες, θα έλεγε κανείς, ταραγμένες, σχέσεις οι οποίες απειλούνται από την έξαρση του μεταναστευτικού και του προσφυγικού, σχέσεις οι οποίες μπορεί και να απειληθούν από μια τυχούσα ροή πολιτικών φυγάδων, σχέσεις οι οποίες συγκροτούν σε μεγάλο βαθμό θέματα που αφορούν την Ευρωπαϊκή Ένωση, που εκεί υπάρχουν συγκεκριμένες απόψεις για την πορεία της Τουρκίας και μέσα σε αυτές τις απόψεις υπάρχει και η δική μας. Αυτό το πλέγμα υποχρεώνει να είμαστε πάρα πολύ προσεκτικοί και κυρίως εσείς που είστε στο Υπουργείο Εθνικής Αμύνης και η ηγεσία του Υπουργείου Εξωτερικών και συνολικώς η Κυβέρνηση. Τι είναι αυτό που είπε ο Πρωθυπουργός «σε δεκαπέντε ημέρες θα τους έχεις πίσω»; Αν το είπε, βέβαια, αυτό. Τι είναι αυτό που είπε ο Πρωθυπουργός με επίγνωση των θεμάτων που η Κυβερνητική Εκπρόσωπος είπε - και σωστά - για σεβασμό του Διεθνούς Δικαίου; Τι είναι αυτό; Με συγχωρείτε, αλλά αυτά τα οποία διαρρέουν καθίστανται ειδήσεις και ως ειδήσεις εξάγονται, κύριοι Υπουργοί. Διαφωνούμε απολύτως με τον τρόπο που ο Πρωθυπουργός έκανε τους συγκεκριμένους χειρισμούς. Δεν θέλω να μιλήσω περισσότερο, αλλά νομίζω ότι είμαστε σαφείς. Επίσης, νομίζω ότι αυτά τα οποία λέμε είναι σωστά και θα πρέπει να δώσουν σήματα σε όσους σχετίζονται με τα θέματα της χώρας μας στην εξωτερική της, στην ευρωπαϊκή της πολιτική, στις διμερείς της σχέσεις με την Τουρκία, και θα πρέπει να είναι πάρα πολύ, μα πάρα πολύ προσεκτικοί σε όσα δηλώνουν δημοσίως. Και λιγότερη τηλεόραση επ' αυτού από τους αρμόδιους Υπουργούς - περισσότερη από τους Βουλευτές, γιατί δεν μπορεί να υπάρχει κενό στην ενημέρωση και στην πολιτική αξιολόγηση - και λιγότερα λόγια από τον Πρωθυπουργό και από το Υπουργείο Εθνικής Αμύνης και από το Υπουργείο Εξωτερικών. Τώρα, σε ό,τι αφορά το σχέδιο νόμου, κυρίες και κύριοι Βουλευτές, θα ήταν μικροψυχία να μην υπογράμμιζα την πολύ συνεπή παρουσία του Υπουργείου Εθνικής Αμύνης και στην Επιτροπή και στην Ολομέλεια. Μου δόθηκε η ευκαιρία να το υπογραμμίσω αυτό όταν κυρώναμε συμβάσεις, ότι δηλαδή παρίσταται ο ίδιος ο Υπουργός και στην επιτροπή ακόμη, αλλά και σε ένα σχέδιο νόμου πάρα πολύ σοβαρό, όπως αυτό. Εγώ είμαι πάρα πολύ σκληρός στην κριτική μου για την Πλειοψηφία. Όμως, δεν είμαι άδικος και από την πρώτη ημέρα που περάσαμε στην Αντιπολίτευση αυτό που είπα από αυτό το Βήμα είναι ότι θα είμαστε πολύ σκληροί, αλλά όχι άδικοι και προσβλητικοί. Η δικαιοσύνη επιβάλλει να πούμε ότι έγινε μια κοινοβουλευτική διαδικασία άψογη και συνεχίζεται και στην Ολομέλεια, διότι οι παρατηρήσεις, που έγιναν δεκτές και οι τροπολογίες και οι δικές μας που έγιναν δεκτές, νομίζω ότι και την υπόθεση του ΥΕΘΑ βοηθούν, αλλά και τη λογική του Υπουργού αναδεικνύουν. Όποιος δέχεται λογικές παρατηρήσεις, κερδίζει στο πεδίο της λογικής, δεν χάνει. Δεν είναι υποχώρηση το να βλέπεις ότι κάποιος άλλος κάτι σωστό μπορεί και να σου λέει. Έτσι όσον αφορά την τροπολογία σχετικά με τα ναυπηγεία, επειδή ζήσαμε εργαζόμενο να λέει στην τηλεόραση «υπάρχουν τα χρήματα και δεν μπορώ να τα πάρω», κινητοποιηθήκαμε και ανταποκρίθηκε το Υπουργείο. Και από ό,τι μου είπε ο κ. Βίτσας πριν από λίγο, η σχετική παρατήρηση που θέλει να κάνει για να ενσωματωθεί στην τροπολογία είναι ρυθμιστική, δεν είναι ανατρεπτική της ουσίας. Συνεπώς κανένας από εμάς - και από την Ένωση Κεντρώων ο κ. Καρράς μού είπε ότι συμφωνεί και από το Ποτάμι ειπώθηκε ότι συμφωνούν οι συνάδελφοι - δεν θα είναι παράλογος σε κάτι που θα βοηθήσει τη διεξοδικότερη τελική ρύθμιση. Τώρα, για ορισμένα θέματα που αφορούν στο βασικό σχέδιο νόμου, όπως για τη Σχολή Υπαξιωματικών Αεροπορίας, για την ενοποίηση, είμαστε θετικοί. Και για να μην τσιγκουνεύομαι, να πω προκαταβολικά ότι ψηφίζουμε επί της αρχής το σχέδιο νόμου. Είχαμε επιφυλαχθεί. Συνεδριάσαμε προχθές και καταλήξαμε ότι εφόσον τα περισσότερα θα τα ψηφίσουμε, είναι άγονη αντιπολίτευση να πεις «όχι» στην αρχή του σχεδίου νόμου, αφού αυτή συγκροτείται από τα επιμέρους. Ωστόσο έχω κάνει μια παρατήρηση και δεν πρόλαβα να δω - γιατί ζήτησα να μιλήσω νωρίτερα λόγω της εξεταστικής επιτροπής που ήδη ξεκίνησε και πρέπει να πάω - αν στις εξουσιοδοτικές διατάξεις έχετε κάνει κάποια αλλαγή. Γι' αυτό επιφυλάσσομαι σε ό,τι αφορά την τελική μου αξιολόγηση. Θετικοί είμαστε. Υπάρχουν προβλήματα - τα επισημάναμε - σε σχέση με τα επαγγελματικά δικαιώματα. Ίσως παράγεται και στο πεδίο των Ενόπλων Δυνάμεων το κλασικό πρόβλημα που παράγεται στην ελληνική ανώτατη εκπαίδευση μεταξύ των πανεπιστημίων και των ΑΤΕΙ. Εν πάση περιπτώσει, αν η εξουσιοδότηση έχει βελτιωθεί, δεν έχουμε περαιτέρω διαφωνίες, παρ' ότι θα θέλαμε κάτι γενικότερο, συνολικότερο, στρατηγικότερο σχετικά με την εκπαίδευση στις Ένοπλες Δυνάμεις. Τώρα, για τη ΜΟΜΚΑ έγινε συζήτηση διεξοδικά στην επιτροπή. Εκφράσαμε αντιρρήσεις, επιφυλάξεις. Δεν ικανοποιηθήκαμε από τις απαντήσεις που πήραμε, γι' αυτό η σκέψη μας είναι να πούμε «κατά» στα άρθρα αυτά ή να δηλώσουμε «παρών». Ωστόσο, κύριε Υπουργέ, σας ρώτησα στην Εεπιτροπή τι θα γίνει, θα κάνετε outsourcing στα βασικά, μελέτες, εφαρμογές; Μου είπατε «όχι», και μου είπατε επίσης ότι η μόνη παρένθεση που θα κάνετε, σε ό,τι αφορά το προσωπικό, θα είναι οι στρατιώτες οι υπηρετούντες τη θητεία τους, που θα παραμένουν φυσικά αμειβόμενοι, προφανώς και σωστά. Ωστόσο αναρωτιέμαι αν αληθεύουν οι πληροφορίες ότι οι σχετικές λειτουργίες που οι Ένοπλες Δυνάμεις κάνουν τώρα στις περιοχές λόγου χάριν της μετανάστευσης συντελούνται με αναθέσεις.
Όχι από εμάς.
Από εσάς.
Όχι. Από το Υπουργείο Προστασίας του Πολίτη ή το Μεταναστεύσεως.
Πώς αυτό θα καμφθεί ως ανάγκη σε εσάς;
Να σας απαντήσω, κύριε Λοβέρδο;
Ναι, παρακαλώ.
Κύριε Υπουργέ, πρέπει να ρωτήσετε, πρώτον, αν επιτρέπεται η διακοπή και, δεύτερον, αν σας δίνω τον λόγο, αλλιώς να πάω να πιώ καφέ, να μην κάθομαι εδώ! Ο κ. Λοβέρδος δέχεται τη διακοπή. Έχετε τον λόγο για ένα λεπτό.
Κύριε Λοβέρδο, οι διαγωνισμοί οι οποίοι είχαν ξεκινήσει για τα hot spot ήταν του Υπουργείου Προστασίας του Πολίτη και του Υπουργείου Μετανάστευσης. Εμείς κληθήκαμε αφού είχαν ξεκινήσει οι διαγωνισμοί και πολλοί εξ αυτών είχαν τελειώσει κιόλας. Εκεί που κάναμε παρέμβαση ήταν σε μελέτες που ήδη είχαν ανατεθεί, είχαν τελειώσει, να εκτελέσουμε το έργο, στο σημείο που μπορούσαμε να παρέμβουμε, χωρίς να χρειάζεται η δική μας η μελέτη. Δηλαδή η ύδρευση, η ηλεκτροδότηση, οι αποχετεύσεις, τα έργα αυτά ήταν από το Υπουργείο Προστασίας του Πολίτη. Εμείς απλώς εγκαταστήσαμε, κάναμε τις χωματουργικές εργασίες, βάλαμε τις σκηνές ή εκτελέσαμε τις μελέτες οι οποίες υπήρχαν. Δεν υπήρχε πουθενά διαγωνισμός από τη μεριά του Υπουργείου Εθνικής Άμυνας. Οι μόνοι διαγωνισμοί οι οποίοι έγιναν - διαγωνισμοί και όχι αναθέσεις - του Υπουργείου Εθνικής Άμυνας ήταν για τα έργα της Ικαρίας, των Σερρών και για άλλα δυο - τρία μικρά έργα, εκεί που χρειαζόντουσαν να γίνουν μελέτες για να μπορούν να μπουν γέφυρες τύπου bailey, για να υπάρχει η βάση. Και για αυτά έγιναν διαγωνισμοί και εν συνεχεία, με όλες τις διαδικασίες που προβλέπονται, πληρώθηκαν από τη μεριά τη δική μας.
Η δική μου, όμως, παρέμβαση δεν είχε σκοπό να κάνει κριτική στις διαγωνιστικές διαδικασίες ή στις αναθέσεις. Είχε σκοπό να μας πείτε πώς άλλα Υπουργεία, για να ανταποκριθούν σε τέτοιες ανάγκες, καταφεύγουν σε αναθέσεις, εσείς ως Υπουργείο Εθνικής Αμύνης θα το κάνετε μόνοι σας, είτε πρόκειται για μελέτες είτε για...
Δεν θα το κάνουμε έτσι, κύριε Λοβέρδο. Κάντε την τοποθέτησή σας και ο Υπουργός, όταν μιλήσει, θα απαντήσει. Δεν θα τελειώσουμε έτσι ούτε μέχρι το πρωί.
Θα γίνουν οι διαδικασίες που προβλέπονται.
Κυρίες και κύριοι, θέλω να πω ότι για να αποφανθούμε ως Σώμα, εάν αυτή η ΜΟΜΚΑ είναι αναγκαία, πρέπει να έχουμε υπ' όψιν μας την καθημερινή της λειτουργία. Εάν είναι να κάνει αναθέσεις, εάν είναι να χρησιμοποιεί πηγές μελετών ως προς τις κατασκευές τις ίδιες, εκτός Υπουργείου, τότε δεν βλέπουμε τον λόγο. Ο Στρατός δεν είναι για να αντιμετωπίζει τη μετανάστευση ούτε για να χτίζει έργα. Ο Στρατός κάνει άλλη δουλειά. Αν για να αντιμετωπίσει ανάγκες δικές του αυτή η υπηρεσία είναι απαραίτητη, τότε είναι σωστή η παρέμβαση. Εάν, όμως, είναι να καταφεύγει μονίμως εκτός, δεν νομίζω ότι ανταποκρίνεται στις ανάγκες της πραγματικότητας και οι σχετικές διατάξεις με τη ΜΟΜΚΑ δεν είναι σε θετική κατεύθυνση. Όμως, η ομιλία του Υπουργού θα δώσει περαιτέρω διευκρινίσεις. Ένα θέμα το οποίο δεν προλαβαίνω να θίξω...
Θα έχετε δύο λεπτά παραπάνω, λόγω της διακοπής του Υπουργού.
Ευχαριστώ, κύριε Πρόεδρε. Ο κ. Τζελέπης θα το αναπτύξει με πιο συγκεκριμένους όρους. Και αναφέρομαι στις ρυθμίσεις που σχετίζονται με την εταιρεία του Υπουργείου, που θα αξιοποιήσει την περιουσία και των μετοχικών ταμείων και των ταμείων. Είναι σε σωστή κατεύθυνση, αφού ειδικά για τα μετοχικά ταμεία δεν ανατρέπεται το νομικό τους καθεστώς και δεν δημιουργούνται προβλήματα νομικής τάξης. Θα το ψηφίσουμε, αλλά ο συνάδελφος κ. Τζελέπης έχει θέσει ένα θέμα και θα το αναπτύξει. Τι γίνεται με την «παραδοσιακή» πολιτική του Υπουργείου να δίνει, να παραχωρεί στρατόπεδα, τα οποία δεν είναι εν λειτουργία, στους δήμους, για τις οποίες διαδικασίες, δε, έχει διανυθεί μεγάλη πορεία; Μέχρι και ΦΕΚ υπάρχει, κύριε συνάδελφε, όπως με ενημερώσατε. Λέτε τώρα στους δήμους να σας πληρώσουν το 5% της αντικειμενικής αξίας; Επειδή υπάρχει θέμα εδώ, εμείς θα το θέσουμε, με ειδική ανάπτυξη από τον συνάδελφό μου, και θα θέλαμε τις τελικές σας απαντήσεις. Γενικά πάντως οι ρυθμίσεις αυτές μάς βρίσκουν σύμφωνους, διότι δεν παραβιάζεται η νομιμότητα και παράλληλα διευκολύνεται η αξιοποίηση. «Αξιοποίηση» είναι ο μείζων όρος του σχεδίου νόμου, που εξειδικεύεται σε εκμίσθωση, για να συνεννοηθούμε. Δεν γίνεται απόλυτη διευκρίνιση τού τι σημαίνει αξιοποίηση. Ορίζεται εν πολλοίς ότι αυτό σημαίνει εκμίσθωση και αποκλείεται η πώληση, η εκποίηση. Αυτά για να είμαστε ενήμεροι για το τι ακριβώς ρυθμίζει το σχέδιο νόμου. Λέμε «ναι» στην αύξηση της θητείας του Αρχηγού ΓΕΕΘΑ κατά ένα έτος και των αρχηγών των σωμάτων. Έχουμε πολύ μεγάλη επιφύλαξη και θα είμαστε αρνητικοί στις διατάξεις περί του σώματος των στρατιωτικών ιερέων και της δυνατότητας των σχετικών στρατιωτικών να μετατάσσονται. Είναι σαφές ότι οι στρατιωτικοί ιερείς είναι απαραίτητοι. Είναι απαραίτητοι ειδικά εν καιρώ πολέμου και όχι μόνο. Όλες οι λοιπές λειτουργίες που αφορούν τη λατρεία μπορούν να υπηρετούνται από τους ιερείς των κατά τόπους μητροπόλεων. Ειδικά, όμως, αυτό το σώμα, κατά βάση εν καιρώ πολέμου, είναι απαραίτητο. Γιατί, όμως, συνάδελφοι, να έχουμε σώμα με γαλόνια και με βαθμούς; Γιατί; Δεν λέω για τους υπάρχοντες. Αυτοί ας διανύσουν το υπόλοιπο της θητείας τους και ας φύγουν από τον Στρατό. Όμως, διαιωνίζουμε μια κατάσταση ανάποδη, περίεργη, ιδιόρρυθμη; Γιατί; Φτάνει ένας στρατιωτικός ιερέας να γίνει ταξίαρχος. Γιατί να γίνεται αυτό; Έχουμε διαφωνία επ' αυτού. Δεν θέλουμε να αδικήσουμε τους υπάρχοντες - μικρό σώμα είναι - αλλά πιστεύουμε ότι θα πρέπει ως προς το σώμα αυτό να υπάρξει μια νέα αρχή. Κύριε Υπουργέ, ή στο 40 ή στο 41 άρθρο έχετε τις ρυθμίσεις για αυτή την Επιτροπή Εσωτερικού Ελέγχου. Γιατί να μην παρεμβαίνει η Επιτροπή Θεσμών και Διαφάνειας να λέει ένα «ναι», όπως για τους υπόλοιπους, σε σχέση με τον επικεφαλής; Δεν θα ήταν χρήσιμο; Για δείτε το λίγο. Τέλος,…
Και κλείνετε με αυτό, κύριε Λοβέρδο.
Ναι, αλλά δεν έχω προλάβει, κύριε Πρόεδρε, να μιλήσω για τις τροπολογίες.
Με συγχωρείτε, παρεμβήκατε. Σας έχω δώσει δυόμισι λεπτά. Να σεβαστείτε τον κ. Δαβάκη και τον κ. Κούζηλο που έπονται.
Θα τα πω στη δευτερολογία μου τότε. Κυρίες και κύριοι Βουλευτές, υπήρξε μια τροπολογία είκοσι επτά Βουλευτών της Πλειοψηφίας για τον συνδικαλισμό. Ψηφίζουμε θετικά, αλλά έχουμε να κάνουμε πάρα πολλές παρατηρήσεις. Και στο πνεύμα ενός διαλόγου, που είναι αρκετά διάλογος Συνταγματικού Δικαίου, έχει κάνει πολλές παρατηρήσεις η Διεύθυνση Επιστημονικών Μελετών στην κατεύθυνση της στήριξης. Η Διεύθυνση Επιστημονικών Μελετών συμφωνώντας με τη λογική και με τα δεδομένα της επιστήμης σε όλη την Ευρώπη λέει «ναι», ότι είναι στο πλαίσιο του άρθρου 12 παράγραφος 1 αυτό. Θέτει θέματα, όμως, σχετικά με τους περιορισμούς, όχι ότι είναι αντισυνταγματικοί, αλλά λέει «εν όψει των περιορισμών, είναι δυνατόν να διαλυθούν τα υφιστάμενα;» Και εδώ υπάρχει ένα πρόβλημα σοβαρό. Το άρθρο 12 παράγραφος 2 του Συντάγματος επιβάλλει με δικαστική απόφαση την απαγόρευση συνέχισης λειτουργίας, αλλά εν όψει αυτής της δικαστικής απόφασης και των ενδεχομένων προσφυγών. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Μήπως, λοιπόν, πρέπει με μια ρύθμιση να αποκλείσετε την αναστάτωση; Πιστεύω ότι…
Παρακαλώ, κύριε Λοβέρδο, να ολοκληρώσετε.
Έκλεισα.
Με φέρνετε σε πολύ δύσκολη θέση.
Έκλεισα, κύριε Πρόεδρε, σε δέκα δευτερόλεπτα.
Τι να κάνουμε;
Σε δέκα δευτερόλεπτα. Ηρεμήστε.
Εγώ ήρεμος είμαι, πάρα πολύ ήρεμος.
Κι εγώ παρομοίως. Είμαστε θετικοί. Δείτε αυτή την περίπτωση και τα ξαναλέμε στη δευτερολογία μου. Σας ευχαριστώ ιδιαιτέρως.
Παρακαλώ. Επανερχόμαστε στη σειρά των εισηγητών τώρα. Τον λόγο έχει ο κ. Δαβάκης, εισηγητής της Νέας Δημοκρατίας.
Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο που εξετάζουμε καταδεικνύει - είναι μια καλή ευκαιρία - πέντε διαφορές μεταξύ του δικού μας τρόπου σκέψης και του τρόπου σκέψης της Κυβέρνησης, όσον αφορά το παρόν και το μέλλον των Ενόπλων Δυνάμεων. Η πρώτη διαφορά μεταξύ ημών και της Κυβέρνησης εντοπίζεται στην αντίληψη για το ποια είναι η ορθή διαδικασία νομοθέτησης, ειδικά όταν πρόκειται για θέματα εθνικής ασφάλειας και εθνικής άμυνας. Η Κυβέρνηση φαίνεται πως θέλει να κρύψει τα νομοσχέδια που προτείνει. Πώς αλλιώς να εξηγήσει κάποιος την κοινοβουλευτική τακτική που ακολούθησε όσον αφορά τη συζήτηση, την κατάθεση τροπολογιών και την ψήφιση του συγκεκριμένου νομοσχεδίου; Το νομοσχέδιο έρχεται μεταξύ του εκλογικού νόμου και της πίεσης που έχουμε στην απογευματινή συνεδρίαση. Κατ' αρχάς δεν κατανοούμε γιατί ένα τόσο σημαντικό θέμα, όπως ο συνδικαλισμός, ήρθε σε μορφή τροπολογίας αρχικώς - τροπολογία Κοζομπόλη, γράφτηκε στην ιστορία. Η παρέμβαση αυτή αποτελεί βαθιά τομή στη μέχρι σήμερα λειτουργία των Ενόπλων Δυνάμεων. Για αυτό κι εμείς ζητήσαμε από τον κύριο Υπουργό να αποσύρει αυτή την τροπολογία, που την έκανε τώρα άρθρο και να την φέρει άμεσα σε νομοσχέδιο, για να εκτεθούν οι απόψεις, να αντικρούσουμε συγκεκριμένα και θεσμικά τα ζητήματα και να μην υπάρχει αυτή η πίεση χρόνου, όπως σήμερα υπάρχει. Θα περίμενε κανείς ότι εφόσον η Κυβέρνηση πιστεύει βαθιά στην ανάγκη για θεσμοθέτηση του συνδικαλισμού, θα ήταν διατεθειμένη να αφιερώσει τον απαιτούμενο χρόνο - όπως προείπα - , να προχωρήσει στην παράθεση των επιχειρημάτων της και να προβάλει - αν θέλετε - και την ενέργεια αυτή όσο καλύτερα μπορούσε. Γιατί είναι κάτι που θέλει να το προβάλει. Αντ' αυτού ο κύριος Υπουργός αρνήθηκε να την αποσύρει και η Κυβέρνηση περνά τη ρύθμιση στα βιαστικά. Αλήθεια, γιατί βιάζεστε τόσο; Ποιος επείγεται, κυρίες και κύριοι της Κυβέρνησης, να περάσει ο συνδικαλισμός στις Ένοπλες Δυνάμεις; Ο εκλεκτός σας, ο οποίος βλέπει την πραγματική πορεία του αριθμού των ταμειακώς εντάξει μελών που έχουν εγγραφεί στα πρωτοβάθμια σωματεία, που υποτίθεται ότι εκπροσωπεί ή μήπως εσείς που τρομάξατε, γιατί βλέπετε ότι τα ποσοστά σας αντικατοπτρίζουν πλέον τις αναρίθμητες κυβιστήσεις σας, όπως πλέον συνηθίζουμε να λέμε; Τέλος - που είναι και το σημαντικότερο - αντί η Κυβέρνηση να αφιερώσει χρόνο σε ένα τέτοιο ευαίσθητο θέμα, η ρύθμιση περνάει ως τροπολογία, χωρίς ουσιαστική συζήτηση, χωρίς ακρόαση φορέων, χωρίς ακρόαση των θέσεων της φυσικής ηγεσίας των Ενόπλων Δυνάμεων. Λέμε «ως τροπολογία», γιατί μέχρι χθες ως τροπολογία ξέραμε ότι είναι. Και εδώ θέλουμε να σταθούμε λίγο. Η κυβερνητική πλειοψηφία απέρριψε την πρότασή μας να ακουστούν οι απόψεις των Αρχηγών, της φυσικής ηγεσίας των Ενόπλων Δυνάμεων. Φαίνεται ότι οι μόνοι που μπορούν να ακουστούν είναι οι «εκλεκτοί». Συζητούμε θέμα ουσιώδες, βασικό για το προσωπικό των Ενόπλων Δυνάμεων, όπως είναι η συνδικαλιστική δράση, και δεν ακούστηκαν αυτοί οι οποίοι είναι υπεύθυνοι για το προσωπικό των Ενόπλων Δυνάμεων, η φυσική ηγεσία τους! Ούτε κατανοούμε την πρακτική να τεθεί ένα τόσο σημαντικό πολυνομοσχέδιο στην Ολομέλεια μόνο για μερικές ώρες, το είπα και στην αρχή. Αποφασίζετε για το μέλλον των Ενόπλων Δυνάμεων σε λιγότερο χρόνο από όσο παίρνουν οι γενικές συνελεύσεις φοιτητικών οργανώσεων. Τέλος, μιας και είμαστε στο θέμα της νομοθετικής Βαβέλ της Κυβέρνησης πρέπει να κάνουμε μια αναφορά στην τροπολογία του Υπουργείου Εσωτερικών. Δύσκολα μπορεί να καταλάβει κάποιος πώς αυτή η τροπολογία βρέθηκε στο νομοσχέδιο του ΥΠΕΘΑ. Η τροπολογία έχει ελάχιστη συνάφεια με το αντικείμενο της Εθνικής Άμυνας, ρυθμίζει μάλιστα εξαιρετικής σημασίας θέματα, ακουμπώντας το σύνολο των υπαλλήλων της τοπικής αυτοδιοίκησης. Με αυτά τα δεδομένα που αναλύω ψηφίζουμε «παρών» στη συγκεκριμένη τροπολογία. Η δεύτερη διαφορά μας - σας είπα ότι συνολικά είναι πέντε - στον δικό μας τρόπο σκέψης και στον τρόπο σκέψης της Κυβέρνησης αφορά τη σχέση της πολιτείας με τα στελέχη των Ενόπλων Δυνάμεων και τον τρόπο εξασφάλισης του ηθικού και της αξιοπρέπειας αυτών των ανθρώπων, χάρη στην αυτοθυσία και τις προσπάθειες των οποίων έχει αντισταθμιστεί - όσο αυτό είναι δυνατόν - η επίδραση της οικονομικής συγκυρίας που βιώνει η χώρα. Με την τροπολογία για τον συνδικαλισμό η Κυβέρνηση δεν ενδιαφέρεται να βελτιώσει τις συνθήκες διαβίωσης του προσωπικού, δεν ενδιαφέρεται να εξασφαλίσει το ηθικό τους και την αξιοπρέπειά τους. Στόχος της είναι η εκμετάλλευση της απογοήτευσης και της ανασφάλειας που τα στελέχη νιώθουν λόγω του γεγονότος ότι χειμάζονται εδώ και μια εξαετία, για να δημιουργήσει σχέσεις εξάρτησης και κομματικού ελέγχου στις Ένοπλες Δυνάμεις. Εάν η Κυβέρνηση, κυρίες και κύριοι συνάδελφοι, είχε πραγματικό ενδιαφέρον να βελτιώσει το επίπεδο διαβίωσης του Σώματος των Αξιωματικών και Υπαξιωματικών και να αποκαταστήσει τις αδικίες που έχουν υποστεί, θα είχε προχωρήσει στην άμεση λήψη μέτρων προς αυτή την κατεύθυνση. Για παράδειγμα, θα μπορούσε στον ενάμιση χρόνο που κυβερνά να είχε καταβάλει το υπόλοιπο 50% της αποφάσεως του Συμβουλίου της Επικρατείας, θα μπορούσε να μην έχει ψηφίσει το «πάγωμα» των αποδοχών των στελεχών των Ενόπλων Δυνάμεων, θα μπορούσε να βρει ισοδύναμα για τις περικοπές στο Υπουργείο Εθνικής Άμυνας από άλλες δαπάνες του δημοσίου. Εν ολίγοις, όσον αφορά τις αποδοχές των στελεχών των Ενόπλων Δυνάμεων η Κυβέρνηση έχει και το μαχαίρι και το καρπούζι. Το γεγονός ότι αντί να λάβει άμεσα αποφάσεις προς όφελος των στελεχών επιλέγει να νομοθετήσει τον συνδικαλισμό, είναι αποκαλυπτικό για τις προθέσεις της. Μετά το μαστίγωμα των οικονομικών καταστάσεων, δίνει το «καρότο» του συνδικαλισμού με μια τροπολογία, μια πρώην τροπολογία και τώρα άρθρο, και οι προθέσεις της είναι εξαιρετικά απλές: Η Κυβέρνηση επιθυμεί να ασκήσει κομματικό έλεγχο στις Ένοπλες Δυνάμεις μέσω της δημιουργίας μιας παράλληλης δομής φίλα προσκείμενων πολιτικών κομισάριων, οι οποίοι θα παρακάμπτουν τη φυσική ηγεσία και θα συνομιλούν απευθείας με το Σώμα των Αξιωματικών και των Υπαξιωματικών. Δεν είναι τυχαίο ότι στην τροπολογία αναφέρεται ονομαστικά η δευτεροβάθμια ένωση αυτολεξεί, η οποία διά νόμου θα μονοπωλεί από αύριο την εκπροσώπηση των στρατιωτικών σε όλη την επικράτεια. Εδώ, κυρίες και κύριοι συνάδελφοι, αξίζει να σημειωθεί ότι στις σαράντα πέντε χιλιάδες περίπου των αξιωματικών και υπαξιωματικών - τόσοι είναι - τα μέλη τα οποία έχουν ενταχθεί σε όλες αυτές τις οργανώσεις δεν ξεπερνούν τα επτακόσια άτομα. Αυτή είναι η αποδοχή τους! Και αυτή θεσμοθετούμε τώρα, με τις επιλογές της Κυβέρνησης Τσίπρα - Καμμένου. Ούτε είναι τυχαία η πρόβλεψη να χρηματοδοτηθεί αυτό το όργανο με τα 2/3 όλων των εισφορών των μελών των πρωτοβάθμιων σωματείων και η πρόβλεψη να μονοπωλεί την παρουσία στο διαδίκτυο, να είναι μόνον αυτό στο διαδίκτυο. Ούτε η χρονική στιγμή στην οποία κατατίθεται η τροπολογία προκαλεί έκπληξη. Η Κυβέρνηση, κυρίες και κύριοι Βουλευτές, επείγεται να δημιουργήσει σχέσεις εξάρτησης με το Σώμα των Αξιωματικών και των Υπαξιωματικών. Σκοπός της είναι ένας και μοναδικός, η δημιουργία ενός συνδικαλιστικού οργάνου το οποίο θα τη βοηθήσει με την απορρόφηση του πολιτικού κόστους από τις περικοπές που με την υπογραφή των δυο κυρίων συγκυβερνώντων έρχονται. Η Κυβέρνηση επείγεται να δημιουργήσει σχέσεις εξάρτησης γιατί υποσχέθηκε πολλά, είπε ψέματα και τώρα βρίσκεται με την πλάτη στον τοίχο. Εκτός από τον συνδικαλισμό, το νομοσχέδιο περιέχει αρκετές διατάξεις οι οποίες αδικούν το προσωπικό και δημιουργούν προβλήματα στην ομαλή λειτουργία του. Πρώτον, στο άρθρο 18 παράγραφος 3 δεν κατανοούμε τους λόγους που προβλέπεται η δυνατότητα μετάταξης αξιωματικών του Σώματος Ιπταμένων Ραδιοναυτίλων, τα στελέχη του οποίου διαθέτουν πολύτιμη εκπαίδευση και πτητική εμπειρία χιλιάδων ωρών πτήσεως. Οι δεξιότητες του προσωπικού αυτού αποτελούν μία επένδυση που η υπηρεσία έχει πραγματοποιήσει και η οποία θα πάει χαμένη, αν η ρύθμιση προχωρήσει και δοθεί η δυνατότητα στην υπηρεσία να μετατάξει το προσωπικό αυτό. Πέραν αυτού, οι ραδιοναυτίλοι καλύπτουν παρούσες ανάγκες στα C -130 και στα διάφορα κέντρα επιχειρήσεων. Θα κληθούν μάλιστα να καλύψουν και μελλοντικές ανάγκες, όταν ολοκληρωθεί η διαδικασία αναβάθμισης που έχετε ξεκινήσει εδώ και ένα χρόνο στα P -3 Orion, όπως ξέρετε. Με βάση αυτές τις παρατηρήσεις, είναι άμεση η ανάγκη να υπάρξει νομοτεχνική βελτίωση από την πλευρά του Υπουργείου, ώστε να απαλειφθεί από το νομοσχέδιο η πρόβλεψη για τη δυνατότητα μετάταξης των ραδιοναυτίλων. Πρέπει να το δείτε. Το δεύτερο εδάφιο της συγκεκριμένης παραγράφου εμποιεί τεράστιους φόβους στους ανθρώπους αυτούς, τους οποίους νομίζω ότι γνωρίζετε καλά. Δεύτερον, διαφωνούμε με τις ρυθμίσεις του άρθρου 41. Συγκεκριμένα, δεν είναι άμεσα αντιληπτός ο λόγος για τον οποίο κρίνεται αναγκαία η θέσπιση ενός ενδιάμεσου τριμελούς οργάνου - και μάλιστα με τη συμμετοχή εφέτη δικαστή - το οποίο θα παρεμβάλλεται ελέγχοντας το έργο της ελεγκτικής επιτροπής. Υπάρχει κάποιος λόγος που ο κύριος Υπουργός θέλει να ελέγξει τα αποτελέσματα της Επιτροπής Ελέγχου; Δεν θέλω να το πιστεύω. Πάσχει κάπου η λειτουργία της; Να μας το πείτε. Προς τι η επιλογή εφέτη δικαστή; Υπάρχει κάποιο έλλειμμα εμπιστοσύνης της ηγεσίας απέναντι στη στρατιωτική δικαιοσύνη, στο τεράστιο σώμα, το επίλεκτο σώμα της στρατιωτικής δικαιοσύνης; Θεωρούμε ότι αφού δεν υπάρχουν ικανοποιητικές απαντήσεις - δεν έχουν δοθεί μέχρι τώρα - ο κύριος Υπουργός πρέπει να αποσύρει το συγκεκριμένο άρθρο ή τουλάχιστον να αντικαταστήσει τον εφέτη με στρατιωτικό δικαστή. Τρίτον, θεωρούμε απαραίτητο το προεδρικό διάταγμα που προβλέπεται στην παράγραφο 3 του άρθρου 2 να εκδοθεί άμεσα και να προστατεύει με άμεσο τρόπο τα εμβλήματα και τις ονομασίες τριών ιστορικών σχολών που έγραψαν τη δική τους ιστορία στην Πολεμική Αεροπορία, όπως είναι η ΣΤΥΑ η ΣΥΔ και η ΣΙΡ, οι οποίες τώρα συγχωνεύονται και δημιουργούνται σοβαροί φόβοι όσον αφορά την ιστορικότητα, τις αναμνήσεις, το έργο τους, τις προσπάθειές τους, τη συμβολή τους στην Πολεμική μας Αεροπορία. Τέταρτον, είναι προφανές και νομίζουμε ότι δεν χρειάζεται ιδιαίτερη ανάλυση το γεγονός ότι στηρίζουμε την τροπολογία για το προσωπικό που βρίσκεται σε πολεμική ή μόνιμη διαθεσιμότητα, κάτι το οποίο πριν από λίγα λεπτά έγινε δεκτό από την πολιτική ηγεσία και ήταν προσπάθεια του συναδέλφου Αρχηγού κ. Αναστάσιου Δημοσχάκη ως νομοθετική πρωτοβουλία. Πέμπτον, η Κυβέρνηση επιδιώκει να δημιουργήσει σχέση εξάρτησης της φυσικής ηγεσίας των Ενόπλων Δυνάμεων. Συγκεκριμένα, η πρόβλεψη στο άρθρο 17 για δυνατότητα παράτασης κατά ένα έτος της θητείας των Αρχηγών Γενικών Επιτελείων - δύο συν ένα, τρία συν ένα - δημιουργεί κίνητρα για ευθυγράμμισή τους με όλες τις επιλογές της πολιτικής ηγεσίας ανεξαρτήτως επιχειρησιακής χρησιμότητας, με σκοπό την επιμήκυνση της θητείας τους. Η θέση μας, όπως αναλύθηκε στην επιτροπή, είναι παγίως σταθερά δύο χρόνια, διότι τα «συν ένα» αντιλαμβανόμαστε όλοι σε αυτή την Αίθουσα ότι δημιουργούν ένα άλλο είδος εξάρτησης, ένα άλλο είδος φρονηματισμού, ένα άλλο είδος συστοίχισης με τις αποφάσεις, τα «θέλω», τις βουλήσεις της πολιτικής ηγεσίας. Νομίζω ότι πρέπει να το δείτε. Δύο χρόνια σταθερά για την ηγεσία είναι εξαιρετικά και αυτό δημιουργεί μια ευελιξία, αν θέλετε, στη ροή των σειρών και των σχολών, στην ανάδειξη του προσώπου της ηγεσίας. Έκτον, θεωρούμε απαραίτητο να γίνει αλλαγή στην παράγραφο 26 του άρθρου 18, ώστε το όριο συμπλήρωσης της εικοσιπενταετίας να τοποθετηθεί στις 31-12-2015 και όχι στις 31-12-2014 που είναι τώρα. Οι αποφοιτήσαντες από τις ανώτερες σχολές υπαξιωματικών το έτος 1992 ήταν η τελευταία σειρά, κατά την οποία εφαρμόστηκε το συγκεκριμένο νομοθετικό διάταγμα. Οι απόφοιτοι της εν λόγω σειράς προήχθησαν σε αξιωματικούς στα είκοσι χρόνια. Η επόμενη σειρά του έτους 1993 προήχθη σε αξιωματικούς στα δεκαεννέα χρόνια, κατ' εφαρμογή του 3883/10. Θεωρούμε, λοιπόν, ότι το σφάλμα αυτό στη διατύπωση πρέπει να αλλάξει, ώστε να συμπεριληφθούν όλες οι σειρές του 455 του '74. Κυρίες και κύριοι συνάδελφοι, η τρίτη διαφορά μας μεταξύ της δικής μας προσέγγισης και της Κυβέρνησης αφορά τον ρόλο των Ενόπλων Δυνάμεων και το εύρος της εμπλοκής τους σε επιχειρήσεις που δεν αποτελούν κομμάτι της κύριας αποστολής τους. Καταλαβαίνετε ότι μιλάμε για τη ΜΟΜΚΑ. Το νομοσχέδιο εμπλέκει ακόμα περισσότερο τις Ένοπλες Δυνάμεις σε επιχειρήσεις και υπηρεσίες που δεν αποτελούν κύρια αποστολή τους. Μετά την εμπλοκή των Ενόπλων Δυνάμεων στο θέμα του μεταναστευτικού, της φιλοξενίας προσφύγων μεταναστών, των υποδομών, τα hot spots και όλο αυτό το γεγονός που έγινε τον χειμώνα και μέχρι σήμερα και συνεχίζει να γίνεται, στις δομές φιλοξενίας…
…(δεν ακούστηκε)
Όχι, εκεί που φτάσαμε δεν διαφωνούμε. Ζητήσαμε από τις Ένοπλες Δυνάμεις να ξελασπώσουν την ανεπάρκεια, την ανικανότητα και τα ελλείματα της σημερινής διοίκησης. Πού είναι ο κ. Μουζάλας ο φίλος σας, να μας απαντήσει; Και αναλάβατε εσείς, ως πολιτική ηγεσία, και αυτό το ζήτημα, κύριε Υπουργέ. Οι ερασιτεχνισμοί και η προχειρότητα της Κυβέρνησης στο συγκεκριμένο θέμα, που προβλέπει το συγκεκριμένο νομοσχέδιο, προβλέπει τη δημιουργία αυτής της υπηρεσίας, της λεγόμενης ΜΟΜΚΑ, η οποία θα χρησιμοποιεί, όπως έχετε πει, για την κατασκευή έργων τοπικού ενδιαφέροντος προσωπικό και μέσα, η κύρια αποστολή των οποίων είναι η αμυντική οχύρωση. Το σχέδιο νόμου δεν εξασφαλίζει μάλιστα ότι ο προϋπολογισμός του Υπουργείο Εθνικής Άμυνας δεν θα επιβαρυνθεί από τις δραστηριότητες της ΜΟΜΚΑ. Σας ρώτησα: Τα καύσιμα, οι μέρες εκτός έδρας, το προσωπικό, κόστος συντήρησης των μέσων, απαξίωση των μηχανημάτων, φθορές, κόστος μεταφορών, ποιος θα τα επιβαρυνθεί; Προφανώς, οι καθημαγμένοι προϋπολογισμοί των Γενικών Επιτελείων. Έτσι δεν είναι, κύριε Υπουργέ; Μπροστά στα φλέγοντα ζητήματα που αντιμετωπίζει το Υπουργείο, η επιβάρυνση των λειτουργικού προϋπολογισμού με τα έξοδα για την ΜΟΜΚΑ αποτελεί απόδειξη των εξαιρετικά στρεβλών προτεραιοτήτων της Κυβέρνησης. Εάν τον μέχρι χθες «ΚΑΛΛΙΚΡΑΤΗ» τον πούμε ΜΟΜΚΑ, δεν νομίζω ότι αλλάζει τίποτα. Και όλα αυτά τα έργα - γέφυρες Μπέλεϋ και όλα τα σχετικά - γινόντουσαν πάντα, κύριε Υπουργέ. Ελάτε στη Λακωνία να δείτε πόσες γέφυρες Μπέλεϋ ήρθαν κατά τις δεκαετίες '50, '60, '70 σε απομακρυσμένες περιοχές των χωριών αλλά και σε όλη την επικράτεια. Οι Ένοπλες Δυνάμεις πάντοτε ήταν αρωγοί στις τοπικές ανάγκες, στα προβλήματα. Να θεσμοθετήσουμε μια συγκεκριμένη υπηρεσία εις βάρος των επιτελείων, με επιβάρυνση των στελεχών, με επιβάρυνση των μέσων και των μηχανημάτων, καταλαβαίνετε ότι στα όρια που βρίσκονται οι άνθρωποι αυτοί μόνο μέσω του συνδικαλισμού, μου φαίνεται, θα μπορούν να μιλήσουν. Όμως, δυστυχώς, καταλαβαίνετε πού πηγαίνουμε με αυτά όλα. Η τέταρτη διαφορά μεταξύ του δικού μας τρόπου σκέψης και αυτού της Κυβέρνησης είναι η προτεραιότητα που δίνουμε σε κρίσιμα εξοπλιστικά προγράμματα ακόμα και σε καιρούς δημοσιονομικής στενότητας. Στα ναυπηγεία Ελευσίνας βρίσκεται υπό εξέλιξη το πρόγραμμα των πυραυλακάτων, εξαιρετικής σημασίας για το Πολεμικό Ναυτικό. Η σπουδή της Γενικής Γραμματείας Δημοσίων Εσόδων να προχωρήσει σε πάγωμα των λογαριασμών δημιουργεί τεράστια ερωτηματικά για το εάν το εύρος και οι προτεραιότητες του Υπουργείου γίνονται σεβαστές από το Υπουργείο Οικονομικών. Συνεννοηθείτε, επιτέλους, διότι κάθε τόσο δεν μπορεί ο εκάστοτε Υπουργός Εθνικής Άμυνας να βρίσκεται στη δύσκολη θέση να απολογείται για αστοχίες και θα έλεγα για πολλά πράγματα τα οποία δεν συνάδουν με το Υπουργείο Οικονομικών. Πριν προχωρήσουμε στην πέμπτη και σημαντικότερη διαφορά μεταξύ ημών και της Κυβέρνησης, θα ήθελα να εκφράσω την ικανοποίηση για το γεγονός ότι ο κύριος Υπουργός προχώρησε στις νομοτεχνικές βελτιώσεις στο θέμα των μετοχικών ταμείων. Η προηγούμενη διατύπωση η οποία προέβλεπε ότι τα ταμεία θα διατύπωναν απλή γνώμη για θέματα που αφορούσαν την περιουσία των μετόχων, των μερισματούχων κ.λπ. ήταν, προφανώς, απαράδεκτη και χαιρόμαστε που το καταλάβατε. Όσον αφορά γενικότερα την αρχή της ανάγκης για την αξιοποίηση της περιουσίας των Ενόπλων Δυνάμεων, κύριε Υπουργέ, εδώ παραβιάζετε ανοιχτές θύρες. Εμείς ήμασταν οι πρώτοι που θέσαμε κατά τη διάρκεια της θητείας μας το θέμα της αξιοποίησης, νομοθετώντας τον ν.4250/2014 για την ενοποίησή των τριών ταμείων των Ενόπλων Δυνάμεων, ΤΕΘΑ, ΤΕΣ και ΤΑΑ Εδώ ανακύπτει, βέβαια, ένα ζήτημα. Γιατί βάζετε ιδιώτη στο τιμόνι αυτής της υπόθεσης; Καταλαβαίνω ότι, ως πολιτικός Αρχηγός, έχετε τις υποχρεώσεις σας, τους πολιτευτές σας, τους υποψηφίους σας, ανθρώπους που σας στήριξαν στον δύσκολο αγώνα μετά την αποχώρησή σας από τη Νέα Δημοκρατία και πρέπει κάπου να τους τακτοποιήσετε. Ο συνάδελφος κ. Τασούλας είχε πει να τον βάλετε στην Ευρωβουλή, στο Επικρατείας. Πρέπει τον πολιτευτή σας, τον κ. Ζησιμάτο, να τον βάζετε στο τιμόνι της διαχείρισης της περιουσίας των Ενόπλων Δυνάμεων; Αντιλαμβάνεστε, όπως όλοι μας, ότι θα φύγετε από αυτή τη θέση κάποια στιγμή.
Κύριε Δαβάκη, ολοκληρώστε σιγά - σιγά.
Ολοκληρώνω σε δύο λεπτά, κύριε Πρόεδρε.
Όχι σε δύο, λιγότερο. Ήδη έχετε πάρει δύο λεπτά.
Ο κ. Λοβέρδος προκάλεσε απάντηση του Υπουργού. Δεν ήταν απάντηση του Υπουργού προς τον κ. Λοβέρδο.
Εγώ κρίνω ποιος προκάλεσε και ποιος δεν προκάλεσε.
Κλείνω σε ενάμισι λεπτό.
Ωραία.
Καταλαβαίνετε ότι αυτό θα συνεχιστεί, κύριε Υπουργέ, και είναι εις βάρους της υπόθεσης που λέγεται περιουσία των Ενόπλων Δυνάμεων, όταν κάθε ιδιώτης, πολιτευτής, φίλος του Υπουργού ή οτιδήποτε άλλο, αναλαμβάνει τη διαχείριση της υπόθεση αυτής, που είναι ό,τι ιερότερο για τα στελέχη των Ενόπλων Δυνάμεων, που είναι η περιουσία της. Η πέμπτη και ουσιαστικότερη διαφορά που έχουμε με την Κυβέρνηση είναι ο τρόπος που αντιμετωπίζουμε αυτές καθαυτές τις Ένοπλες Δυνάμεις στο σύνολό τους, την αποστολή τους και όλα αυτά που συνθέτουν την ιδέα που λέγεται «Ένοπλες Δυνάμεις». Οι ελληνικές Ένοπλες Δυνάμεις δεν είναι ακόμα μια δομή του ελληνικού δημοσίου, κατ' εμάς. Σκοπός της ύπαρξης τους στρατεύματος είναι η οργάνωση ατόμων σε ομάδες για την άσκηση ένοπλης βίας, με στόχο την προστασία της πατρίδας, της ανεξαρτησίας και της ακεραιότητάς της έναντι εξωτερικών απειλών φυσικά. Συγκολλητική ουσία αυτής της δομής είναι η ιεραρχία - έννοιες σοβαρές, συνθετικές της υπόθεσης Ένοπλες Δυνάμεις - η πειθαρχία, η ηγεσία και η εμπιστοσύνη. Γελάτε, κύριοι συνάδελφοι, του ΣΥΡΙΖΑ, αλλά αυτή είναι η πραγματικότητα. Ρωτήστε τον στρατηγό. Μπορεί να το θυμάται. Σ' αυτό το πλαίσιο η στρατιωτική ιδιότητα δεν είναι ακόμα μια ταμπέλα, ένα ακόμα επάγγελμα. Η στρατιωτική ιδιότητα είναι επιλογή ζωής, η οποία κινείται πέρα και πάνω από την απλή σχέση εργοδότη, εργαζομένου και η οποία, λόγω της φύσεως της δραστηριότητας αυτής είναι αναγκαίο να συνοδεύεται από ειδικούς κανόνες. Οι ελληνικές Ένοπλες Δυνάμεις δεν είναι ούτε μια ακόμα ή μια οποιαδήποτε ευρωπαϊκή στρατιωτική δύναμη. Οι ελληνικές Ένοπλες Δυνάμεις είναι ένας από τους λίγους στρατιωτικούς οργανισμούς στην Ευρώπη οι οποίοι καλούνται ανά πάσα στιγμή να αντιμετωπίσουν εχθρική απειλή έναντι της εδαφικής ακεραιότητας της πατρίδας μας. Δεν υπάρχει καμμία αναλογία μεταξύ οποιουδήποτε περιβάλλοντος απειλής ευρωπαϊκής χώρας και της κατάστασης ασφαλείας που η Ελλάδα αντιμετωπίζει στην κοντινή και ευρύτερη περιφέρειά της. Κυρίες και κύριοι συνάδελφοι, κλείνοντας θέλω να σας πω πως η Νέα Δημοκρατία, αποτελώντας τη μοναδική πολιτική δύναμη που μπορεί να αντισταθεί στην επέλαση που ζει η πατρίδα μας, μιας αριστερής ατζέντας μεταξύ συγκυβέρνησης Τσίπρα - Καμμένου, η οποία στοχεύει στην περιθωριοποίηση των θεμάτων στον τομέα της Εθνικής Άμυνας και στην υποβάθμιση της στρατιωτικής ιδιότητας, θα υπερασπιστεί αυτό το ρόλο. Η Νέα Δημοκρατία δεν πρόκειται να ψηφίσει επί της αρχής το νομοσχέδιο. Και δεσμευόμαστε ότι η βασική προτεραιότητα της επόμενης κυβέρνησης της Νέας Δημοκρατίας είναι να συνεχίσει ένα σημαντικό έργο που είχε ξεκινήσει στις Ένοπλες Δυνάμεις, αθόρυβα, χωρίς τυμπανοκρουσίες, με πολλή δουλειά, ξεκινώντας κυρίως με την απόσυρση, την κατάργηση της κατάπτυστης τροπολογίας - άρθρου περί συνδικαλισμού στις Ένοπλες Δυνάμεις. Σας ευχαριστώ.
Ενημερώνω ότι έχουν γραφτεί είκοσι ένας συνάδελφοι. Αν συνεχιστεί αυτό το πράγμα - κατά σύμπτωση είναι επί δικής μου προεδρίας - οι πολλοί συνάδελφοι από τη Νέα Δημοκρατία δεν θα προλάβουν να μιλήσουν μέχρι τις 17.00΄. Θέλω να είμαι ξεκάθαρος, για να μην παρεξηγηθούμε αργότερα. Ο Βουλευτής κ. Δημήτριος Μπαξεβανάκης ζητεί άδεια ολιγοήμερης απουσίας στο εξωτερικό από τις 23 Ιουλίου μέχρι τις 26 Ιουλίου 2016. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο κ. Κούζηλος, ειδικός αγορητής από τη Χρυσή Αυγή, έχει τον λόγο.
Ευχαριστώ, κύριε Πρόεδρε. Όλα τα ζητήματα που αφορούν την εθνική μας άμυνα δεν αντιμετωπίζονται με ένα σχέδιο νόμου. Οι Ένοπλες Δυνάμεις για εμάς δεν είναι μόνο εξοπλιστικά και αμυντικές συμβάσεις. Οι Ένοπλες Δυνάμεις για εμάς είναι κατά κύριο λόγο το έμψυχο δυναμικό τους. Στο παρόν νομοθέτημα τίθενται και θέματα προσωπικού. Με το Κεφάλαιο Α΄ ενοποιούνται οι Σχολές Υπαξιωματικών της Πολεμικής Αεροπορίας, οι ΣΤΥΑ, ΣΥΔ και ΣΙΡ, σε μια. Λέτε ότι κάνετε μια αναβάθμιση των Σχολών της Πολεμικής Αεροπορίας. Το αναφέρετε και στην αιτιολογική έκθεση. Στην ουσία δεν κάνετε μια αναβάθμιση, γιατί θα υπάρχει το ίδιο καθεστώς που υπήρχε και στις προηγούμενες. Αναδιοργάνωση κάνετε. Δηλαδή, στην αιτιολογική έκθεση το έχετε θέσει πολύ λάθος. Μην ξεχνάμε ότι μιλάμε για σχολές με ιδιαίτερο γνωστικό αντικείμενο και υψηλού επιπέδου σπουδών. Θα γίνει αναδιοργάνωση. Πολλοί λένε στην Πολεμική Αεροπορία «ορθά το πράττετε». Το θέμα ποιο είναι; Θα διατηρηθεί το ήδη υφιστάμενο γνωστικό αντικείμενο των σχολών; Θα υπάρχει πάλι το υψηλό επίπεδο σπουδών; Τα τρία χρόνια έτσι κι αλλιώς παραμένουν στις σχολές. Το Κεφάλαιο Β΄ αναφέρεται στη σύσταση Μονάδας Μελετών και Κατασκευών, ΜΟΜΚΑ. Μιλάμε στην ουσία για την ανασύσταση της παλιάς ΜΟΜΑ. Θέσαμε προβληματισμούς στην επιτροπή κυρίως ως προς τις δαπάνες, αν θα υπάρχει ειδικός στρατιωτικός κανονισμός εργασίας και πώς θα συνδεθεί η ΜΟΜΚΑ με τη Γενική Γραμματεία Πολιτικής Προστασίας. Αυτά είναι ερωτήματα που πρέπει να απαντηθούν και να υπάρχουν και κάποιες διευκρινίσεις. Πάμε τώρα στο Kεφάλαιο Γ΄, όπου συστήνεται Υπηρεσία Αξιοποίησης της Ακίνητης Περιουσίας των Ενόπλων Δυνάμεων. Εύηχος τίτλος, αλλά εδώ μιλάμε για την περιουσία των Ενόπλων Δυνάμεων. Ανεξάρτητη υπηρεσία. Για να δούμε λίγο στην αιτιολογική έκθεση τι λέει: Είναι «ανεξάρτητη υπηρεσία, της οποίας τον έλεγχο θα έχει απευθείας ο Υπουργός και μετά τα Μετοχικά Ταμεία», όπως το διορθώσατε, και «ο Πρόεδρός της θα είναι Νομικό Πρόσωπο Ιδιωτικού Δικαίου». Να το παραβλέψουμε αυτό; Πάμε παρακάτω: «Δεν είναι πώληση». Όντως, το γράφει μέσα. Δεν είναι πώληση. Αξιοποίηση είναι. Αξιοποίηση για ενενήντα εννιά χρόνια; Δεν υπάρχει αξιοποίηση. Χονγκ Κονγκ είναι. «Τα έσοδα από την αξιοποίηση των ακινήτων θα δίνονται στις Ένοπλες Δυνάμεις». Αφού δεν υπάρχουν έσοδα; Αυτό που θέλανε παλιότερα να κάνουν επί ΠΑΣΟΚ και Νέας Δημοκρατίας, αναγκαστήκατε, επειδή έχει μειωθεί 50% ο προϋπολογισμός των Ενόπλων Δυνάμεων, να το κάνετε τώρα. Και αφού μιλάμε για τα μετοχικά ταμεία και μιλάμε για τα έσοδά τους, τίθεται και ένα άλλο ερώτημα: Τι έχει γίνει με το PSI. Αξίζει εξεταστικής επιτροπής. Αξίζει να διερευνηθεί από όλα τα κόμματα. Το PSI που βούλιαξε όλα τα ταμεία. ΠΑΣΟΚ έτσι; Μην το ξεχνάμε.
Συμφωνούμε απόλυτα.
Κάτι πρέπει να γίνει εκεί, να δούμε πώς έφυγαν αυτά τα χρήματα από τα ταμεία, ποιος έδωσε την εντολή, εάν ήταν παράνομη η εντολή για τα ταμεία. Εκεί πιστεύω ότι είναι ένα πολύ μεγάλο σκάνδαλο. Επίσης, τίθενται και κάποια άλλα ζητήματα. Λέτε ότι ο διαγωνισμός θα γίνει ηλεκτρονικά και θα υπάρχει διαφάνεια. Είχατε πει στην επιτροπή, θα είναι on line, θα υπάρχει διαφάνεια, δεν θα μπορεί κανείς να παρέμβει, δεν θα υπάρχει τίποτα κλειστό. Να θέσουμε ένα άλλο ζήτημα; Λέει μέσα ότι θα είναι από Ευρωπαϊκή Ένωση και ΕΖΕΣ, ελεύθερες οικονομικές ζώνες της Ευρωπαϊκής Ένωσης. Μέσα στην ΕΖΕΣ είναι και η Αλβανία. Ποιος μας διασφαλίζει ότι δεν θα υπάρχει μια offshore τούρκικη και θα μπει μέσα στον διαγωνισμό; Δεν μπορούμε να το ελέγξουμε αυτό. Επίσης, στο συγκεκριμένο κεφάλαιο τίθενται και κάποια άλλα θέματα: Φλέβες. Είναι ηθικό το θέμα για τις Φλέβες. Αν θυμόμαστε παλαιότερα η Νέα Δημοκρατία προσπαθούσε να το πουλήσει, δεκαετία '90, και όλο εκεί πέρα το παράκτιο μέτωπο. Στις Φλέβες, όμως, αυτήν τη στιγμή και σε όλο το κομμάτι εκεί εκπαιδεύονται ειδικές μονάδες των Ενόπλων Δυνάμεων και έχει ηθική σημασία. Είναι ηθικό το θέμα. Ας πάμε τώρα στη θητεία των Αρχηγών των Ενόπλων Δυνάμεων του Α/ΓΕΕΘΑ. Είμαστε κάθετα αντίθετοι. Πρέπει να είναι τα δύο χρόνια ή κάντε το τρία, να μην επαφίεται στην εκάστοτε πολιτική ηγεσία εάν θα δώσει έναν χρόνο παράταση στον εκάστοτε αρχηγό. Άρθρο 18. Το συγκεκριμένο άρθρο μιλάει για θέματα του προσωπικού των Ενόπλων Δυνάμεων. Όλο αυτό το άρθρο μπορεί κάλλιστα να είναι κι ένα νομοσχέδιο. Εμείς αυτό που θέλουμε και ζητάμε, επειδή υπάρχει μια πολυνομία αυτήν τη στιγμή στον χώρο των Ενόπλων Δυνάμεων αλλά και των Σωμάτων Ασφαλείας, είναι να εξεταστούν όλοι οι συγκεκριμένοι νόμοι. Υπάρχουν πολλά παραθυράκια. Θα σας δώσω μερικά παραδείγματα, γιατί υπάρχει και μια νομοτεχνική στο συγκεκριμένο και θα σας πω πού διαφωνούμε: Για τους αξιωματικούς κυβερνήτες των πολεμικών πλοίων. Δηλαδή, αυτοί που είναι σε ένα γραφείο και οι κυβερνήτες που έχουν πάει από αρματαγωγό, φρεγάτες κ.λπ., θα έχουν την ίδια αντιμετώπιση; Αυτό είναι αντικίνητρο, στην ουσία.
Για δύο χρονιές.
Για δύο χρονιές, συγκεκριμένα, το ξεκαθαρίσατε και στην επιτροπή, αλλά δεν θα είναι αδικία για τους συγκεκριμένους; Δεν θα μπορέσει να βρεθεί κάποια άλλη λύση; Γιατί ο στόλος δεν έχει μόνο φρεγάτες, έχει αρματαγωγά, έχει άλλα πλοία. Φυσικά, σε πιο μικρά πλοία δεν μπορεί να πάει για τους συγκεκριμένους βαθμούς που μιλάμε, το γνωρίζω. Επίσης, φέρνετε τη νομοτεχνική για τους υπαξιωματικούς της Πολεμικής Αεροπορίας, οι οποίοι φοιτήσαν σε ένα ΑΕΙ, οι οποίοι πόσοι είναι; Δέκα; Είκοσι; Παραπάνω δεν είναι. Δεν είναι ένα κίνητρο αυτό για τους υπαξιωματικούς να φοιτούν, να έχουν κάποιες περισσότερες γνώσεις; Έχετε και ένα κεφάλαιο μέσα, υπάρχει άρθρο συγκεκριμένα μέσα για να μπορεί να υπάρχει συνεργασία αξιωματικών. Σας έχουμε ζητήσει να υπάρχουν και υπαξιωματικοί για ΤΕΙ. Δηλαδή, στην ουσία τι τους κάνετε; Τους τιμωρείτε με αυτό που βάζετε μέσα και γράφετε; Στη νομοτεχνική που φέρατε γράφει ότι καταργούνται οι φράσεις «ελάχιστα», «ανεξαρτήτως κενών οργανικών θέσεων». Γενικά, όσον αφορά τους ΕΠΟΠ του Πολεμικού Ναυτικού όντως υπήρχαν αδικίες σε βάρος τους και θα πρέπει να υπάρχουν κίνητρα για όσους υπηρετούν στον Στόλο και στις Ειδικές Δυνάμεις. Επίσης, με το άρθρο 18, ενώ υπήρχε και παλιότερα και στη διαβούλευση για θέματα ανακληθέντων - και το θέμα είναι ηθικό και εκεί σε αυτό το σημείο - βλέπουμε ότι πλέον δεν υπάρχει. Και είναι πολύ απλό, γιατί υπάρχει τροποποίηση του ν.3883/2010, ώστε να υπάρχει ίση βαθμολογική αντιμετώπιση για όσους υπαξιωματικούς ανακλήθηκαν. Ας περάσουμε τώρα στο άρθρο 27. Δεν συμφωνούμε με την αλλαγή. Υποβαθμίζετε στην ουσία τη Στρατολογία. Και στην ουσία δεν μπορούμε να καταλάβουμε τι κάνετε. Με το άρθρο 30 λύνεται όντως ένα πρόβλημα των Ειδικών Δυνάμεων. Ας περάσουμε στο Κεφάλαιο Ε΄: Συμβάσεις στον τομέα της Άμυνας και της Ασφάλειας. Εδώ έχουμε θέσει τα ερωτήματα ότι ναι μεν, αλλά. Συμφωνούμε να υπάρχει μια ευελιξία στους αρχηγούς και των τριών Όπλων, ώστε να μπορούν να διαχειρίζονται κάποια χρήματα για τις άμεσες ανάγκες. Δηλαδή, χρειάζονται άμεσα δέκα λάστιχα. Δεν μπορούμε να πάρουμε, θα πρέπει να γίνει διαγωνισμός, πρέπει να περιμένουμε έξι μήνες. Και όντως δίνεται μια σχετική ευελιξία στους αρχηγούς. Είμαστε αντίθετοι με το άρθρο 34, την αξιοποίηση μη επιχειρησιακά αναγκαίου στρατιωτικού εξοπλισμού των Ενόπλων Δυνάμεων για την κάλυψη, λέτε μέσα, των εξοπλιστικών αναγκών. Αφού έχει μειωθεί κατά 50% ο προϋπολογισμός, πρέπει να βρείτε έσοδα. Υπάρχουν, όμως, και άλλα ερωτήματα στο συγκεκριμένο άρθρο. Τι εννοείτε «εξοπλισμό»; Δηλαδή, ρυμουλκούμενα πυροβόλα μακράς αποθήκευσης πωλούνται; Αυτό είναι ένα απλό παράδειγμα.
Μιλάμε για μη επιχειρησιακά.
Δεν διευκρινίζεται ακριβώς μέσα, γι' αυτό σας το λέω. Με το Κεφάλαιο ΣΤ΄ και τα άρθρα 35, 36, 37 και 39 φυσικά και συμφωνούμε. Και μιλάμε τώρα για τα αυτονόητα, που δεν είχαν γίνει τόσα χρόνια. Για το άρθρο 40, την παρακολούθηση πειθαρχικών διαδικασιών του στρατιωτικού προσωπικού από το Σώμα Επιθεωρητών - Ελεγκτών Δημόσιας Διοίκησης, διαφωνούμε φυσικά. Να σταθούμε λιγάκι στο άρθρο 41, Μονάδα Εσωτερικού Ελέγχου του Υπουργείου Εθνικής Άμυνας. Υπάρχουν δύο προτάσεις για το συγκεκριμένο: Πρώτον, εκτός από τον Υπουργό να έχουν σύμφωνη γνώμη και τα ανώτατα στρατιωτικά συμβούλια. Και η δεύτερή μας πρόταση είναι να μην εμπλέκονται πολιτικοί δικαστές, να μην εμπλέκεται η πολιτική δικαιοσύνη. Είναι εξαιρετικό το Σώμα των Στρατιωτικών Δικαστών. Αφήστε τους να κάνουν τη δουλειά τους. Συμφωνούμε με την ακαδημαϊκή συνεργασία των Σχολών των Ενόπλων Δυνάμεων. Εδώ σας έχουμε τονίσει ότι πρέπει να προσθέσετε και με συνεργασία με ΤΕΙ για τους υπαξιωματικούς. Με το άρθρο 42, όσον αφορά την ακαδημαϊκή συνεργασία των σχολών συμφωνούμε. Με το άρθρο 43, επιτέλους, λύνεται ένα πρόβλημα το οποίο τόσα χρόνια δεν είχε λυθεί - πάλι - κι έπρεπε να έρθουμε στο 2016 για να λυθεί. Κι εδώ θα θέλαμε να τονίσουμε ότι όσον αφορά το θέμα της θητείας των μοναχών, αυτό ήταν και πάγια θέση του μακαριστού Χριστόδουλου. Ας περάσουμε τώρα σε κάποια άλλα θέματα. Υπάρχουν, όπως είπαμε, κάποια θέματα με το προσωπικό, αλλά δεν είναι μόνο αυτά, είναι και κάποια ηθικής τάξεως. Ο Πανελλήνιος Σύλλογος Οικογενειών Πεσόντων της Πολεμικής Αεροπορίας, ενώ δεν υπάρχει οικονομική επιβάρυνση, ζητά κάτι πολύ απλό: Στους πεσόντες έως και το 1980 να δώσετε παράσημα, μετάλλια, βραβεία, που τα δικαιούνται. Έχουμε καταθέσει μία τροπολογία - αναφέρθηκαν και προηγούμενοι ομιλητές - για το εάν συνάδει, εάν γίνεται, εάν επιτρέπεται να συμμετέχουν οι Ένοπλες Δυνάμεις στο θέμα της λαθρομετανάστευσης. Κι εμείς φέραμε μία πολύ ωραία τροπολογία - το έθεσαν όλοι «τι δουλειά έχουν οι Ένοπλες Δυνάμεις;» - η οποία λέει: «Το προσωπικό των Ενόπλων Δυνάμεων αποδεσμεύεται από κάθε εμπλοκή την οποία είχε μέχρι πρότινος στα κέντρα υποδοχής λαθρομεταναστών». Με ένα πολύ ωραίο άρθρο, με δυο - τρεις γραμμές αποδεσμεύετε τις Ένοπλες Δυνάμεις. Φυσικά, δεν την έχετε κάνει δεκτή. Κλείνοντας, θα ήθελα να πω ότι σε γενικές γραμμές δεν βλέπουμε να λύνετε, ουσιαστικά, κάποια προβλήματα. Βλέπουμε - αυτό που συνεχίζεται και σε άλλα νομοσχέδια - να υπάρχουν μπαλώματα και φαίνονται όλες οι επιπτώσεις από τη μείωση του προϋπολογισμού του Υπουργείου Άμυνας. Στην ουσία, αυτό που κάνετε είναι να πουλάτε, να νοικιάζετε και γενικά να μαζέψετε χρήματα. Για εμάς, δεν είναι Ένοπλες Δυνάμεις αυτό που πάτε να κάνετε, αυτό που προσπαθείτε. Θα κλείσω, κύριε Πρόεδρε, αναφορικά με ό,τι έχει πει μέχρι σήμερα η Νέα Δημοκρατία και το ΠΑΣΟΚ φυσικά. Τόσα χρόνια τι έκαναν; Κυβέρνηση ήταν. Ευχαριστώ πολύ.
Τον λόγο έχει η κ. Λιάνα Κανέλλη από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Ξεκινώ με τη μικρή επισήμανση ότι είναι ένα γιγάντιο νομοσχέδιο - θα συμφωνήσουν όλοι οι συνάδελφοι Βουλευτές - το οποίο είναι δέκα - δεκαπέντε νομοσχέδια μαζεμένα, διαφορετικών ζητημάτων και θεματολογίας, κύριε Υπουργέ. Δύο τροπολογίες, τουλάχιστον, του κ. Κουρουμπλή είναι αυτοτελή νομοσχέδια τοπικής αυτοδιοίκησης. Είναι τυπικά νομοσχέδια, με άρθρα 1, 2, 3, 4, 5, 6, 7, 8. Ξέρετε, όταν έρχονται με τη μορφή τροπολογίας σε ζητήματα αμύνης, ζητήματα επί των ΟΤΑ, εκ των πραγμάτων, μας υποχρεώνει σε μια εντελώς διαφορετική τοποθέτηση. Επειδή, λοιπόν, θέλω να είμαι διευκρινιστική, για να συζητήσουμε πενήντα άρθρα, καμμιά δεκαπενταριά τροπολογίες και δύο τροπολογίες από αυτές να είναι δύο ανεξάρτητα νομοσχέδια άλλου περιεχομένου, επιδιορθωτικά ή βαθιάς πολιτικής τομής, είναι ακατόρθωτο στα δεκαπέντε λεπτά να κρατήσει κάποιος τη στοιχειώδη κοινοβουλευτική του αξιοπρέπεια, θα είμαι σαφής, με τίτλους και με τυπωμένες τις τοποθετήσεις. Τοποθετηθήκαμε ως κόμμα εξαιρετικά αναλυτικά για ζητήματα - θα σας αναγνωρίσω ότι κάποια πράγματα τα δεχθήκατε με τις διορθώσεις σας - δεν θα παραβλέψω την καλή διάθεση για όλα αυτά, αλλά αυτό δεν μου επιτρέπει να πω «ναι» στο νομοσχέδιο. Και δεν μου επιτρέπει να πω «ναι» στο νομοσχέδιο επί της αρχής για πολύ ουσιαστικούς λόγους. Άμα θέλαμε να κάνουμε αλλαγές στο επίπεδο της παιδείας, για παράδειγμα των Ενόπλων Δυνάμεων και του εκπαιδευτικού συστήματος που αφορά στις Ένοπλες Δυνάμεις - και να δεχθώ και την καλή σας πρόθεση να φέρετε ένα νομοσχέδιο εν τω μέλλοντι - γιατί σπεύδουμε τώρα να κάνουμε την ενοποίηση; Για λόγους οικονομικούς. Άμα θέλαμε να αλλάξουμε το κομμάτι για τα μικρού βεληνεκούς ποσά στο επίπεδο - κατά τα κεφάλαια λέω τώρα - των προμηθειών και των εξοπλισμών, θα μπορούσαμε αυτό να το έχουμε κάνει με μια πλατιά συζήτηση για το τι σημαίνουν οι εξοπλισμοί στις Ένοπλες Δυνάμεις και ποιος τους αποφασίζει. Όλα αυτά, όμως, είναι αγαπητοί συνάδελφοι, υπό την αίρεση των ημερών, της γεωστρατηγικής θέσης της περιοχής και των κεντρικών επιλογών των κυβερνήσεων μέχρι σήμερα. Ευρωπαϊκή Ένωση και ΝΑΤΟ. Ας ρίξει κάποιος μια ματιά στο τι συζητάμε εμείς εδώ και τι συμβαίνει γύρω μας. Ας μιλήσουμε για εθνική κυριαρχία, πατριωτικές Ένοπλες Δυνάμεις, πατριωτική εκπαίδευση, προτάσεις του ΚΚΕ, για παράδειγμα ενιαίος κατασκευαστικός τομέας κρατικός, ώστε να μην υπάρχει πολιτική εκμετάλλευση του τύπου «θα έρθουν οι Ένοπλες Δυνάμεις να φτιάξουν τη γέφυρα εκεί που δεν πάει ο εργολάβος ή εκεί που το ζητάει ο δήμος ή εκεί που προκύπτει ανάγκη», ποιος θα πει όχι; Αλλά αυτά σε καιρό ειρήνης δεν είναι παρά πολιτικά χαρτιά που μπορούν να παιχτούν σε τοπικό επίπεδο. Πολιτικά χαρτιά είναι είτε το θέλετε είτε όχι. Ακόμη και αν δεχθώ την εξήγηση που μας δώσατε στην επιτροπή για τις εργολαβίες. Όταν πάμε τώρα να αλλάξουμε τις σχολές της Αεροπορίας, αφήνοντας άθικτες τις ονομασίες και τα σύμβολα, αλλά μόνο στο μέτρο των συμβόλων, αλλάζοντας το κεντρικό όνομα των σχολών που ενοποιούνται στην Αεροπορία, αφήνοντας άθικτα τα ονόματα των άλλων σχολών στα άλλα δύο Όπλα, αρχίζει κάποιος και αναρωτιέται γιατί. Πού είμαστε αυτή τη στιγμή; Έχουμε το ΝΑΤΟ να κάνει βόλτες - και είμαστε μέλος του ΝΑΤΟ - στο Αιγαίο. Το φωνάξαμε, κύριε Υπουργέ, να έρθει να μας κάνει τον υποστηρικτή στην περιοχή. Και είναι και οι μέρες οι ρημάδες του Ιουλίου, με την Κύπρο κομμένη στα δύο, με την εισβολή και κατοχή εν ισχύ, πρόβλημα που προέκυψε - πρόβλημα; Εθνική πληγή - με νατοϊκή πρωτοβουλία, στήριξη και υποψία. Και καθόμαστε και συζητάμε σήμερα αν βοήθησε ή αν δεν βοήθησε η CIA το περίπου πραξικόπημα - στάση εναντίον του Ερντογάν, όταν έχουμε την απόδειξη για τη συμμετοχή των Αμερικανών και του ΝΑΤΟ στο έγκλημα της Κύπρου, που δεν λύθηκε με τη συμμετοχή στην Ευρωπαϊκή Ένωση, για να συζητάμε τώρα για την Τουρκία και την Ευρωπαϊκή Ένωση. Και εμείς να συζητάμε τώρα αν θα το λέμε ΣΤΥΑ και πώς ακριβώς θα το πείτε και αν είναι έτσι, χωρίς να μιλάμε ούτε για το περιεχόμενο των σπουδών, ούτε για το περιεχόμενο των προμηθειών. Ποιος τις υπαγορεύει αυτές; Εθνικές ανάγκες πατριωτικές; Κοροϊδευόμαστε μεταξύ μας εδώ μέσα μεγάλοι άνθρωποι και κοροϊδεύουμε και τους απέξω; Οι νατοϊκές ανάγκες είναι νατοϊκές ανάγκες, προηγούνται, ιεραρχούνται. Οι ευρωπαϊκές ανάγκες είναι ευρωπαϊκές ανάγκες, ιεραρχούνται. Οι μνημονιακές διατηρήσεις είναι ευρωπαϊκές προοπτικές και ανάγκες και του Διεθνούς Νομισματικού Ταμείου και όλων των συμπαρομαρτούντων εξαθλιωμένων αντιλαϊκών μέτρων και ιεραρχούνται μπροστά. Κακοπροαίρετοι εμείς; Γιατί; Άμα έρχονται εδώ και επιλύονται κάποια ζητήματα, βεβαίως θα πούμε «ναι» και θα τα επιλύσουμε. Επί της αρχής πώς να πούμε «ναι»; Ποιος θα μας πει ότι αυτό το πράγμα τακτοποιεί τις ελληνικές Ένοπλες Δυνάμεις, καθορίζει μια σειρά από πράγματα; Και κοιτάξτε, στέλνουμε πλοία μπας και το σκάσει κάποιος, δήθεν πραξικοματίας, για να έρθει από εδώ και είμαστε σε συναγερμό. Την ίδια στιγμή μαζεύουμε νεκρούς από τις βάρκες και την ίδια στιγμή τα σύνορά μας από τη Δύση προς την Ευρώπη είναι κλειστά. Για ποια χώρα μιλάμε; Για ποια πατριωτικά ουσιαστικά βαθιά πράγματα μιλάμε εδώ μέσα; Τι θα βγει καλό από όλα τούτα; Είναι σαν να ασχολιόμαστε με τη φοροαποφυγή ή τη φοροαπαλλαγή ενός που έχει ένα περίπτερο ή ένα τυροπιτάδικο και φεύγει όλο το μεγάλο κομμάτι, μα όλο το μεγάλο κομμάτι, υπέρ αλλότριων συμφερόντων στο επίπεδο των καπιταλιστικών ανταγωνισμών και του ιμπεριαλισμού. Και μια επισήμανση - ειλικρινά σας το λέω - επειδή κάθε φορά ακούω ότι είναι «ξύλινο το λεξιλόγιο και δεν λέγεται ιμπεριαλισμός», πες, πες, πες, ξέφυγε και από τους καταπληκτικούς γραμματείς εδώ και τις γραμματίνες μας, που σκίζονται για να μας τακτοποιήσουν, στα Πρακτικά η λέξη «ιμπεριαλισμός» ως «υπερρεαλισμός». Και επειδή καμμία φορά γλώσσα λανθάνουσα την αλήθεια λέγει, εκ των πραγμάτων έχετε μια υπερρεαλιστική προσέγγιση του ιμπεριαλισμού και την παρουσιάζετε σαν προσγείωση στην πραγματικότητα. Θα μας προσγειώσω, λοιπόν, στην πραγματικότητα. Δεν αλλάζει τίποτα από την ψηφοφορία στα άρθρα. Να μην επαναλάβω τι λέει το κάθε κεφάλαιο. Το ξέρουν οι συνάδελφοι, το ξέρει και ο κόσμος που μας ακούει, σάματις και καταλαβαίνει να του πούμε ότι αφορά την ΜΟΜΚΑ. Θυμάται την ΜΟΜΑ, έχει μια θετική αντίληψη για τη ΜΟΜΑ σε δυσκολότερους καιρούς, όπου δεν υπήρχαν άλλοι τρόποι και άλλες μέθοδοι και δεν υπήρχαν και οι εργολαβίες, που συζητιούνται σε σχέση με κανάλια, άδειες, ΔΕΗ, ΟΤΕ, ηλεκτρικά. Τίποτα. Αυτά ήταν εντελώς διαφορετικά τοποθετημένα και ούτως ή άλλως έχουν πάρει την άγουσα για την ιδιωτικοποίηση, γιατί πρέπει να επιζήσει το κεφάλαιο, ακόμη και αν πεθάνουν οι Έλληνες τα επόμενα ενενήντα εννιά χρόνια. Δεν αλλάζει τίποτα στην ψηφοφορία μας. Έχω δύο εκκρεμότητες. Η μία εκκρεμότητα ήταν για τα άρθρα 31 έως και 34, για τα οποία σας όφειλα μια εξήγηση. Εκεί μιλάμε για τις προμήθειες, για έναν τρόπο που πρέπει να ρυθμιστούν πράγματα όταν είναι χαμηλά, είτε αφορά ανταλλακτικά, είτε αφορά πυρομαχικά, είτε αφορά μια σειρά από πράγματα. Το διευκρινίζω και σας λέω ότι η στάση μας θα είναι «παρών». Όπως επίσης και στις διαδικαστικές, διαρθρωτικές διαδικασίες του άρθρου 46, για το οποίο είχα επιφυλαχθεί, σας λέω ότι θα ψηφίσουμε «παρών». Στα υπόλοιπα θα αναφερθώ στο τέλος της ομιλίας μου αναλυτικά. Πάμε τώρα σε δύο - τρία πολύ ουσιαστικά ζητήματα. Ενοποιείτε τις τρεις παιδαγωγικές σχολές. Έχετε ένα πρόβλημα να αλλάξετε το όνομα. Κατανοητό. Δεν έχει γίνει ζύμωση, δεν έχει γίνει ουσία. Όμως, έτσι όπως μένει, για τη Σχολή Υπαξιωματικών, αν διατηρήσετε τους τίτλους από κάτω, στην πραγματικότητα τους καταργείτε. Δηλαδή, θα μείνουν οι τίτλοι και τα σύμβολα μόνο για να διατηρήσουν μια εβδομηντάχρονη μακρά, εξαιρετικής σε ποιότητα, ιστορία από αυτή την πλευρά των ανθρώπων. Η παιδεία έχει σημασία όταν μιλάς επί της ουσίας, όχι μόνο επί της διάρθρωσης. Αυτή τη στιγμή σας περισσεύουν κρεβάτια και υποδομές στη Σχολή Ικάρων, στη Σχολή Δοκίμων. Είναι πάνω από χίλια κρεβάτια. Μου το είπατε μάλιστα και εσείς και το δεχθήκατε. Εκεί θα μπορούσαμε να είχαμε εγκαταστάσεις άλλου τύπου. Στην αξιοποίηση της περιουσίας, ό,τι δεν πηγαίνει για την άμυνα - ήμασταν κάθετοι και σας το είπαμε - πρέπει να πάει για τις λαϊκές ανάγκες, οι οποίες είναι αφόρητες, είτε αυτό είναι φοιτητική εστία, είτε είναι πάρκο αναψυχής, είτε είναι πράσινο μέσα στους πνεύμονες, είτε είναι τρόποι για να αξιοποιηθεί αυτή για τη λαϊκή πρόσβαση. Δεν μπορεί να έχουν αντιμετώπιση τα ζητήματα της περιουσίας των Ενόπλων Δυνάμεων και για να ενισχυθεί το μετοχικό ταμείο και οι μέτοχοι και ό,τι άλλο θέλετε, με διαδικασίες Ελληνικού ή άλλων πραγμάτων. Είδαμε πού κατέληξαν και πώς κατέληξαν μια σειρά από ολυμπιακά έργα, τα οποία πλήρωσε με το αίμα του ο ελληνικός λαός. Κούναγε σημαιάκια της «Samsung», της τάδε εταιρείας κ.ο.κ.. Του έλεγαν ότι αυτό είναι πολύ μεγάλο και πολύ σπουδαίο και πολύ πατριωτικό. Και τώρα μην αρχίσω να μιλάω για τον Μαραθώνα μέχρι και εγώ δεν ξέρω πού αλλού. Δεν μπορεί να έχει παρόμοια μεταχείριση με τίποτα η περιουσία των Ενόπλων Δυνάμεων, η οποία ακόμα και αν θέλετε να το τραβήξετε από τα μαλλιά, δεν παύει να είναι περιουσία του ελληνικού λαού. Τυπικά και ουσιαστικά μπορεί να είναι των μετόχων, αλλά είναι του ελληνικού λαού, εκτός εάν κάποιος πιστεύει ότι οι Ένοπλες Δυνάμεις δεν είναι του ελληνικού λαού και υπηρετούν αλλότρια συμφέροντα, πράγμα πολύ μακριά από εμάς και από το ΚΚΕ και από οποιοδήποτε άλλον να το σκεφθεί. Γι' αυτό και πρέπει σε ζητήματα τέτοια να είμαστε πάρα πολύ προσεκτικοί στη διατύπωση, γιατί αν δεν είμαστε προσεκτικοί στη διατύπωση, γεννιούνται εύλογες απορίες αμαρτωλών παρελθόντων. Να μείνω στις τροπολογίες, γιατί έχει πολύ μεγάλη σημασία. Μας φέρατε τώρα και μία για τους γιατρούς. Δεν προλάβαμε να τη δούμε για να τοποθετηθώ. Είναι για το επικουρικό ιατρικό προσωπικό, την οποία θα δούμε για να μπορέσουμε να τοποθετηθούμε στη συνέχεια. Πάμε στις τροπολογίες. Θα σας πω, λοιπόν, ότι δεν έχουμε καμμία αντίρρηση για την τροπολογία των κ. Βίτσα και Φίλη, δηλαδή, θα πούμε «παρών», για την κατάταξη των αξιωματικών που έχουν πτυχίο ΑΕΙ. Θα ψηφίσουμε την τροπολογία για τους Ικάρους, την 559. Η πρώτη είναι η 558. Θα πούμε «κατά» στην επώνυμη έδρα ΓΕΕΘΑ σε πανεπιστήμια, την 566. Χρειάζεται τώρα να το αναλύσω γιατί λέμε «κατά»; Μόλις τώρα σας έκανα μια ανάλυση για το ποια είναι υποχρεωτικά η κατεύθυνση των Ενόπλων Δυνάμεων. Ωρυόμαστε χρόνια τώρα. Δεν έχετε δει, για παράδειγμα, προς τα πού κατευθύνονται οι νατοϊκές υποτροφίες; Ξέρετε πόσα χρόνια υπάρχουν νατοϊκές υποτροφίες στην Ελλάδα και ξέρετε τι είδους νοοτροπίες κατασκευάζονται; Είσαστε βέβαιοι για τον πατριωτισμό αυτών των υποτροφιών για παράδειγμα και τις υπεράσπισης των συμφερόντων μας από το ΝΑΤΟ, ώστε να φτάσουμε να διακοσμήσουμε τα πανεπιστήμια, όταν εμάς η πρότασή μας είναι να κρατήσετε μια ισορροπία ακαδημαϊκών και στρατιωτικών στο επίπεδο της επιμόρφωσης και της εκπαίδευσης των Ενόπλων Δυνάμεων, γιατί αυτό προάγει τις Ένοπλες Δυνάμεις; Στην τροπολογία για την πολιτική προστασία θα αναφερθώ αναλυτικά. Σας λέω ότι θα πάμε στο «παρών». Θα πάμε στο «παρών» στην τροπολογία του κ. Κουρουμπλή, γιατί δεν μπορούμε να κάνουμε αλλιώς Δηλαδή υπάρχουν κανά δυο μικρά ζητήματα, για εργαζόμενους εξαθλιωμένους που ρυθμίζονται εκεί μέσα, αλλιώς θα έπρεπε να στηλιτεύουμε τα πράγματα που περνάνε μέσα και μας έχουν σηκώσει την τρίχα. Βεβαίως «ναι» στην τροπολογία του ΣΥΡΙΖΑ για την αποκατάσταση της ισότητας των γυναικών στο επίπεδο των εθελοντριών. Μείνανε πάρα πολύ καιρό έξω από τη διαδικασία. Βεβαίως θα πούμε «ναι», γιατί άλλο πράγμα είναι να λέει κάποιος στα λόγια ότι υπάρχει ισότητα και άλλο στην πράξη. Ισότητα μεταξύ των δύο φύλων στην πράξη δεν υπάρχει και εκτός στρατού. Βγείτε έξω, δείτε τη μισθολογικά, δείτε την ουσιαστικά. Δεν υπάρχει. Βεβαίως, θα πούμε «ναι» στην τροπολογία για την πολεμική διαθεσιμότητα των αναπήρων που κατατέθηκε. Πάμε και στα Ναυπηγεία Ελευσίνας που θα σας πούμε ένα «παρών». Γιατί; Αρχίζω από αυτή. Ένα διευκρινιστικό «παρών» χρειάζεστε εδώ. Είναι η πρώτη φορά που κατατίθεται; Εγώ θυμάμαι και τον Φλεβάρη, με απλήρωτο κόσμο. Έτσι όπως ήταν κατατεθειμένη και έτσι όπως κατατίθεται τώρα, τα λεφτά είσαστε σίγουροι ότι θα πάνε στους εργαζομένους; Εγώ σας λέω ότι δεν θα πάνε στους εργαζόμενους. Θα πάνε μερικά από αυτά που χρωστάτε στους εργαζόμενους, στην πραγματικότητα διευκολύνεται ο Ταβουλάρης και οι υπόλοιποι, όπως συμβαίνει και αλλού. Μένουν, όμως, πολύ καιρό οι εργαζόμενοι απλήρωτοι και μετά, μπαίνοντας οι εργαζόμενοι μπροστά ως γιγάντια ανάγκη, πιεστική, που μοιάζει ωραία, λογική, κατανοητή και φιλάνθρωπη, να σου αυτός που τους εκμεταλλεύεται μέχρι σήμερα, τόσα χρόνια, να μπορεί να επωφελείται και αυτός τα μάλα, όπως συμβαίνει πάντα σε καθεστώτα ελεύθερης οικονομίας και αστικής διακυβέρνησης, όπως είμαστε εδώ. Πάμε στην τροπολογία του Υπουργείου για την πολιτική προστασία. Θυμάμαι τον κ. Δένδια να λέει το 2013 μιλώντας για την πολιτική προστασία, κάτι πολύ χαρακτηριστικό. Και μάλιστα τον έχω με εισαγωγικά να λέει: «Τρέξαμε πάρα πολύ αυτό το οποίο θα είναι το δόγμα πυρόσβεσης από εδώ και πέρα, τον εθελοντισμό, τη συμμετοχή του Έλληνα πολίτη». Εδώ αρχίζουμε εμείς και έχουμε προβλήματα σε τέτοιες τροπολογίες. Έχουμε τις ΜΚΟ να παίρνουν εκατομμύρια. Να ρωτάμε τον Υπουργό τον αρμόδιο για τις ΜΚΟ ποιες είναι στην Ελλάδα και τι εκατομμύρια παίρνουν και να μας λέει «δεν ξέρω». Επίσημα μας το απάντησε. Πάμε στην Ευρωβουλή, η ευρωβουλευτική ομάδα ρωτάει: «Ποιες είναι αυτές οι ΜΚΟ που παίρνουν λεφτά για τους πρόσφυγες;», και κατεβαίνει ένας κατάλογος και τα λεφτά. Ή εσείς δεν ξέρετε ή εκείνοι δεν ξέρουν ή κάποιος κάτι δεν ξέρει, πάντως εμείς βρήκαμε πού πάνε τα λεφτά. Πάνε σε ΜΚΟ και είναι πολλά. Θα πάμε στην πολιτική προστασία, βοηθώντας επενδυτικά σχέδια στην πραγματικότητα μονοπωλιακών ομίλων και ενισχύοντας εθελοντικές εργασίες. Εμείς θέλουμε να υπάρχει εθελοντισμός. Πότε; Όταν είναι ένα πλήρες Πυροσβεστικό Σώμα, όταν έχει πλήρη επάρκεια σε προσωπικό, έχει καλά εκπαιδευμένο προσωπικό, έχει όλα τα μέσα στα χέρια του και από δίπλα και πέρα έχει την αλληλέγγυα ανάγκη των Ελλήνων να βοηθήσουν στην πυρόσβεση. Αυτό δεν καλύπτεται στην ουσία του με την τροπολογία, ενώ καλύπτει τις τρύπες που υπάρχουν στον Πυροσβεστικό Σώμα. Μέσα στην αντιπυρική περίοδο δεν καλύφθηκαν από αλλού, πάντοτε πρόσχημα είναι τα οικονομικά, με αποτέλεσμα το πράγμα να καταντάει έτσι όπως καταντάει. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δεν μπορώ να τοποθετηθώ στις τροπολογίες - και θα το αποφύγω - του κ. Κουρουμπλή, θα το κάνουμε όταν θα έρθει ο κ. Κουρουμπλής να τις παρουσιάσει. Γιατί εκεί έχουμε ζητήματα, για παράδειγμα τετράμηνης μη λειτουργίας των υπηρεσιακών συμβουλίων, την οποία προσπαθούμε να λύσουμε με το νομοσχέδιο του Υπουργείου Εθνικής Άμυνας. Και για να διευκρινίσουμε, για να μην υπάρχει καμμία παρεξήγηση, επί της αρχής είμαστε κατά, επί των άρθρων, όπως ψηφίσαμε, με τις δύο διευκρινήσεις. Θα δώσω και γραπτά τα άρθρα. Μίλησα και για τις τροπολογίες. Επιφυλάσσομαι στη δευτερολογία μου, και με την παρουσία του κ. Κουρουμπλή, να μιλήσω για όλα αυτά.
Για το άρθρο 50, για τον συνδικαλισμό;
Για το άρθρο 50 και τον συνδικαλισμό, θα σας πω αν μου το επιτρέπει το Προεδρείο, διότι το να με ρωτάει κάποιος από κάτω και να απαντώ…
Αφού όλοι πήρανε, κυρία Κανέλλη, λίγο παραπάνω χρόνο και εσείς έχετε δύο λεπτά παραπάνω.
Εγώ είμαι τυπική επί των διαδικασιών. Θα επιφυλασσόμουν στη δευτερολογία μου, γιατί θέλω να τοποθετηθώ αναλυτικά. Σας λέω μόνο το εξής: Εμείς θα πούμε αυτό που πρέπει να πούμε, αλλά το άρθρο είναι λειψό. Είναι λειψό σε πάρα πολλά πράγματα. Σας τα λέω μόνο επιγραμματικά για να μην κάνω κατάχρηση, γιατί υπάρχουν είκοσι ένας συνάδελφοι που είναι γραμμένοι εδώ και παρά τη συκοφάντηση, καταφέρνω να είμαι πολύ καλύτερη από αυτούς που με συκοφαντούν όταν μιλάω εδώ. Σας λέω, λοιπόν, ότι είναι λειψό. Περιλαμβάνει ρυθμίσεις κρατώντας το 30, το 31, το 32, το 33, το 34 και παραλλαγές του 281, που περιορίζουν το δικαίωμα επί της ουσίας. Εμείς δεν είμαστε εναντίον, είμαστε υπέρ. Θα τοποθετηθώ αναλυτικά για να με ακούσετε, για να έχει και κάποια σημασία. Δεν πρόκειται βεβαίως να το καταψηφίσουμε. Σας έχουμε πει ότι θα το ψηφίσουμε το 50. Ευχαριστώ πολύ.
Επειδή θα είναι υπέρ της διευκόλυνσης της διαδικασίας, θα δώσω τον λόγο πρώτα στον κύριο Υπουργό για ένα λεπτό ,που θέλει να κάνει μια ανακοίνωση που αφορά τη δημόσια υγεία στις Ένοπλες Δυνάμεις και μετά θα δώσω τον λόγο για δυο - τρία λεπτά στον κ. Βίτσα, σχετικά με τρεις τροπολογίες συναδέλφων, ώστε να είναι γνωστή η θέση της Κυβέρνησης και επ' αυτών. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Ζητώ συγγνώμη, κύριοι συνάδελφοι, που παρεμβαίνω, αλλά έχουμε μια ανακοίνωση πάλι της Ενώσεως Στρατιωτικών Περιφερείας Ηπείρου για το θέμα στρατιωτικών στο Κέντρο Φιλοξενίας Προσφύγων στο Τσεπέλοβο, θέμα που είχε φέρει και ο κ. Δαβάκης και η Χρυσή Αυγή και το απάντησα πριν από δεκαπέντε ημέρες. Η απάντηση που έδωσα τότε στη Βουλή ήταν ότι δεν υπάρχει κανένας στρατιωτικός ο οποίος να έχει ασθενήσει από φυματίωση. Το ότι έρχεται πάλι μια ανακοίνωση και επαναλαμβάνεται και στις ιστοσελίδες, μας βάζει σε σκέψεις για το ποιοι προσπαθούν να δημιουργήσουν τέτοιου είδους προβλήματα. Για να τελειώνει λοιπόν αυτή η ιστορία, θα ελεγχθούν πειθαρχικά κατ' αρχάς όσοι διαδίδουν τέτοιες ειδήσεις από τη στιγμή που δημιουργείται πλέον μια εντύπωση για ένα θέμα που δεν υφίσταται. Διαβάζω στη Βουλή την απάντηση του Προέδρου του ΚΕΕΛΠΝΟ, παρ' ότι δεν ήθελα να το κάνω μέχρι τώρα, γιατί ζητήθηκε στα θέματα αυτά να υπάρχει το απόρρητο. Αναγκάζομαι και το διαβάσω για να τελειώνει αυτό το θέμα. Και από εδώ και πέρα θα διαταχθεί προκαταρκτική έρευνα, μία ΕΔΕ, για να δούμε ποιοι προσπαθούν να διαδώσουν τέτοιες ειδήσεις.
Βεβαίως, να τη διαβάσετε και να την καταθέσετε στα Πρακτικά για να διανεμηθεί.
Κύριε Πρόεδρε, θα μου επιτρέψετε να διαβάσω ένα μέρος, να μην το καταθέσω, γιατί είναι θέματα για τα οποία το ΚΕΕΛΠΝΟ ζητάει να κρατήσουμε το απόρρητο.
Θα έχουμε τη δυνατότητα πρόσβασης και να την διαβάσει όποιος θέλει από τους εισηγητές.
Η επιστολή είναι από το γραφείο του Προέδρου του ΚΕΕΛΠΝΟ, υπογράφεται από τον Αναπληρωτή Καθηγητή Παθολογίας Λοιμώξεων, τον κ. Τσιόδρα και λέει: «Το ΚΕΕΛΠΝΟ ενημερώθηκε σχετικά με τη διενέργεια προσυμπτωματικού ελέγχου με φυματοαντίδραση σε στρατιώτες από τις μονάδες της Ηπείρου. Έχουμε στείλει όλα τα στοιχεία στο ΚΕΕΛΠΝΟ. Τονίζεται ότι η ανεύρεση θετικής φυματοαντίδρασης σε καμμία περίπτωση δεν ισοδυναμεί με διάγνωση ενεργού νόσου από φυματίωση και μόλυνση από συγκεκριμένο άλλο άτομο». Δεν υπάρχει κανείς ασθενής. Όλοι έχουν κάνει το εμβόλιο. Πριν πάνε να υπηρετήσουν σε μια μονάδα, που μπορεί να υπάρχει τέτοια ασθένεια, έχουν κάνει εμβόλιο. Όσοι έχουν κάνει εμβόλιο και γίνεται το test Mantoux, έχουν πιθανώς θετική αντίδραση λόγω του εμβολίου, διότι δημιουργούν αντισώματα ή κάποιοι έχουν αντισώματα από πολύ πιο πριν. Δεν υπάρχει κανένας ασθενής και το διευκρινίζω για τελευταία φορά. Λυπάμαι που το λέω, αλλά αναγκάζομαι από εδώ και πέρα να ερευνήσω ποιοι κάνουν αυτή τη διαρροή ειδήσεων, που προκαλεί ανησυχίες. Ευχαριστώ, κύριε Πρόεδρε.
Πριν δώσω τον λόγο στον κ. Βίτσα, επειδή τυχαίνει και είμαι γιατρός, κύριε Υπουργέ, είναι σίγουρο ότι είναι έτσι όπως το γράφει ο κ. Τσιόδρας. Άλλο είναι είμαι θετικός στο test Mantoux και άλλο νοσώ από φυματίωση. Αλλά αυτό δεν σημαίνει ότι δεν πρέπει να ψαχθούν οι άνθρωποι που είναι στο στρατόπεδο, όχι οι στρατιωτικοί, μην τυχόν και υπάρχει πρόβλημα, που έκαναν θετικό το test Mantoux, έξω από τον εμβολιασμό. Αλλιώς είναι έτσι όπως το είπατε, άλλο «είμαι θετικός στο test Mantoux» και άλλο «έχω φυματίωση». Πρέπει, όμως, ο πληθυσμός της εγκατάστασης εκεί να ελεγχθεί.
Όλοι ελέγχθηκαν.
Ωραία. Κύριε Βίτσα, έχετε τον λόγο για τρία λεπτά.
Απλά και γι' αυτό το ζήτημα, θα ήθελα να πω ότι επειδή γίνεται πλήρης έλεγχος και συνεχής έλεγχος, δεν υπάρχει κανένας λόγος κάθε φορά που βγαίνει, να βγαίνει και μια ανακοίνωση. Αυτό είναι το κεντρικό πρόβλημα, δηλαδή δεν είναι αυτό το πράγμα δυνατόν και δημιουργεί ανησυχίες.
Αφήστε την ανακοίνωση του ΚΕΕΛΠΝΟ, μπείτε στις τροπολογίες.
Δεν μένω σε αυτό. Υπάρχουν τρεις βουλευτικές τροπολογίες, τις οποίες κάνουμε δεκτές. Υπάρχει η βουλευτική τροπολογία με γενικό αριθμό 569 και ειδικό 55.Αφορά συμβάσεις οι οποίες έχουν να κάνουν με τις ανάγκες των Ενόπλων Δυνάμεων και οι οποίες ήταν πριν τον νόμο του 2011, αλλά ακολουθήθηκε μια λάθος διαδικασία και σήμερα χρειάζεται να τις αναζωογονήσουμε και νομοθετικά. Έχει δοθεί και υπάρχει ένα κατ' αρχάς «ναι» πλήρες από εμάς. Δεύτερον, υπάρχει η βουλευτική τροπολογία με γενικό αριθμό 532 και ειδικό 38. Κάνουμε αποδεκτή, και μετά από συνεννόηση, την τροπολογία που κατέθεσε η Δημοκρατική Συμπαράταξη μαζί με την Ένωση Κεντρώων, με τις εξής νομοτεχνικές αλλαγές, τις οποίες συμφωνήσαμε με τον κ. Λοβέρδο και τον κ. Καρρά. Διαγράφεται η φράση: «για οποιαδήποτε αιτία» και στο τέλος του α΄ εδαφίου προστίθεται η φράση «καθώς επίσης και των καταβολών του Πολεμικού Ναυτικού για την υλοποίηση των προγραμμάτων του». Με αυτόν τον τρόπο, ξεπερνάμε - όσον αφορά το Υπουργείο Εθνικής Άμυνας - αυτό που επεσήμανε ως κίνδυνο η κ. Κανέλλη. Εμείς δηλαδή δεν δίνουμε καθόλου χρήματα, με μία έννοια, στην ιδιοκτησία, όσον αφορά κέρδος. Δίνουμε στους εργαζόμενους, στις ανάγκες που έχουν για τη ναυπήγηση πλοίων. Η τρίτη τροπολογία που κάνουμε δεκτή είναι αυτή με γενικό αριθμό 564 και ειδικό 51, όπου αίρουμε τους περιορισμούς στη συμμετοχή δημοσίων υπαλλήλων στη διοίκηση Κέντρων Δια Βίου Μάθησης, που αποτελούν νομικά πρόσωπα, ΟΤΑ Α΄ και Β΄ βαθμού. Ευχαριστώ.
Ευχαριστούμε. Τον λόγο έχει τώρα ο ειδικός αγορητής από το Ποτάμι κ. Σπύρος Δανέλλης. Όταν ολοκληρωθούν οι εισηγήσεις, θα πάρει τον λόγο, για να υπερασπιστεί την τροπολογία του ο κ. Βερναρδάκης. Μετά θα μπούμε στον κατάλογο.
Ευχαριστώ, κύριε Πρόεδρε. Κύριοι Υπουργοί, ως δυτική ευρωπαϊκή δημοκρατία, που σέβεται το κράτος δικαίου και τις διεθνείς συμβάσεις, δεν έχουμε δεύτερη οδό διαχείρισης του εξαιρετικά ακανθώδους βεβαίως θέματος των οκτώ Τούρκων στρατιωτικών, παρά αυτών που ρητά προβλέπονται από το Διεθνές Δίκαιο και το Εθνικό Δίκαιο. Ως εκ τούτου, είναι υπόθεση της δικαιοσύνης απολύτως και αποκλειστικά και όχι της εκτελεστικής εξουσίας. Κάθε άλλη διαχείριση αυτού του εξαιρετικά δύσκολου προβλήματος θα μας δημιουργήσει ανυπέρβλητα προβλήματα στο μέλλον. Κυρίες και κύριοι συνάδελφοι, στο νομοσχέδιο με τίτλο: «Ρύθμιση θεμάτων αρμοδιότητας Υπουργείου Εθνικής Άμυνας και άλλες διατάξεις» αναπτύσσονται επτά κεφάλαια τα οποία αναφέρονται σε εντελώς διαφορετικά, αλλά και ομολογουμένως ανισοβαρή μεταξύ τους θέματα. Αντιμετωπίζονται ζητήματα που αφορούν από την εξέλιξη του προσωπικού των Ενόπλων Δυνάμεων, θέματα οπλικών συμβάσεων, μέχρι μεγαλεπήβολα σχέδια αξιοποίησης της περιουσίας των ταμείων και των τριών Όπλων. Μέσα σε αυτήν τη σωρεία διαφορετικών μεταξύ τους ρυθμίσεων, όπως είναι φυσικό, υπάρχουν κεφάλαια τα οποία, κατ' εμάς, βρίσκονται σε θετική κατεύθυνση και συμφωνούμε. Υπάρχουν, όμως, και θέματα τα οποία μας βρίσκουν αντίθετους. Ας τα πάρουμε, όμως, από την αρχή. Στο Κεφάλαιο Α΄ και στα άρθρα 1 έως 4 προβλέπεται η ενοποίηση των τριών παραγωγικών Σχολών Υπαξιωματικών της Πολεμικής Αεροπορίας σε μία σχολή. Μέχρι σήμερα είχαμε τρεις: τη ΣΤΥΑ, τη ΣΥΔ και τη ΣΜΥ. Αυτές γίνονται τώρα μία σχολή, τη Σχολή Μονίμων Υπαξιωματικών Αεροπορίας, η οποία ενσωματώνει, χωρίς να καταργεί, τις επιμέρους ειδικότητες στα αντίστοιχα αντικείμενα των καταργούμενων σχολών. Οι διατάξεις αυτές βρίσκονται κοντά στις δικές μας αντιλήψεις περί εξορθολογισμού και κατάργησης της πολυδιάσπασης ομοειδών φορέων. Βεβαίως, το Κεφάλαιο Α΄, στο οποίο συμφωνούμε, το υπερψηφίζουμε. Στο Κεφάλαιο Β΄ στα άρθρα 5 έως 8 συστήνεται νέα Υπηρεσία του ΓΕΕΘΑ με την ονομασία Μονάδα Μελετών και Κατασκευών, ΜΟΜΚΑ, που θα αναλαμβάνει να κάνει μελέτες και κατασκευές. Η επανασύσταση της ΜΟΜΑ υπό την επωνυμία ΜΟΜΚΑ, θεωρούμε ότι είναι προβληματική τόσο ως σύλληψη όσο και διαχειριστικά. Η ίδρυση της νέας μονάδας παρουσιάζει, κατά την άποψή μας, ασυμβατότητα με τους ευρωπαϊκούς κανόνες περί ανταγωνισμού στον τομέα των κατασκευών. Είναι γνωστό ότι δεν επιτρέπεται, σύμφωνα με την ευρωπαϊκή νομοθεσία, η δραστηριοποίηση κρατικών φορέων, όταν υπάρχουν αντίστοιχες και ομοειδείς εργοληπτικές εταιρείες, για λόγους ανταγωνισμού. Υπάρχει άλλωστε ρητή απαγόρευση από την ευρωπαϊκή νομοθεσία περί ανταγωνισμού. Συγκεκριμένα είναι οι οδηγίες 17/2004, 18/2004 και 81/2009 για ανάμειξη των Ενόπλων Δυνάμεων στα δημόσια έργα. Φοβάμαι πως η ανασύσταση της ΜΟΜΑ, έτσι όπως την προτείνετε, υπηρετεί απλά ένα όραμα για διεύρυνση και διόγκωση του κράτους, χωρίς βεβαίως να ξεχνάμε πως αναφέρεται σε παλαιότερες εποχές με άλλα χαρακτηριστικά. Σήμερα, μιας και μας δίνεται η ευκαιρία, η Κυβέρνηση θα έπρεπε να θεωρεί απόλυτη προτεραιότητα, κύριοι Υπουργοί, την ολοκλήρωση της επεξεργασίας και την κατάθεση προς δημόσια συζήτηση και βεβαίως συζήτηση στη Βουλή του νομοσχεδίου για τις δημόσιες συμβάσεις. Θα έπρεπε να συζητούμε για τις προϋποθέσεις συμμετοχής εργοληπτικών εταιρειών στις δημόσιες συμβάσεις. Θα έπρεπε να προσπαθούμε να εξυγιάνουμε ένα προβληματικό, κατά κοινή ομολογία, τομέα, διασφαλίζοντας τη διαφάνεια και τον έλεγχο, προκειμένου να καταπολεμήσουμε τις γνωστές παθογένειες του χώρου, δηλαδή τη διαφθορά, την απάτη, τη διασπάθιση του δημοσίου χρήματος και όχι να κατασκευάζουμε έναν νέο εργολάβο υπό την αιγίδα του ΥΠΕΘΑ. Άλλωστε, δεν πρέπει να ξεχνούμε τις συγκεκριμένες ιστορικές συνθήκες που είχαν οδηγήσει στη δημιουργία τότε της ΜΟΜΑ, μιας δομής που αναμφίβολα άφησε ένα θετικό στίγμα και έργο κατά τις περασμένες δεκαετίες. Ούτε έχουμε βγει από έναν πόλεμο - δόξα τω Θεώ - ούτε έχουν καταστραφεί οι υποδομές της χώρας. Έτσι, η απάντηση των σύγχρονων προβλημάτων είναι βέβαιο πως δεν περνάει μέσα από την περιχαράκωση σε ξεπερασμένες στενές κρατικές και γραφειοκρατικές δομές. Επίσης, τη στιγμή που δεν θα μπορεί να διαχειριστεί τους ευρωπαϊκούς πόρους μια τέτοια υπηρεσία, μιας και οι μόνοι διαθέσιμοι πόροι για πολλά χρόνια δυστυχώς θα είναι οι ευρωπαϊκοί πόροι, δεν καταλαβαίνουμε και τη σκοπιμότητα δημιουργίας μιας τέτοιας υπηρεσίας και επίσης της δημιουργίας τέτοιων φιλόδοξων σχεδιασμών. Παράλληλα, δεν υπάρχει μια σοβαρή και επεξεργασμένη έκθεση του Γενικού Λογιστηρίου του Κράτους που να εκτιμά τις δαπάνες για τη δημιουργία και υποστήριξη της ΜΟΜΚΑ. Άρα, εκκρεμεί αναπάντητο το ερώτημα κατά πόσο είναι συμφέρουσα και οικονομικά και αν μια τέτοια επιλογή θα μπορούσε να σταθεί νομικά. Επιπλέον, δεν αντιλαμβανόμαστε το επιχείρημα της αναγκαιότητας της ΜΟΜΚΑ, όπως αναφέρεστε, σε περιπτώσεις επείγουσας εθνικής ανάγκης μετά από απόφαση του ΚΥΣΕΑ. Δεν έχουμε καμμιά περιγραφή και κανέναν ορισμό του τι εννοούμε «επείγουσα εθνική ανάγκη» και πότε ενεργοποιείται αυτή η διαδικασία. Εξ άλλου θέλω να υπενθυμίσω ότι το Μηχανικό του Στρατού δεν σταμάτησε ποτέ να παράγει έργα μικρής κλίμακας και έργα υποδομής επ' ωφελεία των τοπικών κοινωνιών, τα οποία βρίσκονται βεβαίως εκτός του στενού αμυντικού πλαισίου. Και σε δυσπρόσιτες περιοχές και σε νησιωτικές περιοχές υπάρχει μια συνεχής παραγωγή μικρής κλίμακας θετικότατων για τις τοπικές κοινωνίες έργων. Και βεβαίως, όσον αφορά την αντιμετώπιση εκτάκτων αναγκών, είναι πάντα παρόν. Στο Κεφάλαιο Γ΄, που περιλαμβάνει τα άρθρα 9 έως 16, κάνετε μια καινοτομία. Συστήνετε μια νέα υπηρεσία του ΥΠΕΘΑ για την αξιοποίηση της ακίνητης περιουσίας των Ενόπλων Δυνάμεων, υπό την επωνυμία ΥΠΑΑΠΕΔ. Σκοπός της υπηρεσίας είναι να αναλάβει τις διαδικασίες εκμετάλλευσης της περιουσίας των Ενόπλων Δυνάμεων που θα παραχωρείται σε ιδιώτες μέχρι και για ενενήντα εννέα χρόνια. Προφανώς και δεν είναι άσκοπο το να υπάρξει μια σοβαρή προσπάθεια αξιοποίησης και απόδοσης αυτής της περιουσίας που το Υπουργείο διαθέτει και διαχειρίζεται. Όμως, παρ' ότι αντιλαμβανόμαστε τις ιδιαιτερότητες του Υπουργείου Εθνικής Άμυνας σε σχέση με τα λοιπά Υπουργεία, δεν κατανοούμε γιατί αυτό το όλο σχέδιο δεν εντάσσεται μέσα σε έναν κεντρικό και γενικότερο συνολικό σχεδιασμό. Φαντάζεστε κάθε Υπουργείο να συγκροτεί μια δική του δομή για την αξιοποίηση της περιουσίας του; Δεν το θεωρούμε ούτε ορθόδοξο ούτε αποτελεσματικό και ορθολογικό. Επιπλέον, διαφωνούμε και στη μεθοδολογία, στη διαδικασία επιλογής του διευθυντή της εν λόγω υπηρεσίας, εφόσον αυτή θα γίνεται με απόφαση του Υπουργού Εθνικής Άμυνας, κατόπιν πρόσκλησης εκδήλωσης ενδιαφέροντος που θα αναρτάται μόνο στην επίσημη ιστοσελίδα του ΥΠΕΘΑ.Γιατί όχι στο open gov, έτσι ώστε να είναι περισσότερο ανοικτή, να τηρείται η διαφάνεια και βεβαίως να έχουμε μία καλύτερη, ευρύτερη αντιπροσωπευτικότητα; Παράλληλα, θεωρούμε ότι το Οικονομικό Σώμα των Ενόπλων Δυνάμεων διαθέτει στελέχη που θα μπορούσαν να αξιοποιηθούν σε μία τέτοια αρμοδιότητα. Στο άρθρο 15 και συγκεκριμένα στην παράγραφο 2 περιγράφονται η διάρθρωση και οι αρμοδιότητες της ΥΠΑΑΠΕΔ. Συγκεκριμένα αναφέρεται ότι δύνανται να εντάσσονται και να προσφέρουν υπηρεσίες στα τμήματα ειδικοί σύμβουλοι και ειδικοί συνεργάτες, καθώς και μετακλητοί διοικητικοί υπάλληλοι που υπηρετούν στο γραφείο του Υπουργού Εθνικής Άμυνας. Θέλουμε, λοιπόν, σε μια τέτοια δομή τους όποιους συμβούλους και όχι τεχνοκράτες εξειδικευμένους στα θεματικά αντικείμενα που καλούνται να υποστηρίξουν; Νομίζω ότι και εδώ θα πρέπει να διασφαλιστεί η διαφάνεια και η αξιοκρατία και όχι η επιλογή των «δικών μας ανθρώπων», των έμπιστών μας ανθρώπων. Επιπροσθέτως, για τα στρατόπεδα που βρίσκονται στα όρια των πόλεων και τα οποία εφεξής θα διατίθενται σε ιδιώτες, θεωρούμε πως θα έπρεπε να ληφθεί υπόψη η διαχρονική θέση και το πάγιο αίτημα των δήμων για παραχώρησή τους στην τοπική αυτοδιοίκηση, παρ' ότι βεβαίως όλοι γνωρίζουμε ότι η μέχρι τώρα διαχείριση από πλευράς αυτοδιοίκησης των χώρων αυτών δεν υπήρξε πάντα υποδειγματική. Υπάρχουν ζητήματα στην αυτοδιοίκηση τα οποία θα πρέπει να τα διαχειριστεί, αλλά αυτό δεν σημαίνει ότι θα πρέπει να πάψει να ισχύει αυτή η αρχή. Βεβαίως, προς αυτή την κατεύθυνση θα μπορούμε να δούμε τη βελτίωση κανόνων, ρυθμιστικών όρων, δεσμεύσεων και παράλληλα θεωρώ ότι θα πρέπει να είναι αυτονόητο σε όποια διαχείριση σε αστικό περιβάλλον τέτοιων εκτάσεων, τέτοιων δομών, ότι θα πρέπει να γίνονται σεβαστές οι προβλέψεις του πολεοδομικού σχεδιασμού, οι προβλέψεις των χρήσεων γης και ό,τι άλλο ισχύει στην πολεοδόμηση των περιοχών στις οποίες βρίσκονται αυτές οι εγκαταστάσεις. Με τα άρθρα 17 έως 30 του Κεφαλαίου Δ΄ έχουμε μία τροποποίηση του ν.3883/2011 όπου ρυθμίζονται ζητήματα σταδιοδρομίας, βαθμολογικής εξέλιξης, μετατάξεων, μεταθέσεων και ιεραρχίας. Θεωρούμε ότι πέραν της αντιμετώπισης πολλών εκκρεμοτήτων και πιθανόν αδικιών που αντιμετωπίζονται με αυτά τα άρθρα, υπάρχει αναγκαιότητα να ξεπεράσουμε όλες τις δυσλειτουργίες και τις παθογένειες που έχουν έλθει ως αποτέλεσμα μιας πολυνομίας και μιας αποσπασματικότητας στην αντιμετώπιση των διαφόρων εκκρεμοτήτων που κατά καιρούς δημιουργούνται. Αυτό συνέβαινε με ρυθμίσεις που διαχρονικά ακολουθούσαν διάφορες λογικές, αλλά ωστόσο δεν έφεραν το πολυπόθητο αποτέλεσμα της αντιμετώπισης των διαφορετικών ταχυτήτων, των αδικιών, των πολυδιασπάσεων και των εσωτερικών ανταγωνισμών που δυστυχώς δημιούργησαν συνθήκες αναποτελεσματικότητας και μείωσης της λειτουργίας στο εσωτερικό των Ενόπλων Δυνάμεων. Είναι παθογένειες οι οποίες θα πρέπει να αντιμετωπιστούν με ένα μελετημένο, συγκροτημένο και ολοκληρωμένο σχέδιο νόμου το οποίο νομίζω ότι θα άξιζε τον κόπο, κύριοι Υπουργοί, να προσπαθήσετε να διαρθρώσετε. Έτσι, θα ξεπεραστεί το πρόβλημα μέσα σε μια εναρμόνιση εκκρεμοτήτων και αδικιών και θα διασφαλιστεί και ένα κλίμα συναγωνισμού και υγιούς συνύπαρξης των κλάδων μεταξύ τους και όχι ενός ανταγωνισμού που σήμερα πολλές φορές δημιουργεί εσωτερικά ζητήματα. Επιπλέον, στο άρθρο 18 του κεφαλαίου αυτού - νομίζω ότι το είχαμε συζητήσει και στην επιτροπή - είχαμε την ευκαιρία να άρουμε μία διαχρονική αδικία που αφορά στην εξέλιξη των μηχανικών της Σχολής Ικάρων και βεβαίως να αντιμετωπίσουμε το ζήτημα της μη ισότιμης μεταχείρισής τους σε σχέση με τους συναδέλφους τους των άλλων όμοιων σχολών των ίδιων προσόντων, που αποτελεί μία εκκρεμότητα που πρέπει να αντιμετωπιστεί. Προς τούτο σας επανακαταθέτω το υπόμνημα, κύριε Υπουργέ, όπως και μία πρόταση, μία τροπολογία που είχαν οι ίδιοι ζητήσει να ενσωματωθεί στο νομοσχέδιο, προκειμένου να εξεταστεί αυτό το πάγιο και δίκαιο αίτημα, έστω για την αντιμετώπισή του σε μια επόμενη χρονική στιγμή. [[Στο σημείο αυτό ο Βουλευτής κ. Σπυρίδων Δανέλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στο Κεφάλαιο Ε΄, με τα άρθρα 31 έως 34, έχουμε διάφορες διατάξεις που αφορούν στον τρόπο που συνάπτονται οι συμβάσεις για εξοπλισμούς, προμήθειες, υπηρεσίες, έργα κλπ.. Σε αυτό το σημείο νομίζω ότι απαιτείται μια αναφορά στην αναγκαιότητα εξεύρεσης τρόπων άμεσα, προκειμένου να στηριχθεί η εγχώρια αμυντική βιομηχανία. Οι αμυντικές μας βιομηχανίες που χρόνια τώρα ταλανίζονται από πολυποίκιλα προβλήματα, που δεν αντιμετωπίστηκαν στον κατάλληλο χρόνο - που σήμερα φαίνονται βεβαίως δυσεπίλυτα - και απειλούν την ύπαρξη αυτών των δύο αμυντικών μας βιομηχανιών που είναι, κατά την άποψή μας, εξαιρετικά χρήσιμο να βρεθεί τρόπος νόμιμης διάσωσής τους. Ήρθε ο καιρός να δούμε από κοινού ορθολογικά πώς αντιμετωπίζουμε αυτά τα επιμέρους ζητήματα, έτσι ώστε λύνοντας τις δυσκολίες που αντιμετωπίζουν τόσο τα ΕΑΣ όσο και η ΕΑΔ να βγουν από την απαξίωση στην οποία οδηγούνται. Αυτή η απαξίωση, κυρίες και κύριοι συνάδελφοι, δεν έχει να κάνει μονάχα με τις θέσεις εργασίας που απειλούνται, αλλά και με την απώλεια μιας πολύτιμης τεχνογνωσίας που δεν πρέπει να χαθεί, μιας τεχνογνωσίας που έχει στηριχθεί μέσα στον χρόνο. Με μια ορθολογική αναδιοργάνωση των αμυντικών βιομηχανιών όχι μόνο θα διασφαλίσουμε την κάλυψη των απαιτήσεων τους, των οικονομικών αναγκών, αλλά και την κερδοφορία τους. Στο Κεφάλαιο ΣΤ και στα άρθρα 35 μέχρι 45 έχουμε τη ρύθμιση διαφόρων επιμέρους ζητημάτων. Θεωρούμε ότι το άρθρο 35 που αφορά σε ζητήματα που έχουν να κάνουν με θέματα που απασχολούν και την ΕΣΑΜΕΑ θα μπορούσαν να ληφθούν υπ' όψιν τα αιτήματα και οι παρατηρήσεις τους, οι οποίες και εύλογες είναι και θα απάλυναν προβλήματα ενός κόσμου που ούτως ή άλλως έχει βαριά ζητήματα που τον απασχολούν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω την τοποθέτησή μου, κύριε Πρόεδρε.
Συνεχίστε.
Στο τελευταίο κεφάλαιο και συγκεκριμένα στο άρθρο 43, παράγραφος 2 δικαιολογημένα ίσως απαλλάσσετε της στρατιωτικής θητείας τους ιερομονάχους και τους δόκιμους μοναχούς που μονάζουν στο Ορθόδοξο Πατριαρχείο των Ιεροσολύμων. Όμως, πρέπει - το αναφέραμε και στη συζήτηση στην επιτροπή, κύριε Υπουργέ - με την ευκαιρία αυτή να βρούμε τρόπους να διευκολύνουμε και μια άλλη ομάδα, την ομάδα των νέων επιστημόνων τόσο του εξωτερικού όσο και του εσωτερικού που λόγω σπουδών δεν μπόρεσαν να ολοκληρώσουν κανονικά τις στρατιωτικές τους υποθέσεις και να βοηθηθούν. Δεδομένου του brain drain - που σαφώς συμφωνείτε και εσείς ότι έχει συντελεστεί στην Ελλάδα αυτά τα τελευταία χρόνια της κρίσης - και έχει πλήξει νέους υψηλών προσόντων και που αυτοί οι συνέλληνες μας θα πρέπει να βοηθηθούν τουλάχιστον εκεί που μπορούμε να τους βοηθήσουμε, νομίζω ότι θα άξιζε τον κόπο, κύριε Υπουργέ, να εκμεταλλευτείτε τη διάταξη του ν. 4361/2016 και συγκεκριμένα το άρθρο 39. Σε αυτό είχαμε προβλέψει ότι με κοινή απόφαση δική σας και του Υπουργού Οικονομικών - ξέρω ότι το πρόβλημα είναι δικό του και όχι δικό σας, γιατί εσείς συμφωνείτε, αλλά νομίζω ότι μπορείτε να πάρετε μια πρωτοβουλία - να μπορεί να αναπροσαρμοστεί το ποσό εξαγοράς της θητείας των ανυπότακτων υψηλών ακαδημαϊκών προσόντων, άνω των τριάντα πέντε ετών, έτσι ώστε να βοηθηθούν σε αυτήν τη δύσκολη στιγμή, να κλείσουν αυτές τις εκκρεμότητες και κάποιοι από αυτούς φαντάζομαι θα βρουν ευκαιρία να παρέχουν τις υπηρεσίες τους στη χώρα μας.
Κύριε Δανέλλη, αν θέλετε, ολοκληρώστε.
Κλείνω. Δεν θα συνεχίσω. Να πω απλά ότι θα τοποθετηθούμε επί των άρθρων αναλυτικότερα στη συνέχεια. Επίσης, στο άρθρο 50 και σχετικά με την τροπολογία που κατατέθηκε από τους συναδέλφους εμείς την υπερψηφίζουμε. Επί της αρχής θα ψηφίσουμε «παρών» στο νομοσχέδιο, παρ' ότι συμφωνούμε στις περισσότερες από τις διατάξεις. Όμως, η διαφωνία μας στα δύο βασικά κεφάλαια που αφορούν τη ΜΟΜΚΑ και την ΥΠΑΑΠΕΔ δεν μας επιτρέπει να τοποθετηθούμε θετικά. Σας ευχαριστώ.
Μπαίνουμε στον προτελευταίο ειδικό αγορητή τον κ. Κατσίκη και μετά θα κλείσουμε με τον κ. Σαρίδη. Έπειτα θα λάβει τον λόγο ο κύριος Υπουργός ή ένας εκ των δύο, όποιος θέλει. Επίσης, τελειώνοντας οι ειδικοί αγορητές, για τρία λεπτά θα υπερασπιστεί ο κ. Βερναδάκης την τροπολογία του, ασχέτως του ότι έχει τοποθετηθεί ο Υπουργός. Ορίστε, κύριε Κατσίκη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σε ένα ασταθές, αβέβαιο και ρευστό διεθνές περιβάλλον, γεμάτο απειλές και προκλήσεις για την ασφάλεια της χώρας, το παρόν νομοσχέδιο έρχεται ως η συνέχεια της μετεξέλιξης και της προσαρμογής των Ενόπλων Δυνάμεων σε σύγχρονα δεδομένα λαμβάνοντας υπ' όψιν τα στρατηγικά συμφέροντα του Ελληνισμού. Η μέχρι τώρα συζήτηση για το νομοσχέδιο του Υπουργείου Εθνικής Άμυνας απεδείχθη λίαν εποικοδομητική για την προαγωγή του κοινοβουλευτικού διαλόγου. Το σύνολο των συναδέλφων, με συναίσθηση ευθύνης, διατήρησε σε υψηλό επίπεδο τη συζήτηση, οι όποιες δε αντιπαραθέσεις είχαν ουσιώδες υπόβαθρο. Η ανταπόκριση δε του μεγαλύτερου μέρους των Βουλευτών, έστω και με τις αρνητικές τους επισημάνσεις, είναι βέβαιο ότι θα αποτελέσουν θετική συνεισφορά στη διαμόρφωση του τελικού κειμένου της νομοθέτησης. Σε αυτό δε συνέβαλε καθοριστικά και ο Υπουργός Εθνικής Άμυνας αποδεχόμενος τις όποιες παρατηρήσεις κατετέθησαν και μετεξελίσσοντάς τις σε νομοτεχνικές βελτιώσεις οι οποίες ενσωματώθηκαν στο παρόν νομοσχέδιο. Με λύπη μου όμως οφείλω να πω ότι διαπίστωσα πως οι όποιες αρνητικές προσεγγίσεις που εξέφρασε ένας μικρός αριθμός συναδέλφων, χαρακτηρίζονται από την κομματική τους και μόνο προσήλωση. Θα ήθελα δε να σημειώσω πως το νομοσχέδιο αυτό πέτυχε, τελικά, την πλήρη ταύτιση των προθέσεων της πολιτικής ηγεσίας με τις επιχειρησιακές προτάσεις της στρατιωτικής ηγεσίας. Αναλυτικότερα, το παρόν σχέδιο νόμου καταστρώνεται σε τρεις βασικούς άξονες: Ο πρώτος αφορά στη ρύθμιση βασικών αναγκών οργάνωσης και δομής των Ενόπλων Δυνάμεων μέσω της σύστασης νέων υπηρεσιών και της συγχώνευσης άλλων. Ο δεύτερος πυλώνας αφορά στη ρύθμιση ζητημάτων ασφάλειας και εξοπλιστικής επάρκειας των Ενόπλων Δυνάμεων. Ο τρίτος αφορά στη βελτίωση σημαντικού αριθμού ρυθμίσεων σταδιοδρομικής φύσεως, ιεραρχίας, εξέλιξης και υπηρεσιακής αξιοποίησης στελεχών των Ενόπλων Δυνάμεων. Το νομοσχέδιο, μεταξύ των άλλων, ρυθμίζει θέματα όπως η ενοποίηση των τριών ανωτέρων στρατιωτικών Σχολών Υπαξιωματικών της Πολεμικής Αεροπορίας σε μια ενιαία Σχολή Μονίμων Υπαξιωματικών Αεροπορίας, ΣΜΥΑ εφεξής αποκαλούμενη. Με τη ρύθμιση αυτή επιχειρείται η αναβάθμιση της παρεχόμενης εκπαίδευσης στους υπαξιωματικούς της Πολεμικής Αεροπορίας και ταυτόχρονα η εξοικονόμηση προσωπικού και υλικών και οικονομικών πόρων. Επίσης, συστήνεται και ρυθμίζεται η λειτουργία μιας νέας υπηρεσίας στο Γενικό Επιτελείο Εθνικής Άμυνας, η ΜΟΜΚΑ, η οποία θα έχει ως σκοπό αφ' ενός τη συνεργασία με φορείς του ευρύτερου δημοσίου τομέα, στους τομείς της εκπόνησης μελετών και της κατασκευής έργων, διά της χρησιμοποίησης μέσων και προσωπικού των Ενόπλων Δυνάμεων και αφ' ετέρου τον συντονισμό των μέσων και του προσωπικού για την εκπλήρωση των αναλαμβανόμενων έργων και μελετών. Παράλληλα, το πραγματοποιούμενο όργανο προσδοκάται ότι θα εξυπηρετεί γενικότερους σκοπούς εθνικής άμυνας. Με αυτόν τον τρόπο υλοποιείται η υπόσχεση της Κυβέρνησης να αξιοποιηθούν οι δυνατότητες των Ενόπλων Δυνάμεων και να τεθούν στην υπηρεσία του ελληνικού λαού προς όφελος του κοινωνικού συνόλου. Επιτρέψτε μου σε αυτό το σημείο να υπενθυμίσω την αρωγή των τεχνικών υπηρεσιών των Ενόπλων Δυνάμεων και τη συμβολή τους ιδιαίτερα μετά τη λήξη του Β' Παγκοσμίου Πολέμου, όταν το 1957 κλήθηκαν να συμβάλουν στην ανασυγκρότηση της χώρας. Τότε συγκροτήθηκαν επτά Μικτές Ομάδες Μηχανημάτων Ανασυγκροτήσεως, επτά ΜΟΜΑ δηλαδή, οι οποίες ανέλαβαν και εκτέλεσαν με απόλυτη επιτυχία έργα ζωτικής σημασίας. Σε περίοδο ειρήνης, με λογικό κόστος εκτελούσε έργα που της ανέθεταν με διάφορα κυβερνητικά προγράμματα και μάλιστα στη νησιωτική και ορεινή Ελλάδα όπου δεν υπήρχε ενδιαφέρον των εργοληπτών. Έτσι, συμμετείχε σε κατασκευές, βελτιώσεις και αρχικές διανοίξεις εθνικών και επαρχιακών δρόμων περίπου δεκαπέντε χιλιάδων χιλιομέτρων. Κατασκεύασε εξ αρχής αεροδρόμια ή επέκτεινε διαδρόμους προσγείωσης σε δεκαεπτά από αυτά, κυρίως της νησιωτικής Ελλάδας. Κατασκεύασε κτήρια νοσοκομείων, σχολείων, πανεπιστημίων, στρατοπέδων και εκατοντάδες άλλα, τα οποία δεν είναι δυνατόν να απαριθμιστούν γιατί μόνο τα σπουδαιότερα εξ αυτών υπερβαίνουν τα επτακόσια. Και έτσι τίθεται το εύλογο ερώτημα: Γιατί ο τεράστιος αυτός κρατικός οργανισμός, με την τόσο μεγάλη προσφορά, διαλύθηκε; Η απάντηση θα πρέπει να αναζητηθεί στα διάφορα συγκρουόμενα οικονομικά συμφέροντα επαγγελματικών ομάδων και στην πολιτική της εκάστοτε κυβέρνησης. Η αντίστροφη μέτρηση για την κατάργηση της ΜΟΜΑ άρχισε μετά τη Μεταπολίτευση, όταν τα συνδικαλιστικά όργανα των εργοληπτικών εταιρειών πίεζαν τις κυβερνήσεις για την περικοπή των πιστώσεων προς τη ΜΟΜΑ για την εκτέλεση έργων. Στη συνέχεια, στη δεκαετία του '80 άρχισε να αναπτύσσεται μέσα στο πολιτικό προσωπικό των ΜΟΜΑ ο αχαλίνωτος συνδικαλισμός και ο υπέρμετρος διορισμός υπαλλήλων εις βάρος πιστώσεων των έργων, με αποτέλεσμα η εκτέλεση πολλών εξ αυτών να γίνεται αντιοικονομική. Τέλος, στη δεκαετία του '90, μετά από έντονες πιέσεις των συνδικαλιστικών οργάνων, μεγαλοεργολάβων και μεγαλοεκδοτών, η τότε Κυβέρνηση αποφάσισε με τον ν.2026/92 τη διάλυση των ΜΟΜΑ. Για μια ακόμα φορά το ιδιωτικό συμφέρον τέθηκε πάνω από το δημόσιο. Επιτρέψτε μου, σε αυτό το σημείο, να αναφερθώ στο πρόσφατο γεγονός της εγκαινίασης γέφυρας, μόλις προχθές, στο Άγιο Όρος, στην Ιερά Μονή Οσίου Γρηγορίου, από τον Υπουργό Εθνικής Άμυνας, γεγονός το οποίο πρόβαλαν μεταξύ των άλλων και δύο εφημερίδες, η «ΔΗΜΟΚΡΑΤΙΑ» και το «ΕΘΝΟΣ», μη φίλα προσκείμενες στη σημερινή Κυβέρνηση. Στο Κεφάλαιο Γ΄.του παρόντος νομοσχεδίου ρυθμίζεται η σύσταση και η λειτουργία μιας νέας υπηρεσίας στο Υπουργείο Εθνικής Άμυνας, η οποία θα αναλάβει ρόλο οικονομοτεχνικής και νομικής υποστήριξης, με αποκλειστική αρμοδιότητα τη βέλτιστη αξιοποίηση της ακίνητης περιουσίας των τριών ταμείων των Ενόπλων Δυνάμεων, ήτοι του Ταμείου Εθνικής Άμυνας, του Ταμείου Αεροπορικής Άμυνας και του Ταμείου Εθνικού Στόλου, που δεν χρησιμοποιούνται για στρατιωτικούς σκοπούς, καθώς και των ακινήτων του Μετοχικού Ταμείου Στρατού, του Μετοχικού Ταμείου Ναυτικού και του Μετοχικού Ταμείου Αεροπορίας, με παράλληλη διατήρηση της αυτοτελούς νομικής προσωπικότητας των ταμείων αυτών σύμφωνα με τους ιδρυτικούς τους νόμους. Η νέα Υπηρεσία Αξιοποίησης Ακίνητης Περιουσίας των Ενόπλων Δυνάμεων, με την ονομασία ΥΠΑΑΠΕΔ, θα επιλαμβάνεται της προπαρασκευής των σχεδίων προς αξιοποίηση των ακινήτων που δεν κρίνονται επιχειρησιακά αναγκαία, μέσα από την εκπόνηση κατάλληλων μελετών. Θα εισηγείται ολοκληρωμένα σχέδια αξιοποίησης προς το ΥΠΕΘΑ, για την προσφορότερη διαχείριση των ακινήτων των ταμείων του στρατεύματος αποκλειόμενης - και κατηγορηματικά το λέμε αυτό - της μεταβίβασης της κυριότητός τους. Το αντάλλαγμα θα αποτελεί έσοδο των οικείων ταμείων, απηλλαγμένο από φόρο, εισφορά ή τέλος, αλλά παρέχεται και η δυνατότητα στον Υπουργό να διαθέσει μέρος αυτού στον προϋπολογισμό του Υπουργείου Εθνικής Άμυνας. Να ξεκαθαρίσουμε σε αυτό το σημείο ότι δεν πρόκειται για ξεπούλημα των ακινήτων των Ενόπλων Δυνάμεων, αλλά για επενδύσεις που θα γίνουν, οι οποίες θα έχουν οφέλη τόσο για τις Ένοπλες Δυνάμεις όσο και για την οικονομία γενικότερα. Με το νομοθέτημα αυτό υλοποιείται η δέσμευση του Υπουργού Εθνικής Άμυνας και Προέδρου των Ανεξαρτήτων Ελλήνων, κ. Πάνου Καμμένου, για την αξιοποίηση μιας επί μακρόν λιμνάζουσας ακίνητης περιουσίας ύψους 34 δισεκατομμυρίων ευρώ, αξιοποίηση η οποία θα δημιουργήσει συνθήκες ανάπτυξης για την χώρα, νέες θέσεις εργασίας και παράλληλα εξυπηρέτηση αναγκών των τοπικών κοινωνιών. Η βέλτιστη αξιοποίηση της ιδιωτικής αυτής περιουσίας των Ταμείων θα αποφέρει καρπούς προς όφελος των Ενόπλων Δυνάμεων, των στελεχών τους και των μετόχων των Μετοχικών Ταμείων. Με το άρθρο 17 ορίζεται τριετής η θητεία του Αρχηγού ΓΕΕΘΑ και διετής των Αρχηγών των Γενικών Επιτελείων, με τη δυνατότητα παράτασης κατά ένα ακόμη έτος αντίστοιχα. Με τον τρόπο αυτό διασφαλίζεται η προοπτική της κατ' αρχάς αδιατάρακτης εκπλήρωσης των καθηκόντων και της αποστολής της στρατιωτικής ηγεσίας των Ενόπλων Δυνάμεων μέσα σε εύλογα σταθερό χρονοδιάγραμμα για την επαρκή εκπόνηση και υλοποίηση του σχεδιασμού τους. Με το άρθρο 18 θεραπεύεται μια νομοθετική αστοχία και παρέχεται η δυνατότητα να μεταταγούν στο Σώμα των Αξιωματικών οι προερχόμενοι από ανθυπασπιστές και μόνιμους αξιωματικούς, οι οποίοι είναι απόφοιτοι Ανωτέρων Στρατιωτικών Σχολών Υπαξιωματικών και πτυχιούχοι Ανωτάτων Εκπαιδευτικών Ιδρυμάτων, καθώς επίσης και οι ανθυπασπιστές που προέρχονται από τους εθελοντές μακράς θητείας και ΕΠΟΠ και είναι πτυχιούχοι ανώτατης εκπαίδευσης τεχνολογικού τομέα, μετατάσσονται δε στο Σώμα των Μονίμων Υπαξιωματικών. Επίσης, ρυθμίζεται μια αδικία χρόνων, καθώς οι αξιωματικοί που προέρχονται από τις Ανώτερες Στρατιωτικές Σχολές Υπαξιωματικών των τάξεων '90, '91 καταταγέντες 1988-89, οι οποίοι συμπλήρωσαν εικοσιπέντε έτη πραγματικής στρατιωτικής υπηρεσίας μέχρι την 31-12-2014, υπάγονται στις διατάξεις των νόμων που αφορούν τα στελέχη των Ενόπλων Δυνάμεων που συμπλήρωσαν εικοσιπενταετία στις 31-12-2012 και συνεπώς δικαιώνονται. Επίσης, ρυθμίζονται οι όροι και οι προϋποθέσεις για τη μετάταξη των στελεχών των Ενόπλων Δυνάμεων στο Σώμα των Στρατιωτικών Ιερέων. Η ανάγκη αυτή προέκυψε αφ' ενός λόγω των δημοσιονομικών συνθηκών που δεν επιτρέπουν την προκήρυξη διαγωνισμού για την κάλυψη σημαντικού αριθμού κενών οργανικών θέσεων στρατιωτικών ιερέων, οι οποίοι έχουν αποστρατευτεί, αφ' ετέρου προκειμένου να αξιοποιούνται τα άρρενα στελέχη των Ενόπλων Δυνάμεων που υποβάλλουν αιτήσεις παραιτήσεως ή αποστρατεία με σκοπό να ενδυθούν το ιερατικό σχήμα. Επίσης, καθορίζονται οι όροι και οι προϋποθέσεις όσων επιθυμούν να υποβάλουν αίτηση μετάταξης. Στο Κεφάλαιο Ε΄ του νομοσχεδίου περιλαμβάνονται τα άρθρα 31 έως 34, με τα οποία καθορίζεται το πλαίσιο της διαδικασίας σύναψης συμβάσεων προμηθειών στρατιωτικού εξοπλισμού κατά το οποίο η αναθέτουσα αρχή υποχρεούται να συνάψει ταυτόχρονα με την αρχική και σύμβαση, εν συνεχεία, υποστήριξης του προς προμήθεια στρατιωτικού εξοπλισμού με τον ίδιο ή άλλο οικονομικό φορέα. Η μέχρι τώρα δηλαδή μη υπογραφή υποστηρικτικών συμβάσεων κατέστησε σε αχρηστία εξοπλισμούς επιχειρησιακά αναγκαίους, με τεράστιο οικονομικό κόστος. Στο πλαίσιο της αρχής της διαφάνειας και της ορθολογικής διαχείρισης του κρατικού προϋπολογισμού, κυρίες και κύριοι συνάδελφοι, παρέχεται η δυνατότητα στα γενικά επιτελεία να συνάπτουν αυτοτελώς συμβάσεις υποστήριξης για συμβάσεις προμήθειας στρατιωτικού εξοπλισμού οι οποίες είχαν νομίμως συναφθεί με προϊσχύουσες διατάξεις. Τα γενικά επιτελεία ορίζονται αρμόδια για τη διενέργεια όλων των διαδικασιών που απαιτούνται για τη σύναψη συμβάσεων προμηθειών και υπηρεσιών. Η εκτιμώμενη αξία των συμβάσεων αυτών θα πρέπει να είναι κατώτερη του ποσού του κατώτατου ορίου από το οποίο εφαρμόζεται η νομοθεσία της Ευρωπαϊκής Ένωσης. Με το άρθρο 36 επανέρχεται στην εποπτεία του Υπουργείου Εθνικής Άμυνας η λειτουργία του Οικοδομικού Συνεταιρισμού Μονίμων Αξιωματικών του Ελληνικού Στρατού, προκειμένου να επιλυθούν μείζονα χρονίζοντα ζητήματα διαχειριστικής και οικονομικής φύσεως που αντιμετωπίζει ο εν λόγω συνεταιρισμός. Η αρμοδιότητα, δηλαδή, ελέγχου του συνεταιρισμού είχε δοθεί από το 2011 στο Υπουργείο Οικονομικών με τον ν.4030. Ωστόσο, συσσώρευσε τεράστια προβλήματα διαχειριστικής και οικονομικής φύσεως. Με το άρθρο 37 καθορίζεται ότι για το στρατιωτικό προσωπικό των Ενόπλων Δυνάμεων που τέθηκε σε δυνητική ή αυτοδίκαιη αργία, θα ισχύουν οι όροι και οι προϋποθέσεις που προβλέπονται στις σχετικές ρυθμίσεις για τους δημόσιους πολιτικούς υπαλλήλους, όσον αφορά την επιστροφή των παρακρατηθεισών αποδοχών τους. Επίσης, με το άρθρο 40 εξαιρείται από το πεδίο αρμοδιοτήτων του Σώματος Επιθεωρητών - Ελεγκτών Δημόσιας Διοίκησης η παρακολούθηση των πειθαρχικών διαδικασιών στρατιωτικού προσωπικού των Ενόπλων Δυνάμεων. Με το άρθρο 41 επέρχονται οργανωτικές μεταβολές σε σχέση με τη Μονάδα Εσωτερικού Ελέγχου του Υπουργείου Εθνικής Άμυνας, με σκοπό την αποδοτικότερη λειτουργία της. Συγκεκριμένα, συστήνεται επιτροπή για τον έλεγχο των ευρημάτων της Μονάδας Εσωτερικού Ελέγχου. Η συγκρότηση της επιτροπής με προεξάρχοντα εφέτη δικαστή, ο οποίος θα απολαμβάνει προσωπικής και λειτουργικής ανεξαρτησίας, παρέχει εγγυήσεις αμερόληπτης κρίσης και εγγυάται την αποτελεσματικότερη ενέργεια και την αξιολόγηση ευρημάτων, με στόχο την καταπολέμηση φαινομένων διαφθοράς στο χώρο της Εθνικής Άμυνας και της απόδοσης δικαιοσύνης. Στο Κεφάλαιο Ζ΄και τελευταίο περιλαμβάνονται εξουσιοδοτικές διατάξεις για την έκδοση κανονιστικών πράξεων και άλλες. Σε αυτό το σημείο επιτρέψτε μου να αναφερθώ στις αλλαγές που προέκυψαν μετά την ολοκλήρωση των συζητήσεων στην επιτροπή, οι οποίες αποτυπώνονται σε δύο ακόμη άρθρα. Θα αναφερθώ μόνο στο άρθρο 49, όπου αντικαταστάθηκε η παράγραφος 3 του άρθρου 119 του ν.4249 και ορίστηκε ως έναρξη του χρονικού διαστήματος των δύο ετών που απαιτείται για την ολοκλήρωση των διαδικασιών πιστοποίησης και ένταξης των εξειδικευμένων εθελοντών και εθελοντών οργανώσεων πολιτικής προστασίας στο μητρώο εθελοντών η έναρξη υλοποίησης των εκπαιδεύσεών τους, μέσω της Εθνικής Σχολής Πολιτικής Προστασίας. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Κλείνοντας θέλω να πω ότι οι Ανεξάρτητοι Έλληνες υπερψηφίζουμε το παρόν σχέδιο νόμου. Καθ' ημάς, το σχέδιο αυτό θα συμβάλει ουσιαστικά στην επίλυση σημαντικών και χρόνιων προβλημάτων που αντιμετωπίζουν οι Ένοπλες Δυνάμεις, καθώς αναμένεται να αναβαθμίσει τόσο τις υπάρχουσες δομές όσο και το αξιόμαχο των στελεχών. Επίσης, διασφαλίζεται η αξιοπιστία των Ενόπλων Δυνάμεων, η αξιοκρατία και η διαφάνεια των λειτουργιών τους. Σας ευχαριστώ πολύ.
Σας ευχαριστώ κι εγώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Τροποποιήσεις του Εθνικού Τελωνειακού Κώδικα προς ενίσχυση της καταπολέμησης της παράνομης εμπορίας καπνού και βιομηχανοποιημένων καπνών και ίδρυση Συντονιστικού Κέντρου για την Καταπολέμηση του Λαθρεμπορίου, εναρμόνιση της ελληνικής νομοθεσίας προς την Απόφαση 2009/917/ΔΕΥ του Συμβουλίου, της 30ης Νοεμβρίου 2009, για τη χρήση της πληροφορικής για τελωνειακούς σκοπούς και άλλες διατάξεις αρμοδιότητας Υπουργείου Οικονομικών και ενσωμάτωση στην εθνική νομοθεσία των άρθρων 15, 16 και 18 της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών - μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ». Ο κ. Σαρίδης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, όταν ξεκίνησε η συζήτηση στην Επιτροπή Εθνικής Άμυνας, με αντικείμενο την επεξεργασία του παρόντος νομοσχεδίου, έγινε γρήγορα αντιληπτό πώς επρόκειτο για ένα σχέδιο νόμου με ειδικό βάρος για την κοινωνία, για τους πολίτες και για την Ελληνική Δημοκρατία. Ο τίτλος του «Ρύθμιση θεμάτων αρμοδιότητας Υπουργείου Εθνικής Άμυνας .» δεν αποδίδει το μέγεθος και την αξία των αλλαγών που επέρχονται στις ελληνικές Ένοπλες Δυνάμεις με την έναρξη της ισχύος του παρόντος. Οι κοινοβουλευτικές διαδικασίες αυτή τη φορά τηρήθηκαν. Δεν νομοθετούμε σήμερα με τη μορφή του κατεπείγοντος. Αυτό μας έδωσε την ευκαιρία να συνεργαστούμε, με κοινό σκοπό τη βελτίωση του προτεινόμενου νόμου προς όφελος του ελληνικού λαού. Πράγματι κατορθώσαμε να αλλάξουμε μεγάλο μέρος του αρχικού νομοσχεδίου. Συνδιαμορφώσαμε το νομοσχέδιο που φθάνει σήμερα στην Ολομέλεια της Βουλής. Η επιτροπή ζήτησε να γίνουν σεβαστές οι παρατηρήσεις της και η ανησυχία της σε μια σειρά από ζητήματα. Πράγματι, τα περισσότερα από αυτά διευθετήθηκαν. Από την πλευρά τους ο κ. Καμμένος και ο κ. Βίτσας ζήτησαν πολιτική στήριξη για κάποιες θαρραλέες και απαραίτητες μεταρρυθμίσεις. Η Ένωση Κεντρώων, έχοντας επανειλημμένως επιχειρηματολογήσει για την αξία της συναίνεσης και της συνεννόησης, δεν θα μπορούσε παρά να στηρίξει αυτήν την προσπάθεια. Κυρίες και κύριοι Βουλευτές, θα ήθελα σε αυτό το σημείο να επιχειρήσω μία παρουσίαση της έκτασης της συνδιαμόρφωσης του παρόντος νομοσχεδίου. Κρίσιμο σημείο της συζήτησής μας αποτέλεσε η αναγνώριση εκ μέρους όλων των πολιτικών παρατάξεων της αναγκαιότητας διατήρησης των ονομασιών και των συμβόλων των ιστορικών σχολών ΣΤΥΑ, ΣΥΔ και ΣΙΡ. Δεν επρόκειτο για κάτι το επιφανειακό, όπως διαπιστώνουν όλοι όσοι γνωρίζουν την αξία των συμβόλων και των ιδεών που απεικονίζουν. Και η σημαία μας ένα σύμβολο είναι. Πράγματι, λοιπόν, η προσθήκη της παραγράφου 3 και η διόρθωση στην παράγραφο 2, με την επιφύλαξη να δούμε και το προεδρικό διάταγμα του άρθρου 46, ικανοποιεί την Ένωση Κεντρώων. Υπάρχουν βεβαίως και τα μελανά σημεία. Δυστυχώς. Για παράδειγμα, δεν μπορείτε να με πείσετε, διότι δεν καταφέρατε να παρουσιάσετε κάποιο πειστικό επιχείρημα πως ο συνδικαλισμός στις Ένοπλες Δυνάμεις είναι θέμα που μπορεί να λυθεί με μία βουλευτική τροπολογία, χωρίς να προηγηθεί δημόσια διαβούλευση. Επαναφέρω την πρότασή μου, αν και πλέον έχει περάσει σαν άρθρο, και σας καλώ από το Βήμα της Ολομέλειας να αποσύρετε την τροπολογία της σεβαστού συναδέλφου κ. Κοζομπόλη και να φέρετε το θέμα του συνδικαλισμού στις Ένοπλες Δυνάμεις ως αυτοτελές νομοσχέδιο για συζήτηση στην επιτροπή, με τις προβλεπόμενες διαδικασίες. Έχοντας διατυπώσει το αίτημα της Ένωσης Κεντρώων για την απόσυρση της συγκεκριμένης τροπολογίας, επανέρχομαι στην τεκμηρίωση της επιλογής μας να στηρίξουμε το βασικό νομοσχέδιο. Δεν θα μπορούσα παρά να ξεκινήσω με τα ζητήματα που προκύπτουν από την επιχειρούμενη προσπάθεια αναβάθμισης των σχολών της Πολεμικής Αεροπορίας. Ακούστηκε πως η πρωτοβουλία αυτή είναι πιο πολύ συγχώνευση παρά αναβάθμιση. Πιστεύω πως αυτή η κριτική κρύβει μία αλήθεια. Υπάρχει πράγματι ο κίνδυνος αυτά που σήμερα αποφασίζουμε εδώ, πιστεύοντας πως ενισχύουμε την παρεχόμενη εκπαίδευση στα στελέχη της Πολεμικής μας Αεροπορίας, να μείνουν κενό γράμμα, εάν το περιεχόμενο και η ουσία της στρατιωτικής αγωγής που θα παρέχει η νέα σχολή δεν αποτελέσει αντικείμενο προσεκτικής επιστημονικής μελέτης. Το παρόν νομοσχέδιο δεν κατάφερε να ξεφύγει από την παράδοση τού να αφήνουμε ανοικτά θέματα για τον Υπουργό, όπως και στα προεδρικά διατάγματα. Πολλά θα κριθούν, λοιπόν, από την πρόταση που θα καταθέσει το Υπουργείο για τη σύνταξη του σχετικού προεδρικού διατάγματος που θα προβλέπει τη λειτουργία της νέας σχολής, κύριε Υπουργέ. Στο Κεφάλαιο Β΄ του νομοσχεδίου, μετά και τις απαραίτητες βελτιώσεις, παραμένει αναπάντητη μια κρίσιμη ερώτηση για μας. Υπάρχει περίπτωση, με απόφαση ΚΥΣΕΑ, να βρεθεί η ΜΟΜΚΑ να κατασκευάζει προσφυγικούς καταυλισμούς; Αν, για παράδειγμα, ξεκινήσουν να έρχονται μαζικά πρόσφυγες από την Τουρκία, ζητώντας άσυλο, καθώς θα κινδυνεύουν από το καθεστώς Ερντογάν, θα μπορούσε το ΚΥΣΕΑ να το θεωρήσει κατάσταση έκτακτης ανάγκης και να αναθέσει στη ΜΟΜΚΑ να κατασκευάσει τις απαιτούμενες δομές; Πέρα από αυτό, θα επαναλάβω τα λόγια μου από την τοποθέτησή μου στις συζητήσεις που έγιναν στην Επιτροπή Άμυνας, καλώντας τον Υπουργό να μην επιτρέψει πουθενά την προχειρότητα, γιατί η ΜΟΜΚΑ θα μείνει εκτεθειμένη σε μικροπολιτικές σκοπιμότητες και βεβαίως ο ελληνικός λαός θα έχει χάσει από αυτά που δεν έχει. Και εκεί είναι το ζητούμενο για την Ένωση Κεντρώων. Χάθηκαν πάρα πολλοί πόροι τις τελευταίες δεκαετίες εξαιτίας αποτυχημένων πολιτικών πρωτοβουλιών. Να γιατί ζητάμε τη συναίνεση στον πολιτικό κόσμο και την ανάληψη της συνευθύνης εμείς στην Ένωση Κεντρώων. Όλες οι πρωτοβουλίες που παίρνονται σήμερα, παραμένουν εκτεθειμένες στη μικροκομματική εκμετάλλευση. Αυτό δεν θα συνέβαινε σε μία συνεργατική κυβέρνηση. Στο Κεφάλαιο Γ΄ εντοπίζουμε τη φιλότιμη προσπάθεια που ξεκινά για την αξιοποίηση της περιουσίας των Ενόπλων Δυνάμεων. Επαναλαμβάνω τη χαρά μας ως Ένωση Κεντρώων, που η περιουσία των Ενόπλων Δυνάμεων γλίτωσε από το υπερταμείο Σόιμπλε.Είναι σε ελληνικά χέρια η ευθύνη της αξιοποίησης της περιουσίας των Ενόπλων Δυνάμεων. Οι βελτιώσεις που έγιναν στο Κεφάλαιο Γ΄, πράγματι καθησύχασαν αρκετές από τις ανησυχίες μας και μπορούμε να πούμε πως πλέον περιμένουμε να κρίνουμε εκ του αποτελέσματος το αν θα μπορέσουμε να αξιοποιήσουμε ή τελικά θα ξεπουλήσουμε μια περιουσία που σήμερα κάθεται και παραμένει αναξιοποίητη. Να συμπληρώσουμε εδώ ότι η εμπορική της αξία αυτή τη στιγμή είναι μηδέν. Όμως, οι διαδικασίες που προβλέπει ο νόμος είναι πράγματι διαφανείς και επιδιώκουν να εξασφαλίσουν μια λειτουργικότητα ως άμυνα στην αναμενόμενη γραφειοκρατία. Η δυνατότητα αξιοποίησης των στρατοπέδων, που πληρούν κάποιες προδιαγραφές και παραμένουν αναξιοποίητα, με το άρθρο 13 του παρόντος και τη σωστή εξαίρεση των ΟΤΑ από τις διαδικασίες που ισχύουν για τις ιδιωτικές επενδύσεις, θα μπορέσουν να αποτελέσουν πηγή ανάπτυξης. Διατηρούμε μια επιφύλαξη, έχοντας στο νου μας το παράδειγμα του Δήμου Σερρών πάνω στο οποίο θα τοποθετηθεί και ο συνάδελφός μου, Βουλευτής της Ένωσης Κεντρώων κ. Μεγαλομύστακας. Ίσως θα έπρεπε να υπάρξει μια ρύθμιση για περιπτώσεις που με ενέργειες του δήμου έχει ήδη δοθεί κάποια υπεραξία στο ακίνητο που ζητά να αξιοποιήσει. Ίσως σε αυτές τις περιπτώσεις θα πρέπει να προβλεφθεί μια έκπτωση στο λεγόμενο 5%. Μη λησμονούμε ότι ο Δήμος Σερρών και το Υπουργείο Εθνικής Άμυνας συμφώνησαν, δυνάμει των διατάξεων του ν.2745/1999, ότι από τα συνολικά τριακόσια σαράντα πέντε στρέμματα των στρατοπέδων θα περιέλθουν στην κυριότητα του δήμου τα τριακόσια στρέμματα και τα υπόλοιπα σαράντα πέντε, ήδη ρυθμισμένα πολεοδομικά, θα παραμείνουν στο Υπουργείο. Προ μηνός δημοσιεύτηκε στο ΦΕΚ η έγκριση πολεοδόμησης των στρατοπέδων βάσει της συμφωνίας και πρέπει να ακολουθήσει μια υπουργική απόφαση. Η συμφωνία δόθηκε και ο δήμος προχώρησε σε τροποποίηση του σχεδίου και πολεοδομικές μελέτες. Έδωσε πέντε χρόνια αυτόν τον αγώνα απέναντι στη γραφειοκρατία. Άποψή μας είναι εκεί που το Υπουργείο έχει δεσμευθεί να κρατήσει και να υλοποιήσει τις δεσμεύσεις του. Το Κεφάλαιο Δ΄ που αφορά σε υπηρεσιακές μεταβολές των στελεχών μας και περιέχει ρυθμίσεις για τα κοινά σώματα, υπήρξε και συνεχίζει να είναι το πλέον προβληματικό. Σε έναν βαθμό αυτό είναι λογικό και αναμενόμενο, καθώς τα ζητήματα που επιχειρεί να επιλύσει είναι πιθανόν κατά τη λύση τους να δημιουργήσουν νέα ζητήματα και νέα κενά. Δεν κατάφερα και εγώ, για να είμαι και ειλικρινής, να βρω έναν τρόπο να γίνουν αναίμακτα κάποιες αλλαγές. Το άρθρο 18 ειδικότερα, έτσι όπως είχε αρχικά κατατεθεί δυσκόλευε και την εφαρμογή των επιδιωκόμενων αλλαγών. Θα πούμε ότι στα άρθρα 20 και 21 είναι ίσως το μόνο σημείο που η επιχειρηματολογία του Υπουργείου δεν μας έπεισε. Αντιθέτως, οι παρατηρήσεις του κ. Λοβέρδου από τη Δημοκρατική Συμπαράταξη σχετικά με τους ιερείς, που θα συνεχίσουν να φτάνουν στο βαθμό του ταξίαρχου, μας βρίσκουν σύμφωνους. Θα ψηφίσουμε και εμείς «παρών» σε αυτά τα άρθρα. Δεν μπορέσαμε να άρουμε την αδικία των μηχανικών, όπως πολύ σωστά είχε προταθεί από το Ποτάμι. Ελπίζουμε να λυθεί μέσα στον χρονικό ορίζοντα που πιστεύουμε ότι δεσμευθήκατε ότι θα τηρήσετε. Η τροποποίηση στο άρθρο 18 παράγραφος 10, δηλαδή η κατάργηση των λέξεων «ανεξαρτήτως κενών οργανικών θέσεων», πιστεύουμε εμείς στην Ένωση Κεντρώων ότι ουσιαστικά αναιρεί ολόκληρη την παράγραφο. Στο Κεφάλαιο Ε΄ προβλέπονται σημαντικές διορθώσεις, που ενισχύουν τη διαφάνεια και αποδυναμώνουν τη γραφειοκρατία, σχετικά με τις διαδικασίες ικανοποίησης των αναγκών των Ενόπλων Δυνάμεων και της σύναψης των προβλεπομένων συμβάσεων προμηθειών του αμυντικού τομέα.Ιδιαίτερη αναφορά αξίζει το άρθρο 33, σύμφωνα με το οποίο ξεκαθαρίζεται πια πως τα χρήματα από τυχόν επωφελείς για το δημόσιο εξώδικους συμβιβασμούς δεν μπορούν να χρησιμοποιηθούν παρά μόνο για την κάλυψη αναγκών εξοπλιστικών προγραμμάτων. Δεν θα τα βρούμε, λοιπόν, τα ισοδύναμα για τα ειδικά μισθολόγια από εδώ. Είναι θετική η πρόβλεψη για τη διάρκεια της θητείας των αρχηγών. Μας βρίσκει σύμφωνους το ζήτημα του σεβασμού της ισότητας των δύο φύλων, ο οποίος αποκαθίσταται μετά και την αποδοχή της σχετικής τροπολογίας από τον Υπουργό. Σημαντικό ήταν για εμάς και το θέμα με τα ταμεία. Ορθώς έγιναν αποδεκτές οι διορθώσεις, ώστε πράγματι οι διοικήσεις των ταμείων να έχουν τον τελευταίο λόγο και να λειτουργούν υπέρ του συμφέροντος και των μετόχων τους. Μια αναφορά θα κάνω για το κρίσιμο θέμα των Ναυπηγείων της Ελευσίνας, το οποίο θέμα έχει, φυσικά, λυθεί μετά και την τροπολογία της Ένωσης Κεντρώων και της Δημοκρατικής Συμπαράταξης την οποία κάνατε αποδεκτή. Η αψυχολόγητη κίνηση της Γενικής Γραμματείας Δημοσίων Εσόδων να παγώσει τους σχετικούς τραπεζικούς λογαριασμούς και να θέσει σε κίνδυνο ένα κρίσιμο πρόγραμμα του Πολεμικού Ναυτικού και τη ναυπήγηση των δύο απαραίτητων πυραυλακάτων, δεν πρέπει να περάσει απαρατήρητη. Η κινητοποίηση της Αντιπολίτευσης και η άμεση ανταπόκριση του Υπουργείου οδήγησαν σε μια προσωρινή λύση. Με τη σύνταξη της σχετικής τροπολογίας δίνουμε μια ανάσα. Θα πρέπει να εξετάσουμε σύντομα και τη συνολικότερη πολιτική γύρω από την αξιοποίηση των εν λόγω ναυπηγείων, με σκοπό τη διατήρηση της τεχνογνωσίας και τη μείωση του κόστους των αναγκών του Πολεμικού Ναυτικού. Κλείνοντας την εισήγησή μου, τη θετική επί του νομοσχεδίου τοποθέτηση της Ένωσης Κεντρώων, οφείλω να προσθέσω στη συζήτηση και ορισμένα ακόμη θέματα. Μας ενδιαφέρει πολύ να αποκατασταθεί η αδικία που αφορά τους φαρμακοποιούς των Ενόπλων Δυνάμεων. Επίσης, είναι πολύ σημαντικό για εμάς να γίνει ειδικός διάλογος για την εύρεση περαιτέρω αξιοποίησης του πολύτιμου ανθρώπινου δυναμικού, που αποτελούν τα στελέχη των Ενόπλων Δυνάμεων. Τέλος, θέλω να ξεκαθαρίσω πως κάθε νόμος κρίνεται από την εφαρμογή του. Η θετική μας ψήφος δεν είναι «λευκή επιταγή». Θα παρακολουθήσουμε στενά την εφαρμογή του παρόντος. Θα πολεμήσουμε την εφαρμογή της τροπολογίας Κοζομπόλη…
Τροπολογία των Βουλευτών του ΣΥΡΙΖΑ είναι.
…και θα αναδείξουμε, στο πλαίσιο της άσκησης του κοινοβουλευτικού ελέγχου, όλες τις πράξεις ή παραλείψεις της Κυβέρνησης που θα εναντιώνονται στις καλές προθέσεις του παρόντος νόμου. Ευχαριστώ πολύ.
Και εγώ ευχαριστώ, κύριε Σαρίδη. Ο κ. Βερναρδάκης, Αναπληρωτής Υπουργός Εσωτερικών και Διοικητικής Ανασυγκρότησης, έχει τον λόγο για πέντε λεπτά.
Πολύ λιγότερο χρόνο θα χρειαστώ, κύριε Πρόεδρε. Έχω καταθέσει την τροπολογία με γενικό αριθμό 565 και ειδικό 52 και αφορά το προσωπικό της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες και Χρηματοδότησης της Τρομοκρατίας και Ελέγχου της Περιουσιακής Κατάστασης. Το προσωπικό αυτό δουλεύει ως αποσπασμένο. Η υπηρεσία δεν διαθέτει κονδύλια για την καταβολή της μισθοδοσίας των υπαλλήλων, παρά μόνο για τα λειτουργικά της. Με την τροπολογία αυτή λύνεται το ζήτημα της συνέχισης, γιατί μέχρι τώρα αυτό συμβαίνει, δηλαδή οι καταβολές της μισθοδοσίας εξακολουθούν να βαραίνουν τις υπηρεσίες προέλευσης των αποσπασμένων υπαλλήλων της, για την εύρυθμη λειτουργία της και τη ρύθμιση των θεμάτων της μισθοδοσίας της. Ευχαριστώ.
Και εγώ ευχαριστώ, κύριε Βερναρδάκη. Η κ. Αυλωνίτου, Βουλευτής του ΣΥΡΙΖΑ, έχει τον λόγο για επτά λεπτά.
Ευχαριστώ πολύ, κύριε Πρόεδρε. Τα απόνερα του αποτυχόντος πραξικοπήματος στην Τουρκία δεν μπορεί παρά να επηρεάσουν και τη χώρα μας. Μπορεί η γεωγραφική γειτνίαση με την Ελλάδα να διευκολύνει τη διαφυγή Τούρκων πραξικοπηματιών στη χώρα μας - βεβαίως, εδώ τον λόγο έχει η δικαιοσύνη, η οποία θα προσδιορίσει και θα αποδώσει τις ευθύνες για το καθένα από τα πρόσωπα χωριστά - δεν γίνεται όμως, η ελληνική δημοκρατία να παρέχει πολιτικό άσυλο σε άτομα που αποδεδειγμένα - το τονίζω, εφ' όσον αποδειχθούν, υπάρχουν αποδείξεις - βομβάρδιζαν, πολυβολούσαν αδιάκριτα πολίτες δια αέρος, μέσα σε αστικές περιοχές πριν από μία εβδομάδα. Τέτοιες πράξεις έχουν καταγραφεί σε βίντεο, αποτελούν εγκλήματα κατά της ανθρωπότητας και με κανέναν τρόπο, με κανένα πρόσχημα, δεν πρέπει να τύχουν οιασδήποτε κάλυψης.
Προσωπική σας άποψη είναι αυτή ή της Κυβέρνησης;
Προσωπική.
Ο Βουλευτής εκφράζει την άποψή του.
Όχι πάντα. Και όχι εδώ μέσα.
Κυρίες και κύριοι συνάδελφοι, το σημερινό νομοσχέδιο: «Ρυθμίσεις θεμάτων Υπουργείου Εθνικής Άμυνας» επιδιώκει τη ρύθμιση διαφόρων θεμάτων, με στόχο την άρτια τεχνική λειτουργία των Ενόπλων Δυνάμεων μέσα πάντα στο πλαίσιο της σημερινής οικονομικής στενότητας. Οριοθετεί, ακόμη, σε ορισμένα θέματα μία περίφραξη ανάμεσα στις Ένοπλες Δυνάμεις και σε μνημονιακές υποχρεώσεις της χώρας. Μία τέτοια οριοθέτηση γίνεται με τη σύσταση Υπηρεσίας Αξιοποίησης της Ακίνητης Περιουσίας των Ενόπλων Δυνάμεων, που σκοπό έχει την αξιοποίηση ακινήτων, Ταμείων και Μετοχικών Ταμείων, αρμοδιότητας του Υπουργείου Εθνικής Άμυνας προς όφελος των Ενόπλων Δυνάμεων, των στελεχών τους και των μετόχων των Μετοχικών Ταμείων, όπως επί λέξει αναφέρει το νομοσχέδιο. Προβλέπεται ακόμα η δυνατότητα της κατ' εξαίρεση και χωρίς διαγωνισμό αξιοποίησης ακινήτων από νομικά πρόσωπα δημοσίου δικαίου και οργανισμούς τοπικής αυτοδιοίκησης. Έτσι τα ακίνητα αυτά παραμένουν εκτός ελέγχου του ΤΑΙΠΕΔ και η διαχείρισή τους δεν συναρτάται με το δημόσιο χρέος. Θεωρώ ότι η διάταξη αυτή διαψεύδει όσους κινδυνολογούσαν εδώ μέσα πριν από δύο μήνες ότι ακόμη και τα στρατόπεδα τίθενται υπό τον έλεγχο των ξένων για ενενήντα εννιά χρόνια και άλλα παραμύθια για δράκους. Αυτό, όμως, που μου έκανε εντύπωση είναι ότι στη συζήτηση του νομοσχεδίου στην Κοινοβουλευτική Επιτροπή Εθνικής Άμυνας και Εξωτερικών Υποθέσεων, οι ίδιοι οι άνθρωποι που μας κατηγορούσαν πριν από δύο μήνες ότι παραχωρούμε τα στρατόπεδα για 99 χρόνια ήθελαν να κουβαλήσουν στην υπόθεση αυτή το ΤΑΙΠΕΔ, λες και τους ενοχλούσε που τα ακίνητα του Υπουργείου Εθνικής Άμυνας δεν υπάγονται εκεί. Ε, κυρίες και κύριοι συνάδελφοι, δεν υπάγονται και δεν θα υπαχθούν. Άλλη οριοθέτηση αποτελεί η υπό σύσταση στο Υπουργείο Εθνικής Άμυνας Μονάδα Μελετών και Κατασκευών, η ΜΟΜΚΑ, με δυνατότητα εκτέλεσης έργων τοπικού ενδιαφέροντος με φορείς του δημοσίου και της τοπικής αυτοδιοίκησης, εφόσον αυτά τα έργα αυξάνουν τις επιχειρησιακές δυνατότητες των Ενόπλων Δυνάμεων στην περιοχή. Η υπηρεσία αυτή, με τις διευρυμένες αρμοδιότητες, μπορεί να συμβάλει καθοριστικά στην κάλυψη βασικών αναγκών, υποδομών, σε παραμεθόριες περιοχές, που έχουν πληγεί από την κρίση. Έτσι εξασφαλίζουμε, με ελληνικά μέσα, τη στήριξη των πιο ευαίσθητων περιοχών της χώρας πιθανώς, προς μεγάλη ενόχληση κάποιων εθνικών και υπερεθνικών εργοληπτών, αλλά προς ανακούφιση του ελληνικού ακριτικού πληθυσμού. Οι δύο αυτές παρεμβάσεις είναι ουσιαστικές για τη διαφύλαξη των Ενόπλων Δυνάμεων από τις παρεμβάσεις των πιστωτών και για τη βοήθεια και συμπαράσταση του κράτους στις παραμεθόριες περιοχές και κινούνται στο γενικό πνεύμα των προτεραιοτήτων της Κυβέρνησης, όπως θα φανεί και τους επόμενους μήνες. Το νομοσχέδιο ακόμα ρυθμίζει θέματα προμήθειας στρατιωτικού εξοπλισμού με τρόπο που εξασφαλίζει τη λειτουργικότητα των οπλικών συστημάτων που αγοράζουμε, αφού θέματα προμήθειας πυρομαχικών, συντήρησης, εκπαίδευσης, αναβάθμισης, κ.λπ., θα ρυθμίζονται από τη στιγμή προμήθειας του οπλικού συστήματος, με την υποχρεωτικά ταυτόχρονη σύναψη - για κάθε σύστημα - συμβάσεων, εν συνεχεία υποστήριξης, των follow on support. Έτσι, θα εκλείψει το φαινόμενο να αγοράζουμε κάποιο ακριβό οπλικό σύστημα χωρίς τα πυρομαχικά του, πράγμα που έχει συμβεί στο παρελθόν. Οπλικά συστήματα που δεν βρίσκονται σε λειτουργική κατάσταση είναι σαν να μην υπάρχουν κι εμείς δεν πρόκειται να διαιωνίσουμε αυτήν την κατάσταση. Μερικές φορές στο παρελθόν, όμως, οι στρατιωτικές προμήθειες πήγαιναν ανάλογα με το ύψος της μίζας. Έδινε καλή μίζα η εταιρεία που πούλαγε τα τανκς, αγοράζαμε τανκς. Αν τώρα δεν έδινε καλή μίζα αυτός που πουλούσε τα πυρομαχικά τους, έμεναν τα τανκς χωρίς πυρομαχικά. Αυτά τελειώνουν εδώ. Υπάρχει ακόμα μία ρύθμιση στα θέματα στρατολογικής φύσης, που δεν μπορώ να μην τα αναφέρω, γιατί αποκαλύπτει όσο τίποτα άλλο την κακοδαιμονία του παρελθόντος. Το νομοσχέδιο προβλέπει για τους κληρικούς ότι οι πτυχιούχοι Ακαδημιών Εμπορικού Ναυτικού μεταφέρονται στο Πολεμικό Ναυτικό και οι πτυχιούχοι χειριστές αεροπλάνων και ελικοπτέρων μεταφέρονται αντίστοιχα στην Πολεμική Αεροπορία και στην Αεροπορία Στρατού. Αυτό το αυτονόητο για να γίνει στην Ελλάδα χρειαζόταν ειδικό νόμο, αφού οι σχετικές κατανομές στρατευσίμων αποτελούσαν παραδοσιακά πολιτικό προνόμιο. Τελειώνω, κύριε Πρόεδρε. Αν θέλουμε τη μεγιστοποίηση των αμυντικών δυνατοτήτων της χώρας, πρέπει, επιτέλους, να επικρατεί σε τέτοια θέματα η αξιοκρατία, όχι μόνον για λόγους δικαιοσύνης αλλά και για λόγους αποτελεσματικότητας. Το σημερινό νομοσχέδιο καλύπτει και βελτιώνει πολλά αναγκαία θέματα αρμοδιότητας του Υπουργείου Άμυνας. Θεωρώ ότι τα καλύπτει ικανοποιητικά. Επειδή πρέπει να συναινούμε σε τέτοια θέματα, σας καλώ να υπερψηφίσετε αυτό το νομοσχέδιο. Κρατώ τη δέσμευση του κυρίου Υπουργού για όλα τα θέματα τα οποία ανέφερε, ότι θα δώσει οριστική απάντηση, γιατί εκκρεμούν για καιρό. Σας ευχαριστώ.
Κι εμείς ευχαριστούμε, κυρία Αυλωνίτου. Ο κ. Καλαφάτης, Βουλευτής της Νέας Δημοκρατίας, έχει τον λόγο για επτά λεπτά.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σήμερα συζητούμε ένα νομοσχέδιο του Υπουργείου Εθνικής Άμυνας, που αφορά τις Ένοπλες Δυνάμεις, σε μία χρονική περίοδο η οποία είναι ιδιαίτερα λεπτή και ευαίσθητη και ιδιαίτερα κρίσιμη. Δράττομαι της ευκαιρίας να κάνω μία πολύ μικρή αναφορά στις εξελίξεις που γίνονται στη γειτονία μου, στη γειτονιά μας, και να επισημάνω τρία σημεία τα οποία πιστεύω ότι αξίζει να ειπωθούν: Το πρώτο είναι ότι θα πρέπει σε αυτήν την πολύ λεπτή καμπή οι επικεφαλής των αρμόδιων Υπουργείων, Εθνικής Άμυνας, Υπουργείο Εξωτερικών, στις τοποθετήσεις τους, ιδιαίτερα όταν βρίσκονται εξελίξεις οι οποίες τρέχουν, να είναι ιδιαίτερα προσεκτικοί. Είναι πολύ σημαντικό το μήνυμα που εκπέμπεται για τη χώρα μας, μέσα από τοποθετήσεις, τη στιγμή που οι κρίσεις βρίσκονται στην κορύφωσή τους. Άρα είναι σημαντικό να προσέχουν πάρα πολύ τη διατύπωση των λόγων τους οι επικεφαλής της Κυβέρνησης, του ίδιου του Πρωθυπουργού και βεβαίως και των αρμόδιων Υπουργών. Το δεύτερο είναι ότι υπάρχει ένα σαφές διεθνές και εσωτερικό δικαιικό πλαίσιο, το οποίο δεν αφήνει πολλά περιθώρια για τη διαχείριση συγκεκριμένων ζητημάτων, όπως αυτά τα οποία τρέχουν αυτήν τη στιγμή στην περιοχή μας και για τα οποία εκ των πραγμάτων έχουμε κι εμείς έναν λόγο. Άρα αυτό είναι κάτι το δεδομένο. Η επίκληση και μόνο της εφαρμογής του διεθνούς και του εσωτερικού δικαίου νομίζω ότι είναι μια θέση η οποία μας καλύπτει όλους. Το τρίτο είναι ότι εμείς, ως Νέα Δημοκρατία και εγώ προσωπικά, κατ' εξοχήν στα εθνικά θέματα, φοράμε τη φανέλα της Εθνικής Ελλάδος. Σε αυτά τα ζητήματα που διακυβεύεται - αν θέλετε - και το κύρος αλλά και τα συμφέροντα της χώρας είμαστε ιδιαίτερα προσεκτικοί και μιλάμε ελληνικά, συνθετικά, ενωτικά. Όσον αφορά το νομοσχέδιο τώρα, κύριε Υπουργέ, αν θα θέλαμε να μιλήσουμε για ένα νομοσχέδιο, που είναι η επιτομή της καλής νομοθέτησης, σίγουρα δεν θα μιλούσαμε για το συγκεκριμένο νομοσχέδιο. Θα έλεγα μάλλον το αντίθετο. Έχουμε εδώ μία συρραφή πολλών μικρών νομοσχεδίων, ένα κείμενο χωρίς αρχή και τέλος. Έχουμε πάρα πολλές τροπολογίες. Περιττό να πω ότι έχουμε πει άπειρες φορές ότι αυτό το θέμα των τροπολογιών θα πρέπει να το συμμαζέψουμε κατά κάποιον τρόπο. Κάποιες από αυτές τις τροπολογίες αποτελούν ξεχωριστά νομοθετήματα από μόνες τους. Μάλιστα, με αναφορά σε θέματα που δεν έχουν καμμία σχέση με τις Ένοπλες Δυνάμεις, όπως για παράδειγμα η τροπολογία που είναι ένα νομοθέτημα από μόνη της, για την Τοπική Αυτοδιοίκηση. Το ένα είναι αυτό. Το δεύτερο κομμάτι που πρέπει να επισημάνουμε είναι το ζήτημα των κοστολογήσεων. Ξέρετε, σε κάθε διάταξη νόμου, σε κάθε νομοθέτημα πρέπει να υπάρχει και μία κοστολόγηση της εφαρμογής των ρυθμίσεων. Τα νομοθετικά κείμενα δεν είναι απλώς κείμενα αναφοράς ή κείμενα λεκτικά. Είναι ο χάρτης, ο καμβάς στον οποίο θα υπάρξουν πολιτικές εφαρμογής. Και οι πολιτικές εφαρμογής έχουν, βεβαίως, ένα κόστος. Εδώ, λοιπόν, στις ρυθμίσεις αυτές, που είναι ρυθμίσεις που αφορούν μια σειρά θεμάτων, βλέπουμε ότι δεν υπάρχει η παραμικρή κοστολόγηση. Είναι σημαντικό αυτό. Παραδείγματος χάριν, δεν υπάρχει καθαρή εικόνα. Τι θα γίνει; Όλα αυτά τα ζητήματα που τίθενται στο νομοθέτημα θα πέσουν επάνω στον ήδη καθημαγμένο προϋπολογισμό του Υπουργείου Εθνικής Άμυνας; Θα ζητήσετε να ανέβει ο προϋπολογισμός από την Κυβέρνηση, δηλαδή να διατεθούν ακόμη περισσότερα λεφτά, ενώ γνωρίζουμε πάρα πολύ καλά ότι είναι δεινή η οικονομική κατάσταση της χώρας μας; Άρα θέλω να πω μην βάζουμε στο νομοθετικό κείμενο ζητήματα τα οποία όταν πάμε να τα εφαρμόσουμε εκ των πραγμάτων, λόγω της οικονομικής πραγματικότητας, δεν μπορούν να υλοποιηθούν. Τρίτο σημείο, αναφερόμαστε στη ΜΟΜΚΑ η οποία είναι μετεξέλιξη της ΜΟΜΑ. Αντιλαμβάνομαι ότι υπάρχει μία πολύ θετική εικόνα σε σχέση με τη ΜΟΜΑ από το έργο το οποίο ουσιαστικά παρήγαγε τις δεκαετίες '50, '60 και '70 κυρίως. Υπάρχουν πάρα πολλά ερωτηματικά, όμως, και ετέθησαν και από άλλους συναδέλφους. Παραδείγματος χάριν, ποια θα είναι η επιβάρυνση του στρατεύματος πάνω σε αυτό; Υπάρχει πιθανότητα μεγάλη - και εγώ νομίζω ότι υπάρχει - να δώσουμε κάτι ακόμα, ένα ξεχωριστό έργο απ' αυτό το οποίο υποχρεούται και εκ των νόμων και του Συντάγματος να επιτελεί ο Ελληνικός Στρατός. Υπάρχουν ζητήματα μελετών. Υποκαθίσταται ο ρόλος άλλων μελετών κατασκευαστικών ή μελετητικών; Σε τι βαθμό θα φτάσει το outsourcing; Είναι ζητήματα τα οποία θα πρέπει να τεθούν και θέλουν απαντήσεις, για να διευκρινιστεί πραγματικά ο ρόλος. Γιατί η ιδέα - αν θέλετε - στην πρωτόλειά της έκφραση ακούγεται πολύ ενδιαφέρουσα. Το ζήτημα είναι τι κόστος θα επιφέρει και στο στράτευμα και πόσο πραγματικά μπορεί να λειτουργήσει. Εμείς έχουμε πάρα πολλές - κι εγώ προσωπικά έχω πάρα πολλές - αντιρρήσεις για αυτό. Το τέταρτο σημείο είναι η αξιοποίηση της περιουσίας. Σας το είπε και ο εισηγητής μας ο κ. Δαβάκης. Παραβιάζεται ανοιχτές πόρτες, όσον αφορά αυτό. Εμείς έχουμε συγκεκριμένη άποψη. Την έχουμε εκφράσει. Είναι κείμενο - ας πούμε - καταγεγραμμένο, νομοθετημένο θα έλεγα. Φυσικά, είμαστε οι πρώτοι που πιστεύουμε ότι θα πρέπει να γίνει αξιοποίηση δημόσιας περιουσίας, όμως, με έναν τρόπο που να διασφαλίζει 100% τα συμφέροντα της δημόσιας περιουσίας του στρατού, της στρατιωτικής περιουσίας. Αυτό μπορεί να γίνει με τη σύσταση ενός νομικού προσώπου δημοσίου δικαίου, όπου εκεί πέρα θα υπάγονται και τα τρία ταμεία. Νομίζουμε ότι αυτός είναι ο πιο καθαρός, ο πιο ξεκάθαρος τρόπος για να αποφύγουμε οποιαδήποτε άλλη - αν θέλετε - επιπλοκή. Τέλος, είναι το περίφημο ζήτημα του συνδικαλισμού, που ήρθε με τη μορφή τροπολογίας, εντάσσεται και τελικά έρχεται να ψηφιστεί ως μέρος του νομοσχεδίου. Υπάρχει μεγάλο ερωτηματικό - για να μην σας πω άρνηση - από ένα μεγάλο κομμάτι και των Ενόπλων Δυνάμεων, των ανθρώπων οι οποίοι στελεχώνουν τις Ένοπλες Δυνάμεις, αλλά και γενικότερα, αν θέλετε, από κάποιον ο οποίος δεν έχει στενή ενασχόληση με τις Ένοπλες Δυνάμεις και θέλει να χρησιμοποιήσει μόνο την κοινή λογική και τον κοινό νου. Δηλαδή, θα υποκατασταθεί ουσιαστικά η ιεραρχία με αυτό; Υπάρχει μεγάλος κίνδυνος, για να μην πω βεβαιότητα, ότι εάν μπει ο συνδικαλισμός με τη μορφή την οποία θέλετε να εισάγετε, στις Ένοπλες Δυνάμεις, το πρώτο πρόβλημα που θα αντιμετωπίσουμε θα είναι η υποκατάσταση της ιεραρχίας. Θα μπορεί ο άλφα, ο βήτα, ο γάμα αξιωματικός να πηγαίνει στον κομματικό του προϊστάμενο, να μην υπακούει στην ιεραρχία τη στρατιωτική και στην πειθαρχία, που είναι και το κύριο χαρακτηριστικό - αν θέλετε - που υπάρχει στις Ένοπλες Δυνάμεις. Βεβαίως, αυτό θα οδηγήσει σταδιακά στην αποσάθρωση αυτού που όλοι μας, όλοι οι Έλληνες και οι Ελληνίδες έχουν σαν μοντέλο διοίκησης και διαχείρισης - και αν θέλετε βασικού θεματοφύλακα των συμφερόντων της Ελληνικής Δημοκρατίας - , σε ένα πάρα πολύ μεγάλο βαθμό και είναι κάτι που δεν το θέλουμε. Ευχαριστώ πολύ.
Κι εγώ ευχαριστώ, κύριε Καλαφάτη. Ο κ. Γρέγος, Βουλευτής της Χρυσής Αυγής, έχει τον λόγο.
Ευχαριστώ, κύριε Πρόεδρε. Πραγματικά είναι τραγικό, αλλά συνηθισμένο για την Τουρκία να βλέπουμε απόπειρες πραξικοπημάτων, να βλέπουμε στίφη πολιτών να λυντσάρουν και να βασανίζουν στρατιώτες, στρατιώτες να πυροβολούν πολίτες, αλλά δυστυχώς θα υπάρξει και συνέχεια με απρόβλεπτες καταστάσεις. Ήδη έχουν αυξηθεί οι ροές λαθρομεταναστών και οι προκλήσεις σε βάρος της πατρίδας μας συνεχίζονται.
Μηδέν είναι οι ροές.
Αυτά τα στοιχεία είναι επίσημα; Τα έχουμε; Είναι μηδέν;
Βέβαια. Επίσημα είναι.
Χωρίς στοιχεία κινδυνολογούν, ως συνήθως.
Όχι, γιατί τα στοιχεία σας μεταβάλλονται ανάλογα με τις καταστάσεις. Είτε είναι ο Ερντογάν είτε είναι κάποιος άλλος, ο κίνδυνος θα συνεχίσει να είναι ο ίδιος. Αν τώρα, όπως είπατε, οι ροές είναι μηδενικές, φοβόμαστε ότι αν αλλάξουν τα πράγματα, θα αυξηθούν και φυσικά ο Ερντογάν συνεχίζει να απειλεί. Είμαστε κατά της συνήθους τακτικής να κατατίθενται τροπολογίες σε άσχετα νομοσχέδια. Το λέμε συνέχεια αυτό και δεν τηρείται ποτέ, όμως το σημερινό μπορώ να πω ότι αποτελεί μία εξαίρεση. Αυτό το νομοσχέδιο, όμως, είναι αρκετά σοβαρό για να τεθεί σαν «σφήνα» σήμερα. Κάθε νομοσχέδιο που αφορά τις Ένοπλες Δυνάμεις και το αρμόδιο Υπουργείο είναι ιδιαίτερα σοβαρό. Είναι εξάλλου γνωστό ότι ο Στρατός αποτελεί το τμήμα εκείνο για το οποίο ο ελληνικός λαός έχει τη μεγαλύτερη εκτίμηση και αγάπη, σε αντίθεση με πολιτικούς και δημοσιογράφους. Οι κυβερνήσεις μέχρι τώρα προσπαθούσαν να εκμεταλλευτούν για ψηφοθηρικούς λόγους αυτή την αίγλη, αυτό το κύρος, αυτό τον αριθμό των άξιων στελεχών των Ενόπλων Δυνάμεων, ανδρών και γυναικών, μόνο που στην πραγματικότητα ίσχυε ο τίτλος της λάμπουσας πενίας για όλους αυτούς. Ο κύριος Υπουργός δεσμεύτηκε επανειλημμένα ότι έχουν εξασφαλιστεί τα κονδύλια που αφορούν τις Ένοπλες Δυνάμεις. Προφανώς έχουν εγγραφεί και στους σχετικούς κωδικούς αριθμούς, τους ΚΑ. Στο νομοσχέδιο έγιναν κάποιες αλλαγές προς το καλύτερο και μερικά άρθρα κινούνται προς τη σωστή κατεύθυνση. Εξάλλου, χιλιάδες στρατιωτικοί όλων των κλάδων είναι υποστηρικτές της Χρυσής Αυγής και μάλιστα δύο στρατηγοί κοσμούν το Ευρωκοινοβούλιο εκλεγμένοι με τη Χρυσή Αυγή. Είμαστε επίσης σε καθημερινή επαφή με ανώτερους και ανώτατους αξιωματικούς, υπαξιωματικούς αλλά και οπλίτες, οι οποίοι μας ενημερώνουν για τα προβλήματα και τις λύσεις που μπορούν να δοθούν. Ειδικότερα για τις συντάξεις μακράς θητείας εθελοντών κρατάμε τη δέσμευση του Υπουργού ότι το θέμα θα λυθεί μέσα στο 2016. Αν κατάλαβα καλά, μιλάμε για 40 εκατομμύρια ευρώ. Είναι οικονομικό το θέμα, φυσικά, αλλά πρωτίστως είναι θέμα επιβίωσης για όλους αυτούς και τις οικογένειές τους. Οι υπηρετούντες στις Ένοπλες Δυνάμεις και τα Σώματα Ασφαλείας δεν είναι απλοί δημόσιοι υπάλληλοι. Υπάρχουν σ' όλη τη χώρα μνημεία πεσόντων και φυσικά - το έχουμε καταγγείλει άπειρες φορές - δεν μπορούν να είναι στην Υπηρεσία Μεταναστευτικής Πολιτικής που εγκληματικά εφαρμόζεται. Αυτό τους εξοργίζει ιδιαίτερα και εγκυμονεί και τεράστιους κινδύνους για την υγεία τους. Για όλα τα άρθρα και τις τροπολογίες ψηφίζουμε πάντα με βάση το ειδικό συμφέρον κατ' επέκταση και έχουμε πει ότι δεν πρέπει να κοπεί ούτε 1 ευρώ από τις Ένοπλες Δυνάμεις. Τα μισθολογικά θέματα, όπως και τα ασφαλιστικά, δεν πρέπει να τίθενται σε συναλλαγή με τους διεθνείς τοκογλύφους. Μία χώρα είναι ισχυρή όταν έχει ισχυρές Ένοπλες Δυνάμεις και αυτή η χώρα μόνο μπορεί να εγγυηθεί τη συνέχεια του έθνους. Ο ειδικός αγορητής μας αναφέρθηκε στα άρθρα και στις τροπολογίες σχετικά με τη στάση μας και ειδικότερα για το άρθρο 50 και τη σημασία του. Αυτό θα έπρεπε να είναι ξεχωριστό νομοσχέδιο ή καλύτερα να μην κατατεθεί καθόλου. Η χώρα μας περιβάλλεται από εχθρικά κράτη, Τουρκία, Αλβανία, Σκόπια, κράτη που επιβουλεύονται την εθνική μας κυριαρχία, κράτη με τα οποία μάς χωρίζουν ποταμοί αίματος, κράτη που δεν έχουν δώσει λόγο για τα εγκλήματά τους, που δεν έχουν εκδώσει τους δολοφόνους του Ισαάκ και του Σολωμού, που δεν έχουν επιστρέψει αιχμαλώτους πολέμου, που παραβιάζουν καθημερινά τα σύνορά μας και απειλούν με πόλεμο, αν ασκήσουμε τα κυριαρχικά μας δικαιώματα. Μάλιστα, κάποια νοσηρά μυαλά είναι και υπέρμαχοι μιας ελληνοτουρκικής φιλίας και επιθυμούν και την ένταξη της Τουρκίας στην Ευρώπη. Από πουθενά φυσικά δεν προκύπτει οποιαδήποτε τέτοια σχέση και, ευτυχώς, το έχουν αντιληφθεί αυτό και οι λαοί της Ευρώπης. Επειδή αναφέρθηκαν και οι προηγούμενοι ομιλητές στη χθεσινή «μαύρη» επέτειο, η Χρυσή Αυγή έχει τονίσει επανειλημμένως ότι έπρεπε και πρέπει να ανοίξει άμεσα ο φάκελος της Κύπρου και να μάθει ο ελληνικός λαός όλα τα στοιχεία για τη μεγάλη προδοσία, γιατί φυσικά για μας η Κύπρος δεν κείται καθόλου μακράν, ούτε θα έπρεπε να κληθεί ποτέ η Τουρκία σαν εγγυήτρια δύναμη για να επέμβει στα εσωτερικά της Κύπρου. Επειδή δεν υπάρχει χρόνος για μαθήματα ιστορίας, παραπέμπω τον ελληνικό λαό στο χθεσινό φύλλο της εφημερίδας της Χρυσής Αυγής όπου γράφονται όλες οι μεγάλες αλήθειες: «Ισλαμικός τρόμος πάνω από την Ευρώπη». Μέσα γράφει όλα τα στοιχεία, «Οι προδότες του 1974». Η επικεφαλίδα είναι η εξής: «Με νόμο του 1975 αναβλήθηκε η ποινική δίωξη για κάθε αδίκημα σχετικό με την υπόθεση της Κύπρου». Θα μπορούσαμε να πούμε και άλλα πολλά. Τέλος, απαιτούμε να αρθεί κάθε αδικία σε βάρος των υπηρετούντων στις Ένοπλες Δυνάμεις και ζητάμε διαφάνεια και δικαιοσύνη. Ζητάμε αναβάθμιση των υπηρεσιών, ορθή αξιοποίηση του προσωπικού και όλων των υλικών και τεχνικών μέσων. Ο ρόλος των Ενόπλων Δυνάμεων καθορίζεται σαφέστατα και κανείς δεν νομιμοποιείται για οτιδήποτε αντίθετο. Είμαστε και θα είμαστε εδώ για να υπερασπιστούμε κάθε δίκαιο αίτημα τους. Γιατί με ενωμένο και δυνατό λαό και Στρατό μπορούμε να αντιμετωπίσουμε όλους τους μεγάλους κινδύνους που μας απειλούν. Σας ευχαριστώ.
Ευχαριστώ και εγώ κ. Γρέγο. Ο κ. Τζελέπης, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ, έχει τον λόγο για επτά λεπτά.
Μιας και εχθές συμπληρώθηκαν σαράντα δύο χρόνια από την κυπριακή τραγωδία, καλό είναι να θυμηθούμε ότι η κυπριακή τραγωδία έγινε μετά από το προδοτικό πραξικόπημα εναντίον του Μακαρίου από την απριλιανή δικτατορία. Αυτή είναι η ιστορία και δεν πρέπει να τη ξεχνάμε. Αυτό το οποίο πρέπει να γίνει, όμως - και αυτό πρέπει να μας αφορά πρωτίστως - είναι ότι είναι αδιανόητο σήμερα κράτος - μέλος της Ευρωπαϊκής Ένωσης να βρίσκεται κάτω από στρατιωτική κατοχή και θα πρέπει άμεσα να δοθεί δημοκρατική και βιώσιμη λύση για μια ενιαία Κύπρο. Σε σχέση με το υπό συζήτηση νομοσχέδιο, έχει εξειδικευμένα τοποθετηθεί ο ειδικός αγορητής από τη Δημοκρατική Συμπαράταξη, ο κ. Λοβέρδος, όπως και ο Κοινοβουλευτικός Εκπρόσωπος που θα ακολουθήσει. Κύριε Υπουργέ, ένα διαχρονικό και πάγιο αίτημα της Αυτοδιοίκησης ήταν η παραχώρηση των ανενεργών στρατοπέδων μέσα στον αστικό ιστό των πόλεων στην τοπική αυτοδιοίκηση για κοινωφελείς σκοπούς, για δημιουργία πρασίνου, για πολιτιστικούς χώρους. Φοβάμαι, όμως, ότι στο υπό συζήτηση νομοσχέδιο ανατρέπονται αυτές οι διαδικασίες και αυτό το πάγιο αίτημα της αυτοδιοίκησης για την εκχώρηση στρατοπέδων, όπου και εκεί που ήδη έχει προχωρήσει η διαδικασία και έχουν δρομολογηθεί εξελίξεις εδώ και πολλά χρόνια, όπως γίνεται ακριβώς με τα στρατόπεδα του Δήμου των Σερρών και για την ακρίβεια, το στρατόπεδο «Εμμανουήλ Παπά», «Παπαλουκά» και την «Αποθήκη Πυρομαχικών», που δεν χρησιμοποιείται, στον Λευκώνα. Θα ήθελα ιδιαίτερα να επισημάνω ότι στο άρθρο 10 και 11, όπως ορίζεται η Υπηρεσία Αξιοποίησης της Ακίνητης Περιουσίας των Ενόπλων Δυνάμεων, λέει ότι στόχος της είναι η αξιοποίηση των ακινήτων ιδιοκτησίας του Ταμείου Εθνικής Άμυνας, του Ταμείου Εθνικού Στόλου, του Ταμείο Αεροπορικής Άμυνας που δεν χρησιμοποιούνται για στρατιωτικούς σκοπούς προς όφελος των Ενόπλων Δυνάμεων και των στελεχών τους, καθώς και η αξιοποίηση του Μετοχικού Ταμείου του Στρατού και του Ναυτικού. Στο άρθρο 11 λέει ότι η αξιοποίηση αυτή μπορεί να γίνει και από τους δήμους, αλλά με μία προϋπόθεση: Εφόσον καταβάλουν ετήσιο τίμημα το 5% της αντικειμενικής αξίας. Ποιος δήμος μπορεί να τα καταβάλει αυτά σήμερα, όταν έχουν περικοπή 60% σε αυτά τα οποία όφειλε να δώσει η πολιτεία; Έρχομαι τώρα συγκεκριμένα στα στρατόπεδα του Νομού Σερρών. Σε αυτήν την κατηγορία είναι και άλλοι δήμοι στη χώρα, που υπάρχουν αποφάσεις - και θα τις καταθέσω στα Πρακτικά - όπου ήδη υπάρχει «αρραβώνας» από την πλευρά του Υπουργείου Εθνικής Άμυνας και των δήμων και αυτές οι διαδικασίες έχουν δρομολογηθεί. Υπάρχουν και υπογραφές από τους αντίστοιχους Υπουργούς αυτό το χρονικό διάστημα. Θα ήθελα να καταθέσω την απόφαση του Δήμου από το 2011, την 866/2011, που ζητούσε την εκχώρηση αυτών των στρατοπέδων. [[Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στη συνέχεια, με πρώτο τον τότε Υπουργό Άμυνας κ. Βενιζέλο το 2011 έγινε δεκτό αυτό το αίτημα. Ακολούθησε αποδοχή και από τον μετέπειτα Υπουργό, τον κ. Μπεγλίτη. Προχώρησε η διαδικασία και έγινε δεκτό από το Υπουργείο Εθνικής Άμυνας για το στρατόπεδο «Παπαλουκά» να μετατραπεί σε «πολιτιστικό κέντρο και μουσείο Κωνσταντίνου Ξενάκη» με την υπ' αριθμ. 900.08/95320 στις 20 Μαΐου 2011, όπως έγινε αποδεκτή και από την ταξιαρχία Πεζικού Ρούπελ αυτή η απόφαση. Στη συνέχεια έρχεται το έγγραφο του Υπουργού Εθνικής Άμυνας, κ. Αβραμόπουλου, με ημερομηνία 15 Μαρτίου 2012 με θέμα: «Αποδοχή τελικής απόφασης - πρότασης του ΔΣ του Δήμου Σερρών για την αξιοποίηση των στρατοπέδων «Εμμανουήλ Παππά», «Παπαλουκά» και «Αποθήκες Πυρομαχικών Λευκώνα». Καταθέτω την απόφαση του τότε Υπουργού κ. Αβραμόπουλου στα Πρακτικά. [[Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ήθελα να τονίσω ότι ο Δήμος Σερρών είναι ο μόνος δήμος ο οποίος επέλεξε να πολεοδομήσει έκταση πρώην στρατοπέδου πολλαπλασιάζοντας την αξία, κίνηση που ευνοεί το Υπουργείο Εθνικής Άμυνας από πολλές απόψεις. Για να μην μακρηγορώ, παράλληλα ο δήμος προχώρησε στη σύνταξη απαραίτητων πολεοδομικών μελετών αναβάθμισης και αξιοποίησης των επί μέρους εκτάσεων των στρατοπέδων, όπως προβλέπεται από τον ν.2745/1999, έτσι ώστε οι τελικές μελέτες να ικανοποιούν τόσο τις ανάγκες του δήμου σε κοινωφελείς σκοπούς και πράσινο, όσο και τη στρατιωτική υπηρεσία με την πολεοδόμηση του ποσοστού που θα παραμείνει στην ιδιοκτησία του Υπουργείου Εθνικής Άμυνας. Μάλιστα, έχουν βγει γι' αυτό τα ΦΕΚ για την έγκριση πολεοδόμησης στο στρατόπεδο «Εμμανουήλ Παππά» και «Παπαλουκά». Είναι το υπ' αριθμ. ΦΕΚ 110 της 17ης Ιουνίου 2016 και το ΦΕΚ 95 της 26ης Μαΐου 2016 για το στρατόπεδο «Εμμανουήλ Παππά». [[Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προηγουμένως, στην αρχή της τοποθέτησης του ειδικού αγορητή κ. Λοβέρδου, είπατε, κύριε Υπουργέ, ότι δεν ισχύει αυτό, δεν θα γίνει αυτό. Τα στρατόπεδα ανήκουν στους δημότες του Νομού Σερρών. Οι χώροι των πρώην στρατοπέδων είναι απαραίτητοι και αναγκαίοι για την επιβίωση και το μέλλον των αστικών πόλεων, όπου είναι ανενεργά τα στρατόπεδα για την ενίσχυση, όπως είπα, του πρασίνου, αλλά και τη δημιουργία άλλων υποδομών. Μάλιστα, ο Δήμος Σερρών έχει αναλάβει πρωτοβουλίες και έχει εντάξει τα συγκεκριμένα στρατόπεδα στο δίκτυο MAPS, στρατιωτικές περιοχές όπου δημόσιοι χώροι αξιοποιούνται, το οποίο χρηματοδοτείται από το πρόγραμμα URBACT 3 και επίσης κατέθεσε και πρόταση στο πρόγραμμα INTERREG Ελλάδος - Βουλγαρίας, αφού προηγουμένως εκπόνησε όλες τις απαραίτητες στατιστικές, αρχιτεκτονικές και ηλεκτρομηχανολογικές μελέτες. Πιστεύω ότι κατανοείτε το δίκαιο αίτημα σε σχέση με το να παραμείνουν αυτά τα στρατόπεδα όπου έχουν προχωρήσει διαδικασίες σε όσους δήμους, όπως στον Δήμο Σερρών. Γι' αυτό και ζητάω νομοτεχνική βελτίωση για την αξιοποίηση των ανενεργών στρατοπέδων στο άρθρο 10, ώστε να εξαιρεθούν από τη μεταφορά στην συγκεκριμένη Υπηρεσία Αξιοποίησης Ακινήτων Ενόπλων Δυνάμεων τα ανενεργά στρατόπεδα, για τα οποία υπάρχουν ήδη συμφωνίες με το Υπουργείο Εθνικής Άμυνας και έχουν εγκριθεί οι σχετικές πολεοδομήσεις. Κύριε Υπουργέ, θεωρώ ότι καταλαβαίνετε πολύ καλά πως αυτοί οι δημόσιοι χώροι ανήκουν τον λαό και δεν πρέπει σε καμμία περίπτωση να περάσουμε από τη λογική «τα ανενεργά στρατόπεδα ανήκουν στον λαό» στη λογική ότι «τα ανενεργά στρατόπεδα εκποιούνται, ξεπουλιούνται για τις Ένοπλες Δυνάμεις και τα στελέχη τους». Υπάρχει περιουσία για να ικανοποιηθούν οι ανάγκες των Ενόπλων Δυνάμεων. Ευχαριστώ.
Κύριε Πρόεδρε, θα ήθελα τον λόγο για τριάντα δευτερόλεπτα.
Βεβαίως, κύριε Υπουργέ. Έχετε τον λόγο.
Επειδή αναφέρθηκαν οι Σέρρες δύο φορές και από τον συνάδελφο τον προλαλήσαντα αλλά και από άλλον συνάδελφο, θα ήθελα να πω ότι δεν περιλαμβάνονται τα στρατόπεδα αυτά. Είναι ξεκάθαρο. Το έχουμε ξεκαθαρίσει πολλές φορές. Εκεί που υπάρχουν συμφωνίες υφιστάμενες…
Γιατί δεν το βάζετε…
Μα, σας δώσαμε και το CD. Δεν υπάρχει για τις Σέρρες.
Γιατί δεν κάνετε μία πρόταση, ώστε όπου υπάρχουν αυτές…
Μα, είναι δυνατόν να παραβιάσουμε ποτέ τη συνέχεια του κράτους;
Κύριε Τζελέπη, σας παρακαλώ, όχι διάλογος.
Θα σας το ξεκαθαρίσω. Μεταβατική διάταξη θα χρειαζόταν αν αυτό το νομοσχέδιο προέβλεπε κατάργηση κάποιων συμφωνιών. Δεν υπάρχει κατάργηση. Εκεί που υπάρχουν συμφωνίες με τα ταμεία και οι συμφωνίες αυτές έχουν υπογραφεί από το Υπουργείο Εθνικής Άμυνας, εμείς δεν θα διαρρήξουμε τη συνέχεια του κράτους. Θα σας πω, δε, το εξής.
Χωρίς τίμημα;
Το τίμημα, το οποίο υπολογίζεται στο 5%, μπορεί να ανταποκρίνεται σε πολεοδομημένη περιοχή. Δηλαδή, αν τα σαράντα πέντε στρέμματα, παραδείγματος χάριν, των Σερρών είναι πολεοδομημένη περιοχή, από τη μεριά του δήμου είναι ένα αντάλλαγμα στο να φτιάξουμε κατοικίες για τους στρατιωτικούς εκεί. Μην ανησυχείτε, λοιπόν, εκεί που υπάρχουν συμφωνίες, θα ισχύσουν. Αν παράλληλα υπάρξουν προτάσεις σε άλλες περιοχές από την μεριά της Τοπικής Αυτοδιοίκησης, που θα ικανοποιούν αντίστοιχο τίμημα με τέτοιου είδους αντιπαροχές, θα τις εξετάσουμε και θα τις δούμε με προτεραιότητα έναντι προτάσεων από την ιδιωτική πρωτοβουλία. Δεν πάμε εμείς να νοικιάσουμε όλα τα στρατόπεδα. Μακάρι να υπάρξουν συνέργειες με τους δήμους, μακάρι να φτιάξουμε τόπους πρασίνου και αντίστοιχα να έχουμε ένα αντάλλαγμα για τη δημιουργία οικισμών προς όφελος του προσωπικού. Αυτό είναι το νόημα του νομοσχεδίου. Θέλω να σας πω ότι είμαστε ανοιχτοί και σε συναδέλφους από όλες τις περιοχές της Ελλάδος, να έρθετε - και οι συνάδελφοι των Σερρών - μία μέρα στο Υπουργείο να το συζητήσουμε μαζί. Είμαστε ανοιχτοί. Δεν θέλουμε εμείς να δημιουργήσουμε επιχείρηση των Ενόπλων Δυνάμεων. Θέλω, όμως, να σας πω ότι από τα 35 δισεκατομμύρια περιουσία των Ενόπλων Δυνάμεων, τα έσοδα μέχρι τώρα ήταν 1 εκατομμύριο ευρώ τον χρόνο. Αυτό δεν μπορεί να συνεχιστεί. Πρέπει αυτήν την περιουσία να την εκμεταλλευτούμε, με πρώτο το συμφέρον της τοπικής κοινωνίας, το συμφέρον των πολιτών, τόπους πρασίνου. Μακάρι να υπάρχουν τέτοιες προτάσεις. Στον «Ρήγα Φερραίο» στη Θεσσαλονίκη, παραδείγματος χάριν, κι εκεί που υπήρχε μία συμφωνία, καθίσαμε με τον δήμο, με την περιφέρεια, με τους Βουλευτές όλων των κομμάτων και είμαστε ανοιχτοί να τα συζητήσουμε. Δεν είναι δεσμευτικό το 5%, με την έννοια ότι θα πρέπει να δοθούν 5% μετρητά τον χρόνο για το οικόπεδο αυτό. Το 5% αυτό θα το εκτιμήσουμε, αν η αντιπαροχή προς τις Ένοπλες Δυνάμεις είναι αντίστοιχη. Εάν φτιάξουμε στις πολεοδομημένες περιοχές πολυκατοικίες ή μικρά σπίτια - εμείς, όπως ξέρετε, προτιμούμε να είναι διώροφα σπίτια, τα οποία θα στεγάζουν μια οικογένεια - και κάποιες άλλες εγκαταστάσεις για τους αξιωματικούς και τους υπαξιωματικούς των Ενόπλων Δυνάμεων, θα το κάνουμε κι αυτό. Σας διαβεβαιώ γι' αυτό. Μην ανησυχείτε για τις Σέρρες. Δεν είναι καν στον προγραμματισμό και ισχύει η συμφωνία.
Κύριε Πρόεδρε, μπορώ να έχω τον λόγο για μισό λεπτό;
Όχι, κύριε Τζελέπη. Παρακαλώ όχι διάλογο. Αν κάνετε διάλογο, θα απαντήσει ο Υπουργός μετά. Ο Κανονισμός το απαγορεύει. Μην επιμένετε.
Εγώ άκουσα με ικανοποίηση τον κύριο Υπουργό, αλλά ζήτησα να υπάρξει μία πρόταση…
Ισχύει η δήλωσή μου. Σας το λέω. Είναι στα Πρακτικά η δήλωσή μου και δεν πρόκειται να την παραβιάσω.
Παρακαλώ, όχι διάλογος! Κυρία Κοζομπόλη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, θέλω κατ' αρχάς να εξάρω τον τρόπο με τον οποίο έγινε η επεξεργασία αυτού του συγκεκριμένου νομοσχεδίου. Θεωρώ ότι είναι υποδειγματικός τρόπος νομοθέτησης. Κατά τη διάρκεια της συνεδρίασης των επιτροπών και οι δύο Υπουργοί παρευρισκόμενοι έτειναν ευήκοον ους, συζητήσαμε τροπολογίες, ακούστηκαν απόψεις και τελικά έχουμε ένα κείμενο που έρχεται εδώ προς συζήτηση και προς ψήφιση, το οποίο έχει εμπλουτιστεί με τις απόψεις όλων των Βουλευτών από όλες τις πτέρυγες της Βουλής. Για το νομοσχέδιο που συζητάμε σήμερα, θέλω να πω ότι όλες του οι διατάξεις έχουν θετικό πρόσημο. Αναβαθμίζεται η στρατιωτική εκπαίδευση με την συγχώνευση των τριών Σχολών σε μία. Συστήνεται νέα Υπηρεσία στο Γενικό Επιτελείο Εθνικής Άμυνας, με σκοπό την εκπόνηση και υλοποίηση κατασκευαστικών μελετών σε συνεργασία με τους δήμους, η ΜΟΜΚΑ, που έρχεται σε συνέχεια της ΜΟΜΑ, η οποία πια δεν υπάρχει και είχε τόσο πολύ συνεισφέρει στο παρελθόν, όπως ξέρουμε. Ενοποιούνται τα τρία ταμεία, με σκοπό την αξιοποίηση της περιουσίας τους και ορίζεται μάλιστα ο τρόπος που θα αξιοποιηθεί αυτή η περιουσία, έτσι ώστε να υπάρχει διαφάνεια, να είναι προς όφελος των μετόχων των Ταμείων. Ρυθμίζονται θέματα υπηρεσιακής εξέλιξης των υπηρετούντων στις Ένοπλες Δυνάμεις. Ρυθμίζονται θέματα προμηθειών, έτσι ώστε οι συμβάσεις να γίνονται με ακόμη μεγαλύτερη διαφάνεια. Εγώ, όμως, θα ήθελα να σταθώ στη διάταξη του άρθρου 50 του σχεδίου νόμου, με την οποία θεσπίζεται η δυνατότητα των εν ενεργεία στρατιωτικών να δημιουργούν ενώσεις. Κυρίες και κύριοι, είναι πιστεύω σε όλους γνωστό ότι με τις διατάξεις του άρθρου 12, παράγραφος 1 του Συντάγματος και του άρθρου 11 της ΕΣΔΑ κατοχυρώνεται η ελευθερία της συνενώσεως των πολιτών, όπως αναφερόταν στα προϊσχύσαντα Συντάγματα το δικαίωμα του συνεταιρίζεσθαι και της συστάσεως σωματείων που αποβλέπουν σε μη κερδοσκοπικούς σκοπούς. Το ατομικό αυτό δικαίωμα παρέχεται αδιακρίτως σε όλους τους Έλληνες πολίτες, ανεξαρτήτως κοινωνικής ή επαγγελματικής τάξεως, η δε άσκησή του τελεί υπό την ειδική επιφύλαξη του νόμου, δηλαδή να μην παραβαίνει η συγκεκριμένη δραστηριότητα των πολιτών άλλες διατάξεις νόμων. Αυτή η συγκεκριμένη επιφύλαξη τίθεται φυσικά σε όλες τις δραστηριότητες των πολιτών, δέσμευση που υποχρεούται να τηρεί κάθε πολίτης στα πλαίσια της οποιασδήποτε δράσης του στα κοινά. Οι υπηρετούντες στις Ένοπλες Δυνάμεις είναι Έλληνες πολίτες, οι οποίοι τελούν σε ηθελημένη ειδική σχέση εξουσιάσεως προς το κράτος και σε ειδικό καθεστώς πειθαρχίας. Από καμμία, όμως, διάταξη δεν προβλέπεται ότι η συγκεκριμένη ομάδα των πολιτών δεν μπορεί να απολαμβάνει συγκεκριμένα δικαιώματα, δεν μπορεί να ασκεί συγκεκριμένα δικαιώματα. Μάλιστα, στο άρθρο 4 του Συντάγματος ορίζεται ότι όλοι οι Έλληνες είναι ίσοι ενώπιον του νόμου και απολαμβάνουν ίσα δικαιώματα. Αυτή, λοιπόν, η συγκεκριμένη τελευταία διάταξη που προανέφερα επιβάλει στον νομοθέτη να μην δημιουργεί ρήγματα στην καθολικότητα των ατομικών δικαιωμάτων. Οι υπηρετούντες στις Ένοπλες Δυνάμεις δεν αποτελούν ειδική κατηγορία Ελλήνων πολιτών που βρίσκονται εκτός του πεδίου των συνταγματικών εγγυήσεων, ούτε μπορεί να ισχύσει για αυτούς ένα τεκμήριο διαφοροποιήσεως ως προς την απόλαυση όλων ανεξαρτήτως των ατομικών δικαιωμάτων που προβλέπονται από το Σύνταγμα για όλους τους Έλληνες ανεξαρτήτως φύλου, κοινωνικής ή οικονομικής τάξεως. Είναι, επομένως, συνταγματικό δικαίωμα των υπηρετούντων στις Ένοπλες Δυνάμεις να δημιουργήσουν ενώσεις σύμφωνα με τα οριζόμενα στο νόμο και η πολιτεία έχει δικαίωμα να θεσπίσει εκείνες τις διατάξεις, που θα τους δώσουν τη δυνατότητα να ασκήσουν το δικαίωμα τους αυτό σωστά. Για να μην υποκρινόμαστε, το δικαίωμα αυτό ασκείται ήδη από την συγκεκριμένη ομάδα των πολιτών. Όλοι ξέρουμε τις ενώσεις που λειτουργούν στις Ένοπλες Δυνάμεις. Ας μας υποκρινόμαστε, λοιπόν. Ασκείται τυπικά αυτή η δράση τους παράνομα. Αυτό ακριβώς το κενό έρχεται σήμερα να καλύψει η διάταξη του άρθρου 50. Λέω ότι είναι το άρθρο 50, διότι κατ' αρχάς είχε εισαχθεί ως τροπολογία κατά την επεξεργασία του σχεδίου νόμου στις επιτροπές και εν συνεχεία, αφού έγινε αποδεκτό από την πλευρά του κυρίου Υπουργού, αποτελεί πλέον την διάταξη του άρθρου 50. Με τη συγκεκριμένη νομοθετική ρύθμιση, οι εν ενεργεία στρατιωτικοί όλων των κλάδων και βαθμών των Ενόπλων Δυνάμεων έχουν τη δυνατότητα να συγκροτούν ενώσεις Α΄ βαθμού σε κάθε περιφέρεια ή περιφερειακή ενότητα, όπως και ομοσπονδίες σε Β΄ βαθμό, την Πανελλήνια Ομοσπονδία Πρωτοβάθμιων Περιφερειακών Ενώσεων. Στο συγκεκριμένο άρθρο ρυθμίζεται ο τρόπος λειτουργίας των ενώσεων και ο τρόπος εκλογής των οργάνων τους, που συνέρχονται υποχρεωτικά σε μη εργάσιμες ημέρες και ώρες και ο τρόπος λειτουργίας των οργάνων τους. Καθορίζει, επίσης, κατά παρέκκλιση των οριζομένων για τα επαγγελματικά σωματεία στον ν.1264/1982, τις ενέργειες στις οποίες απαγορεύεται να προβαίνουν οι συγκεκριμένες ενώσεις των υπηρετούντων στις Ένοπλες Δυνάμεις. Ενδεικτικά, αναφέρονται στις απαγορευμένες ενέργειες η κήρυξη της απεργίας, η συμμετοχή σε κάθε είδους πολιτικές εκδηλώσεις, η ανάμειξη με οποιονδήποτε τρόπο σε θέματα διοίκησης μονάδων, οργάνωσης, δομής των Ενόπλων Δυνάμεων κ.λπ.. Κατόπιν τούτου, δεν μπορώ να κατανοήσω την αντίδραση ορισμένων Βουλευτών, κυρίως της Νέας Δημοκρατίας, στη συγκεκριμένη νομοθέτηση. Μάλιστα, κάποιοι διαμηνύουν ότι, δοθείσης της ευκαιρίας, θα καταργήσουν τη συγκεκριμένη διάταξη. Η θεσμοθέτηση ενός δικαιώματος που ορίζεται από το Σύνταγμα, που κρίθηκε από τον Άρειο Πάγο ως επιβεβλημένη, είναι θέμα ισοτιμίας μεταξύ των Ελλήνων πολιτών, είναι θέμα δημοκρατίας εν τέλει. Ευχαριστώ.
Κι εγώ ευχαριστώ, κ. Κοζομπόλη. Η κ. Μεγαλοοικονόμου, Βουλευτής της Ένωσης Κεντρώων, έχει τον λόγο.
Ευχαριστώ, κύριε Πρόεδρε. Κύριε Υπουργέ, κύριοι συνάδελφοι, νομίζω ότι όλοι μας συμφωνούμε ότι η εθνική άμυνα της χώρας είναι πολύ σοβαρή υπόθεση και πως σε καμμιά περίπτωση δεν θα πρέπει να παίζουμε μικροπολιτικά παιχνίδια όταν μιλάμε για την άμυνα της χώρας, ειδικά για τη χώρα μας που λόγω της θέσεως της είναι σε τέτοια κατάσταση και πρέπει να την προφυλάσσουμε. Έτσι, το παρόν νομοσχέδιο θεωρώ ότι παρουσιάζει ορισμένα σκιερά σημεία, τα οποία θέλουν ιδιαίτερη προσοχή. Εξετάζοντας και αξιολογώντας τα άρθρα, με το άρθρο 5 ιδρύεται μονάδα μελετών και κατασκευών. Όντως, θεωρητικά, ακούγεται πάρα πολύ σωστό, είναι εξαιρετικό, να προχωράει ο Ελληνικός Στρατός σε κατασκευές έργων και είναι σημαντικό για τις τοπικές κοινωνίες. Έρχεται, όμως, το άρθρο 7, όπου όλες οι εξουσίες κι όλες οι αποφάσεις δίνονται στον Υπουργό Εθνικής Άμυνας. Μας δημιουργεί ιδιαίτερους προβληματισμούς. Μην ξεχνάτε, κύριε Υπουργέ, ότι πρέπει να μαθαίνουμε από τα λάθη του παρελθόντος. Μην ξεχνάτε ότι προκάτοχοί σας βρέθηκαν να ελέγχονται, να καταδικάζονται, για τις αυθαιρεσίες που έκαναν. Οπότε, μάλλον την τελική απόφαση θα έπρεπε να την παίρνει ο Υπουργός με ένα συλλογικό όργανο κι όχι μόνο ο εκάστοτε Υπουργός Εθνικής Άμυνας. Ως προς τα άρθρα 23 και 24, που αφορούν τους ένστολους ιατρούς - νοσηλευτές, κύριε Υπουργέ, γνωρίζετε ότι τα ελληνικά νησιά αντιμετωπίζουν σοβαρό πρόβλημα από ελλείψεις προσωπικού στα νοσοκομεία. Γνωρίζω πάρα πολύ καλά τα προβλήματα αυτά από τις καταγγελίες που φτάνουν στο γραφείο μου, αλλά και από προσωπική εμπειρία από το νησί μου, τα Κύθηρα. Θα ήθελα να εξετάσετε πάρα πολύ σοβαρά το γεγονός της αξιοποίησης των στρατιωτικών ιατρών για να εξετάζουν τους ακρίτες. Γιατί πιστεύω ότι οι στρατιωτικοί δεν υπηρετούν μόνο το στράτευμα, αλλά και ολόκληρο το έθνος.
Είναι δεκαέξι γιατροί στα νησιά.
Ναι, το ξέρω. Χαίρομαι, ειδικά, που ο Υπουργός, ο κ. Βίτσας, στις 30 Ιουλίου θα έρθει στα Κύθηρα για τη γιορτή για τον Ναύαρχο Φιλοσοφώφ, οπότε θα το διαπιστώσει και ιδίοις όμμασι. Θα είμαι κι εγώ εκεί στους εορτασμούς. Ευτυχώς που το Νοσοκομείο Κυθήρων είναι ίδρυμα και δεν είναι κρατικό νοσοκομείο.
Πότε είναι οι εορτασμοί;
Στις 30-31 Ιουλίου. Θα είναι και η μπάντα του Πολεμικού Ναυτικού. Θα είναι μεγάλος εορτασμός.
Θα είμαστε απέναντι και θα έρθουμε.
Δεν θα σας φτάσει ο χρόνος.
Συγγνώμη, κύριε Πρόεδρε, αλλά να κάνουμε και λίγο διαφήμιση στα Κύθηρα, για να έχουμε και τουρισμό. Ως προς το άρθρο 28, ορίζεται αλλαγή των δικαστών που μετείχαν σε διάφορες επιτροπές. Όμως, δεν ορίζονται καθόλου τα κριτήρια και οι διαφανείς διαδικασίες αντικατάστασης των δικαστών. Αυτό πάλι μας προβληματίζει. Τέλος, στο άρθρο 46 ορίζονται εξουσιοδοτήσεις. Θα εκδοθεί ένα προεδρικό διάταγμα. Αυτό είναι ζωτικής σημασίας. Μάλιστα, κύριε Υπουργέ, όπως τόνισε ο συνάδελφος Βουλευτής κ. Σαρίδης στη συζήτηση που έγινε στην επιτροπή, το θέμα είναι πολύπλοκο και πρέπει να δοθεί ιδιαίτερη σημασία. Επίσης, χαίρομαι ιδιαίτερα εγώ προσωπικά που τα δύο μου αγόρια - και δεν ξέρω αν τηρείται αυτό - υπηρέτησαν στην παραμεθόριο και κυρίως στον Έβρο. Δεν ήμουν τότε Βουλευτής και χαίρομαι γι' αυτό που υπηρέτησαν στον Έβρο. Είχατε δώσει μία υπόσχεση να τηρείται αυτό. Δεν ξέρω αν την κρατάτε. Ως εκ τούτου, θα ήταν καλό να υπάρξει μία εκτεταμένη συζήτηση από όλα τα κόμματα, όπως προείπαμε, για να πάρουμε μία απόφαση όλοι μαζί. Σας ευχαριστώ.
Και εγώ ευχαριστώ, κυρία Μεγαλοοικονόμου. Ο Αναπληρωτής Υπουργός Εθνικής Άμυνας κ. Βίτσας έχει τον λόγο για επτά λεπτά. Είναι αρκετά, κύριε Υπουργέ;
Φαντάζομαι, ναι. Ευχαριστώ, κύριε Πρόεδρε.
Πείτε τη σειρά μετά, κύριε Πρόεδρε.
Κατ' αρχάς να λύσουμε ένα ζήτημα. Θα κάνω κάτι που συνήθως δεν συνηθίζεται, αλλά επειδή με ευγενή τρόπο, τόσο ο Κοινοβουλευτικός Εκπρόσωπος της Δημοκρατικής Συμπαράταξης όσο και ο Κοινοβουλευτικός Εκπρόσωπος του Ποταμιού έκαναν μία παρατήρηση, θα κάνω το εξής: Θα δώσω την πιστή απομαγνητοφώνηση της συνέντευξής μου στο MEGA στις 17 του μήνα, ώστε να αποφεύγονται ατυχείς και άστοχες, θα έλεγα, κρίσεις και βεβαίως να αποφεύγονται - όχι από τους συναδέλφους - από ηλεκτρονικές εκδόσεις, οι οποίες έχουν και κυριακάτικη εφημερίδα να κάνουν πρώτο θέμα ή τίτλο λόγια που ποτέ δεν ειπώθηκαν, όπως ο εκπληκτικός τίτλος ότι εγώ είπα «ο Ερντογάν έχει δίκιο». Η σπέκουλα δηλαδή σε όλο της το μεγαλείο! Μόλις το βρουν, να έρθουν να το πουν. [[Στο σημείο αυτό ο Αναπληρωτής Υπουργός Εθνικής Άμυνας κ. Δημήτριος Βίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βέβαια έως τώρα ήταν μία πολύ ενδιαφέρουσα συζήτηση σε νομικό επίπεδο - όχι στη Βουλή βέβαια - περί διεθνούς και εσωτερικού δικαίου. Γιατί και εκεί λέγονται πράγματα, τα οποία τέμνουν το διεθνές δίκαιο. Όσον αφορά αυτό, μπορείτε να πάρετε την απομαγνητοφωνημένη μου συνέντευξη - πιστή απομαγνητοφώνηση - ώστε να το δείτε. Όμως, πάλι πρέπει να χαρακτηρίσω ότι ήταν ευγενής η κρίση των δυο συναδέλφων. Τώρα, στο συγκεκριμένο νομοσχέδιο, θέλω να σας πω ότι είναι το δεύτερο νομοσχέδιο που έρχεται από το Υπουργείο Εθνικής Άμυνας και μας συμβαίνει το εξής, το οποίο πρέπει να το κρατήσουμε στον βαθμό που μπορούμε μέσα στην ελληνική Βουλή. Τα δυο αυτά νομοσχέδια έτυχαν ιδιαίτερης συζήτησης μέσα στις επιτροπές καθώς και διορθώσεων, ανοικτού πνεύματος από τις πολιτικές δυνάμεις και ανοικτού πνεύματος από την ηγεσία του Υπουργείου. Γι' αυτό καταφέραμε ορισμένα πράγματα να τα διορθώσουμε, κάποια να συναινέσουμε και σε κάποια να υπάρχουν διαφορές - αλίμονο, αν δεν υπάρχουν - και με αυτόν τον τρόπο να πάμε παραπέρα. Στο παρόν νομοσχέδιο κατ' αρχάς διορθώνονται αδικίες που αφορούν την ιεραρχία και στρατολογικές αδικίες. Όχι όλες. Άλλωστε για τους εθελοντές μακράς θητείας τοποθετήθηκε ο Υπουργός και σε σύντομο χρονικό διάστημα - και όταν λέω σύντομο χρονικό διάστημα εννοώ μέσα στους επόμενους δύο ή τρεις μήνες - αφού ξεπεράσουμε - όταν δηλαδή λύσουμε και όχι να το αφήσουμε στο απώτερο μέλλον - ζητήματα που αφορούν τα δημοσιονομικά, νομίζω ότι και αυτό θα αντιμετωπιστεί. Υπάρχουν λοιπόν και ζητήματα, τα οποία δεν αφορούν πιθανά αδικίες, για να είμαστε και σωστοί και δίκαιοι κι εμείς, αλλά αφορούν το γεγονός ότι η ζωή προχωράει. Η ζωή δημιουργεί καινούργια προβλήματα και πάνω σε αυτά τα προβλήματα πρέπει να αρθούμε και να διορθώσουμε το τι συνέβαινε παλιά. Δεύτερον, γίνονται σημαντικά βήματα σε ζητήματα εκπαίδευσης στις Ένοπλες Δυνάμεις. Παραμένουν και εκεί ανοικτά, γιατί ιδιαίτερα στο ζήτημα της εκπαίδευσης η ζωή προχωράει και παγκοσμίως και στη χώρα. Τρίτο ζήτημα και μπαίνω στις ευρύτερες, θα έλεγε κανένας, τομές. Διαμορφώνεται μία υπηρεσία και όχι κατασκευαστική εταιρεία, η οποία μπορεί να παρεμβαίνει εκεί που υπάρχει ενδιαφέρον τοπικό και επιχειρησιακό συνάμα. Αυτό είναι σημαντικό. Επίσης, είναι σημαντικό το ότι δεν εκδηλώνεται ενδιαφέρον κατά κύριο λόγο από - ας το ονομάσω έτσι - την ελεύθερη αγορά, από τεχνικές εταιρείες κ.λπ.. Ξέρετε, ήταν κάτι που γενικά γινόταν τώρα, αλλά εδώ μπαίνει και μία διαδικασία, μία ιεράρχηση, μία μελέτη. Αυτή τη στιγμή στα Γενικά Επιτελεία υπάρχουν αιτήματα από δήμους, τα οποία αφορούν χωριά. Ξέρετε, στο δικό μου το χωριό δεν πηγαίνει ακόμα δρόμος το 2016. Είναι το Πέρκο της ορεινής Ναυπακτίας. Δεν πηγαίνει δρόμος. Όταν έγινε διαγωνισμός για να πάει δρόμος, έγινε φανερό ότι θέλει πάνω από 1 εκατομμύριο ευρώ. Εκεί και έχοντας επιχειρησιακό ενδιαφέρον, στο βαθμό που έχει και που το ελέγχεις, κάνεις μία μελέτη και λες «εμείς με δικές μας δυνάμεις μπορούμε να το κάνουμε με 200 χιλιάδες».
Θα πάει η ΜΟΜΚΑ τώρα;
Δεν ξέρω, γιατί απ' ό,τι είδα, για να το ελαφρύνω λίγο, στην ιεράρχηση των αιτημάτων είναι εικοστό όγδοο. Οπότε, δεν ξέρω.
Πρέπει να ανέβει.
Όμως, πρέπει να σας πω το εξής: Υπάρχουν ορισμένα έργα στα οποία - δεν θέλω να τα αναφέρω, τα ξέρετε, κύριε Δαβάκη - οι Ένοπλες Δυνάμεις θα μπορούσαν - αλλά δεν μπορούν να το κάνουν και ούτε θα το κάνουν - με 35 χιλιάδες ευρώ να τα φτιάξουν και να διαρκέσουν χρόνια και όμως κάθε χρόνο γίνεται έργο πάνω σε αυτό και είναι 150 χιλιάδες ευρώ - κάθε χρόνο! - και υπάρχουν πολλά ζητήματα. Δεν λέω ότι θα κάνουμε αυτό. Δεν είναι κατασκευαστική εταιρεία οι Ένοπλες Δυνάμεις. Είναι ξεκάθαρο αυτό το πράγμα. Θα χρειαστεί μελέτη, θα χρειαστούν δυνατότητες και το τι θα κάνουμε ώστε να βοηθήσουμε αυτά τα - με συγχωρείτε - έρμα χωριά μας, αυτές τις έρμες λιγοστές μας δυνατότητες να τις κάνουμε, αφού έχουμε τη δυνατότητα. Τρίτον, η μεγάλη τομή της αξιοποίησης της ακίνητης περιουσίας των Ενόπλων Δυνάμεων υπέρ της άμυνας και υπέρ των στελεχών. Εδώ θα ήθελα να πω ένα ζήτημα. Παραδείγματος χάριν, ήλθε και τώρα ξανά από δύο περιπτώσεις το ζήτημα των Σερρών. Εγώ πρώτη φορά βλέπω να λες σε κάποιον ότι δεν σας αφορά το νομοσχέδιο, δεν έχει να κάνει με εσάς, υπάρχει ήδη συμφωνία, υπάρχει κάτι που προχωράει ήδη και να έρχονται οι ίδιοι και να λένε «όχι, μας αφορά». Να τους καλείς να επικεντρωθούμε και να βρούμε όχι σαν Ένοπλες Δυνάμεις, αλλά σαν κυβέρνηση τη χρηματοδότηση για να γίνει το πολιτιστικό κέντρο, να βρούμε τη χρηματοδότηση μέσα σε αυτές τις δυσκολίες, που έχει η τοπική αυτοδιοίκηση - γιατί αυτό είναι το κύριο και δεν είναι το άλλο - να τους καλείς να βοηθηθούμε όλοι για να το κάνουμε, για να αποκτήσει κάτι τέτοιο η πόλη των Σερρών και να λένε «όχι, μας αφορά». Πρέπει να ξεφύγουμε από αυτή τη λογική. Ας πούμε ότι μεθαύριο και με τη συμβολή ήδη διαμορφώσαμε μία καλή κατάσταση στο Μπλοκ 15, τον τόπο μαρτυρίου στο Στρατόπεδο Καραϊσκάκη Α΄ και Β΄, ώστε να διαμορφωθεί εκεί ένα Μουσείο Εθνικής Αντίστασης και να ξεπεραστούν, να αρθούν εμπόδια για την παραχώρηση ενός χώρου και στο Δήμο Περιστερίου, ώστε να υπάρχει λαϊκή πρόσβαση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Κύριε Πρόεδρε, θα χρειαστώ ένα - δύο λεπτά και τελειώνω. Δεν έχει να κάνει με το νομοσχέδιο. Συγχρόνως, θέλω να πω ότι τα ταμεία θα εξακολουθήσουν να λειτουργούν. Θα αξιοποιήσουμε εκείνο το κομμάτι της περιουσίας προς όφελος - ξαναλέω - που έχει αξιοποιήσιμο χαρακτήρα. Δεν θα πάμε να αξιοποιήσουμε όποιο στρατόπεδο είναι ανενεργό, όποια περιουσία έχουμε ανενεργή. Πρέπει να γίνεται κατανοητό, ότι πρέπει να γίνεται εκεί που υπάρχει κάποιο ενδιαφέρον. Μπροστά σε αυτό η τοπική αυτοδιοίκηση έχει τον πρώτο λόγο, την πρώτη δυνατότητα για να βρούμε μαζί λύσεις και να βοηθήσουμε και το Υπουργείο Εθνικής Άμυνας στην αξιοποίηση. Μία τομή ακόμα υπάρχει σε σχέση με τον περίφημο συνδικαλισμό στις Ένοπλες Δυνάμεις. Εδώ δεν έχουμε καμμία εκπληκτική τομή. Εκσυγχρονισμός είναι, κυρίες και κύριοι, αυτό που ισχύει σε πάμπολλες χώρες σε όλη την Ευρώπη σε όλο τον κόσμο, ότι δηλαδή ο στρατός, οι στρατιωτικοί, οι αξιωματικοί μας είναι πολίτες και έχουν δικαιώματα και μπορούν μέσα σε αυτή διαδικασία να έχουν συζήτηση, να λύνονται δικαιώματα τους, χωρίς να παραβιάζεται ούτε η ιεραρχία ούτε οι υπηρεσιακές ανάγκες των Ενόπλων Δυνάμεων. Είναι, όμως, μία τομή εκσυγχρονισμού στη χώρα. Με αυτόν τον τρόπο θα πρέπει να το δούμε. Συγχρόνως - για να απαντήσω και σε κάτι που ειπώθηκε - δεν καταργούμε τίποτα. Έτσι και αλλιώς δεν μπορούμε να καταργήσουμε τίποτα. Είκοσι επτά ενώσεις καλέσαμε στις επιτροπές. Δεν τις καταργούμε, τακτοποιούμε την κατάσταση και αναγνωρίζουμε την κατάσταση. Τώρα αν ο άλλος θέλει να υπάρχει σαν πολιτιστικός σύλλογος - ξέρω εγώ - ή οτιδήποτε, αν δείτε τα καταστατικά του θα δείτε ποιο είναι το στρεβλό που φτιάχτηκε - , στο τέλος μπορεί να υπάρχει. Για την τροπολογία που κατατέθηκε, σε σχέση με τα Ναυπηγεία της Ελευσίνας, πρέπει να ξεκαθαρίσουμε, για να είναι σε γνώση, ότι για εκείνο το κομμάτι που ψηφίσαμε τον Φεβρουάριο - αν δεν κάνω λάθος - δεν δεσμεύθηκε κανένας λογαριασμός. Είχαμε φροντίσει ώστε το 70% να πηγαίνει στους εργαζόμενους και το αντίστοιχο που αφορά το ΙΚΑ, το ηλεκτρικό και πάει λέγοντας να πηγαίνει εκεί που πρέπει. Όμως, θέλω εδώ να σας πω κάτι, που το είπα και σε απάντηση στον κ. Δαβάκη, νομίζω. Δεν θυμάμαι, κύριε Δαβάκη, αν ήταν σε εσάς μία απάντηση ή στον κ. Καρρά.
Να το ακούσουμε.
Γίνεται ένα λάθος το οποίο το αίρουμε αυτή τη στιγμή. Πρώτον, δύο ΤΝΚ δεν κοστίζουν 40 εκατομμύρια -40 εκατομμύρια βάλαμε εμείς - κοστίζουν πολύ περισσότερα. Δεν θέλω να πω αριθμούς κ.λπ.. Άρα αυτό θα πρέπει να λαμβάνεται υπ' όψιν. Δεύτερον, το Πολεμικό Ναυτικό, όσον αφορά τα συγκεκριμένα Ναυπηγεία, έχει και άλλα προγράμματα. Άρα με την τροπολογία και τη νομοτεχνική βελτίωση, και σε συνεννόηση - θα έλεγα - με τη Γενική Γραμματεία Δημοσίων Εσόδων, δίνουμε τη δυνατότητα ώστε να αποδεσμευτούν αυτοί οι λογαριασμοί υπέρ κατά κύριο λόγο των εργαζομένων και όχι υπέρ της ιδιοκτησίας. Γιατί εδώ δεν μπορούμε να νομοθετούμε επιλεκτικά υπέρ κάποιων ιδιοκτησιών. Εκεί θα εφαρμόζεται ο νόμος κανονικότατα.
Δεν έγινε καλός συντονισμός, κύριε Υπουργέ.
Τώρα ελπίζω ότι τελείωσε.
Μακάρι.
Τέλος, θα ήθελα να πω ότι έρχονται στη Βουλή σε σύντομο χρονικό διάστημα και τρεις άλλες πρωτοβουλίες του Υπουργείου Εθνικής Άμυνας. Κατ' αρχάς, στην επιτροπή σε πολύ σύντομο χρονικό διάστημα - μία και έχει ολοκληρωθεί από τη δική μας μεριά - θα έρθει το κείμενο για την εθνική αμυντική βιομηχανική στρατηγική, εκείνο το κομμάτι δηλαδή που στον προηγούμενο νόμο περί προμηθειών η «καρδιά» του έλειπε, δεν είχε γίνει. Δεύτερον, ζητήματα υγειονομικής πολιτικής στις Ένοπλες Δυνάμεις. Τρίτον, αλλαγές - τομές στον νόμο περί προμηθειών στις Ένοπλες Δυνάμεις. Όλοι θέλουμε να πηγαίνουμε οπωσδήποτε στη διαφάνεια, οπωσδήποτε στη δημοκρατικότητα, αλλά έχει πολύ μεγάλη σημασία και η αποτελεσματικότητα για να μπορούμε να πούμε ότι και το κράτος τα καταφέρνει και όχι μόνο κάποια συμφέροντα. Ευχαριστώ.
Και εγώ ευχαριστώ. Ο κ. Καμμένος, ο Υπουργός Εθνικής Άμυνας, έχει ζητήσει τον λόγο να αναγνώσει κάτι.
Θέλω να ανακοινώσω μία νομοτεχνική βελτίωση που κάναμε δεκτή από τις παρατηρήσεις των συναδέλφων, σχετικά με το άρθρο 50. Λοιπόν, στο προστιθέμενο με το άρθρο 50 του σχεδίου νόμου νέο άρθρο 30γ στον ν. 1264/1982 και συγκεκριμένα στο τέλος του τελευταίου εδαφίου της περίπτωσης γ΄ της παραγράφου 8, απαλείφεται το σημείο στίξης της τελείας και προστίθεται η φράση «μπορεί να απευθύνεται μόνο η Πανελλήνια Ομοσπονδία των πρωτοβάθμιων Περιφερειακών Ενώσεων.».
Δηλαδή φεύγει η φράση «Τα Διοικητικά Συμβούλια των Περιφερειακών Ενώσεων»;
Ναι. Απαλείφεται το σημείο στίξης της τελείας και βάζουμε «μπορεί να απευθύνεται μόνο η Πανελλήνια Ομοσπονδία των πρωτοβάθμιων Περιφερειακών Ενώσεων.». Στο προστιθέμενο με το άρθρο 50 του σχεδίου νόμου νέο άρθρο 30γ στον ν.1264/1982 και συγκεκριμένα στο πρώτο εδάφιο της παραγράφου 14 του εν λόγω άρθρου η φράση «η Πανελλήνια Ομοσπονδία εν ενεργεία Στρατιωτικών των Ενόπλων Δυνάμεων» αντικαθίσταται από τη φράση «το σωματείο με την επωνυμία «Πανελλήνια Ομοσπονδία Ενώσεων Στρατιωτικών»». Για να είμαστε απόλυτα ακριβείς. Ανακοινώνω ότι γίνεται αποδεκτή η τροπολογία με γενικό αριθμό 550 και ειδικό 45 που κατατέθηκε από τον ΣΥΡΙΖΑ με τις κάτωθι αλλαγές. Έχουν γίνει κάποιες αλλαγές που αφορούν την ισότητα. Να μην τις διαβάσω τώρα όλες. Τις καταθέτω στην Ολομέλεια και θα διαβαστούν από τα κόμματα. Είναι καθαρά για λόγους τυπικούς.
Για τις εθελόντριες;
Για τις εθελόντριες. Βάζουμε δηλαδή τον βαθμό του Επισμηναγού, βάζουμε μέχρι τον βαθμό του Σμηνάρχου, για να είμαστε απόλυτα σαφείς.
Ευχαριστώ. Ο κ. Δένδιας, Κοινοβουλευτικός Εκπρόσωπος της Νέας Δημοκρατίας έχει τον λόγο.
Κύριε Πρόεδρε, δεν έχει ληφθεί απόφαση να μιλήσουν και οι συνάδελφοι; Μιλούν μόνο οι Κοινοβουλευτικοί Εκπρόσωποι.
Συνεννοηθείτε με τον κ. Δένδια, κ. Παπακώστα.
Δεν έχει να κάνει με τον κ. Δένδια, εσείς προεδρεύετε.
Κοιτάξτε. Ο Κανονισμός λέει ότι οι Κοινοβουλευτικοί Εκπρόσωποι όταν ζητήσουν τον λόγο, τον έχουν. Βεβαίως, κάναμε μία συμφωνία. Εάν δεν την τηρήσουν οι ίδιοι οι Κοινοβουλευτικοί Εκπρόσωποι τη συμφωνία, τι να κάνω εγώ; Να τους απαγορεύσω να μιλήσουν; Εγώ θα εφαρμόσω τον Κανονισμό.
Κύριε Πρόεδρε, είναι κατανοητή η διάθεση της κυρίας συναδέλφου να αντιμετωπίσει τα επιχειρήματα των Υπουργών, αλλά δυστυχώς εφόσον πήρε τον λόγο ο κ. Βίτσας, πρέπει κάτι να συζητήσουμε, το οποίο δεν ήταν και στις προθέσεις μας. Θα ξεκινήσω από αυτό. Κύριε Υπουργέ, δεν κάνατε καλά. Δεν κάνατε καλά, κύριε Υπουργέ, που επαναφέρατε το θέμα των δηλώσεών σας. Εν πάση περιπτώσει, πάντως δεν κάνατε καλά.
Δεν το επανέφερα εγώ.
Εδώ να πάρουμε λίγο τα πράγματα από την αρχή και να συζητήσουμε τι έχει συμβεί, αν θέλετε, αλλά εν πάση περιπτώσει να συμφωνήσουμε ποιο είναι το καθεστώς. Υπάρχουν τρεις διαδικασίες, κυρίες και κύριοι συνάδελφοι. Το πρώτο θέμα είναι η διαδικασία του ποινικού δικαστηρίου, δηλαδή της παράνομης εισόδου στη χώρα, το οποίο δικάζεται και εν πάση περιπτώσει είναι αρμοδιότητα της δικαιοσύνης να κρίνει. Σας το λέω ότι δεν έχει, όπως θεωρώ εγώ, τα αντικειμενικά στοιχεία υποστάσεως του εγκλήματος, αλλά εν πάση περιπτώσει. Το δεύτερο θέμα είναι η διαδικασία ασύλου. Η διαδικασία ασύλου, αφού έχει υποβληθεί αίτημα ασύλου, κρίνεται από την πρωτοβάθμια Υπηρεσία Ασύλου και σε δεύτερο βαθμό κρίνεται από την Αρχή Προσφυγών, η οποία έχει καθεστώς ανεξάρτητης αρχής, και - δικαστικά - από το Διοικητικό Εφετείο, εάν υπάρξει αρνητική απόφαση. Η τρίτη διαδικασία είναι η διαδικασία που αφορά το αίτημα έκδοσης. Το αίτημα έκδοσης κρίνεται από δύο συμβούλια δικαστικών λειτουργών. Κρίνεται, πρώτον, από το τριμελές Συμβούλιο Εφετών και σε δεύτερο βαθμό, εάν υπάρξει αρνητική απάντηση, από το Συμβούλιο του Αρείου Πάγου. Μόνο εφόσον υπάρχει καταφατική απάντηση στο αίτημα έκδοσης από αυτά τα Συμβούλια, μόνο τότε μπορεί ο Υπουργός της Δικαιοσύνης να ασκήσει διακριτική ευχέρεια. Αυτό είναι το καθεστώς, όσον αφορά τις διαδικασίες. Ως προς την ουσία τώρα, ως προς το καθεστώς ασύλου κρίνεται από το ελληνικό και από το διεθνές δίκαιο - τα γνωρίζετε αυτά - τη Σύμβαση της Γενεύης για τους πρόσφυγες, το Πρωτόκολλο της Νέας Υόρκης. Όσον αφορά δε το αίτημα έκδοσης, κρίνεται σύμφωνα με την ευρωπαϊκή συνθήκη για την έκδοση, του 1957, την οποία έχει κυρώσει και η Ελλάδα και η Τουρκία. Εσείς τώρα, κύριε Υπουργέ, έρχεστε και λέτε «ισχυρό το τουρκικό αίτημα έκδοσης».
Μα, διαβάζετε το κείμενο! Δεν διαβάζετε τις δηλώσεις.
Μη με διακόπτετε.
Κάνετε το ίδιο λάθος για το άρθρο, για το οποίο σας είπα να το άρουμε. Σας δίνω την πιστή απομαγνητοφώνηση των δηλώσεών μου και μου διαβάζετε ρεπορτάζ! Τι είναι αυτό;
Με συγχωρείτε. Αυτό το οποίο θα δεχόμουν από εσάς - θα σας το έλεγα στο τέλος - είναι να πείτε ευθέως εδώ…
Μα, το έχω πει από την αρχή.
Κοιτάξτε, κύριε Υπουργέ. Με συγχωρείτε! Είστε πολύ λίγους μήνες στο Υπουργείο για να διακόπτετε συνέχεια. Μην αποκτάτε στρατιωτική νοοτροπία. Αφήστε με να τελειώσω. Δεν μπορεί να με διακόπτετε τρεις φορές!
Να με συγχωρείτε.
Μα, δεν μπορείτε να με διακόπτετε από τον Κανονισμό. Ηρεμήστε και ακούστε με. Και μετά πείτε ό,τι θέλετε.
Δεν σας διακόπτω. Θα μιλήσω μετά.
Συνεχίστε, κύριε Δένδια, παρακαλώ.
Εδώ υπάρχουν τα εξής θέματα και θα σας τα καταθέσω. Λέτε «ισχυρό και πάρα πολύ ισχυρό». Την άλλη μέρα στο «MEGA¨» λέτε μεν οι δικαστές θα αποφασίσουν για τους οκτώ Τούρκους στρατιωτικούς, αλλά πάλι χαρακτηρίζετε το αίτημα της Τουρκία ως «ισχυρό και πάρα πολύ ισχυρό». Ερωτώ: Αυτό το οποίο θα μας έπειθε είναι να σηκωθείτε και να πείτε - και να το καταθέσετε, βεβαίως - ότι εγώ ουδέποτε αναφέρθηκα σε οποιοδήποτε αίτημα και ουδέποτε έκανα οποιαδήποτε συζήτηση, σε οποιοδήποτε σταθμό για το αίτημα έκδοσης. Αυτό θα ήταν μία πειστική απάντηση. Εάν μπήκατε σε σχολιασμό πιθανού αιτήματος της Τουρκίας, τότε το ατόπημα διενεργήθη ανεξαρτήτως του περιεχομένου, διότι κατ' αρχήν δεν δικαιούστε να ξέρετε το αίτημα της Τουρκίας. Υποβάλλεται στις δικαστικές Αρχές. Κατά συνέπεια, δεν μπορείτε να ξέρετε το περιεχόμενο του αιτήματος της Τουρκίας, διότι ουδέποτε σας υπεβλήθη. Δεν μπορείτε να εκφράζεστε και προκαταβολικά, όταν υπάρχουν δύο δικαστικά συμβούλια, διότι είστε αναρμόδιος ως Υπουργός και αναρμόδιος συνολικά, διότι είναι δικαστικό θέμα. Άρα εάν σηκωθείτε και μου πείτε τώρα ότι εγώ ουδέποτε αναφέρθηκα σε αίτημα έκδοσης - με οποιονδήποτε χαρακτηρισμό, ισχυρό, ανίσχυρο, καλό, όμορφο, ωραίο, άσχημο - , τότε καλώς. Εάν αναφερθήκατε με οποιονδήποτε τρόπο - έστω και αν παραποιούνται οι δηλώσεις σας, που πιθανότατα δεν παραποιούνται - τότε σφάλατε. Και το μόνο πράγμα που έχετε να κάνετε, κύριε Υπουργέ - και σας παρακαλώ γι' αυτό - είναι να πείτε «έσφαλα» και αυτό θα σας τιμά. Άλλο πράγμα δεν υπάρχει εδώ. Γιατί θέλω να προσθέσω - και δεν ήθελα σε αυτό που λέτε - ότι εμφανίζεται ο κ. Τσαβούσογλου, ο οποίος λέει ότι τον διαβεβαίωσε ο κ. Κοτζιάς. Μπορεί να ψεύδεται και ο κ. Τσαβούσογλου - εγώ τον ξέρω πάρα πολλά χρόνια τον κ. Τσαβούσογλου, υπήρξα Αντιπρόεδρός του για πέντε χρόνια σε επιτροπή του Συμβουλίου της Ευρώπης, δεν τον θυμάμαι να ψεύδεται συχνά αλλά, εν πάση περιπτώσει, εμάς μας συμφέρει, το εθνικό μας συμφέρον είναι και η ευχή που διατυπώνω είναι να ψεύδεται - αλλά το είπε και ο κ. Τσαβούσογλου. Λοιπόν, τι γίνεται εδώ; Όλοι λένε το ίδιο παραμύθι; Πάμε τώρα στα ευρύτερα του νομοθετήματος, γιατί δεν θέλω να ταλαιπωρώ τους συναδέλφους. Κυρίες και κύριοι συνάδελφοι, κατ' αρχάς ως προς τα ζητήματα που έχουν να κάνουν με τα μισθολογικά των αντρών και των γυναικών των Ενόπλων Δυνάμεων, τα οποία μας αφορούν πάρα πολύ, θα πούμε πρώτα - γιατί καλό είναι ο καθένας να ξεκινάει μιλώντας πρώτα για τον εαυτό του - τα δικά μας πεπραγμένα ή, εν πάση περιπτώσει, τον τρόπο που προσπαθήσαμε να αντιμετωπίσουμε τις μεγάλες μισθολογικές μειώσεις ή να εφαρμόσουμε τις αποφάσεις της ελληνικής δικαιοσύνης, γιατί είναι και αυτό. Εκτός του ότι από το 2014 δόθηκαν 450 εκατομμύρια σε 700 χιλιάδες νοικοκυριά, αυτό που έγινε το 2015 είναι ότι αυξήθηκε ο μισθός των στελεχών των Ενόπλων Δυνάμεων περίπου 6,37%. Αυτό έγινε με διάταξη του ν.4307/2014, τον οποίο συνυπέγραφα τότε ως Υπουργός Ανάπτυξης, ήταν μία ημέρα πριν μεταπηδήσω στο Υπουργείο Εθνικής Άμυνας και με μία απόφαση της 17-11-2014 που υπέγραψα πλέον ως Υπουργός Εθνικής Άμυνας και αφορά την αναπροσαρμογή επί τη βάσει των δικαστικών αποφάσεων που είχαν εκδοθεί. Στην πραγματικότητα, δηλαδή, αρχίσαμε να δίνουμε χρήματα που τα στελέχη των Ενόπλων Δυνάμεων εδικαιούντο. Δεν τους κάναμε κάποια αύξηση την οποία δεν εδικαιούντο ή δεν μπορούσαν να διεκδικήσουν. Όμως, αυτή η αναπροσαρμογή, επί τη βάσει των δικαστικών αποφάσεων διεκόπη, δεν συνεχίστηκε, έμεινε στο 2015 ό,τι είχαμε υπογράψει εμείς ή είχαμε ψηφίσει το 2014. Επίσης - αυτό που ξέρετε όλοι - από 1-1-2017 η μισθολογική ωρίμανση των ειδικών μισθολογίων διεκόπη και αναμένουμε το εάν και κατά πόσον επ' αυτού θα υπάρξει οποιαδήποτε θετική εξέλιξη. Εμείς το λέμε ξεκάθαρα στο Υπουργείο Εθνικής Άμυνας, στον Υπουργό, στον Αναπληρωτή Υπουργό σε όλους: Πιστεύουμε στην προσπάθεια αποκατάστασης και είμαστε εδώ για να βοηθήσουμε αυτή την προσπάθεια αποκατάστασης. Πιστεύουμε, δηλαδή, ότι αυτή η αποκατάσταση είναι κάτι που δικαιούνται τα στελέχη των Ενόπλων Δυνάμεων και των Σωμάτων Ασφαλείας, για να ολοκληρώσουμε την κουβέντα. Μπαίνω σε ένα άλλο θέμα, στο οποίο, κύριε Υπουργέ, θέλω μία απάντηση. Τον Ιούνιο του 2016 κατέθεσα μία ερώτηση για τη λειτουργία των Υπηρεσιών Ασύλου, Πρώτης Υποδοχής, Διαχείρισης Προγραμμάτων και για την κάλυψη των δαπανών και ζήτησα από το Υπουργείο Εθνικής Άμυνας να μου οριοθετήσει τη συμμετοχή του. Διότι εγώ πιστεύω πράγματι ότι έχει επωμισθεί έργο το Υπουργείο Εθνικής Άμυνας, το οποίο τουλάχιστον δεν ήταν στον βασικό κορμό των καθηκόντων του και κατά συνέπεια, θέλω να ξέρω, θέλουμε να ξέρουμε εμείς στη Νέα Δημοκρατία, ποια είναι η επιβάρυνση, που έχουν υποστεί οι ελληνικές Ένοπλες Δυνάμεις από το χειρισμό του μεταναστευτικού. Επ' αυτού έχει περάσει ένας μήνας, απάντηση ακόμη δεν έχω λάβει. Καταλήγω στα θέματα που έχουν να κάνουν με το άρθρο 50. Γενικά, το νομοθέτημα, ο επιμελής εισηγητής της Αξιωματικής Αντιπολίτευσης κ. Δαβάκης, το ανέλυσε διεξοδικά και σε όλα τα άρθρα τοποθετήθηκε, όπως και στην επιτροπή μαζί με τους άλλους συναδέλφους της Νέας Δημοκρατίας και στην Ολομέλεια, επί των απόψεών μας. Όμως, για εμάς το ζήτημα παραμένει. Έκανε ο Υπουργός κ. Καμμένος μία παρέμβαση, όσον αφορά τη διατύπωση μιας συγκεκριμένης παραγράφου. Δεν στερείται ενδιαφέροντος αυτή η παράγραφος, γι' αυτό παρακαλώ να γίνει ενσωμάτωση της νομοτεχνικής μεταβολής και να τη δούμε στο σύνολό της πριν από την ψήφιση. Δεν στερείται ενδιαφέροντος, διότι αφορά την επαφή των ενώσεων αυτών με τις φυσικές περιφερειακές ηγεσίες των Ελληνικών Ενόπλων Δυνάμεων. Εμείς, όμως, για να είμαστε σαφείς, δεν πιστεύουμε σε αυτό το άρθρο. Κατ' αρχάς, είναι πρόχειρο, απολύτως πρόχειρο. Εδώ γίνεται κάτι το οποίο αποτελεί ρηξικέλευθη αλλαγή στις Ένοπλες Δυνάμεις. Δεν μπορεί αυτό να έρχεται με μία βουλευτική τροπολογία, η οποία μάλιστα παραπέμπει στον ν.1264/1982 και αναγκάζεται και αντικαθιστά με παραπομπή στην παράγραφο 2, όπου «εργοδότης» διάβαζε έτσι, όπου «εργαζόμενος» διάβαζε αλλιώς. Αυτά δεν είναι σοβαρά πράγματα. Εάν η Κυβέρνηση το πιστεύει, είναι θεμιτό να είναι μέσα στο αξιακό της σύνολο. Απορώ για τους Ανεξάρτητους Έλληνες, αυτό όμως είναι δικό τους θέμα. Εν πάση περιπτώσει, μπορεί η Κυβέρνηση να ασκήσει τη νομοτεχνική της πρωτοβουλία, να φέρει ένα σοβαρό νομοθέτημα, με αρχή, μέση και τέλος, με στάθμιση των συν και των πλην, να το φέρει στην επιτροπή, να το συζητήσουμε, διαφωνούντες έστω, να προσθέσουμε την άποψή μας και να μπορέσει η Κυβέρνηση να καταλήξει σε μία άξια λόγου νομοτεχνικά - πέραν των άλλων - αλλά και ουσιαστικά νομοθετική πρωτοβουλία. Τέτοια θέματα να εισάγονται με μία βουλευτική τροπολογία, στην οποία αναγκάζεται ο καθένας να προσαρμόσει και τις λέξεις για να ανταποκρίνεται σε υπάρχον νομικό πλαίσιο που αφορά καθολικά άλλες περιπτώσεις, δεν νομίζω ότι είναι χρήσιμο. Εν πάση περιπτώσει, όσον αφορά τα θέματα των Ενόπλων Δυνάμεων είμαστε όλοι πάντοτε πάρα πολύ προσεκτικοί. Επίσης, είμαστε πάρα πολύ έτοιμοι να υποστηρίξουμε οτιδήποτε αφορά τη βελτίωση των όρων της ζωής και τη διαδικασία υπηρεσίας των γυναικών και των ανδρών των Ενόπλων Δυνάμεων και των Σωμάτων Ασφαλείας. Θα θέλαμε, λοιπόν, κύριε Υπουργέ και κύριε Αναπληρωτή Υπουργέ, ιδίως στο συνδικαλιστικό θέμα μια σοβαρότερη νομοτεχνική προσπάθεια. Δεν υπήρχε κανένας λόγος - έστω και αν το πιστεύετε - να γίνει με τη διαδικασία της βουλευτικής τροπολογίας την οποία φέρνετε. Σας ευχαριστώ.
Θα ήθελα τον λόγο, κύριε Πρόεδρε.
Κύριε Βίτσα, ο Κανονισμός λέει πόσο θα μιλήσετε. Το λέω γιατί έχουμε περάσει τον χρόνο.
Δύο λεπτά θέλω, γιατί αναφέρθηκε ο κ. Δένδιας.
Επί προσωπικού δηλαδή ζητάτε τον λόγο.
Όπως θέλετε. Ως Υπουργός θα απαντήσω.
Για να είμαστε σύμφωνοι με τον Κανονισμό. Ορίστε, έχετε τον λόγο.
Κατ' αρχάς θέλω να πω ότι δεν μπορώ να καταλάβω τη λογική, που ανέφερε ο κ. Δένδιας, ότι θα πρέπει να ζητάμε τον λόγο και μετά από ένα ορισμένο χρονικό διάστημα όποιος είναι Υπουργός θα μπορεί να λαμβάνει τον λόγο ή να διακόπτει. Αυτό ισχύει για τις διακοπές για όλους μας. Δεν είναι χρονικό το διάστημα. Δεν το καταλαβαίνω αυτό.
Αυτό αφορά το συγκεκριμένο Υπουργείο, που το συνηθίζει.
Δεύτερο ζήτημα, κύριε Δένδια, επειδή ξανακάνατε το ίδιο που σας προέτρεψα να μην το κάνετε, όχι εσάς, όλους, από πριν. Ο δημοσιογράφος Χασαπόπουλος γράφει: «Για αυτούς τους οκτώ συλληφθέντες, πολιτικά θέλω να μου πείτε και όχι με την ιδιότητα του Αναπληρωτή Υπουργού Άμυνας, τι πρέπει κατά τη γνώμη σας να γίνει;». Αυτή είναι η ερώτηση. Η απάντηση - και σας διαβάζω όπως την είπα, με τους σολοικισμούς και βαρβαρισμούς που μπορεί να έχει ένας προφορικός λόγος - ήταν: «κοιτάξτε, αυτό που θα πρέπει να εφαρμοστεί είναι το ελληνικό και το δημόσιο διεθνές δίκαιο. Από ό,τι γνωρίζω, σε λίγη ώρα θα εξεταστεί σε πρώτο βαθμό το αίτημα του πολιτικού τους ασύλου...» δεν ήταν σε λίγη ώρα «...αλλά πρέπει να πω ότι το επιχείρημα έκδοσης...», και όχι το αίτημα έκδοσης, «...από την πλευρά της Τουρκίας είναι αρκετά ισχυρό, θα έλεγα πολύ ισχυρό. Δηλαδή το γεγονός...», και εξηγώ ποιο είναι, «... ότι παραβιάστηκε η συνταγματική νομιμότητα και υπήρξε απόπειρα κατάλυσης της δημοκρατίας, αυτό είναι ένα ισχυρό επιχείρημα.».
Γιατί το είπατε αυτό;
«Άρα αυτό που θα γίνει αυτή τη στιγμή είναι ότι θα εξεταστεί σε πρώτο βαθμό, θα εξεταστεί σε δεύτερο βαθμό και μετά θα αρχίσει η διαδικασία της εξέτασης του αιτήματος έκδοσης», δηλαδή όλα αυτά δηλαδή που είπατε. Βεβαίως, ως νομικός γνωρίζετε - το γνωρίζετε - ότι άλλο είναι το θέμα της απέλασης και άλλο το ζήτημα της έκδοσης. Άλλωστε, στην έκδοση συζητάνε στην ουσία - το λέω χοντρά - δυο δικαστήρια μεταξύ τους. Αυτό συμβαίνει. Ως νομικός τα γνωρίζετε. Δεν θα επανέλθω, ακόμη κι αν ζητήσετε τον λόγο. Νομίζω ότι πλέον είναι καθαρό. Ακούστηκε τι είπα.
Κύριε Πρόεδρε…
Κυρία Βάκη, είχε γίνει μία συμφωνία, την οποία εξήγγειλε ο κ. Κακλαμάνης πριν από μένα. Συμφώνησαν τα κόμματα να μιλάνε τρεις Βουλευτές, ένας Κοινοβουλευτικός Εκπρόσωπος στη συνέχεια κ.λπ.. Ο κ. Δένδιας ζήτησε τον λόγο, σύμφωνα με τον Κανονισμό. Εάν πάμε σύμφωνα με τον Κανονισμό κι όχι με τη συμφωνία, τότε οι Κοινοβουλευτικοί Εκπρόσωποι πρέπει να πάνε σύμφωνα με τον Κανονισμό, δηλαδή ζητούν τον λόγο, τον έχουν. Οπότε, επειδή ζήτησε τον λόγο και ο κ. Παππάς, αποφασίστε εάν θα πάμε σύμφωνα με τον Κανονισμό ή αν θα πάμε βάσει της συμφωνίας. Δηλαδή οι Κοινοβουλευτικοί Εκπρόσωποι αποφασίστε αν θα πάμε σύμφωνα…
Να πάμε βάσει της συμφωνίας, κύριε Πρόεδρε. Έτσι αποφάσισε η Ολομέλεια.
Με τη συμφωνία λέει η κ. Παπακώστα.
Κύριε Πρόεδρε, ας μιλήσουν τρεις Βουλευτές…
Κυρία Βάκη, αν πάμε σύμφωνα με τον Κανονισμό, τον λόγο θα τον έχουν οι Κοινοβουλευτικοί Εκπρόσωποι.
Τότε να αποχωρήσουμε οι Βουλευτές, κύριε Πρόεδρε! Εάν καταστρατηγούμε εδώ μέσα τις συμφωνίες τις οποίες επικυρώνουμε αμέσως μετά την επικύρωσή τους, τότε να αποχωρήσουμε, κύριε Πρόεδρε.
Παρακαλώ!
Κύριε Πρόεδρε, επί της διαδικασίας τον λόγο παρακαλώ.
Εσείς συμφωνείτε να τηρήσουμε τη συμφωνία ή να εφαρμόσουμε τον Κανονισμό;
Επί της διαδικασίας, ο Κανονισμός λέει ότι οι Κοινοβουλευτικοί Εκπρόσωποι παίρνουν τον λόγο όποτε τον ζητήσουν και όχι με τη σειρά της κοινοβουλευτικής τάξεως.
Σύμφωνοι.
Το λέω αυτό γιατί ο Κανονισμός είναι συγκεκριμένος πάνω σε αυτό το θέμα. Αν αποφασίσουμε να μιλήσουν δύο - τρεις Βουλευτές ενδιάμεσα, το οποίο είναι σωστό, να μιλούν δύο - τρεις Βουλευτές, για να σπάει η διαδικασία,…
Εσείς δηλαδή συμφωνείτε.
Ναι, αλλά να πάει με τη σειρά που έχουν ζητήσει τον λόγο οι Κοινοβουλευτικοί Εκπρόσωποι.
Εγώ συμφωνώ για τους Βουλευτές...
Ωραία. Η κ. Βάκη συμφωνεί για τους Βουλευτές.
Εγώ όμως έχω ζητήσει να πάρω τον λόγο μετά τον κ. Δένδια.
Κύριε Καρρά, εσείς συμφωνείτε;
Συμφωνώ. Όμως όσον αφορά τους Κοινοβουλευτικούς Εκπροσώπους να τηρηθεί η σειρά ανάλογα με το πότε ζήτησαν τον λόγο κι όχι να πάμε με τη σειρά των κομμάτων, κύριε Πρόεδρε. Συμφωνώ, λοιπόν, να πάρουν οι Βουλευτές τον λόγο ανά τρεις, αλλά για τους Κοινοβουλευτικούς να ισχύσει η σειρά εγγραφής μας.
Κύριε Παππά, συμφωνήστε κι εσείς, γιατί όλοι συμφωνούν. Θα μιλάνε τρεις Βουλευτές και θα μιλήσετε εσείς μετά.
Είπατε πριν ότι θα μιλήσει η κ. Παπακώστα και ότι μετά θα μου δώσετε τον λόγο…
Εγώ το είπα σύμφωνα με τον Κανονισμό. Εάν, λοιπόν, επιμένετε στον Κανονισμό, θα μιλήσετε. Κυρία Βάκη, θέλετε να μιλήσετε;
Τη συμφωνία να τηρήσουμε!
Εγώ συναινώ να τηρηθεί η συμφωνία που είχε γίνει με τον κ. Κακλαμάνη, από σεβασμό στους Βουλευτές που βεβαίως θέλουν να μιλήσουν. Να παρεμβληθούν λοιπόν τρεις Βουλευτές και μετά να πάρω τον λόγο, όπως το έχω ζητήσει και έχω εγγραφεί στην κατάσταση. Αυτό προτείνω.
Ωραία. Να πάρετε τον λόγο εσείς μετά τους τρεις Βουλευτές και μετά να μιλήσει ο κ. Παππάς, εάν δεν θέλει να συμφωνήσει σε αυτό που είπαμε, με την πρόταση για τους τρεις Βουλευτές.
Τότε να πάμε με τη σειρά, κύριε Πρόεδρε. Μετά τον κ. Παππά να δώσετε τον λόγο σε μένα.
Κυρία Παπακώστα, έχετε τον λόγο.
Ευχαριστώ πολύ, κύριε Πρόεδρε. Πρέπει η Βουλή να δίνει το παράδειγμα και όταν συμφωνεί, να τηρεί τις συμφωνίες της, κύριε Πρόεδρε, και το Προεδρείο να περιφρουρεί τη συμφωνία της Ολομέλειας της Βουλής και όταν παρατηρούνται αποκλίσεις, να ανακαλούνται στην τάξη, σύμφωνα με τα συμφωνηθέντα, όσοι την παραβιάζουν - αθέλητα εκτιμώ και θέλω να πιστεύω, βεβαίως, με καλή πρόθεση. Κύριε Πρόεδρε, οφείλω να πω και στους αγαπητούς συναδέλφους και στην πολιτική ηγεσία η οποία παρίσταται σήμερα εδώ, αλλά και στην Κυβέρνηση συνολικά, ότι επειδή έγινε κι ένα μπαράζ δηλώσεων - αντιδηλώσεων σχετικά με το θέμα της έκδοσης των οκτώ, αναγκάζομαι και εγώ να πω το εξής. Εμπλακήκατε, κύριοι της Κυβέρνησης, σ' ένα δύσκολο διπλωματικό θέμα, ως μη οφείλατε, κατ' αρχάς με τις αποφάσεις τις οποίες λάβατε και στη συνέχεια με τους χειρισμούς στους οποίους επιδοθήκατε. Τώρα, βεβαίως, έχετε καταστήσει τη χώρα με τους χειρισμούς σας μέρος του προβλήματος. Κατά συνέπεια, λοιπόν, αν δεν το αντιληφθήκατε, έχετε περιπλέξει τα πράγματα πάρα πολύ και αυτό τι δείχνει; Δείχνει ότι υπάρχει απειρία ή, αν δεν υπάρχει απειρία, εξηγήστε μας τι ακριβώς συμβαίνει, διότι πολλά μπορεί κανείς να σκεφτεί μετά ως εναλλακτική σκέψη, γιατί λειτουργήσατε μ' αυτό τον τρόπο, ενώ γνωρίζατε τα γεγονότα στη γειτονική χώρα. Κατά συνέπεια, λοιπόν, θεωρώ ότι μας έχετε μπλέξει. Έχετε μπλέξει την Ελλάδα σ' έναν κυκεώνα ενός δύσκολου διπλωματικού θέματος έτσι όπως το χειρίζεστε, το οποίο φοβάμαι ότι αν συνεχίσετε να το χειρίζεστε με τον τρόπο, που εξακολουθείτε να το κάνετε και μέχρι τούτη την ώρα, θα περιπλέξει ακόμα περισσότερο τα πράγματα για τη χώρα. Όσον αφορά στο νομοσχέδιο και στην παρούσα νομοθετική πρωτοβουλία, θα ήθελα ειλικρινά να πω καλά πράγματα, αλλά δυστυχώς δεν μπορώ παρά να ασκήσω κριτική. Έχετε μία - δύο διατάξεις οι οποίες κινούνται προς τη σωστή κατεύθυνση, αλλά η ουσία, η φιλοσοφία κατ' αρχάς, η αρχή δηλαδή του νομοσχεδίου, ο πυρήνας του νομοσχεδίου, είναι σε εντελώς λανθασμένη κατεύθυνση, η οποία επιδέχεται πολύ μεγάλης κριτικής. Εξηγούμαι αμέσως: Μίλησαν οι προλαλήσαντες, μίλησαν βεβαίως συνάδελφοι, μίλησαν και εισηγητές οι οποίοι απασχολήθηκαν με το όλον του νομοσχεδίου. Εγώ θέλω να εστιάσω την προσοχή μου σε ένα - δύο ζητήματα τα οποία θεωρώ ως μείζονα. Κατ' αρχάς, θέλω να πω ότι ουδείς διαφωνεί σχετικά με τη ΜΟΜΚΑ. Ουδείς διαφωνεί με την ιδέα σύμπραξης του δημοσίου και των Ενόπλων Δυνάμεων για την εκπόνηση μελετών και την κατασκευή έργων. Πρέπει, όμως, να σας πω ότι αυτή η ρύθμιση, που κάνετε δημιουργεί μεγαλύτερα προβλήματα απ' αυτά τα οποία υποτίθεται ότι καλείστε να λύσετε. Για παράδειγμα, αποψιλώνετε ή θα αποψιλωθούν αν εφαρμοστεί αυτό το σχέδιο νόμου, εφόσον γίνει νόμος, οι ήδη υποστελεχωμένες Μονάδες Μηχανικού του Στρατού, με αποτέλεσμα να απομειούται και η επιχειρησιακή ικανότητά του, με μοναδικό σκοπό τη δημιουργία ενός εργαλείου - διότι έτσι κάνω την ανάγνωση, έτσι το αναγιγνώσκω - στα χέρια του εκάστοτε Υπουργού Εθνικής Άμυνας για την εξυπηρέτηση ψηφοθηρικών σκοπιμοτήτων «ημέτερων» τοπικών παραγόντων, παραδείγματος χάριν διάνοιξη και συντήρηση οδών, εγγειοβελτιωτικά έργα κ.λπ., την ώρα που ο Στρατός, οι Ένοπλες Δυνάμεις διαθέτουν αυτή την ώρα που μιλάμε πολύ μεγάλο αριθμό μηχανημάτων, μέσων και προσωπικού σ' όλη τη χώρα, με συνολικό κόστος το οποίο ανέρχεται σε εκατοντάδες χιλιάδες ευρώ κάθε χρονιά. Βεβαίως, εγώ αντιλαμβάνομαι ότι όλο αυτό το κάνετε για να έχετε ένα εργαλείο στα χέρια σας, έναν μηχανισμό στα χέρια σας, με τις συνέπειες τις οποίες σας ανέφερα προηγουμένως. Το δεύτερο που θέλω να πω είναι σχετικά με τον συνδικαλισμό στις Ένοπλες Δυνάμεις. Μου κάνει εντύπωση το γεγονός. Ο κ. Καμμένος είναι έμπειρος. Ξέρει πάρα πολύ καλά ότι εδώ και μία δεκαετία συζητείται το θέμα αυτό, δηλαδή, για το αν θα πρέπει να υπάρχει συνδικαλισμός στις Ένοπλες Δυνάμεις ή όχι. Απορώ, λοιπόν, πώς ένας έμπειρος πολιτικός, προϊστάμενος του Υπουργείου Εθνικής Άμυνας, αποδέχθηκε μία εκπρόθεσμη τροπολογία πάρα πολύ πρόχειρη, «στο γόνατο» γραμμένη, η οποία, για να μπορέσει να σταθεί και νομοτεχνικά, χρήζει πολλών βελτιώσεων και μάλιστα με τον τρόπο με τον οποίο αυτή εισήχθη. Εγώ απορώ και εξηγούμαι γιατί απορώ. Κατ' αρχάς, πρέπει να τα ξέρουν αυτά η πολιτική ηγεσία του Υπουργείου Εθνικής Άμυνας και - φαντάζομαι - και οι νομικοί σας σύμβουλοι και οι στρατιωτικοί σύμβουλοι, αλλά και η φυσική ηγεσία, η οποία δεν νομίζω να συμφωνεί μ' αυτή την εκπρόθεσμη βουλευτική τροπολογία, την πρόχειρη ως προς το νομικό της περιεχόμενο αλλά πολύ ζημιογόνα, κατά τη γνώμη μου, ως προς το αποτέλεσμά της εάν την υιοθετήσετε και εφαρμοστεί και απ' ό,τι φαίνεται, θέλετε να την υιοθετήσετε και να την εφαρμόσετε. Αν δεν το καταλάβατε, εδώ ξέρετε τι ακριβώς κάνετε; Εδώ, με αυτήν την τροπολογία κλυδωνίζετε και κλυδωνίζεται το οικοδόμημα στο οποίο εδράζεται η συνοχή των Ενόπλων Δυνάμεων, δηλαδή, η ιεραρχία και η πειθαρχία. Και κλυδωνίζεται και κάτι άλλο, κύριοι πολιτικοί προϊστάμενοι, Υπουργοί του Υπουργείου Εθνικής Άμυνας. Κλυδωνίζεται η εμπιστοσύνη στους Αρχηγούς. Οι Αρχηγοί είναι επιφορτισμένοι με όλα αυτά τα ζητήματα διοικητικής μέριμνας, με τα ζητήματα που άπτονται του προσωπικού, με τα ζητήματα, που έχουν να κάνουν με τις συνθήκες διαβίωσής του. Άρα, απαξιώνετε και τους Αρχηγούς όλων των Όπλων και λέτε ότι τους θεωρείτε περίπου οιονεί ως ανικάνους ή ως ανύπαρκτους στο να μπορέσουν να διασφαλίσουν τα εκάστοτε συμφέροντα του προσωπικού των Ενόπλων Δυνάμεων, εάν δεν το καταλάβατε! Αυτό είναι το δεύτερο θέμα. Και ένα τρίτο θέμα στο οποίο θέλω να αναφερθώ και το θεωρώ πάρα πολύ σημαντικό και σοβαρό είναι το θέμα, που έχει να κάνει με την αξιοποίηση της ακίνητης περιουσίας του Υπουργείου Εθνικής Άμυνας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Πρέπει να σας πω - και θα κλείσω με αυτό κύριε Πρόεδρε, ούτε ένα λεπτό θα πάρω - ότι για να γίνει η αξιοποίηση με ορθό και αποτελεσματικό τρόπο θα πρέπει να γίνει σαφής διαχωρισμός μεταξύ της ακίνητης περιουσίας των Ταμείων ΤΕΘΑ, ΤΑΑ, ΤΑΣ και των Μετοχικών Ταμείων Στρατού, Ναυτικού και Αεροπορίας, πράγμα το οποίο δεν κάνετε. Είμαστε υπέρ της αξιοποίησης της περιουσίας των Ενόπλων Δυνάμεων, αλλά θα πρέπει να καταλάβετε ότι το Υπουργείο Εθνικής Άμυνας εποπτεύει μόνο τα μετοχικά ταμεία και εγκρίνει ή όχι τις αποφάσεις τους. Πρέπει να σας πω ότι τα έσοδα ανήκουν και πρέπει να ανήκουν αποκλειστικά και μόνο στα μετοχικά ταμεία και να μην διατίθενται σε οποιοδήποτε άλλο ταμείο, όπως για παράδειγμα για την ενίσχυση του ελλειμματικού προϋπολογισμού του Υπουργείου Εθνικής Άμυνας, το οποίο εσείς θέλετε να κάνετε. Θέλω να μου απαντήσετε και σε ένα ερώτημα: Εάν δεν συμφωνήσει το διοικητικό συμβούλιο με αυτό το νέο εργαλείο, που θέλετε εσείς να εισάγετε με τη νομοθετική σας πρωτοβουλία, τι θα συμβεί;
Ολοκληρώστε, κυρία Παπακώστα.
Εάν δεν συμφωνήσει το διοικητικό συμβούλιο με αυτό το καινούργιο «όχημα», τι θα γίνει; Δεν το ξέρετε το θέμα;
Σας παρακαλώ, όχι συζήτηση.
Μισό λεπτό, κύριε Πρόεδρε, με ρωτάει ο Υπουργός.
Ήρθε το συμβούλιο και συμφώνησε.
Εάν διαφωνήσει το διοικητικό συμβούλιο με την απόφαση, που θα πάρει αυτός ο φορέας αξιοποίησης περιουσίας τι θα γίνει; Δεν το λέτε ρητά πουθενά.
Την τελική απόφαση την έχει το μετοχικό ταμείο. Δείτε τις νομοτεχνικές.
Δεν το λέτε ρητά πουθενά. Να το πείτε ρητά. Άρα, διατηρείτε την προηγούμενη διάταξη, όπου υπήρχε το δικαίωμα του βέτο. Άρα, τι νομοθετείται, προς ποια κατεύθυνση; Τι σκοπιμότητα έχει; Εάν κρατάτε το δικαίωμα βέτο, κύριε Υπουργέ, τότε δεν εισάγετε νέα ρύθμιση.
Δεν υπάρχει δικαίωμα βέτο πουθενά.
Υπάρχει σήμερα. Ρωτήστε τους συμβούλους σας. Ευχαριστώ πολύ, κύριε Πρόεδρε.
Κυρία Παπακώστα, ο χρόνος σας έχει τελειώσει. Ευχαριστώ πολύ. Τον λόγο έχει η κ. Αραπατζή, Βουλευτής της Νέας Δημοκρατίας.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, το σχέδιο νόμου του Υπουργείου Εθνικής Άμυνας ψηφίζεται σε μία μόλις συνεδρίαση και «σάντουιτς» στο νομοσχέδιο του εκλογικού νόμου. Άλλη ανάγκη δεν είχε η ελληνική κοινωνία στην παρούσα δύσκολη οικονομική και κοινωνική συγκυρία από τον εκλογικό νόμο! Έρχεται, λοιπόν και αυτό το νομοσχέδιο των λίγων ωρών στην Ολομέλεια και επιχειρεί να παντρέψει την αντιμετώπιση προβλημάτων, που θα έπρεπε να έχουν λυθεί εδώ και καιρό στις Ένοπλες Δυνάμεις μαζί με διατάξεις ψηφοθηρικής λογικής που προσπαθούν πολύ απλά να βοηθήσουν την Κυβέρνηση ΣΥΡΙΖΑ - ΑΝΕΛ να βάλει χέρι και στον Στρατό. Είναι μια σωρεία διαφορετικών ρυθμίσεων κάτω από τις οποίες καλύπτονται προκλητικές κομματικές λογικές, όπως οι ρυθμίσεις περί ΜΟΜΚΑ, που αποτελούν μια εικονική, ψηφοθηρική ενέργεια του Υπουργού για να πείσει ότι επανδρώνει την παλιά ΜΟΜΑ, και αυτό, βεβαίως, γίνεται εις βάρος των Ενόπλων Δυνάμεων. Βεβαίως το νομοσχέδιο να μου επιτρέψετε να πω ότι υποσκάπτει μέσω «φωτογραφικών» διατάξεων τη λογική και την αξιοκρατία, καθώς με τις προτεινόμενες τροποποιήσεις ο Υπουργός έχει δικαίωμα να προσλαμβάνει κατ' έτος αριθμό αξιωματικών ειδικής μονιμότητας, τη στιγμή που κάτι τέτοιο δεν απαιτείται, εφόσον οι χειριστές προέρχονταν τα τελευταία χρόνια από το ΑΣΕΙ και το ΑΣΣΥ. Κυρίως, όμως, στις διατάξεις του νομοσχεδίου μέσω μιας εκπρόθεσμης τροπολογίας υπάρχει μια τουλάχιστον απαράδεκτη προσπάθεια να χρησιμοποιηθούν οι ελληνικές Ένοπλες Δυνάμεις ως πηγή ψηφοθηρίας και βεβαίως μικροκομματικών συμφερόντων. Υπάρχει μια προσπάθεια να δημιουργηθεί ένα αντικραδασμικό κομματικό μαξιλάρι για τις αντιδράσεις που προκαλούνται και θα προκληθούν, βεβαίως, λόγω των περικοπών στις αμοιβές των στελεχών των Ενόπλων Δυνάμεων. Η τροπολογία, που κατέθεσαν στη Βουλή είκοσι εφτά Βουλευτές του ΣΥΡΙΖΑ για τον συνδικαλισμό στις Ένοπλες Δυνάμεις και με την οποία ζητούν την επέκταση του ν.1264/1982 και στα εν ενεργεία στελέχη των Ενόπλων Δυνάμεων, έχει σίγουρα υστερόβουλη κομματική λογική. Και δεν είναι μόνο, βεβαίως, το ότι είκοσι εφτά Βουλευτές της κυβερνώσας παράταξης αποφάσισαν να καταθέσουν αυτή την τροπολογία. Είναι κυρίως το γεγονός ότι ασμένως αυτή η τροπολογία υιοθετήθηκε τόσο από τον Υπουργό Εθνικής Άμυνας όσο και από τον Αναπληρωτή Υπουργό, οι οποίοι τόνισαν ότι ο συνδικαλισμός στον Στρατό είναι ένα δημοκρατικό μέτρο, αποκτώντας πια και επίσημο κυβερνητικό χρώμα. Θυμάστε, άραγε, κύριε Υπουργέ, τους μύδρους που εξαπολύατε κατά του ΠΑΣΟΚ όταν ως κυβέρνηση προσπαθούσε να εντάξει τον συνδικαλισμό στις Ένοπλες Δυνάμεις; Θυμάστε τότε τι λέγατε εναντίον του συνδικαλισμού και του κομματισμού στις Ένοπλες Δυνάμεις; Ελπίζω να μην τα έχετε ξεχάσει όπως έχετε ξεχάσει και τι λέγατε ως Βουλευτής της Νέας Δημοκρατίας εναντίον της Αριστεράς και του τότε Συνασπισμού. Φοβάμαι να μην είναι αυτές μια ακόμα από τις συνέπειες της λογικής, που λειτουργεί η εξουσία ως Κίρκη μαγεύοντας αυτούς που κατέχουν τις καρέκλες. Νέα ήθη και νέα έθιμα, λοιπόν, επιχειρεί να φέρει η Κυβέρνηση στον Ελληνικό Στρατό. Μπορεί να επιχειρηματολογούν ότι στα μέλη των σωματείων θα απαγορεύονται οι δημόσιες δηλώσεις στα ΜΜΕ, η απεργία ή η στάση εργασίας - φανταστείτε οι Ένοπλες Δυνάμεις να είχαν δικαίωμα να κάνουν και στάση εργασίας! - ή και να αναμειγνύονται με οποιονδήποτε τρόπο σε θέματα διοίκησης των μονάδων και διοίκησης, οργάνωσης ή δομής εν γένει των Ενόπλων Δυνάμεων, αλλά ποιος μπορεί αλήθεια να διασφαλίσει ότι η κερκόπορτα δεν ανοίγει και μάλιστα διάπλατα; Σε κάθε περίπτωση είναι αδιανόητο ένα τόσο σοβαρό θέμα να περάσει από τη Βουλή με μια τροπολογία μέσα σε μόλις λίγες ώρες, χωρίς διάλογο, χωρίς ακρόαση φορέων, χωρίς ενδελεχή εξέταση όλων των παραμέτρων και των συνεπειών. Έρχομαι τώρα στο άρθρο 10 του νομοσχεδίου, που αφορά στην αξιοποίηση της περιουσίας των Ενόπλων Δυνάμεων. Επειδή, λοιπόν, κύριε Υπουργέ, αισθάνθηκα ότι ο Αναπληρωτής Υπουργός κ. Βίτσας τρόπον τινά μας μάλωσε για την ανησυχία μας που αφορά, βεβαίως, τα στρατόπεδα του νομού από τον οποίον προέρχομαι, τα στρατόπεδα του Νομού Σερρών, του Παπαλουκά, του Εμμανουήλ Παππά και της αποθήκης πυρομαχικών Λευκώνα, τριακόσια σαράντα πέντε στρέμματα στρατοπέδων, θα παρακαλούσα, λοιπόν, για μια σαφή, ξεκάθαρη, έγγραφη τοποθέτηση και εξαίρεση των συγκεκριμένων στρατοπέδων και όσων υπάγονται σε ίδιο έννομο καθεστώς από τις διατάξεις του παρόντος νόμου. Και τον παρακαλούμε να γίνει γραπτώς γιατί θα μου επιτρέψετε να πω ότι έχουμε γίνει μάρτυρες και κοινωνοί ενός δικού σας χαρακτηριστικού, ότι συνήθως οι δεσμεύσεις των Υπουργών και των Υφυπουργών αυτής της Κυβέρνησης καταλήγουν να έχουν τα εντελώς αντίθετα αποτελέσματα στην πράξη απ' αυτά τα οποία δημοσίως διακηρύσσατε. Γι' αυτό, λοιπόν, κύριε Υπουργέ, θα θέλαμε εγγράφως στο κείμενο του παρόντος νομοσχεδίου να διατυπωθεί ξεκάθαρα η εξαίρεση του συγκεκριμένων στρατοπέδων. Για την ιστορία να πω, κύριε Υπουργέ, ότι είναι διαχρονική η θέση και πάγιο το αίτημα των δήμων για παραχώρησή τους στην αυτοδιοίκηση, όπως άλλωστε αναφέρεται και στο έγγραφο της 7ης Απριλίου 2016 της Εκτελεστικής Επιτροπής Περιφερειακής Ένωσης Δήμων της Κεντρικής Μακεδονίας, το οποίο απευθύνεται προς εσάς. Είναι γνωστό ότι ο Δήμος Σερρών, από τον οποίον προέρχομαι, έχει κάνει, σε συνέχεια των αποφάσεων των προκατόχων σας, πλείστες όσες ενέργειες προκειμένου να αξιοποιηθούν με τον βέλτιστο δυνατό τρόπο οι συγκεκριμένες εκτάσεις. Είναι γνωστό ότι η συμφωνία λέει ότι από τα τριακόσια σαράντα πέντε στρέμματα τα σαράντα πέντε στρέμματα οφείλει ο δήμος, ως τίμημα, να τα αξιοποιήσει και να τα παραδώσει στο Υπουργείο σας. Βεβαίως, να πούμε, τότε, ότι όταν έγινε αυτή η συμφωνία, αυτός ο αρραβώνας, τα τότε στελέχη του ΣΥΡΙΖΑ - και σήμερα η μία εξ αυτών Βουλευτής - είχαν πει ότι πρόκειται για μια κατάπτυστη συμφωνία, δηλαδή, να γίνουν αυτά τα σαράντα πέντε, και ότι έπρεπε να γίνουν δωρεάν. Το θυμίζω απλά για την ιστορία. Εν πάση περιπτώσει, επειδή το κράτος, κύριε Υπουργέ, πρέπει να έχει - και ειδικά σε ό,τι αφορά το Υπουργείο Εθνικής Άμυνας - συνέπεια και συνέχεια, σας καλώ να δεσμευτείτε εγγράφως σε ό,τι αφορά τη διαμορφωθείσα έννομη κατάσταση των στρατοπέδων του Νομού Σερρών και όσων άλλων δήμων ανά την Ελλάδα είναι σε παρόμοια κατάσταση. Θα υπάρξει πλήρης σεβασμός της προτέρας κατάστασης και σε τίποτα το άρθρο 10 και τα επόμενα δεν θα επηρεάσουν επί το δυσμενέστερον την κατάσταση αυτή η οποία έχει δημιουργηθεί, δηλαδή, την παραχώρησή τους στους δήμους με νόμιμες προηγούμενες αποφάσεις και διαδικασίες. Ευχαριστώ.
Κι εγώ ευχαριστώ. Τον λόγο έχει ο κ. Γεωργιάδης, Βουλευτής της Νέας Δημοκρατίας, για επτά λεπτά.
Κύριε Υπουργέ, για δύο θέματα θα μιλήσω όσον αφορά το νομοσχέδιο. Το ένα αφορά τον συνδικαλισμό και το άλλο την αξιοποίηση της περιουσίας των Ενόπλων Δυνάμεων. Θα ξεκινήσω με το δεύτερο, για να πάω μετά στο πρώτο, που είναι το πιο σοβαρό. Κατ' αρχάς, εμείς είμαστε υπέρ της αξιοποίησης και δεν έχουμε καμμία αντίρρηση να τα καταφέρετε και να φέρετε και χρήματα στη χώρα και θέσεις εργασίας να γίνουν. Κι ένα ευρώ να μπει, εγώ θα σας πω μπράβο. Νομίζω, όμως, ότι είναι μια στιγμή καλή να αναγνωρίσετε κι εσείς ότι κατά το παρελθόν ήσασταν εξαιρετικά αυστηρός με την κυβέρνηση Σαμαρά, με την κυβέρνηση Νέας Δημοκρατίας. Όταν μιλάγαμε σε αυτήν τη Βουλή για την αξιοποίηση της περιουσίας των Ενόπλων Δυνάμεων με τον νόμο που φέραμε για την ενοποίηση των ταμείων, ποια ήταν η θέση σας, κύριε Υπουργέ Αμύνης; Δεν φώναζε ο κ. Καμμένος και όλοι οι Ανεξάρτητοι Έλληνες στα κανάλια για το ξεπούλημα της δημόσιας περιουσίας; Τώρα τι έγινε; Δεν θα έχουμε ξεπούλημα της δημόσιας υπηρεσίας; Μάλιστα. Θα τα δούμε αυτά στην πορεία πώς θα γίνουν, γιατί αυτά θα φανούν στην πράξη. Εγώ θα επιμείνω. Σας δίνετε μια ευκαιρία - για να έρθω στο δεύτερο θέμα - να κάνετε κι εσείς την αυτοκριτική σας. Και ξέρετε γιατί σας το λέω, κύριε Υπουργέ; Προχθές, ο κύριος Πρωθυπουργός, ο κ. Αλέξης Τσίπρας - ο οποίος είναι Πρωθυπουργός με τη δική σας ψήφο κι αν εσείς άρετε την εμπιστοσύνη στον κ. Τσίπρα, αύριο δεν είναι Πρωθυπουργός - συναντήθηκε, λέει, επί δίωρο με τον κ. Γιώργο Παπανδρέου και συζήτησαν για το μέλλον της Ελλάδας και της Ευρώπης. Δεν μου λέτε, κύριε Υπουργέ, επιμένετε ότι ο κ. Παπανδρέου είναι broker; Έτσι τον είχατε πει στη Βουλή, εδώ.
Τον αδερφό του.
Εξακολουθείτε να πιστεύτε ότι η οικογένεια Παπανδρέου μας πήγε επί σκοπώ στη χρεοκοπία, για να εισπράξει τα CDS; Εάν τα πιστεύετε, να τα πείτε στο Βήμα, παρακαλώ πολύ. Εάν τα πιστεύετε, τι είπατε στον κ. Τσίπρα, τον οποίο στηρίζετε ως Πρωθυπουργό, για το ότι έβαλε ξανά στο πολιτικό προσκήνιο και εδέχθη στο Μέγαρο Μαξίμου έναν broker, ο οποίος πήγε τη χώρα επί σκοπώ στη χρεοκοπία; Διότι δύο τινά συμβαίνουν, κύριε Υπουργέ: Ή ο κ. Παπανδρέου ήταν broker και πήγε τη χώρα στη χρεοκοπία και άρα ο κ. Τσίπρας, ο οποίος είναι ο Πρωθυπουργός σας, συναντιέται με έναν εγκληματία κατά της πατρίδας ή αυτά που λέγατε εσείς ήταν όλα παραμύθια της Χαλιμάς και τώρα το καταλάβατε γι' αυτό και στηρίζετε τον κ. Τσίπρα, ο οποίος συζητάει επί δίωρον με τον κ. Παπανδρέου για το μέλλον της Ελλάδας και της Ευρώπης. Όμως, προσέξτε, κύριε Υπουργέ. Δεν μπορούν να ισχύουν και τα δύο. Μην γελάτε καθόλου. Γιατί με αυτά τρελάνατε τους Έλληνες τόσα χρόνια. Επαναλαμβάνω: Προσέξτε, όσο κι αν χαμογελάτε. Εάν αυτά που λέτε είναι αλήθεια, τότε ο Πρωθυπουργός σας συνάντησε στο Μέγαρο Μαξίμου έναν εγκληματία κατά της χώρας κι εσείς, ως Υπουργός Αμύνης, για να κρατήσετε, προφανώς, την καρέκλα σας, δεν είπατε κουβέντα. Άρα, διαλέξτε ποιο από τα δύο ισχύει. Αλλά με απλό χαμόγελο, δεν μπορείτε να προσπεράσετε όσα είχατε πει στο παρελθόν. Να έρθω λίγο και στο προκείμενο, κύριε Πρόεδρε. Δηλώσεις του κυρίου Υπουργού, του κ. Καμμένου, άμα τη αναλήψει των καθηκόντων του στην εφημερίδα «REAL NEWS». Οι δηλώσεις είναι για την άμεση καταβολή των αναδρομικών για τους στρατιωτικούς, σύμφωνα με την επιταγή της αποφάσεως του Συμβουλίου της Επικρατείας. Για να καταλάβουμε τα μεγέθη, κύριε Υπουργέ, σας διαβάζω την δήλωσή σας: «Τα 60 εκατομμύρια για τους εν ενεργεία στις Ένοπλες Δυνάμεις, που αφορούν στην εκτέλεση της απόφασης των αναδρομικών του Συμβουλίου της Επικρατείας είναι το 50% από όσα έδωσε ο κ. Σαμαράς με μια τροπολογία για το Μέγαρο Μουσικής». Για όσους δεν το γνωρίζουν η Κυβέρνηση του κ. Τσίπρα - αν θυμάμαι καλά με αρνητική ψήφο των Ανεξαρτήτων Ελλήνων, για να μην σας αδικήσω, αλλά αυτό ήταν προφανώς στο πλαίσιο της συνεργασίας σας, κύριε Υπουργέ - εψήφισε για το Μέγαρο Μουσικής την ίδια ακριβώς τροπολογία με την κυβέρνηση Σαμαρά. Πάρα ταύτα, όμως, τα αναδρομικά στους στρατιωτικούς, στα οποία υποσχόσασταν την άμεση καταβολή τους ακόμα σήμερα, δύο χρόνια μετά, κύριε Βίτσα, δεν έχουν δοθεί. Βεβαίως, ακούω συχνά τις δηλώσεις του κ. Καμμένου όπου κάνει έγγραφες διαμαρτυρίες στον κ. Χουλιαράκη, γιατί δεν έχουν καταβληθεί ακόμα αυτά τα αναδρομικά. Πάρα ταύτα, παρά τις έγγραφες διαμαρτυρίες, τα αναδρομικά δεν έχουν δοθεί. Θέλω να υπενθυμίσω ότι πάνω σε αυτά τα αναδρομικά και ο ΣΥΡΙΖΑ και οι Ανεξάρτητοι Έλληνες, όταν εμείς ψηφίζαμε σε αυτήν τη Βουλή την απόδοση του 50% με τη δέσμευση τον επόμενο χρόνο να δώσουμε το άλλο 50%, είχατε ανέβει στα κεραμίδια, για το ότι έπρεπε να τα πληρώσουμε αμέσως και ότι δεν ήμασταν εντάξει με το Συμβούλιο της Επικρατείας και με τους στρατιωτικούς. Γιατί το αναφέρω, κύριε Πρόεδρε; Τι λέει τώρα ο κύριος Υπουργός Εθνικής Αμύνης; Αποδέχεται, λέει, την τροπολογία των Βουλευτών του ΣΥΡΙΖΑ για τον συνδικαλισμό στις Ένοπλες Δυνάμεις. Και γιατί το κάνει; Διότι πιστεύει - προσέξτε - ότι αυτό είναι κάτι καλό και θα σεβαστεί τα δικαιώματα των στρατιωτικών και θα βελτιώσει τη ζωή τους μέσα στις μονάδες. Συγγνώμη, η καταβολή των αναδρομικών τους δεν θα βελτίωνε πολύ καλύτερα τη ζωή τους και στις μονάδες και έξω από τις μονάδες; Προφανώς πολύ καλύτερα; Όμως, αυτό το ξεχάσαμε τώρα, γιατί δεν μας αφήνει ο κ. Χουλιαράκης. Πάμε λίγο επί της ουσίας. Κύριε Υπουργέ, εμείς διαφωνούμε με τον συνδικαλισμό στις Ένοπλες Δυνάμεις, το έχει αναλύσει διεξοδικά ο εισηγητής μας. Όμως, ας υποθέταμε, λοιπόν, ότι ναι η Κυβέρνηση σας, κ. Βίτσα και κ. Καμμένε, αποφασίσει να ανοίξει αυτό το κεφάλαιο, γιατί πιστεύει ιδεολογικά, πολιτικά για τους «χ» λόγους ότι αυτό πρέπει να γίνει. Αυτό, κυρίες και κύριοι, γίνεται με μια τροπολογία, γρήγορα - γρήγορα να ξεφύγουμε, μόνο και μόνο για να εξυπηρετήσουμε τους φίλους του Υπουργού και τους συμβούλους του Υπουργού; Έτσι γίνεται; Ή γίνεται μια πραγματική συζήτηση, όταν μιλάμε για συνδικαλισμό στις Ένοπλες Δυνάμεις, με τον οποίο εμείς διαφωνούμε και το ξεκαθαρίζω; Τι ακριβώς θέλουμε να κάνουμε; Τα γραφεία τους να είναι μέσα στις μονάδες ή έξω από τις μονάδες, παραδείγματος χάριν; Ή είναι ήσσονος σημασίας ζήτημα αυτό; Αυτή η συζήτηση δεν έχει γίνει. Μην γελάτε καθόλου, κύριε συνάδελφε. Με αυτά που έχετε πει μέσα σε αυτήν τη Βουλή να μην γελάτε καθόλου. Σας διάβασα μόνο δύο δηλώσεις - μόνο δύο - για τον broker κ. Παπανδρέου και τα αναδρομικά των στρατιωτικών, που τα έχετε φέρει και τα δύο τούμπα. Άρα, μη γελάτε καθόλου!
Θέλετε να σας διαβάσουμε τι έχετε πει για τον Σαμαρά;
Να μου τα διαβάσετε ένα - ένα, βεβαίως. Και εγώ, όταν θα μου τα διαβάσετε, δεν θα μείνω σιωπηλός, όπως ο κ. Καμμένος, θα απαντήσω κιόλας.
Ότι είναι ο μεγαλύτερος προδότης έχετε πει.
Καλά εντάξει. Αυτά για εσάς.
Σας παρακαλώ πολύ να μη γίνεται διάλογος. Μην τον διακόπτετε!
Επανέρχομαι, κύριε Πρόεδρε. Άρα, γιατί γίνεται αυτή η τροπολογία για τον συνδικαλισμό, κύριε Πρόεδρε; Γίνεται μόνο για ένα λόγο, διότι θέλουν να φτιάξουν έναν κομματικό τους στρατό μέσα στις Ένοπλες Δυνάμεις, για να εξυπηρετούν τα δικά τους συμφέροντα. Απόδειξη ότι εντελώς τυχαία η ονομασία, που βρήκαν είναι η ίδια με του γνωστού κυρίου συμβούλου του κ. Καμμένου - ίδια εντελώς τυχαία - ο οποίος θα μπορεί από αύριο κατ' αποκλειστικότητα να γυρνάει την Ελλάδα και να διατρανώνει την ανάγκη του συνδικαλισμού στις Ένοπλες Δυνάμεις. Άρα στην πραγματικότητα και εδώ δεν πάτε να κάνετε αυτό που υποτίθεται ότι λέτε, αλλά πάτε για άλλη μια φορά να ελέγξετε το κράτος στις επιταγές των δικών σας κομματικών συμφερόντων. Όλα τα άλλα είναι άλλα λόγια να αγαπιόμαστε. Ευχαριστώ πολύ, κύριε Πρόεδρε.
Ευχαριστώ, κύριε Γεωργιάδη. Παρακαλώ, η κ. Βάκη, Κοινοβουλευτικός Εκπρόσωπος του ΣΥΡΙΖΑ, έχει τον λόγο.
Κύριοι Υπουργοί, κυρίες και κύριοι Βουλευτές, επιτρέψτε μου, πριν εισέλθω στο προς συζήτηση σχέδιο νόμου, να κάνω ένα σχόλιο με βάση τα όσα ακούσαμε. Η Αντιπολίτευση έχει υποχρέωση και καθήκον να κάνει κριτική στην Κυβέρνηση, να προβάλει τις θέσεις και τα επιχειρήματά της, να προβάλει κι ένα εναλλακτικό σχέδιο διακυβέρνησης, έστω κι αν αυτό ταυτίζεται και με τις θέσεις του Διεθνούς Νομισματικού Ταμείου και μια πολιτική περικοπής δαπανών. Δεν θα υπεισέλθουμε σε αυτό. Το να ασκείτε, όμως, αντιπολίτευση με όρους παραπολιτικού, καφενόβιου κουτσομπολιού, με βάση tweets και αφασικές κραυγές, αυτό δεν περιποιεί τιμή σε εσάς. Κι όσον αφορά αυτά που είπατε, κύριε Γεωργιάδη, προηγουμένως για τη συνάντηση του Πρωθυπουργού με τον κ. Παπανδρέου και τα CDS, κοιτάξτε καλύτερα να μας δώσετε κάποιες εξηγήσεις για τη UBS και για τα θαλασσοδάνεια και αυτά που οφείλει το κόμμα σας και για τα χρέη του Προέδρου σας στην εφημερίδα «ΚΗΡΥΚΑΣ» κι αφήστε τα υπόλοιπα. Επίσης, πριν εισέλθω στο θέμα, επιτρέψτε μου να αναφερθώ και σε ένα ιδιαίτερα σημαντικό θέμα των τελευταίων ημερών, στο οποίο παρακολουθούμε, δυστυχώς, να παρεμβαίνουν, και από το Βήμα της Βουλής, διάφοροι τηλεεισαγγελείς και πάσης φύσεως αυτόκλητοι αναλυτές. Υπάρχει σε εξέλιξη, όπως όλοι γνωρίζουμε, τις τελευταίες μέρες η πολύ σοβαρή υπόθεση των οκτώ Τούρκων στρατιωτικών, οι οποίοι εισήλθαν παράνομα στην Ελλάδα μετά τα γεγονότα του περασμένου Σαββατοκύριακου στην Τουρκία και στη συνέχεια αιτήθηκαν πολιτικό άσυλο. Επιτρέψτε μου, κατ' αρχάς, να σχολιάσω το επίπεδο της ανάλυσης ορισμένων συναδέλφων και να πω ότι θα έπρεπε να είναι απείρως προσεκτικότεροι στις προσεγγίσεις τους σε τέτοια ζητήματα. Οφείλουμε να μην παρασυρόμαστε από κινδυνολογίες, από ατεκμηρίωτες προσεγγίσεις των διαφόρων μπλογκ ή άλλων, αμφιβόλου ποιότητας, ενημερωτικών μέσων. Το συγκεκριμένο θέμα, κυρίες και κύριοι συνάδελφοι, έχει δύο πτυχές: Την πτυχή της εθνικής ασφάλειας και την πτυχή του σεβασμού στο κράτος δικαίου και στους θεσμούς του. Ως προς το πρώτο θέμα, είναι σαφές ότι η χώρα μας καλείται σήμερα να διαδραματίσει έναν σταθεροποιητικό ρόλο στην ευρύτερη περιοχή και να λειτουργήσει ως διεθνής παράγοντας ειρήνης και σταθερότητας. Η εθνική ασφάλεια, σε αυτό το πλαίσιο, επιτάσσει η χώρα να μην επιτρέψει σε κανέναν να την εμπλέξει σε καταστάσεις αποσταθεροποίησης. Αυτό είναι σαφέστατο και σε αυτόν τον άξονα κινείται και η εξωτερική μας πολιτική και η πολιτική εθνικής άμυνας. Ως προς το δεύτερο θέμα, αυτό, δηλαδή, του σεβασμού στους θεσμούς τους κράτους δικαίου, όπως είναι η δικαιοσύνη, αλλά και ο σεβασμός στο διεθνές ανθρωπιστικό διεθνές δίκαιο, η απάντηση είναι ξεκάθαρη. Η Συνθήκη της Γενεύης, ο Ευρωπαϊκός Χάρτης των Ανθρωπίνων Δικαιωμάτων και το Ελληνικό Σύνταγμα επιβάλλουν τον σεβασμό της ανθρώπινης αξιοπρέπειας, την πρόσβαση σε δίκαιη δίκη και την εξατομικευμένη εξέταση των αιτημάτων ασύλου που επιβάλλονται στην εθνική επικράτεια. Όσοι, λοιπόν, επιχειρούν να κινδυνολογήσουν ή να υποδυθούν τους διπλωματικούς αναλυτές, νομίζοντας ότι έτσι θα φέρουν σε δύσκολη θέση την Κυβέρνηση, θα πρέπει να γνωρίζουν ότι αυτός είναι ένας πάρα πολύ αρνητικός ρόλος για τη χώρα. Υπάρχουν πολύ συγκεκριμένες προβλέψεις από το διεθνές δίκαιο, όσον αφορά την προστασία ή μη προστασία σε όσους κατηγορούνται για εγκλήματα κατά της ειρήνης. Εντούτοις, κανείς δεν μπορεί να ζητά από την Ελλάδα να μην λειτουργήσουν οι θεσμοί της και να μην εφαρμοστεί, στην οποιαδήποτε περίπτωση, το διεθνές δίκαιο. Ας χαμηλώσουμε, λοιπόν, τους τόνους, γιατί αντίστοιχη αυτόκλητοι ειδήμονες στο παρελθόν είχαν ζημιώσει τη χώρα πολλές φορές. Θα μπω τώρα να πω δυο λόγια για το σχέδιο νόμου που συζητούμε σήμερα. Ας ξεκινήσω από τα αυτονόητα. Το παρόν σχέδιο νόμου δεν αποτελεί κάποιο προαπαιτούμενο. Διότι πολλά ακούστηκαν και γράφτηκαν το τελευταίο διάστημα, περί, δήθεν, δημιουργίας ΤΑΙΠΕΔ των Ενόπλων Δυνάμεων, περί στρατιωτικών υπερταμείων κ.λπ. και η πραγματικότητα είναι πολύ διαφορετική. Η σύσταση, λοιπόν, της Υπηρεσίας Αξιοποίησης της Ακίνητης Περιουσίας των Ενόπλων Δυνάμεων, για την αξιοποίηση ακινήτων ιδιοκτησίας του Ταμείου Εθνικής Άμυνας, του Ταμείου Εθνικού Στόλου και του Ταμείου Αεροπορικής Άμυνας, καθώς και του Μετοχικού Ταμείου Στρατού, Μετοχικού Ταμείου ναυτικού και του Μετοχικού Ταμείου Αεροπορίας, γίνεται υπό πολύ συγκεκριμένες προϋποθέσεις και όρους. Πρώτον, γίνεται προς όφελος των Ενόπλων Δυνάμεων και των στελεχών τους και αντίστοιχα των μετόχων των μετοχικών ταμείων. Τα έσοδα, δηλαδή, που θα προκύπτουν από την αξιοποίηση των ακινήτων των ταμείων, θα διατίθενται στα ίδια και τους σκοπούς τους. Δίνεται μεν η δυνατότητα μέρους των εσόδων να πηγαίνουν στον προϋπολογισμό του Υπουργείου Εθνικής Άμυνας, πάντοτε, όμως, επ' ωφελεία του συνόλου των Ενόπλων Δυνάμεων. Δεύτερον, στα προς αξιοποίηση ακίνητα περιλαμβάνονται μόνο όσα δεν χρησιμοποιούνται για στρατιωτικούς σκοπούς. Απορεί κανείς, λοιπόν, με την επιμονή της Αξιωματικής Αντιπολίτευσης, κατά τη διάρκεια των επιτροπών, να κληθεί εκπρόσωπος του ΤΑΙΠΕΔ στην αρμόδια επιτροπή, στο πλαίσιο της ακρόασης των εξωκοινοβουλευτικών φορέων, προκειμένου να εκφράσει άποψη για τη συγκεκριμένη επιλογή της πολιτικής ηγεσίας του Υπουργείου. Για ποιο λόγο; Δεν επιθυμούμε όλοι το αντάλλαγμα από την αξιοποίηση της ακίνητης περιουσίας να αποτελεί έσοδο των οικείων ταμείων προς όφελος των Ενόπλων Δυνάμεων και του προσωπικού τους; Ή μήπως κάποιοι από εμάς προτιμούν την απόδοση των εσόδων στην αποπληρωμή του χρέους; Ποια είναι η πρότασή σας; Και κάτι ακόμα. Η δημιουργία της Υπηρεσίας Αξιοποίησης της Ακίνητης Περιουσίας των Ενόπλων Δυνάμεων συνεπάγεται τη διατήρηση του Ταμείου Εθνικής Άμυνας, του Ταμείου Αεροπορικής Άμυνας και του Ταμείου Εθνικού Στόλου, των οποίων η κατάργηση, όπως θυμόμαστε, είχε προβλεφθεί στο άρθρο 18 του ν.4520/2014 και δεν υλοποιήθηκε. Ουδέποτε εκδόθηκε το σχετικό προεδρικό διάταγμα. Με το παρόν, λοιπόν, σχέδιο νόμου τα προαναφερθέντα ταμεία διατηρούνται, προκειμένου η λειτουργία τους να αποφέρει οφέλη στην ανάπτυξη των Ενόπλων Δυνάμεων. Εκφράστηκαν, επίσης, αιτιάσεις για το ετήσιο τίμημα 5% επί της αντικειμενικής αξίας του ακινήτου, ότι είναι μικρό ποσοστό. Να υπενθυμίσουμε ότι το 5% είναι το ελάχιστο όριο, το οποίο μπορεί να δοθεί ως τιμή αξιοποίησης μιας εγκατάστασης για την εκμετάλλευση αυτών των περιουσιακών στοιχείων, καθώς θα ακολουθεί ηλεκτρονικός διαγωνισμός. Τώρα, σε ό,τι αφορά τη διάταξη για τη δυνατότητα συνδικαλισμού των Ενόπλων Δυνάμεων, οι θέσεις της Αξιωματικής Αντιπολίτευσης είναι παραπάνω από σαφείς: όχι συνδικαλισμός στις Ένοπλες Δυνάμεις. Προφανώς διαφωνείτε και με τη σχετική απόφαση του Αρείου Πάγου του 2012, σύμφωνα με την οποία «του ατομικού δικαιώματος της συνενώσεως, απολαμβάνουν αδιακρίτως όλοι οι Έλληνες πολίτες, μεταξύ δε αυτών και οι υπηρετούντες στις Ένοπλες Δυνάμεις, οι οποίοι τελούν σε ηθελημένη ειδική σχέση εξουσιάσεως προς το κράτος και σε ειδικό καθεστώς πειθαρχίας, μη συναγομένου του αντιθέτου ούτε εκ του γράμματος ούτε εκ του πνεύματος των σχετικών συνταγματικών διατάξεων». Μήπως διαφωνείτε, κυρίες και κύριοι συνάδελφοι της Αξιωματικής Αντιπολίτευσης, και με την αρχή της ισότητας, που κατοχυρώνεται από το Σύνταγμα και επιβάλλει στον νομοθέτη να μη δημιουργούνται ρήγματα στην καθολικότητα των ατομικών ανθρώπινων δικαιωμάτων; Επαναλαμβάνω: Με την εν λόγω διάταξη παρέχεται στα στελέχη των Ενόπλων Δυνάμεων η δυνατότητα να οργανώνονται συνδικαλιστικά, χωρίς να παραβιάζουν τα όρια του εθνικού, κοινωνικού και υπερκομματικού τους ρόλου. Δεν πρόκειται, λοιπόν, ο συνδικαλισμός στο στράτευμα να αναιρέσει τους όρους των στρατιωτικών. Το είδαμε άλλωστε αυτό και στην επιτυχή παροχή του δικαιώματος του συνδικαλίζεσθαι στα Σώματα Ασφαλείας. Επίσης, τα συνδικαλιστικά δικαιώματα των εν ενεργεία μελών των Ενόπλων Δυνάμεων έχουν κατοχυρωθεί και στις περισσότερες χώρες της Ευρώπης. Πηγαίνω τώρα στη ΜΟΜΚΑ. Σχετικά, λοιπόν, με τη συγκρότηση της ΜΟΜΚΑ για την εκπόνηση μελετών και για την κατασκευή έργων τοπικού ενδιαφέροντος, που αναλαμβάνονται από το Υπουργείο, το οποίο θα συμπράττει με φορείς του δημόσιου τομέα και της τοπικής αυτοδιοίκησης για την υλοποίησή τους, έχουν, επίσης, εκφραστεί αντιρρήσεις και αμφιβολίες για το κατά πόσο υπάρχει η απαραίτητη υλικοτεχνική υποδομή ή ακόμα για το αν σύσταση της ΜΟΜΚΑ αντιβαίνει την ευρωπαϊκή νομοθεσία, σχετικά με τον ανταγωνισμό τεχνικών εταιρειών. Αυτές οι επιφυλάξεις που διατυπώθηκαν στερούνται πραγματικής βάσης, διότι πρόκειται για έργα τοπικού ενδιαφέροντος συχνά σε δυσπρόσιτες περιοχές ή για έργα δήμων, που δεν διαθέτουν επαρκές προσωπικό για την αποπεράτωσή τους, ενώ παράλληλα η ΜΟΜΚΑ θα έχει τη δυνατότητα να συνεπικουρεί σε περιπτώσεις, παραδείγματος χάριν, φυσικών καταστροφών. Δεν πρόκειται, λοιπόν, για την ίδρυση μιας νέας δημόσιας υπηρεσίας προς αντικατάσταση κατασκευαστικών εταιρειών. Στη συνέχεια, θα ήθελα να αναφερθώ και στη σύσταση επιτροπής για τον έλεγχο των ευρημάτων της Μονάδας Εσωτερικού Ελέγχου του Υπουργείου Εθνικής Άμυνας. Θεωρώ ότι είναι εξαιρετικά σημαντική η ρύθμιση, διότι η συγκρότηση της επιτροπής με προεξάρχοντα εφέτη δικαστή εγγυάται την αποτελεσματικότερη ενέργεια και την αξιολόγηση ευρημάτων, με στόχο την καταπολέμηση φαινομένων διαφθοράς στον χώρο της εθνικής άμυνας και, επιτέλους, απόδοση δικαιοσύνης. Με άλλη διάταξη η θητεία του Α/ΓΕΕΘΑ ορίζεται τριετής και των Αρχηγών των Γενικών Επιτελείων διετής με τη δυνατότητα παράτασης κατά ακόμη ένα έτος. Έτσι μπαίνει ένα τέλος σε μία προσφιλή πρακτική προηγούμενων κυβερνήσεων να ξηλώνουν τους Αρχηγούς πολύ νωρίτερα ή να παρατείνουν επ' αόριστον τη θητεία τους. Τέλος, μόνο ως θετική μπορεί να αποτιμηθεί και η διάταξη σύμφωνα με την οποία στον τόπο της προτίμησής τους θα υπηρετούν υποχρεωτικά μετά από αναφορά τους στελέχη, που τελούν σε χηρεία ή έχουν τουλάχιστον ένα ανήλικο τέκνο, στελέχη που έχουν σύζυγο με αναπηρία και στελέχη που επιμελούνται τέκνο με αναπηρία. Κλείνοντας, κυρίες και κύριοι Βουλευτές, με το παρόν σχέδιο νόμου του Υπουργείου Εθνικής Άμυνας τα έσοδα από την αξιοποίηση ακίνητων περιουσιακών στοιχείων των ταμείων των Ενόπλων Δυνάμεων επιστρέφουν στις ίδιες τις Ένοπλες Δυνάμεις και στο προσωπικό τους και δεν χρησιμοποιούνται για να κλειστούν οι τρύπες του χρέους. Επαυξάνεται η αποδοτικότητα και η αποτελεσματικότητα των Γενικών Επιτελείων, ρυθμίζονται βασικά ζητήματα ασφάλειας και εξοπλιστικής επάρκειας και διαμορφώνονται οι προϋποθέσεις συνεργασίας των Ενόπλων Δυνάμεων με τους λοιπούς φορείς του δημοσίου. Επίσης, μπαίνουν κάποιες στέρεες βάσεις για την καταπολέμηση της διαφθοράς στο εσωτερικό των Ενόπλων Δυνάμεων και βελτιώνονται οι όροι εργασίας του προσωπικού τους. Πρόκειται, λοιπόν, για ένα σχέδιο νόμου που συμβαδίζει με τις σύγχρονες ανάγκες των Ενόπλων Δυνάμεων και βαίνει τελικά επ' ωφελεία και του κοινωνικού συνόλου. Σας ευχαριστώ.
Ευχαριστώ και εγώ, κυρία Βάκη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την Έκθεσή της στο σχέδιο νόμου του Υπουργείου Υποδομών, Μεταφορών και Δικτύων «Εναρμόνιση της νομοθεσίας με την Οδηγία 2012/34/ΕΕ του Ευρωπαϊκού Κοινοβουλίου και του Συμβουλίου της 21ης Νοεμβρίου 2012 για τη δημιουργία ενιαίου ευρωπαϊκού σιδηροδρομικού χώρου (ΕΕ L343/32 της 14.12.2012) και άλλες διατάξεις».
Κύριε Πρόεδρε, μπορώ να έχω τον λόγο;
Λυπούμαι, κύριε Κεφαλογιάννη, αλλά αν ο κ. Παππάς θελήσει να ζητήσει τον λόγο σύμφωνα με τον Κανονισμό και όχι τη συμφωνία, υποχρεωτικά θα τον έχει. Εάν θέλει ο κ. Παππάς, όπως οι άλλοι Κοινοβουλευτικοί Εκπρόσωποι, να σας παραχωρήσει τη θέση του, ευχαρίστως.
Ο κ. Παππάς θέλει να απευθυνθεί στον κύριο Υπουργό σήμερα για το…
Ωραία. Κύριε Παππά, έχετε τον λόγο.
Ας πάμε σύμφωνα με την τάξη, κύριε Πρόεδρε. Κύριε Πρόεδρε, κυρίες και κύριοι Υπουργοί, κυρίες και κύριοι, θα αναφερθούμε στο κατάπτυστο, για εμάς, σημερινό νομοσχέδιο. Σας έγινε γνωστό από του Βήματος αυτού μέσω του εισηγητού μας, του κ. Κούζηλου, ότι η Χρυσή Αυγή θα καταψηφίσει το απαράδεκτο αυτό νομοσχέδιο. Εμείς προτείνουμε, κύριε Υπουργέ, να το πάρετε αυτή τη στιγμή πίσω, να διακοπεί η συζήτηση, η συνεδρίαση και να το εισάγετε ιεραρχικά, όπως προβλέπεται. Υπάρχει η δυνατότητα αυτή. Δεν μπορεί το Υπουργείο να συντάσσει νόμους σε βάρος των Ενόπλων Δυνάμεων και συγχρόνως να εκμεταλλεύεται την πειθαρχία, που υπάρχει στις Ένοπλες Δυνάμεις. Εμείς έχουμε συγκεκριμένη πρόταση στο πρόγραμμά μας για τις Ένοπλες Δυνάμεις, καθώς επίσης έχουμε λάβει πολλές προτάσεις στελεχών τους, τις οποίες επεξεργαζόμαστε. Δεν πρέπει να παίζουμε με τις Ένοπλες Δυνάμεις! Κύριε Υπουργέ, θέλω να σας κάνω μια ερώτηση και θα σας δοθεί η δυνατότητα να απαντήσετε. Θέλω να σας ρωτήσω αν εσείς γνωρίζετε τι εισάγεται σήμερα με το νομοσχέδιο τούτο, που χάριν της κυβερνητικής πλειοψηφίας, δηλαδή, των εκατόν πενήντα συν, θα ψηφιστεί το απόγευμα στην Αίθουσα αυτή μαζί με μια τροπολογία είκοσι τριών - αν θυμάμαι καλά - Βουλευτών του ΣΥΡΙΖΑ, που ένας Θεός ξέρει αν αντιλαμβάνονται τι σημαίνει Ελληνικός Στρατός, τροπολογία, που εσείς δεχθήκατε - τη γνωστή «τροπολογία Κοζομπόλη», από το όνομα της πρώτης υπογράφουσας Βουλευτού - και την εντάξατε, όπως είπατε το πρωί και το είδαμε, ως άρθρο στο νομοσχέδιο. Το αιτιολογικό της τροπολογίας είναι ότι ο θεσμικός συνδικαλισμός στις Ένοπλες Δυνάμεις είναι απαραίτητος - ακούσαμε προηγουμένως και την κ. Βάκη. Για τους ανίδεους και διαφόρους υπεύθυνους και ανεύθυνους, να τονίσω ότι κάτι τέτοιο δεν προβλέπεται ούτε από τους στρατιωτικούς κανονισμούς ούτε από τους ισχύοντες νόμους, αλλά ούτε κι απ' αυτό καθαυτό το Σύνταγμα. Και μην βιαστείτε, κύριε Υπουργέ, να εκνευριστείτε και μετά να μας κάνετε και καμμιά επίθεση στην πολιτική μας παράταξη, γιατί εσείς σήμερα θεσμοθετείτε τον κομματισμό στις Ένοπλες Δυνάμεις. Εμείς εδώ, κύριε Καμμένε, δεν ομιλούμε προσωπικά, δεν ομιλούμε ούτε με συμπάθειες ούτε με αντιπάθειες, πολύ περισσότερο σεβόμαστε τον δικό μας θεσμικό ρόλο. Άλλοι απαξιώνουν το πολίτευμα, τον ρόλο του Κοινοβουλίου και άλλοι φέρονται αντιδημοκρατικά και αντιδεοντολογικά και δεν απαντούν στις ερωτήσεις της Χρυσής Αυγής. Δεν τύπωσα παραπάνω, πήγα μόνο μέχρι τον Απρίλιο, είναι ένα σωρό ερωτήσεις και τις καταθέτω στα Πρακτικά. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Λέγω, λοιπόν, κύριε Υπουργέ, ότι εσείς μπορεί να είστε συμπαθής, ως άνθρωπος, να είστε ένας ευχάριστος άνθρωπος ως παρέα σε ένα τραπέζι με λίγο ψάρι, λίγο ουζάκι, αλλά με αυτές τις διαλυτικές σας για τις Ένοπλες Δυνάμεις προτάσεις, πολιτικά σας λέω ότι δεν είστε μόνο ανεπαρκής, αλλά είστε και εθνικά επιζήμιος. Από πλευράς μας θα έχετε τη συνεχή πολιτική αντιπαράθεση γι' αυτό το τεράστιο άγος, που φέρνετε με το σημερινό σας νομοσχέδιο περί συνδικαλισμού στις Ένοπλες Δυνάμεις. Για εσάς, κύριοι του ΣΥΡΙΖΑ, να πω ότι η μόνη συνένωση στις Ένοπλες Δυνάμεις είναι το εθνόσημο και ας λέει οτιδήποτε ο οποιοσδήποτε φορέας οποιασδήποτε εξουσίας, εκτελεστικής, δικαστικής ή οποιοσδήποτε τυχάρπαστος. Η μόνη συνένωση για τις Ένοπλες Δυνάμεις είναι η ελληνική σημαία. Φανταστείτε λευκή απεργία εν ώρα θερμού επεισοδίου. Τι περιμένετε σήμερα, κύριε Υπουργέ; Να θεσμοθετήσετε τον συνδικαλισμό στις Ένοπλες Δυνάμεις, την κομματικοποίηση και μετά - το ξέρουμε το story, την ξέρουμε την ιστορία - θα τις ανακηρύξετε ως «Ένοπλες Δυνάμεις Α.Ε.», μια Α.Ε. κρατική ή προβληματική, λόγω της οικονομικής δυσπραγίας των μνημονίων, που εσείς ψηφίσατε και ακολούθως θα προχωρήσετε στην πτώχευση αυτής της Α.Ε. και το ξεπούλημα! [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Κλείνω αυτή την πρώτη αναφορά μου με μια παραίνεση, που έκανα και από το Βήμα αυτό στις 27 Σεπτεμβρίου του 2013, προτού λειτουργήσει το άθλιο παραδικαστικό κύκλωμα του Σαμαρά, με τις γνωστές συλλήψεις του Αρχηγού της Χρυσής Αυγής και των υπολοίπων Βουλευτών του κόμματός μας. Είχα πει τότε και το λέω και σήμερα, κάτω τα χέρια από τις Ένοπλες Δυνάμεις. Αναφέρθηκε και προηγούμενος ομιλητής στο θέμα των οκτώ κρατουμένων στρατιωτικών στην Αλεξανδρούπολη. Αλήθεια, ερωτώ ποια είναι η δική σας προσωπική άποψη, η άποψη του συγκυβερνήτη της παρούσης Κυβέρνησης, για το θέμα; Θυμάμαι όταν η κυβέρνηση του ΠΑΣΟΚ «γονάτισε» στις απαιτήσεις των Τούρκων και των Αμερικανών και παρέδωσε με κινηματογραφικό τρόπο στην ΜΙΤ τον ηγέτη των Κούρδων Αμπντουλάχ Οτσαλάν, είχατε σηκώσει θύελλα αντιδράσεων. Τώρα τι λέτε; Θα βοηθήσετε τον ΣΥΡΙΖΑ να αποκτήσει κι αυτός τους δικούς του Οτσαλάν; Και αλήθεια - απευθύνομαι προς τους Βουλευτές του ΣΥΡΙΖΑ, ο οποίος κόπτεται, μοιράζει άσυλο και εκλογικό βιβλιάριο σε κάθε λογής λαθρομετανάστη - εσείς του ΣΥΡΙΖΑ, θα ζηλέψετε και ζηλεύετε τη δόξα του Πάγκαλου; Και αναφέρομαι στον πρώην πολιτικό, τον εγγονό του δικτάτορα, τον Θεόδωρο Πάγκαλο. Και μια απάντηση στον κ. Βίτσα, που μίλησε προηγουμένως για το θέμα αυτό, για τους οκτώ κρατούμενους στρατιωτικούς Τούρκους. Οι Κούρδοι πώς γίνονται δεκτοί και παίρνουν πολιτικό άσυλο; Αυτοί δεν εναντιώνονται στη συνταγματική νομιμότητα της Τουρκίας; Δεν εναντιώνονται στο Σύνταγμα της Τουρκίας; Γιατί παίρνουν άσυλο οι Κούρδοι τότε; Θα αναφερθώ τώρα στο μείζον ζήτημα, το οποίο έχει προκύψει εδώ και καιρό, στο θέμα των θετικών ευρημάτων, στην εξέταση Mantoux, στην οποία αναφερθήκατε κι εσείς το πρωί, κύριε Υπουργέ, το πρωί. Ήσασταν κάθετος στο ζήτημα. Για καθαρά επιστημονικούς λόγους, σας προτείνω να μην το ξανακάνετε αυτό. Μη ζηλεύετε τη δόξα των γιατρών. Δεν είστε γιατρός. Μη ζηλεύετε τη δόξα άλλων, που έκαναν τους γιατρούς από Βήματος αυτού. Μην παρασύρεστε στους παρατρεχάμενους και αυλοκόλακες, κύριε Καμμένε. Θέλουν να σας παρουσιάσουν τα πράγματα διαφορετικά από αυτά που είναι. Θέλουν να σας τα παρουσιάσουν όλα ρόδινα. Έχετε εμπειρία. Ήσασταν επί σειρά ετών Υπουργός κυβερνήσεων της Νέας Δημοκρατίας. Επικοινώνησα πριν από λίγο με τον Διοικητή του Πανεπιστημιακού Νοσοκομείου Ιωαννίνων. Μου ανέφερε μεταξύ άλλων ότι οι απαντήσεις αναμένονται. Ας τις περιμένετε κι εσείς, κύριε Υπουργέ. Μη βιάζεστε.
Τις έχουμε ονομαστικά. Αυτό που κάνετε είναι απαράδεκτο. Άρα εσείς το προκαλείτε με την Ένωση Αξιωματικών Ηπείρου. Πολύ ωραία! Μπράβο!
Με τον διοικητή μίλησα. Μη με διακόπτετε σας παρακαλώ. Θα σας πω και ακούστε με. Μου ανέφερε, μεταξύ άλλων, στο έγγραφο που σας παρέδωσε Βουλευτής της Συμπολίτευσης, ο διοικητής ότι οι απαντήσεις αναμένονται. Ας τις περιμένετε, λοιπόν, κι εσείς και μην βιάζεστε. Υπήρχε, κύριε Καμμένε, περιστατικό φυματίωση στον εν λόγω καταυλισμό, hot spots τα λέτε εσείς. Ήταν οικογένεια λαθρομεταναστών, η οποία νοσηλεύτηκε και νομίζω κάποιο μέλος της ακόμα νοσηλεύεται, στο Πανεπιστημιακό Νοσοκομείο. Μου έκανε ιδιαίτερη εντύπωση, και τώρα το λέτε, ότι χθεσινό έγγραφο - και αντιδράσατε αμέσως, σήμερα το πρωί - ενός σωματείου εν ενεργεία αξιωματικών, το οποίο δεν θέλει να έχει ουδεμία σχέση με συνδικαλισμό στις Ένοπλες Δυνάμεις - δηλαδή συνδικαλισμό όπως εσείς τον αντιλαμβάνεστε, όπως ο εκλεκτός σας κ. Τσουγκαράκης - δεν αναφέρει περί κρουσμάτων φυματίωσης, αλλά μεταφέρει εύλογα ερωτήματα και την αγωνία των στρατιωτικών της Ηπείρου και των οικογενειών τους. Γιατί θορυβηθήκατε και θορυβήστε, κύριε Καμμένε; Λέει: «Πόσοι στρατιωτικοί έχουν υποβληθεί στην εξέταση Mantoux και πόσοι από αυτούς βρέθηκαν θετικοί στην υπ' όψιν εξέταση; Ποιος είναι ο αριθμός των συναδέλφων, που ενώ βρέθηκαν θετικοί στην εξέταση Mantoux, έκαναν και την επιπλέον δεύτερη εξέταση Ingra; Θα πραγματοποιηθεί και επιπλέον εξέταση από την Ingra; Γεννιούνται τα ερωτήματα: Οι συνάδελφοι που έχουν κριθεί ως θετικοί στις υπ' όψιν εξετάσεις γιατί συνεχίζουν να εργάζονται και δεν βρίσκονται σε χώρους ανάρρωσης; Ποια μέριμνα θα ληφθεί για αυτούς και τις οικογένειες τους που ταλανίζονται από αγωνία και άγχος;» Σε αυτούς να απαντήσετε. Όχι πολιτικά εδώ στους συναδέλφους σας. Και συνεχίζει: «Οι στρατιωτικοί θα συνεχίσουν να εκτελούν υπηρεσίες στο κέντρο φιλοξενίας προσφύγων; Οι συνάδελφοι που εκτελούν υπηρεσίες - εργασίες στα λοιπά κέντρα φιλοξενίας προσφύγων, που έχουν αναπτυχθεί στην Περιφέρεια Ηπείρου - θα τύχουν ιατρικών εξετάσεων προκειμένου να υπάρξει εκτίμηση και της ιατρικής κατάστασης αυτών;» Θα απαντήσετε, κύριε Υπουργέ. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αντιλαμβάνεστε, λοιπόν, τη θέση, κύριε Υπουργέ, αυτών των στρατιωτικών, απέναντι στα παιδιά και στις οικογένειές τους; Αντιλαμβάνεστε και γνωρίζετε - θα σας πω εγώ πράγματα, που δεν σας λένε οι σύμβουλοί σας - ότι ο διοικητής του μέχρι πρότινος hot spot διέταζε στρατιώτες να καθαρίζουν και να ξεστήνουν τις σκηνές - να καθαρίζουν, δηλαδή, τα περιττώματα, γιατί αφόδευαν μέσα στις σκηνές οι λαθρομετανάστες - αυτών των ανθρώπων των εντελώς διαφορετικών σε άποψη, κώδικα ηθικής, πρακτικούς, κώδικα ζωής από εμάς τους Έλληνες; Ο ίδιος διοικητής, λοιπόν, που τους έβαζε να καθαρίζουν, ο ίδιος διοικητής τώρα τους λέει: «εσείς μείνετε κλεισμένοι στο κοντέινερ, σας παρακαλώ, με τα κλιματιστικά, μην βγαίνετε έξω. Είστε υπεύθυνοι μόνο για το φαγητό». Γιατί, άραγε, τα λέει αυτά ο διοικητής στο hot spot; Και να σημειώσουμε ότι για τα hot spots δεν έφερε καμμία αντίρρηση ο εισηγητής της Νέας Δημοκρατίας. Είπε συγκεκριμένα ότι έτσι που τα έχετε κάνει, έτσι που τα φέρατε οικονομικά, τι να κάνουμε; Εξάλλου και για τα hot spots, για τα κέντρα φιλοξενίας, οι πρώτοι διδάξαντες ήταν οι «δεξιοί». Αυτοί σας άνοιξαν τον δρόμο. Και μια που μιλάμε για τα hot spots, κύριε Υπουργέ, που αποχωρήσατε, - δεν καθίσατε να τα ακούσετε - το πρωί αναφερθήκατε σε όλες τις τροπολογίες, ποιες κάνετε δεκτές, ποιες δεν κάνατε δεκτές και είπατε για ποιες επιφυλάσσεστε για το μέλλον. Δεν αναφερθήκατε, όμως, σε μια τροπολογία. Παραλείψατε - και δεν γνωρίζω αν το κάνατε επίτηδες για να μην ακουστεί σε αυτή την Αίθουσα, για να μην το δει ο κόσμος στην τηλεόραση - την τροπολογία, που υπογράφεται από τον Αρχηγό της Χρυσής Αυγής και από όλους τους Βουλευτές της και αφορά την αποδέσμευση του προσωπικού των Ενόπλων Δυνάμεων από τα κέντρα υποδοχής λαθρομεταναστών. Ούτε καν ακούστηκε. Ορίστε, την καταθέτω για τα Πρακτικά. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς θέλουμε Ένοπλες Δυνάμεις για να φυλάνε την πατρίδα και όχι για να καθαρίζουν τις σκηνές των λαθρομεταναστών και οι στρατιώτες να γίνονται υπηρέτες των λαθρομεταναστών. Οι στρατιώτες, που υπηρετούν στα ΚΑΑΥ τα καλοκαίρια, όπου πάνε - και καλά κάνουν - οι Έλληνες Αξιωματικοί είναι σε πολύ καλύτερη θέση από τους στρατιώτες που είναι στα hot spots. Αυτό είναι μια ντροπή. Για αυτό φέραμε την τροπολογία. Αν έχετε τα κότσια, κάντε την δεκτή. Είπατε, επίσης, κύριε Καμμένε, τελευταίως δηλώσατε ότι εσείς είστε η ασφαλιστική δικλίδα στα εθνικά θέματα. Αλήθεια, δεν εκθέτετε έτσι τον συγκυβερνήτη σας; Εσείς είστε η δικλίδα; Δηλαδή, ο Τσίπρας τι είναι, ο επικίνδυνος για τα εθνικά θέματα; Για σκεφτείτε το. Είστε, λοιπόν, δικλίδα ή θρυαλλίδα τελικά για τα εθνικά μας θέματα; Εσείς φέρατε το ΝΑΤΟ στο Αιγαίο, ανοίγετε την όρεξη των Αμερικανών για περαιτέρω συνεργασίες και βάσεις - Αμοργό κ.λπ. - , συνυπογράφετε το ξεπούλημα των πάντων, ακόμα και των Ενόπλων Δυνάμεων. Ζηλέψατε τον Τσίπρα και φτιάχνετε ταμείο όπου θα ξεπουλάτε την περιουσία των Ενόπλων Δυνάμεων - «ενοικίαση» τη λέτε για ενενήντα εννέα χρόνια, δεν το λέτε ξεπούλημα - , ταϊβανοποίηση δηλαδή, των στρατοπέδων παραδείγματος χάριν του Ελληνικού Στρατού, στρατόπεδα που βοηθούσαν την τοπική κοινωνία, της δημιουργούσαν αίσθημα ασφαλείας. Τα κάνατε hot spots, τα υποβαθμίζετε, θα τα περάσετε στα χέρια ντόπιων και ξένων «κορακιών» της πλουτοκρατίας έναντι πινακίου φακής και είπατε και στην επιτροπή ότι τα έσοδα αυτά θα τα δώσετε στους Αξιωματικούς, στα ταμεία, για να γίνουν σπίτια για τους Έλληνες Αξιωματικούς. Κύριε Καμμένε, οι στρατιωτικοί, οι Έλληνες Αξιωματικοί δεν έχουν ανάγκη από σπίτια. Τους αρκεί το επίδομα ενοικίου. Έχουν ανάγκη από εμπιστοσύνη, από αφοσίωση και αναγνώριση του έργου τους. Οι Ένοπλες Δυνάμεις θα πρέπει να αποκτήσουν και πάλι τον πραγματικό τους ρόλο, που είναι η διά των όπλων υπεράσπιση των συνόρων της ελληνικής πατρίδας. Ας αποκτήσουν και πάλι τον σεβασμό και την τιμή της εκτελεστικής εξουσίας, των πολιτικών, τον σεβασμό και την τιμή στην ιστορική, βαριά και τιμημένη στολή του Έλληνα Αξιωματικού, που θα πρέπει να τη φορούν υπερήφανοι αυτοί και μόνον αυτοί. Τελειώνω, κύριε Πρόεδρε, και ξαναλέω ότι η Χρυσή Αυγή καταψηφίζει το παρόν νομοσχέδιο. Η ψήφισή του σε αριθμό ολίγων Βουλευτών σε μια Ολομέλεια άδεια θυμίζει κατάπτυστα νομοσχέδιο παλαιοτέρων ετών, όπως αυτό το νομοσχέδιο της βίαιης αλλαγής της ελληνικής γλώσσης, της καθιέρωσης, δηλαδή, του μονοτονικού, που ήταν ένα έγκλημα ενάντια σε ένα από τα συστατικά του έθνους, όπως τα θέτει ο Ηρόδοτος, δηλαδή, το όμαιμον, το ελληνικό αίμα που πλήττεται από την εισβολή των λαθρομεταναστών και της «ελληνοποίησης», το ομόγλωσσον, η αθάνατη ελληνική γλώσσα, μητέρα όλων των γλωσσών, το ομόδοξον, η ελληνική ορθοδοξία, η θρησκεία μας και το ομότροπον, δηλαδή, τα ελληνικά ήθη, οι ελληνικές αξίες και οι ελληνικές παραδόσεις. Εμείς για αυτά θα αγωνιστούμε, όλοι οι Έλληνες, από κάθε μετερίζι, για αυτά αγωνίζεται η Χρυσή Αυγή, για μια νέα ελληνική πατρίδα, για μια νέα Ελλάδα, γιατί εμείς οι Έλληνες θέλουμε την πατρίδα μας πίσω και θα την πάρουμε.
Ο κ. Κεφαλογιάννης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα τη δεύτερη ουσιαστικά νομοθετική πρωτοβουλία της Κυβέρνησης στον τομέα της άμυνας τον τελευταίο ενάμιση χρόνο, ένα νομοσχέδιο το οποίο μπορεί να μην έχει έναν «κορμό», δηλαδή, να μην έχει αρχή, μέση και τέλος, αλλά αυτό δεν σημαίνει κατ' ανάγκη ότι δεν θίγει πολύ σημαντικά ζητήματα. Το παράδοξο, βέβαια, είναι ότι το πιο σημαντικό από αυτά, το οποίο μάλιστα συνιστά, αν το δει κανείς, και μια πραγματική τομή στον τομέα της άμυνας, δεν προέρχεται καν από την ηγεσία του Υπουργείου. Προέρχεται, αντίθετα, από μια πρωτοβουλία Βουλευτών του ΣΥΡΙΖΑ την οποία η Κυβέρνηση έσπευσε να υιοθετήσει. Αναφέρομαι φυσικά στην πρόταση για εισαγωγή του συνδικαλισμού στις Ένοπλες Δυνάμεις. Αυτό, κυρίες και κύριοι συνάδελφοι της Συμπολίτευσης, είναι πραγματικά κάτι που αξίζει να το πιστωθείτε ως «πρώτη φορά αριστερά». Το προφανές, βέβαια, ερώτημα προς τους συναδέλφους της Συμπολίτευσης και κατ' επέκταση προς την ηγεσία του Υπουργείου Εθνικής Άμυνας, είναι με ποιους ακριβώς διαβουλεύτηκαν, ώστε η συγκεκριμένη τροπολογία να αποκτήσει αυτό το περιεχόμενο. Με τα Γενικά Επιτελεία; Με τους Αρχηγούς; Με τις ενώσεις αποστράτων ή με τις «ενώσεις» και την «ομοσπονδία», που διεκδικεί εδώ και καιρό αυτό το στάτους; Επιπλέον, το Υπουργείο Εθνικής Άμυνας δεν έχει καν άποψη για το θέμα, ώστε έσπευσε να υιοθετήσει τη συγκεκριμένη τροπολογία αυτολεξεί; Η απάντηση είναι προφανής. Η τροπολογία αυτή δεν σκοπεύει να δημιουργήσει κάτι. Αντίθετα, έρχεται να προσδώσει ένα δήθεν νομιμοποιητικό μανδύα σ' ένα υφιστάμενο καθεστώς «ενώσεων», «σωματείων» και «ομοσπονδιών», «ενώσεις», που η μέχρι σήμερα πορεία τους έχει καταδείξει τεράστια προβλήματα στη λειτουργία τους, με φαινόμενα έντονης κομματικοποίησης, αλλά και ομαδοποίησης, κοινώς «κλίκες», που είχαν ως αποτέλεσμα φαινόμενα εκτόξευσης αλληλοκατηγοριών, ύβρεων και καταγγελιών για μια σειρά από θέματα. Υπουργείο Εθνικής Άμυνας, ΣΥΡΙΖΑ, Ανεξάρτητοι Έλληνες και ΠΟΕΣ έγραψαν μαζί αυτή την τροπολογία και μαζί μεθόδευσαν το πώς θα εισαχθεί στη Βουλή, χωρίς απολύτως καμμία διαβούλευση, κανένα οργανωμένο διάλογο ούτε με τα υπόλοιπα κόμματα, ούτε βεβαίως και με τους άμεσα ενδιαφερόμενους. Φέρατε, μάλιστα, αυτές τις ενώσεις και στην επιτροπή της Βουλής για να τους προσδώσετε και την αναγκαία νομιμοποίηση πριν καλά - καλά ψηφιστεί η τροπολογία. Πραγματικά, σας αξίζουν συγχαρητήρια γιατί μαζί με τον συνδικαλισμό βάλατε από την κεντρική πόρτα του Υπουργείου και επισήμως την κομματικοποίηση του στρατεύματος. Το δεύτερο ζήτημα, όσον αφορά την τροπολογία, έχει να κάνει με την αιτιολογική της έκθεση. Στην ουσία το Υπουργείο Εθνικής Άμυνας υιοθέτησε ένα αίτημα για εκδημοκρατισμό των Ενόπλων Δυνάμεων. Πραγματικά αναρωτιέμαι: Υπήρχε καμμία αμφιβολία, κύριε Υπουργέ, ότι οι Ένοπλες Δυνάμεις δεν δρουν με δημοκρατικό τρόπο; Αυτό πρέπει να μας το πείτε, γιατί αν διαβάσετε την αιτιολογία, πραγματικά μας δημιουργεί πάρα πολλά ερωτηματικά. Είναι πραγματικά θλιβερό το Υπουργείο Εθνικής Άμυνας να υιοθετεί μία τέτοια λογική, γιατί πρωτίστως θα πρέπει να γνωρίζετε ότι αποστολή των Ενόπλων Δυνάμεων είναι ακριβώς η προστασία του δημοκρατικού πολιτεύματος της χώρας και ότι τα στελέχη των Ενόπλων Δυνάμεων, αν ποτέ κληθούν να δείξουν την αποτρεπτική τους ισχύ προς κάθε εξωτερικό εχθρό, θα το κάνουν για να υπερασπιστούν τα συμφέροντα όλων των Ελλήνων, ανεξαρτήτως της κομματικής τους προέλευσης. Δύο επιμέρους σχόλια για την τροπολογία: Θα έπρεπε πραγματικά να ψάξετε, αν μη τι άλλο, για να δείτε τι ισχύει στα υπόλοιπα κράτη. Σε άλλες χώρες δεν περιγράφεται μόνο το τι δεν πρέπει να κάνουν οι στρατιωτικές ενώσεις, αλλά τι κάνουν ακριβώς, ποιος είναι ο λόγος ύπαρξής τους και κυρίως ποια μέσα χρησιμοποιούν για να το πετύχουν. Πραγματικά, ποιος είναι ο σκοπός αυτών των ενώσεων; Να βελτιώσουν τις συνθήκες εργασίας και λειτουργίας των στρατοπέδων, όπως ακούστηκε; Τότε με αυτόν τον τρόπο, κύριε Υπουργέ, καταργείτε κάθε έννοια στρατιωτικής ιεραρχίας εντός αυτών, βάσει της οποίας υπεύθυνος για το προσωπικό είναι ο εκάστοτε διοικητής. Το πιο σοβαρό, όμως, είναι ότι βάζετε αυτές τις ενώσεις εντός των στρατοπέδων, ξεχνώντας ότι το στρατόπεδο, εκτός από χώρος εργασίας, είναι και χώρος προετοιμασίας της άμυνας της πατρίδας μας. Μήπως, όμως, ο ρόλος ύπαρξής τους είναι η βελτίωση των συνθηκών διαβίωσης γενικά ή τα συνταξιοδοτικά τους ζητήματα; Τότε αυτό θα έπρεπε να το πείτε καθαρά και με πολύ συγκεκριμένο τρόπο, διαφορετικά ο καθένας εκεί μέσα μπορεί να βρει και από ένα λόγο ύπαρξης και να κάνει ό,τι νομίζει, ακόμα και να «θρέψει» το «αβγό του φιδιού», αν καταλαβαίνετε τι εννοώ. Όσον φορά τα μέσα, που χρησιμοποιούν για να εκφράσουν τα αιτήματά τους, πολύ φοβάμαι ότι ο συντάκτης της τροπολογίας έχει μείνει στην εποχή της Β΄ Σοσιαλιστικής Διεθνούς. Δεν είναι μόνο οι απεργίες και η συμμετοχή σε πορείες. Ειδικά σήμερα με τη σύγχρονη τεχνολογία και τα μέσα κοινωνικής δικτύωσης, υπάρχουν δεκάδες τρόποι για να εκφράσει κάποιος τα αιτήματά του και βεβαίως δεν είναι όλοι αυτοί οι τρόποι θεμιτοί. Θα έπρεπε αυτοί να περιγραφούν ρητά, όπως συμβαίνει σε όλες τις σύγχρονες ενώσεις στον δυτικό κόσμο. Το ότι δεν το κάνετε αυτό δείχνει, βεβαίως, ότι ερμηνεύει ο καθένας τον ρόλο του όπως νομίζει. Και ολοκληρώνω με δύο σύντομα σχόλια για την αξιοποίηση της ακίνητης περιουσίας των ταμείων και τη δημιουργία της ΜΟΜΚΑ. Εμείς προσωπικά δεν είμαστε αντίθετοι - το είπε και ο εισηγητής μας με ξεκάθαρο τρόπο - για την αξιοποίηση της ακίνητης περιουσίας των ταμείων. Διαφωνούμε, όμως, με τον τρόπο, την προχειρότητα και την αποσπασματικότητα της ρύθμισης. Σας δίνω ένα παράδειγμα: Ποια είναι η νομική μορφή αυτής της υπηρεσίας; Λέτε ότι ανήκει στην κεντρική υπηρεσία του Υπουργείου Εθνικής Άμυνας. Αν είναι έτσι, τότε θα πρέπει να στελεχώνεται από ανώτατο κρατικό λειτουργό - ένστολο ή μη - αλλά πάντως όχι από την αγορά. Από την αγορά μπορεί να στελεχωθεί μόνο εάν είναι μία ανώνυμη εταιρεία ή νομικό πρόσωπο ιδιωτικού δικαίου. Γνωρίζετε εσείς, κύριε Υπουργέ, κάποια άλλη κεντρική υπηρεσία του Υπουργείου που στελεχώνεται από ιδιώτη και όχι από δημόσιο υπάλληλο; Εγώ προσωπικά δεν το γνωρίζω. Ποιος κώδικας ρυθμίζει τη σχέση αυτού του προσώπου με την υπηρεσία; Ο Δημοσιοϋπαλληλικός Κώδικας, ο Κώδικας των Νομικών Προσώπων Ιδιωτικού Δικαίου, η νομοθεσία σχετικά με τις ανώνυμες εταιρείες; Δεύτερον, τα ταμεία είναι αυτοτελή νομικά πρόσωπα. Δεν μπορεί να επιβάλλεται τη διαχείρισή τους από έναν άλλον και μόνο φορέα, παρά μόνο οικειοθελώς, δηλαδή, με απόφαση του διοικητικού συμβουλίου, παραχωρήσουν συγκεκριμένη περιουσία με προγραμματικές συμβάσεις για την αξιοποίησή τους. Με τη διάταξη αυτή στην ουσία καταργείτε την αυτοτέλειά τους. Τρίτον, η αξιοποίηση της δημόσιας περιουσίας είναι μια πάρα πολύ δύσκολη υπόθεση, που εμπλέκει μια σειρά επιστημόνων, οι οποίοι απαιτείται να διαθέτουν μεγάλη εμπειρία και τεχνογνωσία. Εσείς θα το στελεχώσετε με οπλίτες εννεάμηνης θητείας, δηλαδή, συνήθως παιδιά που μόλις έχουν τελειώσει το πανεπιστήμιο και το πιο ωραίο είναι το ότι το στελεχώνετε και με συμβούλους του Υπουργού. Εάν σκεφτεί κανείς μέχρι στιγμής την κακή πρακτική όλων ανεξαρτήτως των κυβερνήσεων, δηλαδή, ότι ένας Υπουργός Εθνικής Άμυνας δεν παραμένει στον θώκο του για παραπάνω από δεκαπέντε μήνες, τότε μπορούμε να αντιληφθούμε ποια θα είναι η συνέχεια και η θεσμική μνήμη αυτής της υπηρεσίας. Όσον αφορά τη ΜΟΜΚΑ και εδώ ακόμη μια καινοτομία. Ίσως είναι η πρώτη υπηρεσία ενός Υπουργείου της οποίας η αποστολή - όπως την περιγράφετε - δεν είναι συμβατή με την αποστολή του συγκεκριμένου Υπουργείου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό ακόμα, κύριε Πρόεδρε. Η αποστολή του Υπουργείου Εθνικής Άμυνας είναι η διασφάλιση της αποτρεπτικής ισχύς της χώρας. Αν μπορεί εκτός από αυτή να βοηθήσει και σε άλλες αποστολές, βεβαίως, καλώς να το πράξει. Αλλά δεν μπορεί ο λόγος ύπαρξης να είναι αλλότριος από την αποστολή του Υπουργείου, ούτε να σπαταλιούνται οι περιορισμένοι πόροι του Υπουργείου αυτού σε έργα μη αμυντικής σκοπιμότητας. Ακόμα και έτσι να ήταν εσείς, κύριε Υπουργέ, αναδείξατε στην επιτροπή με τα τρία παραδείγματα που αναφέρατε, το κοινωνικό έργο που επιτέλεσαν οι Ένοπλες Δυνάμεις, όσον αφορά την κατασκευή υποδομών. Ποιος, λοιπόν, ο λόγος να δημιουργηθεί μια νέα δομή; Το υπάρχον θεσμικό πλαίσιο δεν ήταν αρκετό και εκείνο, που σας επέτρεψε να πραγματοποιήσετε αυτά τα έργα; Έγινε κάτι παράτυπα ή ακόμα και παράνομα; Δεν το νομίζω, γιατί φαντάζομαι ότι δεν θα το προχωρούσατε. Άρα τι παραπάνω προσφέρει αυτή η υπηρεσία; Η απάντηση είναι ότι ουσιαστικά δεν προσφέρει τίποτα. Όποτε χρειάστηκε, κυρίες και κύριοι συνάδελφοι, οι Ένοπλες Δυνάμεις προσέφεραν με ανθρώπινο δυναμικό, μέσα και τεχνογνωσίες στις ανάγκες της χώρας. Το ίδιο έκαναν και στις περιπτώσεις, που αναφέρατε, το ίδιο θα ξανακάνουν εάν χρειαστεί. Το δικό σας χρέος και η αποστολή, βεβαίως, είναι οι Ένοπλες Δυνάμεις να το κάνουν αυτό από το περίσσευμά τους και όχι από το υστέρημά τους. Στο τέλος της ημέρας νομίζω ότι για αυτό θα κριθείτε. Ευχαριστώ πολύ.
Εμείς ευχαριστούμε. Τον λόγο έχει ο κ. Κυριαζίδης από τη Νέα Δημοκρατία.
Κύριε Πρόεδρε, συναδέλφισσες και συνάδελφοι, σε οποιαδήποτε συλλογική έκφραση - και μάλιστα νομοθετημένη - προσωπικά στέκομαι ο ίδιος με ιδιαίτερο σεβασμό. Άρα σε μια τέτοια προσπάθεια συλλογικής έκφρασης σε οργανωμένα σύνολα, όπως είναι αυτό των Ενόπλων Δυνάμεων, οφείλει κανείς να στέκεται με ιδιαίτερη προσοχή. Δεν είναι δυνατόν να ρυθμίζει ζητήματα με ιδιαίτερο και βαρύ περιεχόμενο, με διάσταση και προεκτάσεις, οι οποίες, δυστυχώς, έρχονται με μια τροπολογία της πλάκας, η οποία στη συνέχεια ενσωματώνεται - άγνωστο πώς - στο νομοσχέδιο για να δώσει μια ιδιαίτερη βαρύτητα, να έρθει να καλύψει, να επικαλύψει ένα τέτοιο τεράστιο γεγονός. Δεν είναι μια απλή υπόθεση. Είναι πολύ βαθιά - αναφέρθηκε και στην αρχή - και δεν μπορούμε έτσι, επιδερμικά και με αυτήν την προχειρότητα να αντιμετωπίζουμε ένα τέτοιο ζήτημα. Βεβαίως, θα το βρούμε μπροστά μας. Οφείλουμε σε αυτή την πραγματικότητα να σταθούμε από αύριο. Κύριε Υπουργέ της Άμυνας, πάρα πολλές φορές κατά την προηγούμενη κοινοβουλευτική θητεία, που ήμασταν, βεβαίως, κυβέρνηση, σας συνάντησα μπροστά μου ως ένα τεράστιο εμπόδιο απολογούμενος σε αστυνομικούς, πυροσβέστες, λιμενικούς και στρατιωτικούς, βεβαίως, διότι ειδικά τα οικονομικά δεδομένα ισχύουν και για τις Ένοπλες Δυνάμεις και για τα Σώματα Ασφαλείας. Έτσι, ήμουν υποχρεωμένος να απολογούμαι, γιατί εσείς «όλα τα μαχαιρώνατε», όλα τα υιοθετούσατε. Ήμασταν υποχρεωμένοι να απολογούμαστε και ο ίδιος να απολογούμαι, προερχόμενος από τα Σώματα Ασφαλείας, ακριβώς γι' αυτές τις θέσεις σας. Σε ό,τι αφορά στην υιοθέτηση της απόφασης του Συμβουλίου της Επικρατείας για τα αναδρομικά, μολονότι από πλευράς της κυβέρνησής μου δόθηκε το 50% και στη συνέχεια είχε δεσμευθεί για το υπόλοιπο ποσό, εσείς λέγατε ότι αμέσως θα υιοθετήσετε αυτή την απόφαση και θα δώσετε τα αναδρομικά. Και πέρυσι προεκλογικά ακούγαμε ακριβώς αυτές τις θέσεις, ότι δεν θα συμπράττατε σε οποιαδήποτε κυβέρνηση ΣΥΡΙΖΑ - ΑΝΕΛ, αν αυτό δεν γινόταν πραγματικότητα. Το επαναλάβατε και στη συνέχεια. Δυστυχώς κάτι τέτοιο δεν έγινε. Και θα παραιτούσασταν κιόλας. Δεν είδαμε καμμία παραίτηση. Πάλι πρόσφατα, κατά την τροπολογία εκείνη που αφορούσε τις μισθολογικές διαβαθμίσεις, προαγωγές, μισθολογικά κλιμάκια για να καταλαβαινόμαστε, πάλι δηλώσατε ότι, αν δεν υπάρχει μια βελτίωση - τροποποίηση, πάλι θα υποβάλατε παραίτηση. Δεν την είδαμε και πάλι. Βεβαίως ήρθατε να ισοσκελίσετε αυτή την αναφορά σας, τη μη παραίτησή σας, με μια άλλη τροπολογία ότι θα βρεθούν τα ισοδύναμα, έτσι ώστε να καλυφθεί αυτό το κενό. Μου απαντάτε, κύριε Υπουργέ, στις 28 Ιουνίου ότι έχετε βρει αυτά τα ισοδύναμα, έχετε βρει τους κωδικούς και τα έχετε καταθέσει στο Υπουργείο Οικονομικών. Καταθέτω στα Πρακτικά την απάντηση του Υπουργού Άμυνας. [[Στο σημείο αυτό ο Βουλευτής κ. Δημήτρης Κυριαζίδης καταθέτει για τα Πρακτικά το προαναφερθέν έγγραφο, το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Την 1η Ιουλίου, μετά, δηλαδή, από τρεις μέρες, σε επίκαιρη ερώτηση του συναδέλφου και υπευθύνου του τομέα των Ενόπλων Δυνάμεων του κ. Δαβάκη, ο κ. Χουλιαράκης απαντά: «Θα είμαι πιο σύντομος. Εγώ δεν έχω κανένα λόγο να αμφιβάλλω το αντίθετο στην ερώτηση του κ. Δαβάκη. Τόσο ο Υπουργός Εθνικής Άμυνας όσο και ο Υπουργός Δικαιοσύνης και Παιδείας θα μεριμνήσουν. Έχουν άφθονο χρόνο να καταθέσουν όσο πιο σύντομα γίνεται τις δικές τους ισοδύναμες προτάσεις. Έχουν μπροστά τους ένα τρίμηνο. Μέχρι στιγμής δεν έχω λάβει καμμία τέτοια θέση». Μετά από τρεις μέρες ήρθε αυτή η απάντηση. Ποιος από τους δυο ψεύδεται; Ο κύριος Υπουργός Εθνικής Άμυνας ή ο κ. Χουλιαράκης, ο Αναπληρωτής Υπουργός Οικονομικών; Άρα, εδώ εμπαίζετε, κύριε Υπουργέ, και τις Ένοπλες Δυνάμεις, και τα Σώματα Ασφαλείας, αλλά και τη δική μας νοημοσύνη. Καταθέτω για τα Πρακτικά την απάντηση στην επίκαιρη ερώτηση. [[Στο σημείο αυτό ο Βουλευτής κ. Δημήτρης Κυριαζίδης καταθέτει για τα Πρακτικά το προαναφερθέν έγγραφο, το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι στο νομοσχέδιο σε μια συγκεκριμένη τροπολογία που αφορά στους εθελοντές πολιτικής προστασίας. Βάσει μιας τροπολογίας που προτείνετε, η οποία θα έλεγα έρχεται να τροποποιήσει την παράγραφο 3 του άρθρου 119 του ν.4249, προβλέπεται η αυτοδίκαιη διαγραφή των εθελοντών πολιτικής προστασίας από τα μητρώα της Γενικής Γραμματείας Πολιτικής Προστασίας μετά την πάροδο δυο ετών. Δηλαδή, έχει λήξει αυτό από τις 24-3-2014. Θα μπορούσε να ισχυριστεί κάποιος ότι σωστά προτείνεται η εν λόγω τροπολογία, γιατί διαφορετικά από 24-3-2016 θα έπρεπε να έχουν διαγραφεί οι εθελοντικές ομάδες. Όμως, δεν το κάνετε αυτό. Υπάρχει μια τεράστια αδράνεια για το ζήτημα και μεταφέρετε στο άγνωστο μέλλον τη μη νομοθέτηση, τη ρύθμιση αυτών των εθελοντικών ομάδων. Υπάρχουν άνθρωποι εκεί, που ενδεχομένως να έχουν καταδικαστεί, να μην είναι έμπειροι ή από πλευράς υγείας να μην μπορούν να προσφέρουν αυτό το οποίο θα μπορούσαν να προσφέρουν και τους παρέχετε μια δυνατότητα παραμονής άλλων δύο ετών, χωρίς - αν θέλετε - να μπορείτε να κάνετε και μια χρήση της εξουσιοδοτικής διάταξης που προβλέπει ο νόμος, έτσι ώστε να υπάρχουν συγκεκριμένες ρυθμίσεις, τουλάχιστον μέχρις ότου υπάρξει αυτή η λειτουργία της εθνικής σχολής των εθελοντών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυστυχώς, δεν προλαβαίνω λόγω λήξης του χρόνου. Θα καταθέσω την πρότασή μου για το ζήτημα αυτό. Ενώ είχατε τον χρόνο, παρατείνετε αυτήν την αοριστία και θα έλεγα όχι μόνο την αοριστία αλλά κι ένα ζοφερό παρόν των εθελοντών, χωρίς καμμία διασφάλιση και των ιδίων αλλά και του έργου που επιτελούν.
Ο κ. Παφίλης, Κοινοβουλευτικός Εκπρόσωπος του ΚΚΕ, έχει τον λόγο.
Να κάνω μια παρατήρηση διαδικαστική, κύριε Πρόεδρε. Φαντάζομαι ότι θα δοθεί χρόνος - έτσι πρέπει τουλάχιστον να οργανωθεί η συνεδρίαση - για να υπάρξουν και δευτερολογίες από τους εισηγητές, ώστε να απαντήσουν σε ορισμένα θέματα. Τώρα, σε ό,τι αφορά το νομοσχέδιο, έχουμε κάνει αναλυτική τοποθέτηση στην επιτροπή γιατί ο χρόνος εδώ, τα δεκαπέντε λεπτά, είναι ελάχιστος. Έχουμε καταθέσει πολλές προτάσεις, έχουμε τοποθετηθεί και συνολικά. Και για μας είναι σημαντικό και εξαιρετικά «επικίνδυνα» επίκαιρο να τοποθετηθούμε στις εξελίξεις που υπάρχουν το τελευταίο διάστημα και στο συνολικό πλαίσιο, δηλαδή, που καλούνται και οι Ένοπλες Δυνάμεις της χώρας να δράσουν. Θα ξεκινήσω από την απόφαση της Συνόδου του ΝΑΤΟ στη Βαρσοβία. Και σας ρωτάω, αλήθεια: Γιατί κανένα άλλο κόμμα, πλην του ΚΚΕ, δεν ενημερώνει τον ελληνικό λαό για το τι αποφάσισε το ΝΑΤΟ στη Βαρσοβία και κάτω από ποιες αποφάσεις έβαλε την υπογραφή η ελληνική Κυβέρνηση, με τη συναίνεση φυσικά όλων των υπολοίπων κομμάτων; Γιατί άραγε δεν ενημερώνετε τον κόσμο; Γιατί αυτές οι αποφάσεις επιβεβαιώνουν για άλλη μια φορά ακόμα τον εγκληματικό ρόλο του ΝΑΤΟ. Η ιστορία του είναι βουτηγμένη στο αίμα δεκάδων εκατομμυρίων ανθρώπων και λαών ολόκληρων και όχι μόνο στο απώτερο παρελθόν, αλλά και στο πρόσφατο, τα τελευταία χρόνια, που υποτίθεται ότι έφυγε ο κομμουνιστικός κίνδυνος. Γιατί, αλήθεια, δεν ενημερώνετε; Εμείς έχουμε υποχρέωση να πούμε στον ελληνικό λαό ότι η απόφαση της Συνόδου της Βαρσοβίας μοιάζει με πολεμικό ανακοινωθέν, για να είμαι πιο ακριβής, μοιάζει με πολεμική προετοιμασία στο τελευταίο στάδιο. Και οι στρατιωτικοί το κατανοούν και φτάνει μόνο να τις διαβάσουν. Μόνο να δουν τη διάταξη και τις δύο αποφάσεις που παίρνει το ΝΑΤΟ. Θέλουμε να καλέσουμε τον ελληνικό λαό - και τους άλλους λαούς, αλλά τώρα μιλάμε για τον δικό μας τον λαό - να βρίσκεται σε ετοιμότητα, να έχει ανοιχτά τα μάτια του γιατί ο ήχος των τυμπάνων του πολέμου γίνεται πιο δυνατός για όλους όσους αντιλαμβάνονται και όχι αυτούς που στρουθοκαμηλίζουν και κρύβουν το κεφάλι τους μέσα στην άμμο κάνοντας πως δεν καταλαβαίνουν το τι έρχεται στην περιοχή μας. Και θα κάνουμε προσπάθεια - και κάνουμε προσπάθεια - να ενημερώσουμε τον ελληνικό λαό τι αποφάσισε το ΝΑΤΟ και τι υπέγραψε - αβλεπί, θα έλεγα - η ελληνική Κυβέρνηση χωρίς να φέρει καμμία μα καμμία αντίρρηση. Πρώτον, μετακίνηση ετοιμοπόλεμων στρατιωτικών δυνάμεων προς όλες τις χώρες, που συνορεύουν με τη Ρωσία. Η Ρωσία μιλάει ανοιχτά με τον όρο «περικύκλωση της Ρωσίας». Και φυσικά δεν έχει άδικο, πέρα από τα υπόλοιπα στα οποία μπορεί να διαφωνούμε. Δεύτερον, ολοκλήρωση της εγκατάστασης και λειτουργία της λεγόμενης πυραυλικής ασπίδας με βάση στη Ρουμανία, στην Πολωνία και με ναυτική στήριξη και γενικότερες υποδομές που συνδέονται με τη χρήση πυρηνικών όπλων. Μάλιστα, η ανακοίνωση των συμπερασμάτων λέει με σαφήνεια τα εξής ακριβώς: «Δηλώνεται η ετοιμότητα του ΝΑΤΟ να χρησιμοποιήσει και πυρηνικά όπλα». Ας σκεφτεί κανένας ότι αν πατήσει κάποιος το κουμπί των πυρηνικών όπλων, η ανταπάντηση είναι αυτόματη. Έτσι δεν είναι; Δεν λογαριάζει ένα πυρηνικό ολοκαύτωμα στην Ευρώπη. Μα, καλά και αυτό υπογράψατε; Ούτε εκεί δεν μπορούσατε να πείτε «όχι» στα πυρηνικά; Τόσο πολύ δηλαδή; Τι θα πείτε στον κόσμο; Ούτε σε αυτό δεν είχατε μια ένσταση, ούτε αστερίσκο που έβαζε ο Παπανδρέου; Κορόιδευε, βέβαια, αλλά έβαζε αστερίσκο τέλος πάντων. Και αυτό το δέχεστε, δηλαδή, τη χρησιμοποίηση πυρηνικών όπλων; Θα γίνει κόλαση στην Ευρώπη και παντού. Δεν ξέρουμε τι γίνεται, το τι συμβαίνει και το πόσα όπλα υπάρχουν ικανά να καταστρέψουν δέκα πλανήτες και όχι μόνο τη Γη; Τρίτον, μονιμοποίηση, ενίσχυση της παρουσίας του ΝΑΤΟ στη Μαύρη Θάλασσα, Βαλτική, Βόρειο Ατλαντικό, Αιγαίο και Μεσόγειο με πρόσχημα τις προσφυγικές ροές. Καλά, σε ηλίθιους απευθύνονται; Υπάρχει κανένας αφελής, κανένας που να είναι μειωμένης ικανότητας σκέψης που να πιστεύει ότι όλες οι αρμάδες, που παρατάσσονται από τον Βόρειο Ατλαντικό σε όλο το τόξο το επικίνδυνο που φτάνει στη Βόρεια Αφρική ήρθαν για να προστατεύσουν τους πρόσφυγες; Μα, αυτοί δεν τους δημιουργούν τους πρόσφυγες; Και βγαίνετε και καμαρώνετε και από πάνω ότι καλείτε το ΝΑΤΟ, τον σφαγέα, δηλαδή, των λαών, που στέλνει τον κόσμο στην προσφυγιά, καταστρέφει χώρες, να προστατέψει για τους πρόσφυγες και υπερηφανεύεστε κιόλας ο Υπουργός Εθνικής Άμυνας; Τέταρτον, ενίσχυση παρουσίας σε Αφγανιστάν, Ιράκ, Βαλκάνια, Καύκασο, Βόρεια Αφρική. Μήπως πάνε στη Βόρεια Αφρική για να σταματήσουν τους πρόσφυγες ή γιατί ετοιμάζονται να χτυπήσουν τη Λιβύη ή γιατί παίρνουν μέρος στον πόλεμο κατά της Συρίας; Ο καθένας το αντιλαμβάνεται. Πέμπτον, για τους ευρωπαϊστές, που ξεχωρίζουν - και ιδιαίτερα για εσάς, για τον ΣΥΡΙΖΑ - που έλεγαν άλλο Ευρωπαϊκή Ένωση άλλο το ΝΑΤΟ. Έτσι δεν έλεγαν; Βέβαια, το σύνθημα έλεγε «ΕΟΚ και ΝΑΤΟ το ίδιο συνδικάτο» και ήταν αληθινό. Τι αποφάσισε, λοιπόν, τώρα; Εμβάθυνση συνεργασίας με την Ευρωπαϊκή Ένωση και δόθηκε κοινή συνέντευξη για αυτό το θέμα ακριβώς από τον Στόλντεμπεργκ, τον Γενικό Γραμματέα του ΝΑΤΟ και την Κομισιόν, η οποία και στη Σύνοδο κάλεσε το ΝΑΤΟ και στη Σύνοδο του ΝΑΤΟ συμμετείχε κανονικά. Αυτές είναι οι αποφάσεις, που παίρνει και σας ρωτάμε και απευθυνόμαστε στον ελληνικό λαό: Όλα αυτά τι σηματοδοτούν; Τι σηματοδοτεί η δήλωση του Στόλντεμπεργκ, που λέει ότι έχουμε τη μεγαλύτερη πολεμική ετοιμότητα και τη μεγαλύτερη στρατιωτική ικανότητα και κινητοποίηση ακόμα και από τον ψυχρό πόλεμο; Τι είναι αυτό το πράγμα, εάν δεν είναι προετοιμασία ενός γενικευμένου πολέμου λόγω των ανταγωνισμών, των συγκρούσεων που γίνονται στην περιοχή ιδιαίτερα την δική μας, λόγω των ανταγωνισμών με τη Ρωσία, λόγω γεωστρατηγικών συμφερόντων, ελέγχου, αγορών, αγωγών, πηγών ενέργειας, κ.λπ.; Εμείς, λοιπόν, θεωρούμε ότι η Κυβέρνηση αναλαμβάνει τεράστιες ευθύνες ευθυγραμμιζόμενη με αυτήν την επιθετική πολιτική του ΝΑΤΟ, που δεν ήταν ποτέ και διαφορετική και ότι δεν έχει δικαίωμα, σε τελευταία ανάλυση, να κρατάει και τον λαό σε ύπνωση να μην σηκώνει αυτά τα θέματα πέρα από το ότι δεν αντιδράει όπως και όλες οι υπόλοιπες δυνάμεις. Το αντίθετο, η Κυβέρνηση συμμετέχει στο ΝΑΤΟ, υπερηφανεύεται, πάνε τα παλιά, να διαλυθεί και όλα αυτά. Τι έγινε το ΝΑΤΟ τώρα; Επειδή ήρθατε εσείς στην Κυβέρνηση έγινε αριστερό; Έχουμε τώρα «νατοϊκή Αριστερά». Μήπως όπως αλλάξατε την Ευρώπη αλλάζετε και το ΝΑΤΟ; Μόνο αυτό έλειπε να πείτε στον ελληνικό λαό. Θα κάνουμε, λοιπόν, ορισμένες ερωτήσεις εδώ, για να απαντήσει και ο Υπουργός μετά. Πέρα από τη συμμετοχή στο ΝΑΤΟ, οι στρατιωτικές ασκήσεις, που γίνονται έχουν απίστευτο ρυθμό το τελευταίο διάστημα, κάθε εβδομάδα σχεδόν, ήταν η μια μετά την άλλη. Και ρωτάμε, λοιπόν - και να μας πείτε - ποιος είναι ο αντίπαλος. Για ποιον αντίπαλο εκπαιδεύονται μαζί με τους Αμερικάνους, το Ισραήλ, με άλλες πολυεθνικές δυνάμεις οι Ένοπλες Δυνάμεις της χώρας που έχουν μια και μόνο αποστολή να υπερασπίζονται τα σύνορα και την εθνική κυριαρχία της χώρας; Πείτε μας, βγάλτε μας τα σενάρια των ασκήσεων. Δώστε τα σε δημοσιότητα. Είναι ΕΤΝΑ, άκρως απόρρητα; Να μας πείτε γιατί οι Έλληνες πιλότοι, οι Έλληνες του Ναυτικού, οι ειδικές δυνάμεις συμμετέχουν σε τέτοιες ασκήσεις; Ποιον θα πολεμήσουμε; Την Τουρκία; Αφού είναι συνέταιρος στο ΝΑΤΟ. Να μας το δώσετε να ξέρει ο ελληνικός λαός. Δεύτερον, για ποιο σκοπό διαθέτουμε εκατομμύρια - όταν ο λαός πεινάει - για αυτές τις ασκήσεις; Ή δεν διαθέτουμε εκατομμύρια; Για ποιον λόγο; Να πληρώνει με το αίμα του ο ελληνικός λαός τι; Τον ιμπεριαλισμό, τις επιθέσεις, το να πάρει τις πηγές ενέργειας, το να χτυπήσει άλλους λαούς; Και γι' αυτό, λοιπόν, φορολογείται ο ελληνικός λαός; Γιατί θα πρέπει, λοιπόν, να ξοδεύουμε αυτά τα δισεκατομμύρια; Και να προχωρήσουμε και πιο πέρα. Ποια συμφέροντα εξυπηρετεί η συμφωνία, όλων σας, το 40% του αριθμού των Ενόπλων Δυνάμεων να εντάσσεται σε δυνάμεις ταχείας επέμβασης του ΝΑΤΟ; Το έχετε δεχθεί ή όχι το νέο στρατιωτικό δόγμα; Το έχετε δεχθεί. Το 40%, δηλαδή, των Ελληνόπουλων θα πάνε να πολεμήσουν, όταν χρειαστεί, για τους πετρελαιάδες, για τα συμφέροντα των μονοπωλίων και των ιμπεριαλιστών; Στην πράξη, αυτό δέχεστε σήμερα. Έτσι είναι η πραγματικότητα και δεν βγάζετε κουβέντα. Για ποιον λόγο το 2,25% του ελληνικού ΑΕΠ - δεύτεροι στον κόσμο είμαστε μετά τους Αμερικάνους - πάει σε στρατιωτικές δαπάνες, που δεν είναι όλες, αλλά είναι και ΝΑΤΟϊκές. Είναι πολλές ΝΑΤΟϊκές κι ας είναι συγκαλυμμένες. Πόσα έχουν δοθεί από το 2009 έως το 2016 για τις στρατιωτικές δαπάνες; Έχουν δοθεί 39 δισεκατομμύρια και για ΝΑΤΟϊκές υποχρεώσεις. Είπα ορισμένα παραδείγματα, μπορώ να πω κι άλλα περισσότερα. Γιατί συμμετέχει η Ελλάδα σε είκοσι τρεις περιπτώσεις στρατιωτικών αποστολών του ΝΑΤΟ και της Ευρωπαϊκής Ένωσης; Ποιανού συμφέροντα εξυπηρετεί; Του εργάτη, του αγρότη, του αυτοαπασχολούμενου, της νεολαίας ή τα επιθετικά σχέδια του ΝΑΤΟ και της Ευρωπαϊκής Ένωσης σε ολόκληρο τον κόσμο; Από αυτό το πλαίσιο δεν μπορούμε να φύγουμε, όταν συζητάμε θέματα, που τακτοποιούν κάποια ζητήματα - σε μερικά από τα οποία συμφωνούμε - των Ενόπλων Δυνάμεων. Ούτε είναι ξεκομμένο από όλο αυτό το πλαίσιο που λειτουργούν οι Ένοπλες Δυνάμεις και που πρώτοι θα την πληρώσουν οι στρατιωτικοί σε περίπτωση πολέμου και μετά θα την πληρώσει και ο υπόλοιπος ελληνικός λαός. Σε αυτό το πλαίσιο, λοιπόν, εμείς ξαναλέμε ότι δεν είναι δυνατόν η Κυβέρνηση και τα κόμματα, που είναι ευθυγραμμισμένα με αυτή την πολιτική, να κρατάνε στο σκοτάδι τον ελληνικό λαό. Εμείς θα τον ενημερώσουμε και θα ξαναπούμε ότι ούτε ένας Έλληνας δεν θα χύσει το αίμα του για τα τυχοδιωκτικά σχέδια και για εμπλοκή της Ελλάδας σε πολέμους κατά άλλων λαών και θα το παλέψουμε με όλες μας τις δυνάμεις. Θα υπερασπιστεί τα σύνορά του, την εδαφική του ανεξαρτησία, τα πάντα, αλλά δεν πρόκειται να αποδεχθούμε και δεν πρέπει να αποδεχθεί κανένας να σκοτωθούν για τα ιμπεριαλιστικά σχέδια. Επιγραμματικά - τα είπε η Λιάνα Κανέλλη λεπτομερώς και είναι γνωστά όλα - ένα θέμα που θέλουμε να θέσουμε είναι η στρατιωτική εκπαίδευση. Τι στόχο θα έχει η στρατιωτική εκπαίδευση; Τι, αλήθεια, κάνουν στα φροντιστήρια του ΝΑΤΟ, για να μιλήσουμε με άλλη γλώσσα; Όταν πάνε στην Αμερική, στις Βρυξέλλες, εδώ, εκεί, αλλού, τι τους μαθαίνουν, πέρα από την καθαρά τεχνική, που έχει να κάνει με οπλισμούς, με κομπιούτερ κ.λπ.; Τι τους μαθαίνουν; Τι τους πιπιλάνε το κεφάλι; «Ο εχθρός λαός»! Τι τους διδάσκουν; Δεν κάνουν ασκήσεις χτυπήματος λαϊκών εκδηλώσεων; Δεν έγινε στο Πολύκαστρο του Κιλκίς και δημοσιεύθηκαν; Επομένως τι λέμε εμείς; Λέμε ότι πρέπει να διαπαιδαγωγηθούν σε φιλολαϊκό, δημοκρατικό, πατριωτικό πνεύμα, να προετοιμαστούν για την αντιμετώπιση του αμυντικού προβλήματος της χώρας, μακριά από τη λογική μισθοφόρου. Κι αν θέλετε μπορώ να πω, κι έχω μιλήσει με στρατιωτικούς, που πάνε στο Αφγανιστάν για λόγους οικονομικούς, γιατί πληρώνονται περισσότερα, γιατί δεν μπορούν να επιβιώσουν εδώ. Όμως, αυτή η αντίληψη είναι καταστροφική, όπως και η συνολική αντίληψη του μισθοφορικού στρατού. Κανένας μισθοφορικός στρατός δεν νίκησε στην ιστορία, ποτέ! Θα πάει με εκείνον που τον πληρώνει περισσότερα. Εκτός εάν έχετε κανένα άλλο παράδειγμα, αλλά δεν υπάρχει, μην ψάχνετε να το βρείτε. Επίσης, πρέπει να διαπαιδαγωγηθούν στο πνεύμα «όχι ενάντια στους άλλους λαούς». Τέλος, για τον συνδικαλισμό - πού είναι ο κ. Κυριαζίδης, έφυγε - όταν πάλευαν οι αστυνομικοί για τον συνδικαλισμό τότε, εμείς ήμασταν μαζί τους και ήταν από τους επικεφαλής. Τώρα τι έγινε και είστε αντίθετοι; Γιατί δεν έχουν δικαίωμα; Εμείς, το Κομμουνιστικό Κόμμα Ελλάδας, θεωρούμε ότι οι στρατιωτικοί έχουν το δικαίωμα να συστήνουν ενώσεις, να προβάλλουν τα αιτήματά τους, να διεκδικούν τη λύση τους. Και είναι ένα βήμα αυτό που γίνεται σήμερα, γι' αυτό και το ψηφίζουμε. Έχουμε, όμως, σοβαρές και μεγάλες ενστάσεις που δεν έχω χρόνο για να τις υποστηρίξω. Ωστόσο, έχουμε αυτή την υποκρισία και από άλλους, που λένε «τι θα γίνει στις Ένοπλες Δυνάμεις και θα καταστραφούν οι Ένοπλες Δυνάμεις», λες και οι στρατιωτικοί δεν έχουν πολιτική άποψη και δεν γνωρίζουν ή λες και είναι ανεύθυνοι και θα τους μετατρέψουν σε καφενείο του Ζαππείου. Από τη μία τους υμνείτε και από την άλλη τους θεωρείτε αφελείς ότι θα καταστρέψουν όλο τον στρατό αν αρχίσουν και συνδικαλίζονται. Αυτά και ευχαριστώ, κύριε Πρόεδρε, για την ανοχή σας.
Ο κ. Καραγιαννίδης από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Δύο εισαγωγικά σχόλια, μιας και άνοιξε τη συζήτηση ο κ. Παφίλης. Το ΝΑΤΟ κλιμακώνει την κατάσταση στη Βαλτική πολύ επικίνδυνα. Υπερασπίζεται χώρες με ακροδεξιές και ναζιστικές κυβερνήσεις, θεωρεί ότι αν στρατικοποιήσει μία ζώνη γύρω - γύρω από τη Ρωσία θα λύσει το πρόβλημα και το μόνο που θα επιτύχει είναι ένας πόλεμος. Το έχουμε ζήσει στο παρελθόν και ελπίζω να μην το ξαναζήσουμε ποτέ στο μέλλον. Άρα εδώ πρέπει να παρθεί μία θέση και να ακουστεί μία άποψη στο τι ακριβώς κάνουμε εμείς μέσα στο ΝΑΤΟ. Και το λέω αυτό, έχοντας και την ευθύνη της κοινοβουλευτικής αντιπροσώπευσης στην Κοινοβουλευτική Αντιπροσωπεία του ΝΑΤΟ. Δεν μπορούμε να δεχθούμε έτσι εύκολα να κόβουν βόλτες στη Μαύρη Θάλασσα νατοϊκά πλοία, δηλαδή, αμερικάνικα και να εγκατασταθούν κάποιες χιλιάδες στρατιώτες, μαζί με πυραύλους, γύρω - γύρω από τη Ρωσία. Το δεύτερο σχόλιο έχει να κάνει με την Ένωση Στρατιωτικών Ηπείρου. Η ανακοίνωσή τους αγγίζει τα όρια της ποινικής ευθύνης. Όταν διακινείται ένα κείμενο από τη συγκεκριμένη ένωση, που ζητά να μάθει πόσοι έχουν προσβληθεί από φυματίωση και προκαλεί τον πανικό στις οικογένειες των αξιωματικών και των στρατιωτών, που υπηρετούν στα συγκεκριμένα μέρη, ε κάποια στιγμή πρέπει να επέμβει είτε ο στρατιωτικός δικαστής είτε ο πολιτικός δικαστής, δεν γίνεται διαφορετικά.
Τους θεσμοθετείτε, όμως αυτούς.
Αυτοί δεν είναι θεσμοθετημένοι. Αν πάρουν την άδεια, θα γίνουν σωματείο.
Τι «αν πάρουν την άδεια»; Αφού τους θεσμοθετείτε.
Πάμε, λοιπόν, τώρα στα κύρια του νομοσχεδίου. Δύο ζητήματα ήταν από την Αντιπολίτευση - υπάρχουν ενστάσεις μεγάλες από την Αξιωματική Αντιπολίτευση, εννοώ - ο συνδικαλισμός στον Στρατό και φυσικά η ΜΟΜΚΑ.
Και ο κύριος συνδικαλισμό κάνει!
Να πούμε, λοιπόν, για τον συνδικαλισμό.
Κύριε Δαβάκη, είχατε το προνόμιο του περισσότερου χρόνου, αφήστε τον συνάδελφο να μιλήσει.
Αφήστε με να τα πω και μετά θα κάνετε κριτική σε αυτά που θα πω.
Όχι, δεν θέλω.
Η Νέα Δημοκρατία δεν καλεί αυτές τις ενώσεις αξιωματικών και συζητάει μαζί; Υπάρχει μέσα στην Επιτροπή Εθνικής Άμυνας και Εξωτερικής Πολιτικής η πρόσκληση προς αυτές τις ενώσεις στρατιωτικών; Ποιοι άνθρωποι ήρθαν και συζήτησαν…
Ο στρατηγός τούς κάλεσε.
Ναι, αλλά δεν με αφήνετε.
Μη διακόπτετε. Και εμείς μπορούμε να διακόψουμε, εάν θέλετε.
Το κάνετε!
Σταματήστε να προχωρήσουμε.
Να ολοκληρώσω, κύριε συνάδελφε, γιατί όταν μιλάτε επάνω σε αυτά που λέω με διακόπτετε. Δεν γίνεται.
Λέτε ανακρίβειες, γι' αυτό!
Κύριε Δαβάκη, σας παρακαλώ.
Ο στρατηγός τους κάλεσε!
Συνεχίστε, κύριε Καραγιαννίδη.
Πάρτε τον λόγο και πείτε μετά…
Θεσμοθετημένες ενώσεις κάλεσε, δεν κάλεσε τα σωματεία.
Κλήθηκαν από τα κόμματα της Αντιπολιτεύσεως θεσμικά να παρουσιαστούν και να μιλήσουν στη δεύτερη συνεδρίαση οι ενώσεις στρατιωτικών; Κλήθηκαν.
Η Νέα Δημοκρατία δεν τις κάλεσε.
Ωραία, τις κάλεσαν οι υπόλοιποι. Άρα οι ενώσεις αυτές υπάρχουν. Θέλουμε να κλείσουμε τα μάτια; Η Νέα Δημοκρατία θέλει να τα κλείσει τα μάτια, εμείς δεν θέλουμε να τα κλείσουμε τα μάτια. Έχουν δικαίωμα οι άνθρωποι που δουλεύουν στις Ένοπλες Δυνάμεις να συνδικαλιστούν υπερασπιζόμενοι τα δικά τους συμφέροντα, χωρίς να προκαλούν πρόβλημα στην πολιτική και στρατιωτική τάξη; Το προβλέπει αυτό ο νόμος; Εμείς λέμε ότι το προβλέπει. Έχετε κάποια άλλη απάντηση σε αυτή την ιστορία; Όχι. Λέτε «εμείς δεν δεχόμαστε τον συνδικαλισμό στις Ένοπλες Δυνάμεις». Ωραία, εμείς τον δεχόμαστε και θα γίνει. Τι να κάνουμε; Έτσι πάει αυτή η ιστορία, δεν πάει διαφορετικά. Έχετε κάποιο επιχείρημα; Όχι!
Πολλά!
Θέλετε να τους συναντάτε σε άλλα γραφεία, σε σκοτεινά δωμάτια και να γίνονται διαβουλεύσεις; Μέχρι στιγμής αυτό έχει γίνει και μη μου το αρνηθείτε. Θέλετε να υπάρχουν επιρροές στους αξιωματικούς και στην εξέλιξή τους; Και μη μου πείτε ότι δεν υπήρξαν επιρροές στους αξιωματικούς και στην εξέλιξή τους. Από τους απλούς φαντάρους μέχρι τους αρχηγούς των Σωμάτων. Άρα, θέλουμε να βγάλουμε στο φως μία ιστορία που μέχρι τώρα κινείται στο σκοτάδι, εννοώντας ότι δεν νομιμοποιούνται οι άνθρωποι να υπάρχουν, ώστε όλοι διαφανώς να ξέρουμε κάποια πράγματα. Παίρνω, απλώς για να κάνω δυο παρατηρήσεις, το συγκεκριμένο άρθρο διότι μετά από κουβέντα που έχουμε κάνει, όντως, διαπιστώνω κάποια ζητήματα. Υπάρχει το περιθώριο πολλαπλών εκπροσωπήσεων - λέει - στο σωματείο, στην Ένωση Στρατιωτικών, όταν ένα μέλος αυτής της Ένωσης, της πρωτοβάθμιας, δεν μπορεί να παρίσταται εκεί. Και υπάρχει το δικαίωμα ένας αξιωματικός να εκπροσωπεί μέχρι και δυο. Νομίζω ότι είναι λίγο τραβηγμένο, γιατί θα παίξει ένα παιχνίδι περίεργο. Επίσης, στο δεύτερο, στο οποίο έχω μια διαφωνία, ένσταση να την πω, είναι ότι όσον αφορά τις συνδρομές των μελών των πρωτοβάθμιων σωματείων το ύψος τους το καθορίζει το διοικητικό συμβούλιο της Ομοσπονδίας. Ε, μπορεί να έχει το δικαίωμα το κάθε πρωτοβάθμιο σωματείο να καθορίζει το ίδιο αυτά τα πράγματα. Δεν είναι τώρα ζήτημα η δευτεροβάθμια ένωση να καθορίζει την εκάστοτε συνδρομή. Ας δοθεί το δικαίωμα στα πρωτοβάθμια σωματεία. Πάμε λοιπόν στην ΜΟΜΚΑ. Φαντάζομαι - και το είπα και θα το ξαναπώ, γιατί δεν γίνεται - ότι δεν θα υπάρξει κάποιος επαγγελματίας μηχανικός εργολάβος, που θα ανέβει στον Έβρο, στην Ξάνθη, στο Νευροκόπι της Δράμας ή στο Παρανέστι μέσα στον χειμώνα για να ανοίξει έναν δασικό δρόμο ή έναν κανονικό δρόμο, όταν έχει κοπεί το ρεύμα σε αυτούς τους οικισμούς ή σε αυτούς τους δήμους. Αυτό, λοιπόν, το κάνει ο στρατός. Δεν θέλουμε να το κάνει; Εμείς λέμε ότι πρέπει να το κάνει με έναν τρόπο. Υπάρχει άλλος τρόπος με τον οποίο μπορούν να δουλέψουν αυτά τα πράγματα; Από ό,τι ξέρετε οι μηχανικοί και οι εργολάβοι και οι εταιρείες δεν θα ενδιαφερθούν για αυτά τα έργα. Γίνεται, λοιπόν, μια προσπάθεια, σε συνάρτηση και σε συνεργασία και με την τοπική αυτοδιοίκηση, όταν προκύπτουν ζητήματα και κόβεται το ρεύμα σε ένα χωριό για μια εβδομάδα να μην λέμε ότι θα κάνουμε μελέτη, διαγωνισμό και ανάθεση έργου, γιατί θα έχουν πεθάνει άνθρωποι. Πολύ απλά. Πρέπει να βρεθεί μια λύση. Διαφωνείτε σε επιμέρους ζητήματα; Να τα συζητήσουμε. Εσείς απορρίπτετε τη ΜΟΜΚΑ εξαρχής και δεν είναι ότι έχουμε κάποιες τεχνικές βελτιώσεις που θα μπορούσαμε να τις κάνουμε. Να τις κάνουμε. Όμως, εσείς διαφωνείτε με το συνολικό πλαίσιο. Να δούμε, λοιπόν, πώς μπορεί να βελτιωθεί αυτό το πράγμα, αν υπάρχουν ζητήματα βελτίωσης. Κλείνω, γιατί ίσως τράβηξε πολύ αυτή η ιστορία με το νομοσχέδιο, γιατί έγινε λόγος και περί δηλώσεων εδώ πέρα. Διαβάζω μια δήλωση για να σας τη θυμίσω, μιας και είναι μέλος της Νέας Δημοκρατίας ο κ. Γεωργιάδης. Έχει πει ότι ο Σαμαράς είναι ο αχρηστότερος Υπουργός Εξωτερικών από καταβολής ελληνικού κράτους. Αν θέλετε να σας το δώσω και βίντεο, είναι το top 10 των καλύτερων δηλώσεων του Άδωνι Γεωργιάδη, να σας το δώσω. Όμως, ο τελευταίος που πρέπει να μιλάει για δηλώσεις του παρελθόντος είναι ο κ. Γεωργιάδης, γιατί είναι και ασυγκράτητος!
Ο κ. Καββαδάς έχει τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, έπειτα από τέσσερις συνεδριάσεις στην αρμόδια Διαρκή Επιτροπή Εθνικής Άμυνας και Εξωτερικών Υποθέσεων συζητάμε σήμερα αυτό το πολύ σημαντικό νομοσχέδιο του Υπουργείου Άμυνας σε μόλις μια συνεδρίαση. Κύριε Υπουργέ, θα μπορούσαμε να μη συζητήσουμε αυτό το νομοσχέδιο γρήγορα, υπό πίεση και στη σκιά του εκλογικού νόμου. Κύριοι της Συγκυβέρνησης, δείξατε ιδιαίτερο ενδιαφέρον για να φέρετε μέσα στο καλοκαίρι τον εκλογικό νόμο, που μόνο στόχο έχει να καλύψει τις μικροκομματικές σας σκοπιμότητες. Φέρατε έναν νόμο που δεν υπηρετεί τη χώρα και δεν βοηθά στο σχηματισμό μιας σταθερής κυβέρνησης. Δυστυχώς, δεν βλέπουμε να δείχνετε το ίδιο ενδιαφέρον για την περιφέρεια και για την επίλυση των προβλημάτων που εμείς αντιμετωπίζουμε. Και τι εννοώ; Ειδικά στη Λευκάδα, οκτώ μήνες μετά από τον σεισμό που έπληξε το νησί μας, τα έργα αποκατάστασης των προσβάσεων στις παραλίες παγκοσμίου φήμης των Εγκρεμνών και του Γιαλού δεν έχουν καν ξεκινήσει. Παρά τις κυβερνητικές υποσχέσεις ότι ως το τέλος του Ιουνίου θα είχαν ξεκινήσει οι διαδικασίες αποκατάστασης, δυο από τις διασημότερες παραλίες της Λευκάδας, που είναι ζωτικής σημασίας για τον τουρισμό και την οικονομία του νησιού, δεν είναι προσβάσιμες. Μάλιστα, οι κάτοικοι έχουν φτάσει σε τέτοιο σημείο απόγνωσης από την αδιαφορία της Κυβέρνησης, που πήραν την κατάσταση στα χέρια τους, έκαναν έρανο και μάζεψαν χρήματα για να ανοίξουν με δικά τους μέσα τους δρόμους για τις παραλίες. Ακούσατε καλά! Οι οικονομικές επιπτώσεις στη νότια Λευκάδα είναι τόσο δραματικές, που οι άνθρωποι έφτασαν στο αμήν και πήραν τα φτυάρια, πλήρωσαν σκαπτικά μηχανήματα και προσπαθούν μόνοι τους να ανοίξουν τον δρόμο, με όποιες επιπτώσεις μπορεί αυτό να έχει για την ασφάλεια των υποδομών και των ανθρώπων που θα χρησιμοποιήσουν τους δρόμους αυτούς. Αυτό είναι κάτι που πρέπει να ακουστεί από το Βήμα της Βουλής, κυρίες και κύριοι συνάδελφοι, για να γνωρίζει ο κόσμος τι συμβαίνει και ποια είναι η στάση της Κυβέρνησης απέναντι στα πραγματικά προβλήματα που βιώνουν οι πολίτες, ειδικά στην περιφέρεια. Τώρα, όσον αφορά το αντικείμενο του παρόντος νομοσχεδίου, επιτρέψτε μου να κάνω συγκεκριμένες επισημάνσεις. Πρώτον, αναφορικά με τη σύσταση της νέας Σχολής της Αεροπορίας, ζητήσαμε στις συνεδριάσεις της Διαρκούς Επιτροπής, για λόγους ιστορικής συνέχειας, να διατηρηθεί το έμβλημα, ο θυρεός, και το όνομα των σχολών σε κάθε κατεύθυνση, να αναφέρονται δηλαδή οι σχολές: ΣΤΥΑ, Σχολή Τεχνικών Υπαξιωματικών Αεροπορίας, ΣΥΔ, Σχολή Υπαξιωματικών Διοικητικών και ΣΙΡ, Σχολή Ιπταμένων Ραδιοναυτίλων. Χαίρομαι ιδιαίτερα, και ως πρώην στρατιωτικός, που ακολουθήσατε και υιοθετήσατε την πρότασή μας, κύριε Υπουργέ. Είναι σημαντικό που διατηρείται η ιστορική συνέχεια των σχολών αυτών. Δεύτερον, τονίζετε ότι στόχος σας είναι η ουσιαστική αναβάθμιση της νέας σχολής. Σε αυτό συμφωνούμε. Όμως, κατά την άποψή μας, δεν νοείται αναβάθμιση της σχολής, βελτίωση της παρεχόμενης εκπαίδευσης, επιμήκυνση του χρόνου σπουδών, χωρίς και την απαραίτητη αναβάθμιση του βαθμού αποφοίτησης των σπουδαστών. Επιμένω, λοιπόν, όπως επέμεινα και στις προηγούμενες συνεδριάσεις, οι σπουδαστές ή να αποφοιτούν ως επισμηνίες ή τουλάχιστον να παραμένουν μόνο για έναν χρόνο στον βαθμό του σμηνία και μετά να γίνονται επισμηνίες. Τρίτον, με προβληματίζει η ρύθμιση που εισάγετε για τους στρατιωτικούς Ιερείς και τους δικαστικούς γραμματείς στο άρθρο 18 παράγραφος 8 του παρόντος σχεδίου νόμου, οι οποίοι μπορούν να φτάσουν στον καταληκτικό βαθμό του Ταξιάρχου, εάν είναι πτυχιούχοι ΑΕΙ. Εδώ δημιουργείτε φαινόμενα ανισότητας και άνισης μεταχείρισης μεταξύ των υπαξιωματικών. Κύριε Υπουργέ, το ξέρετε καλά ότι ο νόμος είναι ίδιος για όλους. Αν, όμως, επιμένετε για τους στρατιωτικούς Ιερείς και τους δικαστικούς γραμματείς να φτάνουν στον βαθμό του Ταξιάρχου, προτείνουμε να μπορεί τουλάχιστον ένας, ο πρώτος της σχολής, κάθε σειράς, να μπορεί να λάβει τον βαθμό του Ταξιάρχου, και μελλοντικά να μπορεί να γίνει και ο διοικητής της σχολής. Αυτό θα ήταν ένα ισχυρό παράδειγμα πραγματικής αναβάθμισης και ένα ηχηρό θετικό μήνυμα προς όλους τους σπουδαστές. Τέταρτον, στο πλαίσιο της αναβάθμισης της νέας σχολής, θα πρέπει να δούμε με προσοχή τη σχέση της με τα ΤΕΙ και την ισοτιμία των πτυχιούχων της με αυτήν των αποφοίτων των ΤΕΙ. Εξίσου σημαντικό είναι να εξετάσετε μαζί με τον συναρμόδιο Υπουργό Παιδείας, το δικαίωμα των αποφοίτων να κάνουν μεταπτυχιακές σπουδές στην Ελλάδα ή στο εξωτερικό. Τέλος, αναφορικά με τη νέα υπηρεσία αξιοποίησης της ακίνητης περιουσίας, επιτρέψτε μου να επιμείνω στις ενστάσεις που διατύπωσα στη σχετική συνεδρίαση της επιτροπής, για την τιμή εκκίνησης του ετήσιου ανταλλάγματος που προβλέπεται στην παράγραφο 4 του άρθρου 11 και ορίζεται στο 5% της αντικειμενικής αξίας του ακινήτου. Η τιμή αυτή είναι εξαιρετικά χαμηλή, εάν μάλιστα συνεκτιμήσουμε το γεγονός ότι μέσα στα ακίνητα που θα πάρει η νέα υπηρεσία συγκαταλέγονται και ακίνητα - «φιλέτα» σε προνομιακές τοποθεσίες και παραθαλάσσιες ζώνες. Επίσης, αναφορικά με τις διαδικασίες που προβλέπονται στο άρθρο 11, τι θα γίνει αν υπάρχει ένας υποψήφιος; Θα παίρνει το ακίνητο στο 5% της αντικειμενικής; Εμείς, λοιπόν, προτείνουμε να μην είναι υποχρεωτικό αυτό το 5%, κύριε Υπουργέ, αλλά η τιμή εκκίνησης να καθορίζεται κατά περίπτωση, με βάση το ακίνητο, διότι άλλο είναι ένα ακίνητο στο βουνό και άλλο είναι ένα ακίνητο - «φιλέτο» στη θάλασσα. Το ξέρετε καλά, κύριε Υπουργέ, ότι πολλές φορές η αντικειμενική αξία ενός ακινήτου αποκλίνει σημαντικά από την εμπορική του αξία και την υπεραξία του, η οποία μπορεί να αποτελεί σημαντικό κίνητρο για έναν επιχειρηματία για την αξιοποίηση του ακινήτου του. Σας ευχαριστώ πολύ.
Και εμείς. Τα έργα για τους Εγκρεμνούς νομίζω ότι δημοπρατήθηκαν. Τον λόγο έχει ο κ. Θεοχαρόπουλος. Όμως, εν τω μεταξύ, θα κάνω την εξής πρόταση, να μειώσουμε τον χρόνο στα πέντε λεπτά για τους ομιλητές και στα δέκα λεπτά για τους Κοινοβουλευτικούς Εκπροσώπους.
Το κάνετε κατ' επανάληψη σ' εμένα.
Εντάξει, τώρα. Εσείς, κύριε Δημοσχάκη, εσείς είστε για να επιβάλετε την τάξη, όχι για να την παραβιάζετε. Έτσι αποφασίσαμε και έτσι θα συνεχίσουμε.
Δημοκρατικά!
Ορίστε, κύριε Θεοχαρόπουλε, έχετε τον λόγο.
Κυρίες και κύριοι Βουλευτές, σήμερα καλούμαστε να ψηφίσουμε ένα νομοσχέδιο του οποίου, σύμφωνα με την αιτιολογική έκθεση, οι βασικοί άξονες είναι η ρύθμιση ζητημάτων ασφαλείας και εξοπλιστικής επάρκειας των Ενόπλων Δυνάμεων, μέσω της σύστασης νέων υπηρεσιών και της συγχώνευσης άλλων και η βελτίωση σημαντικού αριθμού ρυθμίσεων που αφορούν τη σταδιοδρομία, την ιεραρχία, την εξέλιξη και την υπηρεσιακή αξιοποίηση των στελεχών των Ενόπλων Δυνάμεων. Υποστηρίζεται, δε, ότι το σύνολο των προτεινόμενων ρυθμίσεων εξυπηρετεί τις ανάγκες των Γενικών Επιτελείων των Ενόπλων Δυνάμεων, ότι συνεισφέρει στην επαύξηση της αποδοτικότητας και της αποτελεσματικότητας αυτών, στη βελτίωση των όρων εργασίας του προσωπικού τους, καθώς και στη διαμόρφωση των προϋποθέσεων συνεργασίας με τους λοιπούς φορείς του δημοσίου. Δεν αμφισβητούμε τις προθέσεις, αλλά δεν μπορούμε παρά να αναρωτηθούμε: Δηλαδή, η ασφάλεια και η εξοπλιστική επάρκεια των Ενόπλων Δυνάμεων διασφαλίζεται από τη συγχώνευση υπηρεσιών και ειδικότερα από τη συγχώνευση σχολών και τη σύσταση νέας σχολής ή από τη σύσταση της Υπηρεσίας Αξιοποίησης της Ακίνητης Περιουσίας των Ενόπλων Δυνάμεων ή από την ανασύσταση της Μονάδας Μελετών και Κατασκευών; Και επιπλέον, αυτά μόνο αρκούν για την κάλυψη των αναγκών των Γενικών Επιτελείων των Ενόπλων Δυνάμεων και την επαύξηση της αποδοτικότητας και της αποτελεσματικότητάς τους και βέβαια τη βελτίωση των όρων εργασίας του προσωπικού τους; Προφανώς και όχι. Κανένας νοήμων άνθρωπος δεν θα μπορούσε να υποστηρίζει το συγκεκριμένο και βέβαια ούτε οι ίδιοι οι Υπουργοί. Οπότε προκύπτει το ερώτημα: γιατί συνεχίζεται η τόσο προσφιλής τακτική της Κυβέρνησης να φέρνει αποσπασματικές ρυθμίσεις και όχι ένα ενιαίο σύνολο ρυθμίσεων, ό,τι και αν αφορούν αυτές, όποια και αν είναι τα νομοσχέδια; Γιατί σε αυτόν τον ειδικού βάρους - από πολλές απόψεις - τομέα παρατηρείται βιασύνη να έρθουν ρυθμίσεις σοβαρές μεν - και ενδεχομένως ορισμένες θετικές, όπως είπε και στην αρχή της συζήτησης ο εισηγητής της Δημοκρατικής Συμπαράταξης κ. Λοβέρδος - αλλά αποσπασματικές; Δεν κατανοείτε, κύριοι της Κυβέρνησης, ότι ο αποσπασματικός χαρακτήρας των ρυθμίσεων υποθηκεύει τους ίδιους τους στόχους που θέλετε εντέλει να πετύχετε; Αναγνωρίζουμε βέβαια - και το είπαμε αυτό - ότι έχουν ληφθεί υπ' όψιν παρατηρήσεις που έχουν γίνει και έχουν διορθωθεί πολλά σημεία στο νομοσχέδιο, όπως για παράδειγμα στην περίπτωση του ταμείου, οι επενδύσεις επί των ακινήτων των ταμείων θα χαρακτηρίζονται πλέον ως στρατηγικές, όχι μόνο από τον Υπουργό αλλά και από την διυπουργική Επιτροπή Στρατηγικών Επενδύσεων, διορθώνοντας έτσι τον αρχικό, ακραίο συγκεντρωτισμό της διάταξης, που όμως διατηρείται σε ορισμένα άλλα σημεία. Σε γενικές γραμμές αρκετές ρυθμίσεις εν πολλοίς είναι θετικές. Όμως, παραμένει το γεγονός ότι πρόκειται για ένα μίνι πολυνομοσχέδιο, μακράν των δικών σας εξαγγελιών, του οποίου ο αποσπασματικός χαρακτήρας των ρυθμίσεων προκαλεί ανησυχία. Για παράδειγμα, αφού έχετε σκοπό να προχωρήσετε στη συνολική αναθεώρηση του εκπαιδευτικού συστήματος στις Ένοπλες Δυνάμεις, όπως δηλώσατε, γιατί φέρνετε τώρα αποσπασματικά το θέμα της συγχώνευσης των Σχολών Υπαξιωματικών και τη σύσταση νέας σχολής; Έτσι και αλλιώς, δεν πρόκειται για κανένα προαπαιτούμενο από το οποίο να εξαρτάται κάποια αξιολόγηση ή εκταμίευση. Προς τι λοιπόν η βιασύνη; Ένα άλλο κεφάλαιο, το οποίο αφήνει ορισμένα ερωτηματικά, είναι το τρίτο κεφάλαιο, που αφορά τη σύσταση Υπηρεσίας Αξιοποίησης της Ακίνητης Περιουσίας των Ενόπλων Δυνάμεων. Μας είπατε ότι προχωρήσατε σε αυτή την ενέργεια για να αποφύγετε να πάει αυτή η περιουσία στον μεγάλο «κουβά» του ΤΑΙΠΕΔ. Αναρωτιόμαστε: γιατί; Αναφέρεται σε κανένα μνημόνιο ή τεχνικό υπόμνημα ή κάτι τέτοιο; Προβλέπεται πουθενά ότι οι δανειστές θα μπορούσαν να ζητήσουν την περιουσία των Ταμείων των Ενόπλων Δυνάμεων, που ανήκει στους μετόχους και στους μερισματούχους; Ας δεχθούμε, όμως, για την οικονομία της συζήτησης, ότι θελήσατε με αυτόν τον τρόπο να την προστατεύσετε αυτή την περιουσία, να την αξιοποιήσετε και να αυξήσετε τα έσοδα των Ταμείων. Αν και συμφωνούμε επί της αρχής, και το είπαμε, στο συγκεκριμένο θέμα εγείρονται κάποια ερωτηματικά όσον αφορά στη στελέχωση της νέας Υπηρεσίας της οποίας οι ανάγκες θα καλυφθούν από στελέχη των Γενικών Επιτελείων, από οπλίτες, από ειδικούς συμβούλους, συνεργάτες και μετακλητούς διοικητικούς υπαλλήλους, που υπηρετούν στο γραφείο του Υπουργού. Θέλετε δηλαδή να πείτε ότι οι μετακλητοί που υπηρετούν στο γραφείο του έχουν την τεχνογνωσία και την εμπειρία χειρισμού τέτοιων υποθέσεων; Ή μήπως έχουν το δέσιμο με τις Ένοπλες Δυνάμεις, με την υπηρεσία και το ενδιαφέρον γι' αυτήν; Και να δεχθούμε ότι τα έχουν όλα αυτά. Υπάρχει καμμιά διασφάλιση ότι θα είναι μονίμως οι ίδιοι Υπουργοί και θα έχετε τους ίδιους ανθρώπους; Επίσης, μας λέτε ότι με ΚΥΑ μπορεί να ανατίθεται σε ιδιώτες, νομικά ή φυσικά πρόσωπα, σύμφωνα με τη νομοθεσία περί δημοσίων συμβάσεων, η εκπόνηση συγκεκριμένων έργων για την υποβοήθηση της επίτευξης των σκοπών της υπηρεσίας. Για αυτήν τη διάταξη θα μπορούσατε να μας δώσετε κάποια παραδείγματα; Όσον αφορά τον διευθυντή της υπηρεσίας, αυτός θα είναι της δικής σας αποκλειστικά επιλογής; Οπότε να υποθέσουμε ότι σε περίπτωση ζημίας θα έχετε εσείς την ευθύνη της επιλογής σας ή ότι σε κάθε περίπτωση, ακριβώς λόγω αυτού του γεγονότος, δεν θα αποδοθούν ποτέ ευθύνες; Ας πάμε σε ένα άλλο θέμα. Μας λέτε ότι στη σχετική εγκριτική απόφαση του Συμβουλίου Άμυνας μπορεί να καθορίζεται ότι μέρος των εσόδων διατίθεται προς ενίσχυση του προϋπολογισμού του ΥΠΕΘΑ. Το ζήτημα είναι πολύ σοβαρό για να χαρακτηρίζεται από μία ασάφεια. Σε τι ποσοστό θα γίνεται αυτό; Από ποιους παράγοντες θα εξαρτάται; Τα έσοδα από την αξιοποίηση θα πρέπει να πηγαίνουν στα ταμεία, που έχουν στην κυριολεξία τσακιστεί και μαζί με αυτά και οι μέτοχοι και οι μερισματούχοι. Έστω και έτσι, ποιες ακριβώς ανάγκες του Υπουργείου θα κάλυπταν; Δεν πρέπει να οριστεί αυτό; Τι σκοπούς εξυπηρετεί η τόση ασάφεια; Για ποια διάρκεια μιλάμε; Και κάτι άλλο. Σύμφωνα με την παράγραφο 2 του άρθρου 16, η αδειοδότηση των ακινήτων θα γίνεται με την έκδοση ειδικού πλαισίου χωρικής ανάπτυξης στρατηγικών επενδύσεων, όπως ισχύει για τα ακίνητα ιδιοκτησίας ιδιώτη, και όχι με την έκδοση ειδικού σχεδίου χωρικής ανάπτυξης του δημοσίου ακινήτου όπως ισχύει για ιδιωτικές επενδύσεις επί δημοσίων ακινήτων. Υπάρχει κάποιος ειδικός λόγος για αυτό; Η έκθεση της Επιστημονικής Υπηρεσίας της Βουλής λέει τα εξής: «Για τον καθορισμό του χωρικού προορισμού των δημοσίων ακινήτων, που προβλέπονται στο άρθρο 10 του παρόντος κεφαλαίου, καταρτίζονται και εγκρίνονται ειδικά σχέδια χωρικής ανάπτυξης δημοσίων ακινήτων, ΕΣΧΑΔΑ». Στη συνέχεια αναφέρει: «Υπό το φως των ανωτέρω, η προτεινόμενη αξιοποίηση των εν λόγω ακινήτων του υπό ψήφιση άρθρου 16 τελεί υπό τις προαναφερθείσες προϋποθέσεις». Έχει βάλει δηλαδή αυτήν την προϋπόθεση. Ρωτώ, λοιπόν: για ποιον λόγο; Να μας δώσετε μία συγκεκριμένη απάντηση. Αυτό που λέει η Επιστημονική Υπηρεσία της Βουλής αυτό είναι και το ερώτημα. Έρχομαι στο πέμπτο κεφάλαιο και συγκεκριμένα στο άρθρο 31, το οποίο ενώ ξεκινάει πολύ ορθά, συνεχίζεται λίγο περίεργα. Όσον αφορά στην τελευταία παράγραφο, εφόσον στη σύμβαση προμήθειας στρατιωτικού εξοπλισμού έχουν ενσωματωθεί οι βασικοί όροι της σύμβασης της εν συνεχεία υποστήριξης, για ποιον λόγο διατηρείται το δικαίωμα στην αναθέτουσα Αρχή να συνάψει σύμβαση εν συνεχεία υποστήριξης με τρίτο οικονομικό φορέα; Εάν το κίνητρο είναι οι επωφελέστεροι όροι, θα μπορούσαν να ζητηθούν από τον υπάρχοντα προμηθευτή, που έχει κάθε λόγο να τους παράσχει, και εάν δεν συμβεί αυτό, τότε να προχωρήσει η αναθέτουσα Αρχή σε τρίτο. Εκτός αν το κίνητρο είναι η εξυπηρέτηση «ημετέρων», με την προοπτική να πάρουν στη συνέχεια και τη βασική σύμβαση. Συνοψίζοντας, λοιπόν, αν και το παρόν νομοσχέδιο απέχει των εξαγγελιών του Υπουργείου και του Υπουργού και παρά το γεγονός ότι συνεχίζει να απουσιάζει ένας συνολικός σχεδιασμός για τις Ένοπλες Δυνάμεις και το προσωπικό τους, όπως και σε προηγούμενο σχετικό νομοθέτημα, εν τούτοις περιλαμβάνει, είναι αλήθεια, θετικές διατάξεις, που θα μπορούσαν βέβαια να βελτιωθούν περαιτέρω και με βάση τα ερωτήματα τα οποία θέτουμε. Γι' αυτό εμείς έχουμε δηλώσει ότι θα το ψηφίσουμε επί της αρχής. Στη διαδικασία επί των άρθρων, θα κρίνουμε τι θα ψηφίσουμε στο κάθε άρθρο ξεχωριστά, με βάση την τοποθέτηση την οποία έχουμε κάνει. Κλείνοντας, στο τελευταίο λεπτό το οποίο έχω στη διάθεσή μου, κύριε Πρόεδρε, θα ήθελα να αναφερθώ σε σχέση με το θέμα που έχει ανακύψει από την αρχή της συζήτησης, το οποίο είναι πάρα πολύ σοβαρό και συμφωνώ μαζί σας. Είναι θέμα εθνικό και έτσι πρέπει να το αντιμετωπίζουμε. Αφορά τους οκτώ συλληφθέντες Τούρκους, οι οποίοι κατηγορούνται για συγκεκριμένες κατηγορίες. Αυτό το οποίο σας είπαμε, σας είπε και ο ειδικός αγορητής της Δημοκρατικής Συμπαράταξης και ο ειδικός αγορητής του Ποταμιού, είναι ότι θα πρέπει το εθνικό και Διεθνές Δίκαιο ουσιαστικά να είναι αυτό το οποίο θα αξιοποιηθεί σε αυτήν την περίπτωση, θα χρησιμοποιηθεί καθαρά, και δεν χρειάζεται καμμία άλλη τοποθέτηση. Για αυτόν τον λόγο, ξεκαθαρίσαμε - και έχω δει και την απομαγνητοφώνηση της συνέντευξής σας κ. Βίτσα - ότι το δεύτερο σημείο το οποίο έχετε πει, δεν χρειαζόταν. Να μην μείνουμε εκεί, όμως, αυτήν τη στιγμή. Φτάνει το πρώτο σημείο της τοποθέτησης. Το δεύτερο δεν χρειαζόταν, που αφορά όλα τα άλλα ζητήματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και σήμερα πάλι ακούμε μια διαδικασία και βλέπουμε μία διαμάχη με τον κ. Δένδια και με την τοποθέτησή του και τους υψηλούς τόνους σε αυτό το συγκεκριμένο θέμα - που δεν χρειάζονται - και με την τοποθέτηση της κ. Αυλωνίτου. Τι μας είπε η Βουλευτής του ΣΥΡΙΖΑ; Ότι από τη στιγμή που κατηγορούνται για αυτά τα αδικήματα, πρέπει να επιστραφούν πίσω. Κάναμε και τον δικαστή σήμερα εδώ πέρα ορισμένοι Βουλευτές. Συνεπώς, να είμαστε σοβαροί. Τα εθνικά ζητήματα απαιτείται πραγματικά να αντιμετωπίζονται με τη δέουσα σοβαρότητα και με την ευθύνη που απαιτείται. Νομίζω ότι σε αυτό θα συμφωνήσουμε σήμερα, διότι δεν μπορούμε σε αυτά τα ζητήματα να βάζουμε θέματα τα οποία θα τα βρούμε μπροστά μας. Και βέβαια σας είπε ο ειδικός αγορητής της Δημοκρατικής Συμπαράταξης αναλυτικά και το πώς είναι αυτή η διαδικασία από εδώ και στο εξής…
Εντάξει, κύριε Θεοχαρόπουλε.
Τελειώνω, κύριε Πρόεδρε.
Είναι θέμα αναλογικότητας κατανομής του χρόνου.
Εφόσον τα δικαστήρια αποφασίσουν, να αφήσουμε αυτήν τη διαδικασία χωρίς άλλες παρεμβολές. Σας ευχαριστώ πολύ.
Κι εμείς ευχαριστούμε. Κύριε Δημοσχάκη, έχετε τον λόγο.
Όλες σας οι αποφάσεις έχουν άμεση σχέση μαζί μου! Το εκτιμώ ιδιαίτερα.
Τι λέτε τώρα, κύριε Δημοσχάκη; Μην αρχίσετε με τα έργα στον Έβρο, θα τα κάνει η ΜΟΜΑ!
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Η Μονάδα Μελετών Κατασκευών της ΜΟΜΚΑ αποτελεί μια συνέχιση της προσπάθειας αναβίωσης της γνωστής ΜΟΜΑ, της οποίας ο ένδοξος κατασκευαστικός μεταπολεμικός κύκλος έκλεισε οριστικά. Πρόκειται για μια κίνηση αμφίβολης χρησιμότητας σήμερα, για τρεις βασικούς λόγους. Πρώτον, δεν γνωρίζουμε με τι μέσα θα λειτουργήσει η εν λόγω Υπηρεσία. Τα μέσα, το ανθρώπινο δυναμικό και τα κεφάλαια που θα χρειαστούν, θα επιβαρύνουν, κύριε Υπουργέ, τον ήδη μειωμένο προϋπολογισμό του Υπουργείου. Δεύτερον, μιλάμε πρακτικά για μια κρατικοποίηση μιας δραστηριότητας του ιδιωτικού τομέα. Στον κλάδο κατασκευών έχουν πληγεί κυρίως οι μικροί και μεσαίοι επαγγελματίες. Αυτούς θα ανταγωνιστεί η υπηρεσία; Τρίτον - και ίσως το πιο σημαντικό - , διαστρεβλώνεται ο ρόλος των Ενόπλων Δυνάμεων. Αυτός είναι αυστηρά καθορισμένος. Εν καιρώ ειρήνης αφορά την άσκηση και εκπαίδευση των στελεχών και κληρωτών που υπηρετούν σε αυτές. Μόνες εξαιρέσεις η στήριξη του κρατικού μηχανισμού σε καταστάσεις έκτακτης ανάγκης, όπως σε πυρκαγιές, σεισμούς κ.λπ.. Το 2008 δημιουργήθηκαν τρία τάγματα σε Λουτράκι, Θεσσαλονίκη και Ιωάννινα, με σκοπό την αντιμετώπιση θεμάτων που άπτονται της πολιτικής προστασίας. Αυτά σκοπεύετε να χρησιμοποιήσετε; Ακόμα έχουμε τη δυσάρεστη εικόνα της χρήσης μέσων και ανθρώπων των Ενόπλων Δυνάμεων για την εξυπηρέτηση αναγκών σίτισης και καθαριότητας, ζητήματα που είναι αρμοδιότητας του Υπουργείου Μεταναστευτικής Πολιτικής. Ο ελληνικός λαός θέλει τον Στρατό του να νικάει, την Αστυνομία του να εξιχνιάζει και την Εθνική Ομάδα να θριαμβεύει. Οι ρόλοι είναι διακριτοί και παίζουν μεγάλο ρόλο στην κοινωνική συνοχή, ειδικά σε δύσκολες εποχές, όπως οι σημερινές. Προχωρώντας παρακάτω, σε ό,τι αφορά τη δημιουργία της υπηρεσίας για την αξιοποίησης της περιουσίας των τριών ταμείων των Ενόπλων Δυνάμεων και των Μετοχικών Ταμείων τους, πρωτίστως να σχολιάσω πως δεν συνάδει να τίθεται επικεφαλής ένας ιδιώτης. Υπάρχουν καταρτισμένοι επιστήμονες εντός των Ενόπλων Δυνάμεων - νομίζω ότι θα συμφωνείτε, κύριε Υπουργέ - που μπορούν να αναλάβουν αυτόν τον ρόλο. Εφόσον έχουν επέλθει οι κατάλληλες νομοτεχνικές βελτιώσεις, όπως συζητήθηκαν στην επιτροπή, οι οποίες θα καθιστούν τη σύμφωνη γνώμη των διοικητικών συμβουλίων των ταμείων απαιτητή, τότε είμαστε σύμφωνοι με τη δημιουργία της υπηρεσίας αυτής, όπως προείπε και ο τομεάρχης μας. Στη συνέχεια θα αναφερθώ σε δύο τροπολογίες. Η πρώτη αφορά τον συνδικαλισμό στις Ένοπλες Δυνάμεις. Είμαστε σαφώς αντίθετοι με την πρόχειρη και βιαστική προσέγγιση ενός τόσο σημαντικού ζητήματος. Υπάρχει δε η διαχρονική σύγχυση ανάμεσα στον τρόπο λειτουργίας των Σωμάτων Ασφαλείας, στα οποία υφίσταται συνδικαλισμός, και στις Ένοπλες Δυνάμεις. Είναι αφελής η σύγκριση, εάν δεν περιέχει δόλο. Ο ρόλος, ο σκοπός, ο τρόπος λειτουργίας ανάμεσα σ' αυτούς τους δύο πυλώνες της δημοκρατίας είναι εντελώς διαφορετικά. Το ζήτημα είναι ιδιαίτερα σύνθετο. Η συζήτηση αυτή είναι περίπλοκη και χρειάζεται πολύ χρόνο, κύριε Υπουργέ. Δεν επιλύεται με μία τροπολογία αυτό το σοβαρό ζήτημα, το οποίο μπαίνει στη ζωή των Ενόπλων Δυνάμεων. Πρέπει να έλθει σε ξεχωριστό νομοσχέδιο με μακρά και περιεκτική διαβούλευση. Είναι ζήτημα με βασικές εθνικές, ίσως και συνταγματικές ακόμα προεκτάσεις. Βασικοί πυλώνες ενός σώματος στρατιωτικά οργανωμένου και σωστά δομημένου είναι η ιεραρχία και η αρχαιότητα. Όπως αντιλαμβάνεστε, η αποδόμηση των Ενόπλων Δυνάμεων θα είναι δεδομένη. Αντιθέτως, πολύ εύκολα επιλύεται το ζήτημα που αφορά η τροπολογία που καταθέσαμε επτά Βουλευτές της Νέας Δημοκρατίας και την οποία ορθώς κάνατε δεκτή. Οι δημόσιοι υπάλληλοι, οι αξιωματικοί των Ενόπλων Δυνάμεων και των Σωμάτων Ασφαλείας, εφόσον κατά την άσκηση των καθηκόντων τους τραυματιστούν σοβαρά και υποστούν βαριά αναπηρία, δικαιούνται προνομίων. Οι δημόσιοι υπάλληλοι συνταξιοδοτούνται μετά από ένα σοβαρό ατύχημα. Οι δε αξιωματικοί και τα στελέχη των Ενόπλων Δυνάμεων και των Σωμάτων Ασφαλείας τίθενται σε κατάσταση πολεμικής διαθεσιμότητας ή μόνιμης διαθεσιμότητας εφ' όρου ζωής. Απαραίτητο τεκμήριο και χρήσιμο εργαλείο για να εξασφαλίσουν την ικανοποίηση, τη χρήση των προνομίων είναι η συνταξιοδοτική πράξη και εφόσον την κατέχουν, μπορούν να τα αποκτήσουν. Με την τροπολογία που καταθέσαμε και την οποία αποδεχθήκατε - και σας τιμά ιδιαίτερα - οι αξιωματικοί και τα στελέχη των Ενόπλων Δυνάμεων και των Σωμάτων Ασφαλείας μπορούν αντί συνταξιοδοτικής πράξης να καταθέτουν την απόφαση της αρμόδιας υγειονομικής επιτροπής και του αναλυτικού φύλλου μισθοδοσίας. Ευχαριστώ, κύριε Πρόεδρε.
Κι εμείς, κύριε Δημοσχάκη, για την τήρηση του χρόνου. Η κ. Βαγιωνάκη έχει τον λόγο για πέντε λεπτά.
Συνάδελφοι, συναδέλφισσες, το παρόν νομοσχέδιο είναι ένα καλό νομοσχέδιο, γιατί δίνει λύση σε μία σειρά από χρονίζοντα προβλήματα, τακτοποιεί θέματα που έχουν ωριμάσει, αλλά και θέτει κάποια ζητήματα που άπτονται της ζωής όχι μόνο των μελών των Ενόπλων Δυνάμεων, αλλά και γενικότερα της κοινωνίας. Στα υπηρεσιακά θέματα των γυναικών και των ανδρών των Ενόπλων Δυνάμεων δεν θα αναφερθώ. Επίσης, δεν θα αναφερθώ σε θέματα που έχουν να κάνουν με την αναβάθμιση και την ενίσχυση της εκπαίδευσης των σχολών, παρ' ότι έχω σημειώσει σχετικά, διότι ο χρόνος πιέζει και, όπως γίνεται συνήθως, οι τελευταίοι την πληρώνουν. Θα ήθελα να αναφερθώ μόνο σε τρία σημεία: Σημείο πρώτον. Αφορά τη ΜΟΜΚΑ στο Κεφάλαιο Β΄. Στη διάρκεια της συζήτησης στην επιτροπή, το Τεχνικό Επιμελητήριο Ελλάδας αλλά και Κόμματα της Αντιπολίτευσης στάθηκαν αρνητικά στο συγκεκριμένο κεφάλαιο, επικαλούμενα την ανεργία στον κλάδο των μηχανικών και τα επαγγελματικά τους δικαιώματα. Κατανοώ, μπορώ να πω μάλιστα ότι συμμερίζομαι την ευαισθησία για εργασιακά δικαιώματα ιδιαίτερα των νέων μηχανικών. Ωστόσο εδώ πρόκειται για κάτι διαφορετικό, πρώτα απ' όλα, γιατί μιλάμε για δραστηριότητα της ΜΟΜΚΑ σε απομονωμένες και παραμεθόριες περιοχές, εκεί που οι μηχανικοί δεν πάνε και αντίθετα έχουν μεγάλο ενδιαφέρον για την εθνική άμυνα. Το είπε - νομίζω - πολύ καλά ο κύριος από τους απόστρατους κατά τη διάρκεια της ακρόασης των φορέων στην επιτροπή, ο οποίος μίλησε μάλιστα με καμάρι για το τι έκανε η ΜΟΜΑ στα νησιά. Δεύτερον, ως προς τη ΜΟΜΚΑ μιλάμε για τη συνεισφορά σε έκτακτες καταστροφές και ας μην πάμε μακριά. Θέτω το ερώτημα: Τι θα γινόταν με την έκτακτη κατάσταση του μεταναστευτικού, αν δεν παρέμβαινε το Υπουργείο Άμυνας στη δημιουργία των hotspots και γενικά στην οργάνωσή τους; Επειδή έγινε εδώ κριτική από τον εκπρόσωπο της Νέας Δημοκρατίας περί του θέματος αυτού, μάλλον την κριτική αυτή έπρεπε να την απευθύνει όχι στην παρούσα Κυβέρνηση, αλλά στο δικό του Κόμμα, αφού η Κυβέρνηση στο θέμα των υποδομών όσον αφορά το προσφυγικό είχε παραλάβει το απόλυτο τίποτα και είναι γνωστό αυτό. Το δεύτερο σημείο στο οποίο θα ήθελα να αναφερθώ είναι το θέμα της αξιοποίησης της ακίνητης περιουσίας των Ενόπλων Δυνάμεων. Πρώτα απ' όλα, είναι πολύ σημαντικό το ότι εξαιρέθηκαν τα ακίνητα των Ενόπλων Δυνάμεων από το ταμείο, άρα δίνεται η δυνατότητα πιο νηφάλια και μελετημένα να δούμε την αξιοποίησή τους. Δεύτερον, από ό,τι φάνηκε στη συζήτηση στην επιτροπή για την υπόθεση της αξιοποίησης της περιουσίας των Ενόπλων Δυνάμεων, ναι μεν αυτή η υπόθεση έχει παρελθόν, αλλά φαίνεται ότι σήμερα μπαίνει σε ράγες υλοποίησης και αυτό είναι σημαντικό. Το τρίτο και, κατά τη γνώμη μου, σημαντικότερο είναι το άρθρο 13, γιατί δίνεται η δυνατότητα μέσω των ΟΤΑ να δοθούν εγκαταλελειμμένα στρατόπεδα στους πολίτες, αφού κατατεθεί ένα σχέδιο βιώσιμο για την αξιοποίησή τους. Αυτό είναι πολύ σημαντικό, γιατί όλοι ξέρουμε ότι οι πόλεις σήμερα ασφυκτιούν, πολλά στρατόπεδα βρίσκονται στην καρδιά των πόλεων και το παρόν άρθρο δίνει τη δυνατότητα μέσα από συνεννόηση να δημιουργηθούν χώροι πρασίνου, άθλησης και αναψυχής για τους πολίτες, αλλά και γενικότερα για τη βελτίωση της ανάπτυξης και της ποιότητας ζωής σε πολλές περιοχές. Τρίτο σημείο είναι η ανάπτυξη του συνδικαλισμού στις Ένοπλες Δυνάμεις. «Επονείδιστο» είπε το άρθρο 50 ο εκπρόσωπος της Νέας Δημοκρατίας. Εδώ πρέπει να υπογραμμίσω ότι θεωρώ πολύ μεγάλη δημοκρατική κατάκτηση τον συνδικαλισμό στις Ένοπλες Δυνάμεις. Στην τροπολογία που κατατέθηκε και έγινε αποδεκτή υπάρχουν ασφαλιστικές δικλίδες που παίρνουν υπ' όψιν τις ιδιαιτερότητες των Ενόπλων Δυνάμεων. Παραδείγματος χάριν, υπάρχει απαγόρευση απεργίας και στάσης εργασίας, δηλαδή το αντίθετο από ό,τι είπε η συνάδελφος από τη Νέα Δημοκρατία και θα έλεγα ότι αυτές οι ασφαλιστικές δικλίδες θωρακίζουν το συγκεκριμένο ζήτημα. Έχει προηγηθεί ο συνδικαλισμός και στους αστυνομικούς υπαλλήλους αλλά και στους λιμενικούς. Είναι καιρός το θέμα αυτό να προχωρήσει και στις Ένοπλες Δυνάμεις. Εξάλλου αυτό δεν αποτελεί ελληνική πρωτοτυπία. Σε πολλές χώρες της Ευρωπαϊκής Ένωσης ισχύει κάτι παρόμοιο. Και εσείς, κύριοι της Νέας Δημοκρατίας, που κόπτεστε για την Ευρωπαϊκή Ένωση δεν μπορείτε να αντιμετωπίζετε τα πράγματα a la carte. Η ζωή προχωρά και εξελίσσεται στον σύγχρονο κόσμο. Ας προχωρήσουμε και εμείς με τα μάτια πάντα ανοιχτά. Σας ευχαριστώ.
Ευχαριστούμε, κυρία Βαγιωνάκη, για τον σεβασμό του χρόνου. Η κ. Τριανταφύλλου δεν είναι παρούσα, οπότε ο κ. Μεγαλομύστακας έχει τον λόγο. Μετά ο κ. Τασούλας και κλείνουμε τον κατάλογο των ομιλητών. Έπειτα τον λόγο έχει ο κ. Καρράς.
Θα είμαι πολύ σύντομος. Σήμερα στο νομοσχέδιο για τη ρύθμιση των θεμάτων αρμοδιότητας του Υπουργείου Εθνικής Άμυνας θα ήθελα να μιλήσω για το θέμα των στρατοπέδων στις Σέρρες. Ωστόσο, έχοντας ακούσει τους Υπουργούς και τους προηγούμενους ομιλητές, για λόγους οικονομίας της συζήτησης και για να μην κουράσω επιπλέον το Σώμα - άλλωστε έχει και άλλη Ολομέλεια στη συνέχεια - θα σταθώ στη συντονισμένη προσπάθεια της Ένωσης Κεντρώων, καθώς και πριν το θέμα μπει στην Ολομέλεια προσπαθήσαμε να ερευνήσουμε και να ενημερωθούμε. Δεν θα κάνω αντιπολίτευση. Μας ξεκαθαρίσατε από την αρχή ότι το νομοσχέδιο δεν αναιρεί την ήδη υπάρχουσα συμφωνία. Όμως, πρέπει και εσείς να καταλάβετε το άγχος και την ένταση που δημιουργήθηκε, καθώς είναι ένα μεγάλο ζήτημα για τις Σέρρες. Μπορεί να μην έχει τόσο εμπορική αξία, αλλά έχει πολιτιστική και πολιτισμική. Και η χρηστικότητα για την τοπική κοινωνία είναι υψηλή. Επομένως, πρέπει να σταθούμε και να δώσουμε άμεση λύση σε συνεργασία πάντα με τους αρμόδιους φορείς, που είναι ο δήμος. Εμείς χαιρόμαστε που δεσμευτήκατε ότι θα δώσετε άμεση λύση και δεσμευόμαστε ότι θα παρακολουθήσουμε από κοντά την εξέλιξη μέχρι την τελική συμφωνία. Ελπίζω να κρατήσετε τη δέσμευσή σας. Σας ευχαριστώ πολύ.
Και εμείς ευχαριστούμε. Κύριε Τασούλα, έχετε τον λόγο.
Κυρίες και κύριοι συνάδελφοι, το νομοσχέδιο ξεκίνησε με άλλες προδιαγραφές και κατέληξε ή κατήντησε με άλλες. Θεωρώ ότι αυτό το νομοσχέδιο μετετράπη σε όχημα που ρυμούλκησε την επιβολή του συνδικαλισμού στον Στρατό. Ο συνδικαλισμός στον Στρατό αυτήν την περίοδο για τη χώρα μας είναι ζημιογόνος και καταστροφικός. Δεν μιλάμε γενικώς για τον συνδικαλισμό στον Στρατό ή τι γίνεται στη Νορβηγία ή τι γίνεται σε άλλες χώρες της Ευρώπης. Μιλάμε για τον συνδικαλισμό στον Στρατό τώρα, τον Ιούλιο του 2016 που η περιοχή μας βρίσκεται σε μια περαιτέρω επιδείνωση της έντασης, με μία Τουρκία η οποία γίνεται ακόμη πιο απρόβλεπτη και ακόμη πιο ασταθής. Στις 27 Μαΐου 1960, κυρίες και κύριοι, στην Τουρκία έγινε ένα πραξικόπημα. Τότε το πραξικόπημα δεν είχε την εξέλιξη που είχε σήμερα. Συνελήφθη όλη η ηγεσία της χώρας, συνελήφθη ο Πρόεδρος της Δημοκρατίας και οδηγήθηκαν στη νήσο Γιασί Αντά. Επί δέκα μήνες δικαζόταν όλη η Κυβέρνηση της Τουρκίας. Αμέσως μετά απαγχονίστηκαν οι περισσότεροι Υπουργοί. Είναι δε εντυπωσιακό, κύριε Υπουργέ, - γιατί είμαι βέβαιος ότι θα σας το έχουν πει - ότι ο τότε Υπουργός Εξωτερικών Φατίν Ζορλού αρνήθηκε από τον δήμιό του να του περάσει την αγχόνη λέγοντας «Σε σιχαίνομαι». Πέρασε μόνος του την αγχόνη, είπε «Ζήτω η Τουρκία!» και πέθανε. Δεν έγινε έτσι αυτή τη φορά. Έγινε πολύ πιο χαοτικά. Πολύ διαφορετικά. Δεν υπήρξαν τέτοιες συμπεριφορές. Σήμερα με ένα άλλο πραξικόπημα, μια άλλη Τουρκία βρίσκεται σε τρομερή κρίση. Εννιά χιλιάδες στρατιωτικοί και δικαστικοί είναι στις φυλακές. Πενήντα χιλιάδες δημόσιοι υπάλληλοι έχουν τεθεί σε διαθεσιμότητα. Αυτή την εποχή που η Τουρκία βρίσκεται σ' αυτή τη θέση, αυτή την εποχή ο πρέσβης αυτής της Τουρκίας, της ασταθούς, λέει στην Ελλάδα ότι κακώς δεχθήκαμε να προσγειωθεί το ελικόπτερο στην Αλεξανδρούπολη - μήπως εννοούσε ότι έπρεπε να το καταρρίψουμε ή εννοούσε ότι έτσι πρέπει να καταρρίπτουμε και τα πολεμικά αεροπλάνα τους τα οποία παραβιάζουν τον εναέριο χώρο - και λέει ότι θα βλαφθούν οι διμερείς μας σχέσεις, αν δεν τους παραδώσουμε. Και τα λέει αυτά με θράσος και με προκλητικότητα όχι ένα μέλος των προστάτιδων δυνάμεων του προπερασμένου αιώνα, αλλά ο πρέσβης της Τουρκίας προχθές στη σημερινή Ελλάδα. Την ίδια στιγμή που έχουμε την επέτειο της εισβολής της Τουρκίας στην Κύπρο, της ίδιας Τουρκίας που μέσω του τότε Υπουργού Εξωτερικών, του Γκιουνές, τρεις μέρες μετά την εισβολή, κύριε Υπουργέ, είχε δεσμευθεί για κατάπαυση του πυρός. Και όπως ξέρουμε επακολούθησε ο Αττίλας II με κατοχή του 40% της Κύπρου. Την ίδια στιγμή που έχουμε απέναντί μας αυτή την Τουρκία, δυο ή τρία πρόσωπα της οποίας σας παρουσίασα προηγουμένως διαχρονικά, εμείς αποφασίζουμε τον συνδικαλισμό στον Στρατό και είμαστε και υπερήφανοι γι' αυτό, λες και ο συνδικαλισμός στον Στρατό ήταν αυτό που μας μάρανε αυτή την περίοδο! Ο στρατός είναι από τα ελάχιστα που είναι όρθια αυτή τη στιγμή. Και πληρώνει τα επίχειρα του ότι κρατήθηκε όρθιος. Τον αδικούμε τον στρατό. Τον αδίκησε η Νέα Δημοκρατία τον στρατό, γιατί του φόρτωσε πράγματα περισσότερα απ' όσα του αναλογούσαν. Τον αδικείτε κι εσείς. Έχουμε ένα κράτος σαράβαλο και επειδή το κράτος είναι σαράβαλο, γιατί έτσι το επιλέξαμε, φορτώνουμε στον στρατό πράγματα που δεν του αντιστοιχούν και τα ονομάζουμε «κοινωνική προσφορά του στρατού». Το θέμα είναι να διορθώσουμε το σαράβαλο και να αφήσουμε τον Στρατό να αντιμετωπίσει αυτή την Τουρκία. Την Τουρκία του Ζορλού, του Γκιουνές, του Ερντογάν, που είναι πάντα η ίδια εν σχέσει με την Ελλάδα. Μπορεί να μην είναι η ίδια εν σχέσει με τον εαυτό της ή εν σχέσει με τις εσωτερικές της ισορροπίες, αλλά όλοι αυτοί, κι ο Ζορλού κι ο Μεντερές κι ο Γκιουνές και ο Ερντογάν, είναι για την Ελλάδα μια απειλή. Εμείς αυτή την ώρα μιλάμε για συνδικαλισμό στον Στρατό και νομίζουμε ότι κάναμε ένα ιστορικό βήμα, επειδή ο ΣΥΡΙΖΑ θέλει να συντάξει τα αριστερά κεφάλαια στα πολιτικά του απομνημονεύματα, τα οποία βρίθουν από αυξήσεις, φόρους, μνημόνια. Εσείς, κύριε Υπουργέ, είμαι βέβαιος ότι τα ξέρετε όλα αυτά που λέω. Και κατά βάθος δεν πιστεύετε στον συνδικαλισμό στον Στρατό. Δέχεστε επί των ημερών σας να θεσμοθετηθεί ο συνδικαλισμός στον Στρατό, την ώρα που θα έπρεπε να είναι ακόμα πιο απερίσπαστος και ακόμα πιο προστατευμένος απ' όλους μας. Εμείς αυτό το αρνούμαστε. Εμείς αυτό δεν το δεχόμαστε. Δεν συμφωνούμε με αυτές τις θεωρίες. Δεν μιλάμε γενικώς για τον συνδικαλισμό κάπου. Μιλάμε για τον συνδικαλισμό στον Στρατό σε μια χώρα η οποία αντιμετωπίζει απειλή εξ Ανατολών. Κι αυτή η απειλή χειροτερεύει από την αστάθεια της Τουρκίας. Κύριε Υπουργέ, εγώ μπορεί να είμαι ο τελευταίος - ή μάλλον προτελευταίος - ομιλητής, αλλά μπορείτε να αρνηθείτε αυτή την τροπολογία για τον συνδικαλισμό στον Στρατό. Σας καλώ να το κάνετε έστω και τώρα.
Κυρία Χριστοφιλοπούλου, έχετε τον λόγο για πέντε λεπτά.
Ευχαριστώ, κύριε Πρόεδρε. Θα είμαι εξαιρετικά σύντομη και θα ξεκινήσω με ευχαριστίες, κατ' αρχάς, προς την Κυβέρνηση, προς τους Υπουργούς που είναι εδώ, κι έπειτα προς τα κόμματα, διότι, μετά από - νομίζω - μια νομοτεχνική βελτίωση που έφερε ο Υπουργός, γίνεται δεκτή η τροπολογία που καταθέσαμε, ως Δημοκρατική Συμπαράταξη, για τη δυνατότητα τα Ναυπηγεία Ελευσίνος, όχι να εξαιρεθούν από τις ισχύουσες ρυθμίσεις. Κι εδώ συμφωνώ, διότι άκουσα τον κ. Βίτσα - κύριε Καμμένε, δεν άκουσα εσάς - να λέει ότι ακριβώς και η δική μας πρόθεση καταθέτοντας αυτήν την τροπολογία δεν ήταν η εταιρεία αυτή καθαυτή να έχει κάποιο προνομιακό καθεστώς, κάτι που αντίκειται και στο ενωσιακό δίκαιο έτσι κι αλλιώς και βεβαίως και στο εσωτερικό δίκαιο, αλλά κυρίως για να προστατεύσουμε τους εργαζόμενους και το Πολεμικό Ναυτικό, τα προγράμματα, τις συμβάσεις. Πριν από λίγους μήνες ψηφίσαμε όλοι εδώ μια σύμβαση. Η σύμβαση εξασφαλίζει - σωστά - το Πολεμικό Ναυτικό να καταβάλει τμήμα των αποδοχών των εργαζομένων σε ποσοστό 70%. Θεωρώ, όμως, ότι με τη σημερινή τροπολογία λύνεται ένα πρόβλημα. Λύνεται ένα πρόβλημα άμεσο. Δίδεται ένας χρόνος, έτσι ώστε και το έργο που έχει παραγγείλει, αλλά και όλα τα προγράμματα του Πολεμικού Ναυτικού, να προχωρήσουν και οι εργαζόμενοι να μπορέσουν να αποζημιωθούν εγκαίρως. Εκείνο, όμως, που θα είχε σημασία - και αφορά όχι μόνο το παρόν Υπουργείο, αλλά συνολικά την Κυβέρνηση και με την συνευθύνη των κομμάτων να φέρουμε προτάσεις - είναι η βιωσιμότητα των ναυπηγείων μέσω της αναδιάρθρωσης και όχι μόνο. Έχουμε καταθέσει και εμείς προτάσεις και παρακαλώ πολύ, κύριοι Υπουργοί και με δική σας πρωτοβουλία να υπάρξει μια - έτσι κι αλλιώς το έχετε δεσμευτεί, το είχαμε ζητήσει και άλλη φορά - διυπουργική συνεννόηση, έτσι ώστε και τα θέματα της προβλήτας που είναι στην ιδιοκτησία τράπεζας ή η συνεννόηση και η αναδιάρθρωση με τα όμορα Ναυπηγεία Σκαραμαγκά να προχωρήσει, για να υπάρχει βιώσιμη προοπτική στα ναυπηγεία, σε μια χώρα που νομίζω συγκριτικό πλεονέκτημα έχει τη ναυτιλία. Τέλος, κλείνοντας, κύριε Πρόεδρε, κι επειδή είμαι η τελευταία ομιλήτρια, θέλω να πω ότι οι καιροί ου μενετοί. Σήμερα είναι επέτειος της δραματικής εισβολής και συμφωνώ με τον συνάδελφο ότι η Τουρκία παραμένει μια απειλή. Το πραξικόπημα το στρατιωτικό απετράπη, αλλά είμαστε όλοι μάρτυρες ενός άλλου πραξικοπήματος σιωπηλού και συνεχούς, αυτού ενός ολοκληρωτικού καθεστώτος οθωμανικού τύπου, το οποίο - άκουσον - άκουσον - φτιάχνει ως και νεκροταφεία πραξικοπηματιών. Δηλαδή, μιλάμε για τη σύγχρονη, την οθωμανική σύγχρονη εκδοχή του Κρέοντα. Δεν ξέρω πώς θα αισθανόταν ο Σοφοκλής, αν μπορούσε να μας δει από κάπου. Δεν μιλάμε, όμως, μόνο για τους νεκρούς μιλάμε και για τους ζωντανούς. Τα πογκρόμ δεν έχουν προηγούμενο. Την γείτονα χώρα εγώ θα ήθελα να τη δω φίλη, αλλά κατανοώ τον κ. Τασούλα, όταν λέει ότι είναι απειλή. Ο κ. Ερντογάν, όπως τον άκουσα εχθές σε ομιλία του - μάλιστα τον είχε το BBC, κύριε Πρόεδρε, ζωντανά και τον άκουσα να το λέει τουλάχιστον είκοσι φορές - μιλούσε για «τα ανθρώπινα δικαιώματα», «τους δημοκρατικούς θεσμούς» και «τον σεβασμό των δημοκρατικών δικαιωμάτων», την ίδια ώρα που αυτός τα καταπατούσε. Να μην έχει κανείς αμφιβολία ότι είναι απειλή. Η Ελλάδα, επειδή επί ογδόντα χρόνια οικοδόμησε όλη την εξωτερική της πολιτική πάνω στον σεβασμό του Διεθνούς Δικαίου και των ανθρωπίνων δικαιωμάτων, τώρα θα πρέπει όλοι να ομονοήσουμε σε αυτήν την εθνική γραμμή: η δικαιοσύνη να κάνει τη δουλειά της στο ζήτημα των αιτούντων άσυλο κι εμείς προς το παρόν να σιωπήσουμε. Νομίζω ότι αυτό απαιτεί το εθνικό συμφέρον. Εμείς, από την πρώτη στιγμή, ήρθαμε και σε επαφή και με τον κ. Καμμένο - μίλησε ο κ. Λοβέρδος επανειλημμένως - και νομίζω ότι όλοι πρέπει να κατανοήσουμε την κρισιμότητα των στιγμών. Ευχαριστώ πολύ.
Κι εμείς, κυρία Χριστοφιλοπούλου. Κύριε Καρρά, εσείς που συναγωνίζεστε σε λακωνικότητα τον κ. Κόκκαλη, έχετε τον λόγο.
Ευχαριστώ, κύριε Πρόεδρε. Ούτως ή άλλως τη λακωνικότητα είμεθα υποχρεωμένοι να την τηρήσουμε για δύο λόγους: Για τον πρώτο μού έδωσε αφορμή στη σκέψη μου η κ. Βαγιωνάκη, η οποία είπε ότι οι τελευταίοι ομιλητές περιορίζονται στον χρόνο και όποιοι μιλούν τελευταίοι δεν έχουν κάποιο πλεονέκτημα. Αντίστοιχα και εγώ, ως εκπρόσωπος του μικρότερου κόμματος της Βουλής, μιλώ κατ' ανάγκη τελευταίος με περιορισμένο χρόνο, αλλά δεν θέλω να είμαι...
Όχι, όχι, μπορούσατε να είχατε μιλήσει νωρίτερα, κύριε Καρρά.
Σεβάστηκα την σειρά των συναδέλφων, την κοινοβουλευτική τάξη, κύριε Πρόεδρε.
Ευχαριστούμε.
Και λέω και το εξής: Συνήθως μιλάω σε μικρό ακροατήριο, αλλά πάντα είναι εκλεκτό. Ας μπούμε, λοιπόν, στα θέματα τα οποία μας απασχολούν. Άκουσα τους περισσότερους συναδέλφους να τοποθετούνται σε ζητήματα και εξωτερικής πολιτικής σήμερα και της σχέσεως της χώρας με την γείτονα χώρα, με την γείτονα Τουρκία, η οποία αυτήν τη στιγμή βρίσκεται σε μια αναστάτωση, η οποία ενδεχόμενα θα μπορεί να δημιουργήσει και παρενέργειες και προς το ζωτικό της ευρύτερο χώρο, τον οποίο, δυστυχώς, θεωρεί και δικά μας σημεία ότι συνιστούν τον ζωτικό της χώρο. Μια σκέψη θα μου επιτρέψετε να πω. Είναι ένα αμάλγαμα αυτή η σχέση, τον παρόντα χρόνο, δικαιοσύνης και πολιτικής, δικαιοσύνης σε σχέση με τις ποινικές πράξεις, τις οποίες έχουν διαπράξει οι οκτώ οι οποίοι εισήλθαν στην Ελλάδα και ενδεχόμενα να επιδιώξουν και άλλοι, πολιτικής, όμως, προεχόντως το ζήτημα του ασύλου και το ζήτημα της έκδοσης Εδώ, λοιπόν, έχουμε και μια σύγκρουση πλέον δικαιωμάτων. Έχουμε σύγκρουση των ατομικών δικαιωμάτων των ανθρώπων αυτών που μπορεί να είναι κατατρεγμένοι, μπορεί να είναι επίδοξοι πραξικοπηματίες - δεν γνωρίζω, δεν θα κάνω καμμία κρίση ως προς τον χαρακτηρισμό τους, δεν είμαι σε θέση να κάνω - και μπορεί, όμως, να δημιουργήσουν μια τεράστια αναστάτωση για το μέλλον. Με τη σκέψη, λοιπόν, αυτή δεν θέλω να επεκταθώ περισσότερο σε αυτά τα ζητήματα, διότι κρίνω ότι θα πρέπει να αφεθεί η Κυβέρνηση απερίσπαστη να τα αντιμετωπίσει. Στην Βουλή, βεβαίως, πρέπει να τα συζητάμε, αλλά να τα συζητάμε στο μέτρο εκείνο που δεν διακυβεύονται σχέσεις της χώρας. Διότι μπορεί ο Βουλευτής να είναι ακαταδίωκτος, αλλά έχει και μια υποχρέωση περισσότερο: να μην διακυβεύσει τις διεθνείς σχέσεις της χώρας. Ζητώ, λοιπόν - και παρακαλώ να μην επεκταθούμε τις επόμενες ημέρες σε αυτήν τη συζήτηση - να φτάσουμε σε μια ισορροπία και μια ηρεμία των καταστάσεων και από εκεί και πέρα η Βουλή οπωσδήποτε θα συζητήσει εν εκτάσει, θα ασκήσει το κυριαρχικό της δικαίωμα, για να κάνει και την ανάλυση την οποία πρέπει. Θα αναφερθώ στο νομοσχέδιο τώρα. Το νομοσχέδιο το έχει εξαντλήσει ο κ. Σαρίδης. Αναφέρθηκαν και οι συνάδελφοι μου. Έχουμε πει «ναι» επί της αρχής, θα δούμε τα άρθρα ένα - ένα. Θέλω, όμως, να κάνω τάχιστα δύο - τρεις επισημάνσεις στο θέμα του συνδικαλισμού, ο οποίος εισάγεται αυτήν τη στιγμή. Θα μου επιτρέψετε, κύριε Υπουργέ, να το σχολιάσω ως εξής. Επικαλείστε - και την έχουν επικληθεί και για τον αστυνομικό συνδικαλισμό - τη νομοθεσία με τον ν.1264/1982, ο οποίος αφορά προεχόντως τον συνδικαλισμό του ιδιωτικού τομέα. Ήταν ένας καλός νόμος το 1982, ήταν νόμος του ΠΑΣΟΚ, ήταν μια πρόοδος σε σχέση με τους προηγούμενους. Ας μην αναχθούμε σε αυτόν. Διαπιστώνω, όμως, ότι δεν μπορούμε να θεωρήσουμε ότι συνταιριάζει με τα χαρακτηριστικά του στρατού και των στρατιωτικών. Γιατί; Γιατί ο νόμος αυτός έχει τη σχέση εργοδοσίας, που είναι η ισχυρή πλευρά και εργαζόμενου, που είναι η αδύναμη πλευρά, και επιδίωκε τότε να συμπληρώσει αυτές τις σχέσεις, να τις διατηρήσει ομαλές. Η σχέση στρατιωτικού με την ηγεσία του δεν έχει σχέση εργοδότη με εργαζόμενο. Ο στρατός έχει ιεραρχία, αλλά δεν έχει σχέση με την πολιτική ηγεσία. Δεν πρέπει να έχει. Και οι στρατιωτικοί έχουν τα ατομικά δικαιώματα. Η ισότητα είναι απαρέγκλιτη μέσα στην Ελλάδα. Δεν μπορούμε να διακρίνουμε κανέναν ότι είναι πιο ίσιος από τον άλλον ή ότι έχει λιγότερα δικαιώματα ο ένας από τον άλλον. Νομίζουμε ότι και οι στρατιωτικοί έχουν ατομικά δικαιώματα. Η ισότητα είναι απαρέγκλιτη μέσα στην Ελλάδα και δεν μπορούμε να διακρίνουμε κανέναν ότι είναι πιο ίσος από τον άλλον ή ότι έχει λιγότερα δικαιώματα ο ένας από τον άλλον. Νομίζουμε, λοιπόν, ότι θα έπρεπε να έρθει ένας νόμος αυτόνομος, αυτοτελής, που να διαπιστώνει και να διατηρεί και τις ιδιαιτερότητες του στρατεύματος και των στρατιωτικών. Και γιατί το λέω αυτό; Γίνεται μία παραπομπή σε κύρια άρθρα, που κατά την κρίση του συντάκτη του άρθρου του νομοθετήματος περί του συνδικαλισμού του ιδιωτικού τομέα, συμπληρώνεται με κάποιες διατάξεις, αλλά δεν έχει την ενότητα η οποία έπρεπε, διότι θέλαμε να υπάρχει ένας αυτοτελής νόμος. Εμείς, λοιπόν, αυτή τη διάταξη τη συγκεκριμένη δεν μπορούμε να την υποστηρίξουμε. Θέλω να πω και κάτι άλλο, σε σχέση με το λεγόμενο «Νομικό Σώμα» που συγκροτείται. Το «Νομικό Σώμα», βέβαια, μπορεί να είναι λογικός σαν τίτλος, αλλά δεν είναι σωστός, διότι μιλάμε για στρατολογικό Σώμα που ενοποιείται με το Σώμα των στρατιωτικών νομικών συμβούλων. Θέλω να διευκρινίσω ότι είναι κάτι διαφορετικό από το δικαστικό Σώμα των Ενόπλων Δυνάμεων, για να μην δημιουργείται κάποια σύγχυση, όπως και σε εμένα. Στη δική μου σκέψη, όταν άρχισα να προσεγγίζω τον νόμο, είδα ότι κάτι διακρίνεται. Νομίζουμε, λοιπόν, ότι αυτό το Νομικό Σώμα δεν θα πρέπει να συμμετέχει, κατά το άρθρο 28, στα συμβούλια, όχι γιατί είναι ελάσσονος γνώσεων τα μέλη του Νομικού Σώματος. Και πτυχίο νομικής έχουν και προφανώς έχουν εμπειρία, κύριοι Υπουργοί, στην άσκηση διοικήσεως και αντιμετωπίσεως νομικών θεμάτων. Επειδή, όμως, υπάρχει ο στρατιωτικός κώδικας που ρυθμίζει και τα θέματα του Δικαστικού Σώματος των Ενόπλων Δυνάμεων, όπως γνωρίζετε καλύτερα από εμένα, οι στρατιωτικοί δικαστές έχουν ένα ιδιότυπο καθεστώς ανεξαρτησίας. Δεν φτάνουμε να τους ταυτίζουμε με τους δικαστές της πολιτικής, ποινικής, διοικητικής δικαιοσύνης, αλλά έχουν έναν βαθμό ανεξαρτησίας που έχει αποτελέσει μία σημαντική πρόοδο στην ελληνική πραγματικότητα. Νομίζω, λοιπόν, ότι και εδώ που αντικαθίστανται στα συμβούλια οι στρατιωτικοί δικαστές από μέλη του Νομικού Σώματος είναι, τουλάχιστον, πρόωρο. Δεν θα έπρεπε να γίνει στον παρόντα χρόνο, διότι θα έπρεπε να έχουμε δημιουργήσει περαιτέρω προϋποθέσεις για να έχουμε αυτήν την ένταξη. Θα εκφράσω μία σκέψη ακόμα γενικότερη, σε σχέση με τη συμμετοχή εν ενεργεία δικαστών της πολιτικής δικαιοσύνης στην Επιτροπή Ελέγχου - θα βρω αμέσως, κύριε Πρόεδρε, τη διάταξη που έχω σημειώσει - στην Μονάδα Εσωτερικού Ελέγχου του Υπουργείο Εθνικής Άμυνας. Έχω την εντύπωση - δεν το βάζω ως αδιάψευστη θέση - ότι η διάταξη αυτή μπορεί στο θέμα να αντιμετωπίσει θέματα αντισυνταγματικότητας, διότι επιτρέπει μεν το ισχύον Σύνταγμα τη συμμετοχή δικαστών σε επιτροπές που ασκούν αρμοδιότητες πειθαρχικού, ελεγκτικού ή δικαιοδοτικού χαρακτήρα, αλλά ουδέποτε έχει απαντηθεί η συμμετοχή εν ενεργεία δικαστού της πολιτικής ποινικής δικαιοσύνης σε επιτροπή στην οποία υπάρχει αξιωματικός ή αξιωματικοί των Ενόπλων Δυνάμεων, ανεξάρτητα αν είναι της Νομικής Υπηρεσίας ή της Μονάδας Εσωτερικού Ελέγχου. Υπάρχει ένα ζήτημα, ξέρετε, από τη διαφοροποίηση των δύο αυτών δικαιοδοσιών. Νομίζω ότι πρέπει να το δείτε. Και θα ολοκληρώσω, κύριε Πρόεδρε, λέγοντας κάτι άλλο, για να μην καταχραστώ τον χρόνο και την κόπωση του Σώματος. Είναι και δική μου πλέον κόπωση, αφού βρίσκομαι εδώ από τις 09: 30΄, τηρώντας την κοινοβουλευτική τάξη και αφού εκπροσωπούμε το μικρότερο κόμμα δεν ζήτησα να προτιμηθώ σε κάτι. Πράγματι, υπήρξε μια ικανοποιητική εξέλιξη, όπως ανέφερε και η κ. Χριστοφιλοπούλου, για το θέμα των Ναυπηγείων Ελευσίνας. Με απασχόλησε ιδιαίτερα το θέμα και κατά τη ψήφιση της σύμβασης. Οφείλω να πω ότι δεν είχα αντιμετωπίσει μία τριμερή σύμβαση μεταξύ μιας ιδιωτικής εταιρείας, του Σωματείου των εργαζομένων και μιας δημόσιας υπηρεσίας, όπως είναι το Πολεμικό Ναυτικό και μάλιστα είχα εκφράσει και τότε θυμάμαι κάποιες, όχι επιφυλάξεις, αλλά σκέψεις ότι ήταν ενδεχόμενη η δυσλειτουργία της σύμβασης αυτής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Η οποία δυσλειτουργία προέκυψε. Και προέκυψε προχθές, διότι η Γενική Γραμματεία Δημοσίων Εσόδων απάντησε μέσω του κ. Αλεξιάδη σε επίκαιρη ερώτηση, που κατέθεσα σχετικά την περασμένη εβδομάδα και δεν κατέστη δυνατόν να διευκρινισθεί πώς θα μπορούσαν να λυθούν τα θέματα, παρά μόνο με νομοθετική ρύθμιση. Γι' αυτό, λοιπόν, παράλληλα και προς τη συνάδελφο κ. Χριστοφιλοπούλου και τους άλλους συναδέλφους της Δημοκρατικής Συμπαράταξης, κατέθεσα κι εγώ μία τροπολογία στο σχέδιο νόμου, βρίσκοντας αφορμή ότι είναι κατάλληλος ο χρόνος και μπορούσε να ενσωματωθεί. Βλέπω, λοιπόν, ότι η πολιτική ηγεσία αποφάσισε τη σύνθεση των απόψεων όλων, για να δοθεί η δυνατότητα λειτουργίας των Ναυπηγείων και ξεκαθαρίσματος των σχέσεων και εντέλει παραδόσεως στο Πολεμικό Ναυτικό. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Θα μου επιτρέψετε να πω κάτι τελευταίο. Φοβούμαι και το απεύχομαι ότι θα υπάρξει και στο μέλλον πρόβλημα με τη διατύπωση «εφόσον» πλέον με τη νέα ρύθμιση. Προηγουμένως έλεγε «στο μέτρο που απαιτούνται για την εκτέλεση της συμβάσεως». Αυτή είναι μια αόριστη νομική έννοια και μπορεί να ερμηνευτεί πολλαπλώς. Ευχαριστώ πάρα πολύ για την αντοχή σας να με ακούσετε και σήμερα, όπως και χθες. Ευχαριστώ.
Και εμείς ευχαριστούμε. Υπογραμμίζω ότι δεν είναι θέμα κόπωσης. Όπως ξέρετε, υπάρχει και συνέχεια με τον εκλογικό νόμο. Ο κ. Κόκκαλης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, πριν μπω στο σχέδιο νόμου, είμαι αναγκασμένος να απαντήσω στον κ. Δένδια. Έχω πει κι άλλη φορά από τούτο εδώ το Βήμα ότι ο καθένας μπορεί να λέει ό,τι θέλει, δεν κοστίζει τίποτα. Ήρθε ο κ. Δένδιας και μας έκανε μαθήματα Ποινικού Δικαίου και Ποινικής Δικονομίας και κατήγγειλε τον Αναπληρωτή Υπουργό για κάποιες δηλώσεις - έδωσε βέβαια τις διευκρινίσεις - θέλοντας μάλιστα να δημιουργήσει εντυπώσεις, αλλά δημιούργησε τις χείριστες εντυπώσεις. Για ποιον λόγο; Γιατί από τη στιγμή που κάποιος δεν γνωρίζει, καλό είναι να μη μιλάει, γιατί εκτίθεται. Δεν είναι εδώ ο κ. Δένδιας. Και να διαφωνεί κάποιος - που είναι πιθανόν - με τον Ερντογάν, δεν μπορεί να παραγνωρισθεί το γεγονός ότι εξελέγη με εκλογές. Άρα, οποιαδήποτε προσπάθεια εκδίωξης, πλην των εκλογών, είναι άνευ αντικειμένου. Το αίτημα έκδοσης, σύμφωνα με τον νόμο που παρέλειψε σκόπιμα ο κ. Δένδιας, υποβάλλεται στο Υπουργείο Εξωτερικών. Προσπάθησε, όμως, να δημιουργήσει χείριστες εντυπώσεις πώς γνωρίζει η ελληνική Κυβέρνηση το αίτημα. Θα σταθώ σε τρία σημεία - ανέλυσε ο κ. Κατσίκης τα άρθρα του νόμου - τα οποία θεωρώ τα πιο σημαντικά. Πρώτον, η ίδρυση της ΜΟΜΚΑ. Πρωτοποριακή ρύθμιση, τη χρειάζεται το Υπουργείο Εθνικής Άμυνας αλλά και οι δήμοι. Έχει ως σκοπό να συνεργάζεται με φορείς του ευρύτερου δημόσιου τομέα για εκπόνηση μελετών. Υλοποιείται έτσι η υπόσχεση της Κυβέρνησης να αξιοποιηθούν οι δυνατότητες των Ενόπλων Δυνάμεων και να τεθούν στην υπηρεσία του ελληνικού λαού. Δεύτερον, αξιοποίηση της ακίνητης περιουσίας του Υπουργείου Εθνικής Άμυνας. Η αξία είναι περίπου 34 δισεκατομμύρια ευρώ. Ακίνητη περιουσία η οποία λίμναζε στην κυριολεξία. Ακίνητη περιουσία που τόσα χρόνια ούτε καν σκέψη για αξιοποίηση υπήρχε. Και έρχεται αυτή τη στιγμή η Κυβέρνηση και το Υπουργείο Εθνικής Άμυνας και θέτει έναν συγκεκριμένο στόχο, ένα συγκεκριμένο χρονοδιάγραμμα, ένα συγκεκριμένο σχέδιο αξιοποίησης προς όφελος πάνω απ' όλα του προσωπικού των Ενόπλων Δυνάμεων. Και όταν κάποιος δεν έχει επιχειρήματα να αντικρούσει την εκποίηση της ακίνητης περιουσίας, έρχεται ο κ. Γεωργιάδης και μιλάει για «κωλοτούμπες» - ο πρώτος διδάξας - όταν δεν μπορείς με επιχειρήματα να αντικρούσεις την αξιοποίηση της κινητής περιουσίας - το προβλέπουν τα άρθρα, δεν μιλάμε για μεταβίβαση της κυριότητας - προς όφελος του προσωπικού του Υπουργείου Εθνικής Άμυνας. Πολύς λόγος έγινε για τον συνδικαλισμό. Εδώ να ξεκαθαρίσουμε κάποια πράγματα. Κατ' αρχάς, δεν μου αρέσει η λέξη «συνδικαλισμός». «Η θεσμοθέτηση των ενώσεων», για να φύγει και από μένα μια πραγματική απορία. Δεν είναι εδώ ο κ. Τασούλας. Θα προσπαθήσω με επιχειρήματα να πω για ποιο λόγο πρέπει να γίνει η θεσμοθέτηση των ενώσεων. Όμως, ειλικρινά θέλω να ακούσω ένα ίχνος επιχειρήματος. Γιατί είναι καταστροφική; Γιατί κινδυνεύουν με απαγχονισμό οι Υπουργοί, όπως είπε ο κ. Τασούλας. Κυρίες και κύριοι συνάδελφοι, αυτοί οι οποίοι υπηρετούν στις Ένοπλες Δυνάμεις, δεν αποτελούν μια ειδική κατηγορία πολιτών, οι οποίοι είναι εκτός των εγγυήσεων των συνταγματικών δικαιωμάτων. Δεν προβλέπουν ρητώς εξαιρέσεις από το πεδίο εφαρμογής τους και ούτε μπορεί να ισχύσει για τα στελέχη των Ενόπλων Δυνάμεων ένα τεκμήριο διαφοροποίησης ως προς την απόλαυση όλων ανεξαιρέτως των ατομικών δικαιωμάτων, που προβλέπονται για όλους τους Έλληνες ανεξαρτήτως φύλου, επαγγέλματος, κοινωνικής, οικονομικής τάξεως, υπό την έννοια ότι έχουν μόνο εκείνα τα δικαιώματα. Αντιθέτως, αυτοί κατά τεκμήριο έχουν όλα τα δικαιώματα, που έχουν όλοι οι Έλληνες πολίτες, σύμφωνα με τους περιορισμούς που θέτει το Σύνταγμα. Αυτό δεν το λέω εγώ, το λέει η απόφαση του Αρείου Πάγου. Θα μου πει κάποιος: Διαφωνώ και με την απόφαση του Αρείου Πάγου. Ωραία. Τότε να ακούσω γιατί είναι καταστροφική η θεσμοθέτηση των ενώσεων των στρατιωτικών. Για ποιο λόγο; Για ποιο λόγο κινδυνεύει το αξιόμαχο των Ενόπλων Δυνάμεων με τη θεσμοθέτηση των συγκεκριμένων ενώσεων; Να το ακούσω, όχι εγώ αλλά πρώτα - πρώτα να το ακούσουν τα στελέχη, να τα ακούσει η Ένωση Στρατιωτικών Περιφέρειας Θεσσαλίας…
Της Ηπείρου.
…η Ένωση Στρατιωτικών Ηπείρου. Ναι, κύριε Δαβάκη! Πείτε τους γιατί είναι καταστροφικό να θεσμοθετηθούν οι ενώσεις. Προσωπικά, πιστεύω ότι πρέπει να ενισχυθούν και οι περιφερειακές ενότητες, στο άμεσο μέλλον, αργότερα. Όμως, για ποιο λόγο είναι καταστροφικό; Ο κ. Τασούλας πήγε να κάνει έναν ατυχή παραλληλισμό με κάποια πραξικοπήματα και ταυτόχρονα με τον συνδικαλισμό. Για ποιο λόγο; Δεν είναι όλοι οι ενεργοί στρατιωτικοί εν δυνάμει μέλη των ενώσεων; Υπάρχει περίπτωση να πει κάποιος ότι δεν είναι; Όχι. Είναι τόσο άσχημο που νοιάζονται για τα δικαιώματά τους τα μισθολογικά, τα οδοιπορικά τους, με τους περιορισμούς που πρέπει να υπάρχουν - και υπάρχουν - λόγω της ιδιότητάς τους; Να τα πείτε, όχι σε μένα, να τα πείτε στα στελέχη των Ενόπλων Δυνάμεων, οι οποίοι θα είναι όχι οι εκπρόσωποι, οι συνδικαλιστές που λέτε, αλλά τα μέλη τα απλά, ο Αρχιλοχίας, ο Υπολοχαγός και όχι ο Πρόεδρος της Ένωσης. Να πείτε στο μέλος για ποιο λόγο εσείς ως κόμμα λέτε ότι αυτοί καταστρέφουν και διαλύουν το στράτευμα. Ειλικρινά, είναι μια απορία και πρέπει να την εξηγήσετε. Προσωπικά πιστεύω ότι και στο άμεσο μέλλον έπρεπε και πρέπει να γίνει και πρέπει να το δούμε, κύριε Υπουργέ, και στα τρία Όπλα, γιατί κάθε Όπλο έχει διαφορετικές ανάγκες, έχει διαφορετικά προβλήματα. Κυρίες και κύριοι συνάδελφοι, είπα και πριν ότι ο καθένας μπορεί να λέει ό,τι θέλει. Όμως, εκτίθεται, όπως ο κ. Δένδιας, όταν δεν έχεις επιχειρήματα για να υποστηρίξεις ένα σχέδιο νόμου, το οποίο είναι όντως πρωτοποριακό. Τόσα χρόνια κανείς, όχι δεν έκανε, δεν σκέφτηκε να αξιοποιήσει αυτή την ακίνητη περιουσία και αντ' αυτού έρχονται να μας πουν για «κωλοτούμπες». Ποιοι; Οι πρώτοι διδάξαντες. Ευχαριστώ πολύ.
Ευχαριστούμε και εμείς. Εκτός συναγωνισμού στη διαχείριση του χρόνου ο κ. Κόκκαλης. Τον λόγο έχει η κ. Κανέλλη για πέντε λεπτά και ακολουθεί ο κ. Δαβάκης που έχουν ζητήσει να δευτερολογήσουν, πέντε λεπτά και ο κύριος Υπουργός και κλείνει η συζήτηση. Κυρία Κανέλλη, έχετε τον λόγο.
Ευχαριστώ πολύ, κύριε Πρόεδρε. Άλλωστε, είχα δεσμευτεί. Θέλω να αναφερθώ σε δυο - τρεις τροπολογίες. Δεν υπήρχε χρόνος για κάτι άλλο. Για παράδειγμα, φέρατε την τροπολογία για τα στρατιωτικά νοσοκομεία και για την ανάληψη εργασίας από επικουρικούς γιατρούς. Θεωρητικά και πρακτικά γιατί κάποιος να σας πει όχι; Θα σας εξηγήσω, όμως, γιατί θα σας πω «παρών». Διότι ένα πραγματικό, υπαρκτό πρόβλημα λύνεται με ημίμετρα. Σας λέω δύο αριθμούς και κρατήστε τους, κύριοι συνάδελφοι και κύριοι Υπουργοί. Από το 2012 έως το 2016 οι εισαχθέντες στη Σχολή της Στρατιωτικής Ιατρικής μειώνονται κατά 43%. Το ίδιο διάστημα στο νοσηλευτικό προσωπικό για το Στρατό κόβεται η εισροή κατά 40%. Γι' αυτό χρειαζόμαστε τους άλλους απ' έξω. Αν υπήρχε ένα πρόγραμμα να εξασφαλίζεται καλή παροχή υπηρεσιών στα στρατιωτικά νοσοκομεία από στρατιωτικούς γιατρούς και από νοσοκόμες, δεν θα είχαμε αυτή τη μείωση. Επομένως, βλέπετε ότι έρχεται ένα πρόβλημα υπαρκτό και λύνεται με ένα πράγμα το οποίο διαιωνίζει την αδυναμία. Είναι το ίδιο πράγμα που συμβαίνει στο Πυροσβεστικό Σώμα, που συμβαίνει εδώ, που συμβαίνει εκεί, που συμβαίνει παραπέρα. Κύριε Καμμένε, πριν από λίγους μήνες λέγατε ότι ο ελληνικός Στρατός θα καλύπτει με στρατιωτικούς γιατρούς - που δεν επαρκούν για τις ανάγκες των στρατιωτικών νοσοκομείων - τις ανάγκες των νησιών και των κέντρων υγείας. Και τώρα φέρνουμε πολίτες μέσα στα στρατιωτικά νοσοκομεία. Σηκώνω τα χέρια ψηλά! Δεν μπορεί! Κάπου υπάρχει ένα πρόβλημα εδώ. Πάω στην τροπολογία που μας ήρθε, που είναι νομοσχέδιο ολόκληρο, για τους ΟΤΑ. Πάω στα δύο βασικά πράγματα. Στο σημείο 2 της τροπολογίας κρατάτε όλη την αθλιότητα, που αφορά στις καθαρίστριες των σχολείων. Όλο το αντεργατικό πλαίσιο είναι σε ομηρία, είναι με συμβιβασμούς και συμβάσεις - ψίχουλα. Ένα χάλι μαύρο! Δεν το συζητάω. Στο άρθρο 3 για την επιθεώρηση των μελετών των έργων και των υπηρεσιών όπου μεταφέρονται αρμοδιότητες από το Εσωτερικών στις αποκεντρωμένες, σας λέμε ότι είναι αποδεκατισμένες από μηχανικούς. Πώς να σας το πω! Δεύτερον, φέρνετε μια τροπολογία να διορθώσετε κάτι που λέει ότι τα υπηρεσιακά συμβούλια δεν λειτουργούν από τον Φλεβάρη. Από τον Φλεβάρη δεν λειτουργούν, από πέρυσι! Φέρατε δύο τροπολογίες με δύο νομοσχέδια στο μεταξύ και διατηρείτε στο ακέραιο τη διευθυντοποίηση, χωρίς να ακούτε τις περιφέρεις. Στις περιφέρειες όλοι διαμαρτύρονται γιατί έχετε ανισομέρεια πια υπέρ των διευθυντικών στελεχών, σε σχέση με τους υπαλλήλους στα υπηρεσιακά συμβούλια. Έχετε αλλάξει, δηλαδή, επτά φορές πολιτική, με επτά φορές τροπολογίες και τώρα έρχεται στο Υπουργείο Εθνικής Άμυνας αυτή η τροπολογία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θέλω να κλείσω με το πιο σημαντικό από όλα, το άρθρο 50, και τον συνδικαλισμό. Εδώ ακούστηκαν μια σειρά από πράγματα. Καλά, ακούγονται πολλά πράγματα στο Κοινοβούλιο. Έχουμε γίνει - μαζί με τις τηλεοράσεις - όλοι τουρκολόγοι, τουρκολάγνοι, αναλυτές, «παίρνουμε την Τουρκία», κάνουμε ψυχανάλυση στον Ερντογάν, μιλάμε για τα δικαστήρια. Έλεος! Σύντροφοι, συνάδελφοι Βουλευτές, έλεος! Δεν μπορεί μεγάλα ζητήματα που άπτονται - αυτών που τόσο πολύ κόπτεστε - εθνικών συμφερόντων να εξυπηρετούνται για ιδιοτελή προσωπική προβολή. Και ο νοών νοείτω και όποιον ή όποια αφορά αυτό, ας το πάρει να το έχει υπ' όψιν του. Μας βλέπετε, είμαστε πολύ φειδωλοί.
Συμφωνώ με αυτό που λέτε, αλλά βάλτε μια τελεία.
Τελειώνω. Σας ευχαριστώ για το σχόλιο. Δεν μπορούμε να παίζουμε με αυτά τα πράγματα. Πώς να το κάνουμε δηλαδή! Δεν είμαστε μόνο η χώρα του Οτσαλάν, είμαστε και η χώρα του «Βέλους», για να θυμόμαστε και κάποια άλλα πράγματα. Κάλμα! Εδώ παίζονται άλλα πράγματα. Και παίζονται πράγματα που μας ξεπερνάνε σε χώρες που είναι μέλη ενός συνασπισμού, που μιλάει ακόμα και για πυρηνική χρήση, όπως είπε ο σύντροφος Παφίλης πριν από λίγο, όσον αφορά την Ευρώπη. Πάμε τώρα στο θέμα του συνδικαλισμού. Έχετε έναν πανικό με τον συνδικαλισμό, ο οποίος ώρες - ώρες μας εκπλήσσει. Τι φοβάστε, καλέ, ότι θα γίνει κόκκινος ο στρατός διά του συνδικαλισμού; Τι φοβάστε; Ειλικρινά σας το λέω. Βλέπετε να επελαύνει διά του συνδικαλισμού ο Στάλιν εναντίον σας; Γιατί το ίδιο πάθος που έχετε με τον Στάλιν ως αντισταλινικοί ή με τον αντικομουνισμό, τον έχετε με τον αντισυνδικαλισμό. Έχετε μετατρέψει τον κουμμουνισμό σας σε αντισυνδικαλισμό. Εσείς, κύριοι της Νέας Δημοκρατίας, τι φοβάστε; Έχετε εμπιστοσύνη ή δεν έχετε στους στρατιωτικούς να υπερασπιστούν την πατρίδα; Είναι ικανοί να υπερασπιστούν την πατρίδα και δεν μπορούν να υπερασπιστούν την τιμή του συνδικαλιστή μέσα στις Ένοπλες Δυνάμεις;
Ωραία, κυρία Κανέλλη. Να μας πει και ο κ. Δαβάκης.
Όχι, μισό λεπτό. Ακούστε με. Η τροπολογία που φέρατε πάσχει. Σας λέμε ότι πάσχει. Εμείς είμαστε υπέρ του συνδικαλισμού, γι' αυτό και θα την ψηφίσουμε. Όμως, πάσχει σε πολύ ουσιαστικά πράγματα. Θα μπορούσατε να κρατήσετε το νομοθετικό πλαίσιο του 82 με μερικές παρεκκλίσεις. Θα σας φέρω ένα χαρακτηριστικό: Δεν διασφαλίζεται το δικαίωμα, έτσι όπως το φέρατε, της ελεύθερης έκφρασης στις στρατιωτικές, δικαστικές και διοικητικές αρχές. Γιατί; Επειδή δεν υπάρχει πρόβλεψη για τη συνδικαλιστική προστασία των μελών των οργάνων των ενώσεων. Από την ώρα που δεν υπάρχει προστασία των συνδικαλιστών, αύριο το πρωί οποιοσδήποτε μπορεί να τους χτυπήσει χωρίς να φαίνεται, επειδή είναι συνδικαλιστές. Άρα, είναι περιορισμένο το δικαίωμα. Στην παράγραφο 3 του άρθρου 30 περιορίζεται σε τέτοιο βαθμό το δικαίωμα της σύστασης σωματείων και συμμετοχής σε αυτό, που δεν επιτρέπεται να υπερβαίνει τα όρια που προσδιορίζονται από τις ιδιομορφίες και την αποστολή του σε ιδιαίτερα τον εθνικό, κοινωνικό και υπερκομματικό χαρακτήρα των Ενόπλων Δυνάμεων. Kαι μέσα στην ασάφεια τα απαγορεύετε όλα. Μπουμ και κάτω! Πάω λίγο παρακάτω στην παράγραφο 5. Είναι χαρακτηριστικά, γιατί είναι κρίμα. Είναι ευκαιρία για τον συνδικαλισμό, για να είναι υγιής, ανοιχτός, φανερός, καθαρός μέσα στις Ένοπλες Δυνάμεις. Αν είναι σάρξ εκ της σαρκώς μας και άρα δημοκρατικά δομημένες οι Ένοπλες Δυνάμεις, τότε δεν έχουμε τίποτα να φοβηθούμε. Γιατί ο φόβος πάει σε άλλες εποχές. Αφού είναι σάρξ εκ της σαρκώς μας, τι φοβάστε; Κάθε στρατιωτικός ασφαλώς έχει το δικαίωμα να είναι μέλος της ένωσης που υπηρετεί. Δεν μου λέτε, άμα έρθει η μετάθεσή του και γράφεται σε νέα οργάνωση τι γίνεται; Εμείς ερχόμαστε και σας λέμε ότι πρέπει να διασφαλίζεται ότι δεν μπορεί να ψηφίζει για όργανα της Πανελλήνιας Οργάνωσης, πριν λήξει η θητεία των αντιπροσώπων που είχε ψηφίσει στην προηγούμενη οργάνωση, για να μην υπάρχουν διπλοψηφίες. Άμα θέλετε, κάντε το. Μα, τι θα κάνει; Θα ψηφίζει για την Πανελλήνια Οργάνωση, θα παίρνει μετάθεση, θα πηγαίνει αλλού, θα γράφεται αλλού και θα ξαναψηφίζει πριν να έχει τελειώσει η θητεία; Και κλείνω. Σε καμμία περίπτωση δεν συμφωνoύμε με την ψήφο με εξουσιοδότηση - έχω πάρα πολλά πράγματα να σας πω, άμα θέλετε να σας τα υποβάλω - και μάλιστα, με τη δυνατότητα της πολλαπλής εξουσιοδότησης στο ίδιο πρόσωπο.
Δύο είναι.
Έστω δύο. Δεν παύει να είναι. Το δύο γίνεται εύκολα τρία και τέσσερα και πέντε. Η ψήφος για εμάς, για το Κομμουνιστικό Κόμμα, που δεν φοβόμαστε τον συνδικαλισμό, είναι ατομικό δικαίωμα.
Θα το αποσύρουμε, κυρία Κανέλλη, έχετε δίκιο. Θα αποσύρουμε την εξουσιοδότηση, εάν δεν έχουν αντίρρηση και οι κύριοι συνάδελφοι, που την έχουν υπογράψει.
Σας παρακαλώ πάρα πολύ να το κάνετε.
Εάν συμφωνούμε όλοι θα την αποσύρουμε.
Επί της ομιλίας της κυρίας Κανέλλη, κύριε Δαβάκη, τι έχετε να πείτε;
Ακούστε με.
Τελειώσατε, κυρία Κανέλλη. Σας παρακαλώ!
Τελειώνω, αμέσως, κύριε Πρόεδρε. Κύριε Πρόεδρε, μια κουβέντα έχω να πω. Θέλω να πω υπομονετικά μια κουβέντα. Δεν έχω διακόψει κανέναν, δεν έχω πάρει μισό λεπτό από κανέναν. Έχετε μια διάταξη - και αυτό σας το λέω για λόγους ηθικής και αισθητικής - που απαγορεύει την έκφραση προστριβών και αντιδικιών, που πρέπει κατά τη γνώμη μας να απαλειφθεί. Όλοι οι πολίτες οφείλουν να εκφράζονται με ευπρέπεια και δεν χρειάζεται ειδική αναφορά στους στρατιωτικούς στη συγκεκριμένη περίπτωση. Εάν θέλουμε να τους αντιμετωπίσουμε σαν ίσους προς ίσους, με τις ιδιαιτερότητες, που είναι και περιοριστικές για τους ίδιους, των δικαιωμάτων τους, ας μην τους κάνουμε και συστάσεις. Τα φοράνε τα γαλόνια. Μην φτάνουμε δηλαδή να τους λέμε ότι ειδικά επειδή είσαστε στρατιωτικοί και έχετε τα γαλόνια και τη στολή, κοιτάξτε να είστε και καλά παιδιά σε σχέση με τους πολίτες, που μπορεί και να μην είναι. Με αυτές τις παρατηρήσεις θα τοποθετηθούμε αναλυτικά επί των άρθρων στην ψηφοφορία.
Ορίστε, κύριε Δαβάκη, έχετε τον λόγο. Βλέπετε τον Στάλιν επελαύνοντα;
Δεν άκουσα τι είπατε, κύριε Πρόεδρε. Ενώ ερχόμουν είπατε κάτι. Αν βλέπουμε τι;
Τον Στάλιν επελαύνοντα, που είπε η κυρία Κανέλλη.
Κοιτάξτε, δεν είστε σε τηλεπαράθυρα, είστε Προεδρεύων της Βουλής των Ελλήνων. Λίγο ευπρέπεια και σοβαρότητα, παρακαλώ.
Ε, καλά τώρα, κύριε Δαβάκη.
Οποιαδήποτε περαιτέρω συζήτηση, μετά μάλιστα και την ουσιαστική παρέμβαση της κ. Κανέλλη, περί συνδικαλισμού, μας εμβάλει όλους στη συζήτηση περί αυτής της υπόθεσης, οπότε δεν έχει κανένα νόημα. Εγώ ρωτώ τώρα, στο τέλος της συνεδρίασης, ευθέως τον κ. Καμμένο: Έχετε την άποψη των Γενικών Επιτελείων; Οι Αρχηγοί συμφωνούν με αυτή την υπόθεση, που λέγεται συνδικαλισμός στις Ένοπλες Δυνάμεις; Υπάρχει απόφαση των Επιτελείων ή γνώμη διατυπωθείσα από τους Αρχηγούς για το άρθρο 50, κύριε Υπουργέ; Και παρακαλώ, κρατούμενου του χρόνου ή μη κρατούμενου, να μου πείτε τώρα. Συμφωνούν οι Αρχηγοί;
Πολιτικό ζήτημα είναι, δεν είναι στρατιωτικό.
Κυρία Κανέλλη, σας παρακαλώ πολύ!
Είναι πολιτικό το ζήτημα.
Προηγουμένως, κυρία Κανέλλη…
Κυρία Κανέλλη, τον πολιτικό τσαμπουκά…
Μισό λεπτό, κύριε Δαβάκη.
Το ζήτημα…
Κυρία Κανέλλη, σας αφήσαμε να μιλάτε, αφήστε μας να μιλήσουμε και εμείς.
Στο χρώσταγα. Με έχεις διακόψει πενήντα φορές.
Αφήστε με να μιλήσω. Παρακαλώ, αρκετά. Αρκετά! Άσε με να μιλήσω. Σε παρακαλώ πολύ! Να είσαι ευπρεπέστερη και να μην διακόπτεις.
Εσύ είσαι ευπρεπής;
Όταν δεν θέλεις, διακόπτεις. Εδώ μέσα δεν θα με διακόπτεις εσύ.
Μισό λεπτό, κύριε Δαβάκη.
Άντε μπράβο!
Το «άντε» να το πεις στα γαϊδούρια σου.
Άντε μπράβο και δεύτερη φορά!
Ξέρω και εγώ να σου πω «άντε».
Κυρία Κανέλλη, σας παρακαλώ!
Τα γαϊδούρια μου έχουν καλύτερη συμπεριφορά. Ντροπή σου!
Ντροπή σου εσένα!
Παρακαλώ ηρεμήστε.
Παρά τις βόμβες κρότου - λάμψης της κυρίας από εδώ, θα παρακαλούσα να μου απαντήσει ο κύριος Υπουργός, περί αυτού του θέματος. Είναι σύμφωνοι οι Αρχηγοί, κύριε Καμμένο, για αυτό που φέρνετε; Εάν δεν μου απαντήσετε, θεωρώ ότι η ηγεσία των Ενόπλων Δυνάμεων είναι αρνητική προς αυτό το νομοθέτημα, το οποίο μας φέρνετε. Παρακαλώ, την απάντησή σας.
Θα απαντήσει μετά ο κύριος Υπουργός.
Θα μου επιβάλλετε να σας απαντήσω τώρα;
Εκλαμβάνω ως αρνητική τη θέση.
Σας παρακαλώ! Ντροπή σας πια!
Μισό λεπτό, κύριε Καμμένε. Κύριε Δαβάκη, επειδή κάνετε λόγο για ευπρέπεια, σας παρακαλώ πάρα πολύ!
Έχετε σύμμαχο τον Πρόεδρο, έχετε σύμμαχο την κ. Κανέλλη, όλους. Έχετε ανάγκη!
Αλλάξτε έδρανο! Μιλήστε με τη Χρυσή Αυγή!
Εγώ δεν θα σας μοιάσω να αλλάξω κόμμα, κύριε Καμμένο, όπως εσείς και να συνεργάζομαι με τη Ριζοσπαστική Αριστερά.
Πρέπει να προστατέψουμε λίγο τον ομιλητή, κύριε Πρόεδρε.
Τι είπατε, κύριε Μηταράκη;
Να προστατέψουμε λίγο τον ομιλητή.
Ο κύριος Πρόεδρος έχει εκδηλώσει...
Πρέπει να αυτοπροστατευθεί ο ομιλητής, όμως.
Πρέπει να αυτοπροστατευθώ! Αυτήν την ανάγκη θα έχουμε πλέον, να αυτοπροστατευόμαστε.
Συνεχίστε, κύριε Δαβάκη, δεν καταλαβαίνω τι εννοείτε.
Σας παρακαλώ! Άντε!
«Άντε»; Αυτό είναι ευπρέπεια; Αυτό είναι ευπρέπεια;
Κύριε Βαρεμένε, θα με αφήσετε να ολοκληρώσω;
Σας παρακαλώ πάρα πολύ συνεχίστε. Σας αφήνω!
Θα με αφήσετε να ολοκληρώσω. Αλλιώς, να έρθει ο Πρόεδρος της Βουλής να καταλάβει την Έδρα.
Συνεχίστε!
Να έρθει ο Πρόεδρος της Βουλής στην Έδρα. Δεν μπορείτε να κλείσετε τη διαδικασία. Διακόπτομαι συνέχεια.
Συνεχίστε! Συνεχίστε!
Και αριστερά και δεξιά!
Διέκοψα εγώ εσάς;
Ναι! Ναι! Και από εσάς.
Σιγά μην είσαι και στο κέντρο!
Για την περίφημη ΜΟΜΚΑ, αυτά τα οποία λέγονται για τη ΜΟΜΚΑ σαφώς αφορούν μία αρχική διάνοιξη δρόμου, ένα δρομολόγιο, αντιπυρικά έργα κ.λπ. γιατί αν μπούμε σε εξειδικευμένες καταστάσεις, σαφώς νομίζω ότι - και η Κυβέρνηση το δέχεται - θα πρόκειται περί παρωδίας. Όλα αυτά, όπως είπε και ο κ. Βίτσας προηγουμένως για το χωριό του, προϋποθέτουν να εξυπηρετούν επιχειρησιακούς σκοπούς. Ερωτώ: Το κόστος των καυσίμων, των ελαιολιπαντικών, όλα αυτά τα οποία αφορούν ένα τέτοιο έργο, ποιος θα τα επιβαρυνθεί; Το είπα και στην αρχή της ομιλίας μου. Σε περιπτώσεις άλλου φορέα, υπάρχουν σίγουρα οι αλληλόχρεοι λογαριασμοί. Στην παρούσα περίπτωση, όταν δεν υπάρχει άλλος φορέας - που το λέει βέβαια το νομοσχέδιο - ποιος θα το επιβαρυνθεί αυτό το κόστος; Το κόστος μεταφοράς, κύριε Υπουργέ, θα μηχανήματα να ανοίξουν ένα δρόμο, ποιος το επιβαρύνεται; Πώς θα μεταφερθούν αυτά τα μηχανήματα; Με το Πολεμικό Ναυτικό; Με τα αρματαγωγά; Να μας πείτε τώρα στην ομιλία σας, στην απάντησή σας. Ποιος θα αναλάβει το κόστος της συντήρησης των μηχανημάτων και των οχημάτων, που θα εργάζονται για το συγκεκριμένο έργο, δεδομένου ότι η φύση της εργασίας, αλλά και η παλαιότητα των μηχανημάτων απαιτεί μία συγκεκριμένη συντήρηση η οποία δεν υπάρχει; Και νομίζω ότι όλα αυτά τα ξέρετε πολύ καλά, εκτός και αν δεν σας έχουν ενημερώσει. Γνωρίζετε, άλλωστε, ότι η ημερήσια αποζημίωση στα εκτός έδρας είναι 29,35 ευρώ για κάθε άτομο συν τη δαπάνη 35 ευρώ για διαμονή. Όλα αυτά δεν θα επιβαρύνουν τους λειτουργικούς προϋπολογισμούς των επιτελείων; Για ποια έργα μιλάμε, λοιπόν; Για ποια ΜΟΜΚΑ η οποία αυτήν τη στιγμή -347 Τάγμα Μηχανικού και άλλα - βρίσκονται στα όριά τους. Ποιο είναι το κόστος μεταφοράς του προσωπικού στον χώρο του έργου; Και εδώ θα πρέπει να ληφθεί υπ' όψιν και το εναλλασσόμενο προσωπικό, διότι όπως γνωρίζετε ένα προσωπικό το οποίο θα ασχολείται με διάνοιξη δρόμων, με έργα κ.λπ. δεν μπορεί να γίνεται συνέχεια αυτό, πρέπει να γυρίσει να δει και την οικογένειά του και να εναλλαχθεί και με άλλο προσωπικό. Όλα αυτά έχουμε σήμερα την πολυτέλεια να τα θεσμοθετήσουμε και σε ειδική υπηρεσία, όπως εσείς κάνετε; Αυτό είναι το ζήτημα. Και νομίζω ότι σε αυτά τα οποία συμβαίνουν περισσότερο φόβο και προβληματισμό προκαλούν και - θα έλεγα - και την αλυσιτελή διάθεση όλης αυτής της καταστάσεως που εσείς θέλετε να θεραπεύσετε όσον αφορά κάποια έργα. Είπε ο κ. Καραγιαννίδης για έργα στον Έβρο, άμα κοπεί το ρεύμα. Αυτά έχουν λυθεί χρόνια, κύριε Καραγιαννίδη. Και ο στρατός επεμβαίνει και «ΚΑΛΛΙΚΡΑΤΗΣ» υπάρχει και από όλα. Τώρα καταλαβαίνω ότι πρέπει να στηρίξετε, αλλά μην παραβιάζουμε ανοιχτές θύρες. Τόσα χρόνια τι γινόταν δηλαδή;
Τέσσερα εκατομμύρια πλήρωσαν στον Έβρο.
Μπορεί να σας προμηθεύσει, να σας τα στείλει όλα…
Κύριε Καραγιαννίδη, σας παρακαλώ πάρα πολύ!
Πρωτοφανή πράγματα στη Βουλή!
Μα κάνει αναφορά στο όνομά μου! Προσωπικά με ρωτά!
Ρητορικά είναι τα ερωτήματα.
Η ετήσια έκθεση του Υπουργείου Εθνικής Άμυνας, ειδικά στις σελίδες που αφορά τη συμβολή των Ενόπλων Δυνάμεων σε έργα κοινωνικής υποστήριξης, λέει καθαρά οτιδήποτε μπορεί ο καθένας να δει και τότε ούτε ΜΟΜΚΑ υπήρχε ούτε τίποτα. Εμείς αντιδρούμε ως προς αυτό, σχετικά με το αλυσιτελές του όλου εγχειρήματος. Και αντιδρούμε, κυρίως, και πάνω από αυτό που είπα στη δημαγωγία, στον λαϊκισμό και στην - θα έλεγα - κάθε φορά δημιουργία εντυπώσεων για πράγματα τα οποία ουσιαστικά θα είναι ένα γράμμα κενό. Κλείνω την παρέμβασή μου, λέγοντας ότι εκφράζω τη βαθιά μου λύπη, γιατί για πρώτη φορά στα είκοσι και πλέον χρόνια που βρίσκομαι σε αυτήν την Αίθουσα, βρέθηκα αντιμέτωπος με συμπεριφορά Προεδρείου αυτού του είδους, επίθεση από συνάδελφο αυτού του είδους και ο κ. Βαρεμένος, με ευφυολογήματα και με μια έμμεση στήριξη, να μην προστατεύει τον ομιλητή. Λυπάμαι και ελπίζω να μην επαναληφθεί.
Κι εγώ μεγάλη λύπη αισθάνομαι. Κύριε Υπουργέ, έχετε τον λόγο για πέντε λεπτά.
Κύριε Πρόεδρε, θα ήθελα τον λόγο. Είμαι εισηγητής και θέλω τον λόγο για τρία λεπτά.
Κύριε Πρόεδρε, δεν έχω μιλήσει καθόλου.
Κύριε Υπουργέ, συγγνώμη, αλλά…
Εγώ δεν έχω μιλήσει καθόλου.
Το ξέρω και το καταλαβαίνω.
Πληροφορήθηκα ότι αυτόν τον χρόνο χρειάζεστε. Ορίστε, κύριε Λοβέρδο.
Και μιας και διαμαρτύρεστε, θα διαμαρτυρηθώ κι εγώ, διότι, κύριε Πρόεδρε, έτσι που τα έκανε η Διάσκεψη - δηλαδή η Κυβέρνηση - , είναι σήμερα κωμικό αυτό που μας συμβαίνει, για να προλάβουμε όλες μας τις κοινοβουλευτικές μας υποχρεώσεις. Αυτήν τη στιγμή έπρεπε να ρωτάω τον κ. Μηλιάκο στην εξεταστική επιτροπή. Ούτε εδώ είμαι ούτε εκεί είμαι κατ' ουσίαν. Ας πάρει κάποια μέτρα για την επόμενη εβδομάδα, αν είναι έτσι να πάνε τα πράγματα.
Δεν προηγηθήκατε πριν;
Βεβαίως, στην πρωτολογία μου. Τώρα πρέπει να κάνω τη δευτερολογία μου. Αλλά επειδή διαμαρτυρήθηκε ο Υπουργός, διαμαρτύρομαι κι εγώ.
Όχι, δεν διαμαρτυρήθηκα.
Έχω τρία θέματα. Το πρώτο θέμα είναι γενικής φύσης, δεν σχετίζεται με το σχέδιο νόμου. Έρχεται μια ρύθμιση για τους ΕΠΟΠ. Θα ήθελα να πάρω την ευκαιρία να σας πω ότι αυτό το Σώμα, έτσι όπως διαρρυθμίστηκε η ύπαρξή του μέσα στα χρόνια, εμφανίζει προβλήματα. Και θα πρέπει κάποια στιγμή να το δείτε συνολικά. Δεν θέλω να πω κάτι άλλο, γιατί έχω διαμαρτυρίες από διαφόρους ανθρώπους στον χώρο του Στρατού που αναρωτιούνται τι θα γίνει. Ήταν για πέντε χρόνια και διατηρήθηκαν. Όλοι πήραμε αυτές τις αποφάσεις, αλλά τώρα ο Στρατός έχει παραλάβει ένα θέμα. Είναι μια ερμαφρόδιτη κατάσταση που πρέπει να ενσωματωθεί. Θα τη δείτε με τη δέουσα ψυχραιμία. Την παρατήρηση, όμως, εγώ την έκανα. Το δεύτερο, κύριε Υπουργέ, σχετίζεται με την τροπολογία σας σχετικά με τις επιπλέον θέσεις στα πανεπιστήμια για τους μόνιμους αξιωματικούς. Κοιτάξτε, εάν σκεφτείτε τι γίνεται με τον αριθμό εισαγομένων στα πανεπιστήμια, αυτομάτως θα καταλήξετε - αν δεν το έχετε κάνει ήδη και εγώ δεν το έχω δει - ότι ο αριθμός αυτός πρέπει να είναι προϊόν δικής σας απόφασης με τον Υπουργό Παιδείας. Είναι έτσι;
Βεβαίως. Είναι κοινή υπουργική απόφαση.
Σωστό. Δεύτερον, θα πρέπει να δείτε και την αντιστοίχιση με τα ΑΤΕΙ των αποφοίτων της Σχολής Υπαξιωματικών. Είναι Ανώτατα Ιδρύματα, να είμαστε και για τους δύο ευθυγραμμισμένοι σωστά. Το δεύτερο για την τροπολογία, που φαίνεται πολύ σωστή, σχετικά με αυτούς που κόβονται, σε ό,τι αφορά τα πτητικά, μου θύμισαν - δεν είμαι ειδικός εγώ, μου θύμισαν όμως - ότι υπήρχε αυτή η ρύθμιση να παραμένουν στη Σχολή. Όμως εκεί το 2000 καταργήθηκε, διότι είχε προσλάβει έναν χαρακτήρα νεποτιστικό. Δηλαδή «δεν μπορώ να κάνω κάτι, αλλά παραμένω εκεί» και αυτό είχε γίνει πελατειακό. Να το δείτε αυτό. Φαίνεται σωστή η ρύθμιση για την τύχη αυτών των ανθρώπων, αλλά εξετάστε, παρακαλώ, ποια χρήση έγινε αυτής της υπάρχουσας τότε ρύθμισης στο παρελθόν και γιατί αυτή καταργήθηκε. Αυτά ήθελα να πω, ευχαριστώ.
Κι εμείς ευχαριστούμε. Κύριε Υπουργέ, έχετε τον λόγο και απλώς υπενθυμίζω ότι στις 17.30΄ θα πρέπει να τελειώσουμε.
Κύριε Πρόεδρε, κυρίες και κύριοι συνάδελφοι, θα προσπαθήσω να είμαι όσο πιο σύντομος μπορώ. Ήθελα να ευχαριστήσω όλους τους συναδέλφους για την εξαιρετική συζήτηση που έγινε στην Ολομέλεια, όπως έγινε και στην επιτροπή. Όπως είδατε, δεν μίλησα πιο πριν. Ήθελα να ακούσω όλους τους εισηγητές, τους συναδέλφους Βουλευτές. Πράγματι και κατά τη διάρκεια της συζήτησης στην Ολομέλεια, αποκομίσαμε τις απόψεις του Κοινοβουλίου και διορθώσαμε αρκετά από τα σημεία, όπου πολύ σωστά παρενέβησαν οι συνάδελφοι. Θέλω να σας διαβεβαιώσω ότι από το Υπουργείο Άμυνας έτσι θα συνεχίσουμε να εργαζόμαστε, διότι θεωρούμε ότι τα θέματα της άμυνας θα πρέπει να αντιμετωπίζονται με διαφορετικό τρόπο. Θέλω να ευχαριστήσω ιδιαίτερα την Αντιπολίτευση για τη στάση που κράτησε και μας τιμά ιδιαιτέρως το ότι αρκετοί συνάδελφοι και κόμματα της Αντιπολίτευσης, θα ψηφίσουν κατ' αρχήν ή κάποια άρθρα από το σχέδιο νόμου. Θεωρώ ότι αυτό είναι μία καλή αρχή. Βεβαιώνω ότι από τη μεριά του Υπουργείου Εθνικής Άμυνας θα κάνουμε το καλύτερο, ώστε να φτάσουμε στον προϋπολογισμό του Υπουργείου Άμυνας και να φτάσουμε σε κάποιες εποχές που στη Βουλή, όταν συζητείτο ο προϋπολογισμός, ήταν η κύρια αντιπαράθεση των κομμάτων της Αντιπολίτευσης και της Συμπολίτευσης, όμως στον προϋπολογισμό του Υπουργείου Εθνικής Άμυνας ψηφίζαμε από κοινού όλοι τον προϋπολογισμό. Από τη δική μας μεριά θα κάνουμε ό,τι καλύτερο μπορούμε. Θέλω να δώσω κάποιες διευκρινίσεις. Κατ' αρχάς, θα πω ότι πολλές από τις αλλαγές που επισημάνατε - είπε ο κ. Λοβέρδος τώρα για τους ΕΠΟΠ, για τους εθελοντές μακράς θητείας, για τους αποφοίτους των σχολών, τους μηχανικούς της Αεροπορίας - δεν μπορούσαμε αυτή τη στιγμή να τις κάνουμε. Το ίδιο και για την εκπαίδευση. Είναι αλήθεια ότι αυτά τα θέματα, όπως και η εκπαίδευση των στρατιωτικών σχολών, είναι θέματα τα οποία τα ανοίγουμε, θα τα συζητήσουμε, θα βρούμε κοινές συνισταμένες και θα καταθέσουμε πολύ σύντομα ένα ευρύτερο σχέδιο για την αναδιοργάνωση των Ενόπλων Δυνάμεων. Θέλω να θυμίσω ότι το κυρίαρχο νομοθετικό σώμα κατά την ελληνική δημοκρατία είναι η Βουλή των Ελλήνων. Στο νομοσχέδιο αυτό, λάβαμε υπ' όψιν τις προτάσεις των επιτελείων σ' αυτά που τους αφορούσαν, αλλά δεν πρόκειται η πολιτική ηγεσία του Υπουργείου Εθνικής Άμυνας να ακολουθήσει τις οδηγίες του εισηγητή της Αξιωματικής Αντιπολίτευσης να καταθέτει προς έγκριση ακόμα και τον πολιτικό σχεδιασμό. Είναι άλλη η δουλειά του ενός, άλλη του άλλου. Με απόλυτο σεβασμό το λέω.
Μου απαντήσατε.
Εδώ πια με τη σημερινή συζήτηση νομίζω ότι βγήκε και ένα συμπέρασμα για το θέμα της αναγνώρισης στις ενώσεις στρατιωτικών. Είναι αλήθεια ότι αποτελεί ένα θέμα - ταμπού. Οι λέξεις συνδικαλισμός και Ένοπλες Δυνάμεις είναι κάτι, το οποίο δεν θα φανταζόμασταν πριν πολλά χρόνια, αλλά το ίδιο ταμπού ήταν και το θέμα του συνδικαλισμού στην Ελληνική Αστυνομία και στο Λιμενικό Σώμα. Θυμάμαι τον παλιό συνάδελφο, τον Νίκο Γκελεστάθη, ο οποίος, ακριβώς όπως μιλήσατε εσείς, είπε «από σήμερα καταστρέφεται η Αστυνομία, θα τιναχτούν όλα στον αέρα» κ.ο.κ.. Κι όμως αργότερα, ο Πρόεδρος του πρώτου σωματείου έγινε Βουλευτής της Νέας Δημοκρατίας, ο κ. Κυριαζίδης.
Πάμε καλά!
Πάμε καλά. Μάλιστα. Δεν έπρεπε να το κάνουμε ούτε αυτό. Αυτή είναι ακριβώς η διαφορά μίας νοοτροπίας την οποία πρέπει να αντιμετωπίσουμε, διότι αφού θέλετε να σας το πω ευθέως, υπήρχε κομματισμός στις Ένοπλες Δυνάμεις, ναι ή όχι; Θυμάστε την κλαδική αποστράτων με επικεφαλής το Νίκο Γρυλλάκη, τον Στρατηγό Γρυλλάκη; Θυμάστε …
Είχατε γράψει ένα βιβλίο μαζί.
Μαζί είχαμε γράψει βιβλίο και συνεργαστήκαμε. Θα σας πω για έναν άνθρωπο με τον οποίο έχω συγκρουστεί πολιτικά μέσα στο ίδιο κόμμα, τον Γιάννη Βαρβιτσιώτη. Όταν του πήγαν τον κατάλογο για να ακολουθήσει τις κρίσεις που υποδείκνυε το κόμμα, τους πέταξε με τις κλωτσιές έξω. Θυμάστε τους καταλόγους που κυκλοφόρησαν από το ΠΑΣΟΚ κάποτε για τις κρίσεις συνταγματαρχών; Θυμάστε ποιοι έλεγαν «οι λοχαγοί δικοί μας ή δικοί σας»; Ε, αυτό πρέπει να τελειώσει. Το να αναγνωρίζουμε ένα σωματείο αντιμετωπίζει ακριβώς τις υπόγειες αυτές διαδρομές. Το πρωί ανεφέρθην στην ανακοίνωση του συλλόγου στρατιωτικών της Ηπείρου …
Αμάν πια με αυτή την Ένωση!
Κυρία Κανέλλη, σας παρακαλώ. Να σας πω γιατί το λέω.
Αμάν πια! Έχει και άλλες ενώσεις και αλλού.
Κυρία Κανέλλη,…
Αναφέρθηκα και σε δεκαπέντε λεπτά μέσα, κυρία Κανέλλη, ο Κοινοβουλευτικός Εκπρόσωπος της Χρυσής Αυγής είχε απάντηση από τους ίδιους. «Επικοινώνησαν» - λέει - «μαζί του και επικοινώνησε και ο διοικητής του νοσοκομείου». Καταλάβατε, λοιπόν, τι σημαίνει …
Ψεύδεστε! Επικοινώνησα με τον διοικητή του νοσοκομείου. Ψεύδεστε! Να το πάρετε πίσω!
Παρακαλώ, παρακαλώ.
Θέλω τον λόγο επί προσωπικού.
Καταλάβατε, λοιπόν, τι σημαίνει η θεσμική αναγνώριση των σωματείων και τι σημαίνει να αφήσουμε κάποιους να λειτουργούν με υπόγειες διαδρομές. Εγώ σας διαβεβαιώνω ως Υπουργός Εθνικής Άμυνας αλλά και ως Κυβέρνηση ΣΥΡΙΖΑ - Ανεξαρτήτων Ελλήνων ότι όσο θα είμαστε στην Κυβέρνηση και όσο θα έχουμε την ευθύνη στο Υπουργείο Εθνικής Άμυνας και ο κ. Βίτσας και εγώ, δεν πρόκειται να πάει ποτέ χαρτάκι για τις κρίσεις στις Ένοπλες Δυνάμεις όπως δεν πήγε χαρτάκι! Η πολιτική ηγεσία επιλέγει τον Αρχηγό ΓΕΕΘΑ και τους Αρχηγούς των Επιτελείων. Από εκεί και πέρα, πρέπει να τελειώσει η ιστορία της κομματικοποίησης και της πολιτικής επιλογής. Πρέπει να έχουν την αυτοδιοίκησή τους οι Ένοπλες Δυνάμεις. Και αυτήν την αυτοδιοίκηση θα τη διασφαλίσουμε με οποιονδήποτε τρόπο. Όσον αφορά την αναγνώριση σωματείου, πράγματι μπήκαν όλες οι ασφαλιστικές δικλίδες, γιατί πράγματι αποτελούσε και αποτελεί ένα πρώτο βήμα το οποίο σπάει αρκετά ταμπού. Εγώ είμαι βέβαιος ότι θα αντιμετωπιστεί με σοβαρότητα από όλους, ότι θα έχουμε τη δυνατότητα να ανοίξουμε έναν διάλογο δημοκρατικό, ότι δεν πρόκειται να κινδυνεύσει η πειθαρχία, ο σεβασμός προς τους ανωτέρους στα στελέχη των Ενόπλων Δυνάμεων και η Διοίκηση των Ενόπλων Δυνάμεων δεν πρόκειται να επηρεαστούν από την αναγνώριση του σωματείου. Αντίθετα, θα μπορέσουμε να συζητήσουμε δημόσια, να ακούμε προτάσεις θεσμικές και να κλείσουμε λίγο τις πόρτες που λειτουργούσαν μέχρι σήμερα στα υπόγεια των κομμάτων. Αυτό θα γίνει και αυτό σας βεβαιώνω ότι είναι προς όφελος των Ενόπλων Δυνάμεων. Θέλω να κλείσω απαντώντας σε ορισμένα ερωτήματα που ετέθησαν σε σχέση με την ΜΟΜΚΑ, τα ελαιολιπαντικά που λέει ο κ. Δαβάκης. Τα ελαιολιπαντικά δεν πληρώνονται τώρα για τα έργα του Μηχανικού; Τα ελαιολιπαντικά δεν πληρώνονται για τις μονάδες του Μηχανικού, οι οποίες αναλαμβάνουν έργα και τα βγάζουν εις πέρας; Και τα ελαιολιπαντικά πληρώνονται και η διαμονή πληρώνεται. Και για ρωτήστε για να δείτε εκεί που πήγε το Μηχανικό και έκανε έργα. Χθες εγκαινιάσαμε τη Μονή Γρηγορίου. Εγκαινιάσαμε στη Μονή Γρηγορίου τη Γέφυρα Μπέλλας, όχι για να εξυπηρετήσουμε τους μοναχούς της Μονής Γρηγορίου, αλλά κυρίως για να διασφαλίσουμε το θέμα των πυρκαγιών στο Άγιον Όρος, το οποίο έχει κινδυνεύσει να καεί τέσσερις φορές. Παράλληλα, εξυπηρετούνται και οι μοναχοί και ενώνονται οι Μονές μεταξύ τους. Ξέρετε πώς αγκάλιασαν τους αξιωματικούς και τους υπαξιωματικούς των Ενόπλων Δυνάμεων οι μοναχοί και τους φιλοξένησαν; Το ίδιο έκαναν και στην Ικαρία, στο Καρκινάγρι, το ίδιο έκαναν στη Δράμα. Το ίδιο θα κάνουν αύριο στη Λευκάδα. Το ίδιο θα κάνουν σε άλλες περιοχές και σε προτεραιότητες που έχουμε πει και θα εξετάσουμε για απομακρυσμένα νησιά, για μικρούς τόπους που εκεί ακόμα υπάρχουν άνθρωποι, οι οποίοι περιμένουν να πάει μια υπηρεσία του κράτους, γιατί οι μεγάλοι εργολάβοι δεν ενδιαφέρονται για τόσο μικρά έργα και τόσο μεγάλης εθνικής σημασίας. Θα σας θυμίσω, δε, κύριε Δαβάκη, επειδή το είπατε πολλές φορές, ότι η επανίδρυση της ΜΟΜΑ ήταν στο προγραμματικό σχέδιο της Νέας Δημοκρατίας το 2009. Είναι στο πρόγραμμα της Νέας Δημοκρατία! Τι άλλαξε;
Εφαρμόζετε το πρόγραμμα της Νέας Δημοκρατίας, δηλαδή; Αυτό θα μας πείτε τώρα.
Τώρα βέβαια βλέπω ότι οι ακροδεξιές συνιστώσες έχουν αρχίσει να αλλάζουν το τότε πρόγραμμα της Νέας Δημοκρατίας.
Ακροδεξιές είπατε;
Ξέρετε ποιες εννοώ. Η ΜΟΜΑ, κυρίες και κύριοι συνάδελφοι, σας διαβεβαιώνω ότι σε συνεργασία και με την Επιτροπή Εξωτερικών και Άμυνας της Βουλής εγώ δέχομαι να φέρνουμε όλες τις προτάσεις που υπάρχουν και να συνεκτιμούμε και μαζί.
Περάστε το στη νομοθεσία με μια τροπολογία!
Σας παρακαλώ, κυρία Κανέλλη. Συνεχίστε, κύριε Υπουργέ.
Να σας πω γιατί δεν το περάσαμε στη νομοθεσία;
Όχι, μη δίνετε τη μορφή διαλόγου, κύριε Υπουργέ. Συνεχίστε σας παρακαλώ.
Δεν το περάσαμε στη νομοθεσία για τον εξής λόγο: Υπάρχουν περιπτώσεις, ιδιαίτερες στρατιωτικές ανάγκες, τις οποίες δεν μπορούμε δημοσίως να τις πούμε. Εάν πω λοιπόν ότι θα πάμε στη Λευκάδα αύριο και θα πρέπει να κάνουμε ένα έργο και μεθαύριο στη Νίσυρο θα πρέπει να ακούμε - και βεβαίως θα την ακούμε με πολύ σεβασμό - την άποψη της Βουλής και των συναδέλφων και της τοπικής αυτοδιοίκησης. Όμως αυτό αφήστε να το επιλέγουμε εμείς στο τέλος, γιατί νομίζω ότι έχει μια ιδιαίτερη σημασία. Τώρα, όσον αφορά την αξιοποίηση της περιουσίας των Ενόπλων Δυνάμεων άκουσα ότι φοβούνται μην μπουν πολιτικά πρόσωπα ελεγχόμενα. Οι διαδικασίες είναι πολύ απλές. Οι διαδικασίες είναι τόσο αυτόματες που όποιος κι αν θέλει να παρέμβει δεν μπορεί. Η διαδικασία είναι ότι υπάρχει μια προσφορά τουλάχιστον για το 5%, εκεί που δεν υπάρχει τοπική αυτοδιοίκηση, εκεί που δεν υπάρχει ιδιαίτερο ενδιαφέρον τοπικών κοινωνιών, που δίνουμε προτεραιότητες και λοιπά, αν μιλάμε για ιδιώτες, δηλαδή, έρχεται ένας και λέει «προσφέρω 5% το χρόνο ενοίκιο» και αμέσως αυτή η περιοχή από τη στιγμή που είναι απόλυτα καθαρή από νομικής απόψεως και με τη συναίνεση, αν θέλετε, και της τοπικής κοινωνίας - το λαμβάνουμε υπ' όψιν - βγαίνει στο διαδίκτυο. Εννοώ, δηλαδή, ότι δεν θα πάω εγώ αυτή τη στιγμή στην Πέρδικα που είναι του Πολεμικού Ναυτικού να χτίσω πολυκατοικίες.
Αυτό δεν είναι τοπική κοινωνία. Είναι Πολεμικό Ναυτικό.
Με συγχωρείτε, η Πέρδικα είναι περιοχή του Πολεμικού Ναυτικού. Η τοπική κοινωνία είναι αυτοί που μένουν απέναντι. Δεν θα πάω εγώ στην Πέρδικα να πω «το νοικιάζω για να χτίσω πολυκατοικίες». Καθίσαμε όλοι μαζί, μιλήσαμε και με τον δήμαρχο και με τους Βουλευτές και λέμε «πάμε εκεί να κάνουμε ένα πάρκο;» το οποίο θα έχει εισοδήματα που θα αντιστοιχούν στο 5%. Βεβαίως και θα ρωτάτε. Δεν μιλάω για τέτοιες περιοχές, αλλά για αξιοποιήσιμα ακίνητα και περιοχές όπου μπορούν να γίνουν μεγάλες επενδύσεις και υπάρχει ιδιωτικό ενδιαφέρον, θα βγαίνει στο διαδίκτυο, δημόσια θα γίνεται beat, δηλαδή θα χτυπάνε το ποσοστό και μόνο και τίποτα άλλο. Ούτε δικαίωμα ένστασης υπάρχει ούτε τίποτα άλλο. Και από εκεί και πέρα θα ενοικιάζεται αυτή η περιοχή. Αν δεν πληρωθεί το ενοίκιο για μια περίοδο μιας - δυο δόσεων κατ' ευθείαν πέφτει και μένει όλη η περιουσία στο Ταμείο των Ενόπλων Δυνάμεων. Επειδή συζητήθηκε το θέμα της κάθετης επιφάνειας, θέλω να διευκρινίσω και έχει νομοθετική ισχύ αυτό που θα πω. Όταν λήξει για οποιονδήποτε λόγο η εκμίσθωση - είτε δεν πληρώσει είτε τελειώσει ο χρόνος - ό,τι βρίσκεται επί, υπό του συγκεκριμένου οικοπέδου έρχεται στην ιδιοκτησία των Ενόπλων Δυνάμεων. Οι εγκαταστάσεις δε παραμένουν στην ιδιοκτησία των Ενόπλων Δυνάμεων και μόνο αυτό που δεν δίνει χρήση ουσιαστικά είναι του οικοπέδου ή, αν είναι κτήριο, του κτηρίου. Για τις άλλες αλλαγές που προτάθηκαν, να κάνω δεκτό αυτό που λέτε για το άρθρο 50. Θέλω να κάνω νομοτεχνικές βελτιώσεις. Στο άρθρο 50 παράγραφος 6, στην τελευταία παράγραφο, σβήνεται από το «αν και αυτό δεν μπορεί να είναι εφικτό» έως το «σύμφωνα με την ως άνω διαδικασία.» Σβήνεται αυτό. Πράγματι δεν υπάρχει λόγος να δώσουμε ψήφο επιστολική για να μην γίνονται ομαδοποιήσεις.
Για τις συνδρομές;
Να σας πω την αλήθεια το θέμα των συνδρομών είναι κάτι το οποίο θεσμοθετήσαμε κατόπιν των προτάσεων που έγιναν και των συζητήσεων που έγιναν. Δεν έχω καμμία αντίρρηση να το δούμε. Εκεί που υπάρχει θέμα σοβαρό, είναι στο θέμα της περιουσίας των Μετοχικών Ταμείων. Ειπώθηκε για το θέμα του PSI. Έγινε έγκλημα. Καμμία αμφιβολία. Έχουν προσφύγει οι διοικήσεις κατά του PSI και του κουρέματος που έγινε χωρίς τη συναίνεσή τους. Αυτή ήταν απόφαση της Τράπεζας της Ελλάδας. Ήταν απόφαση που διέλυσε και τα Μετοχικά Ταμεία, όπως διέλυσε και τις τράπεζες, όπως διέλυσε και τα πανεπιστήμια, όπως διέλυσε και άλλα ταμεία. Για την εκπαίδευση έρχεται νομοσχέδιο. Εδώ θέλω να σκεφτούμε και να δούμε από την αρχή το θέμα της εκπαίδευσης, ακόμα και της εισόδου στις σχολές. Είναι ένα θέμα που πρέπει να ανοίξουμε και να το συζητήσουμε. Και όσον αφορά - και κλείνω με αυτό - τις διάφορες ειδήσεις που βλέπω στο διαδίκτυο, κυρίες και κύριοι συνάδελφοι, θέλω να σας διαβεβαιώσω ότι το Υπουργείο Εθνικής Άμυνας έχει δημιουργήσει με αξιωματικούς έναν μηχανισμό ενημέρωσης και προς τα μέσα μαζικής ενημέρωσης και προς το διαδικτυακό και μιντιακό σύστημα, που όταν πρέπει να δώσουμε μια ενημέρωση τη δίνουμε υπεύθυνα από το ΓΕΕΘΑ. Χθες, παραδείγματος χάριν, κατά τη διάρκεια κάποιων επιχειρήσεων από την άλλη πλευρά στην περιοχή της Σύμης ακούστηκαν απίστευτα πράγματα. Ακούσαμε ότι ένα F16 βύθισε δυο τουρκικές ακταιωρούς. Το έγραψαν από ξένα κανάλια και αναπαρήχθη. Είδαμε - λέει - ότι δυο φουσκωτά πήγαιναν προς τη Σύμη. Ούτε ένα φουσκωτό δεν ελέγχθηκε. Θα παρακαλέσω, λοιπόν, επειδή είναι πολύ δύσκολες και επικίνδυνες οι ώρες και υπάρχει μια ένταση στην περιοχή, ιδίως από τη γείτονα, όσοι συνάδελφοι θέλετε, θα έχετε άμεση ενημέρωση από την ηγεσία του Υπουργείου Εθνικής Άμυνας και από τους Αρχηγούς των Επιτελείων με πρώτον τον Αρχηγό της Εθνικής Άμυνας. Επικοινωνείτε μαζί μας, δείτε τις ανακοινώσεις και μη βασίζεστε σε ανακοινώσεις βάσει διαφόρων αναρτήσεων, που πολλές εξ αυτών γίνονται εκ του πονηρού. Τέλος, επειδή έγινε και συζήτηση για την παραποίηση των δηλώσεων του Υπουργού Αναπληρωτή - ήταν εντελώς διαφορετική από αυτά τα οποία έγραφαν - εγώ θα σας πω ότι δεν έχει καμμία αρμοδιότητα το Υπουργείο Εθνικής Άμυνας. Ας αφήσουμε το Υπουργείο Εξωτερικών να κάνει τη δουλειά του όπως πρέπει να την κάνει. Και νομίζω ότι το πιο σημαντικό για τη χώρα, αυτήν τη στιγμή, είναι σε τέτοια θέματα ευαίσθητα να έχουμε όλοι μία κοινή φωνή. Και το λέω ανήμερα της επετείου της εισβολής και της κατοχής στην Κύπρο, μία περίοδο για την οποία η μόνη αναφορά που θα κάνω είναι ότι την οφειλόμενη αναγνώριση στους ήρωες της ΕΛΔΥΚ, στους ανθρώπους που πολέμησαν και έπεσαν ή γύρισαν και δεν τους αναγνωρίσαμε καν συμμετοχή, αυτό θα το αποκαταστήσουμε. Έχουμε αρχίσει να το αποκαθιστούμε και για την επιχείρηση ΝΙΚΗ και για τις άλλες επιχειρήσεις και για παλαιότερες εποχές. Και εδώ θα θέλαμε τη συνδρομή όλων, διότι για να μείνει στη μνήμη μας αυτή η εισβολή και η κατοχή θα πρέπει να αποδώσουμε και σε εκείνους που πολέμησαν τα εύσημα, ανεξάρτητα αν κάποιοι εκείνη την εποχή προδώσανε. Αυτοί θα τιμωρηθούν, θα μείνουν στο περιθώριο της Ιστορίας, αλλά δεν μπορεί στο όνομα της τιμωρίας αυτών να αφήσουμε εκείνους που πολέμησαν, να φύγουν από τη ζωή έχοντας ένα μεγάλο παράπονο. Ο φάκελος, δε, που περιέχει στοιχεία από όλα τα Επιτελεία θα δοθεί στη Βουλή και στη δημοσιότητα. Ευχαριστώ πολύ.
Κι εμείς.
Κύριε Πρόεδρε, ζητώ τον λόγο για να γίνει μια διόρθωση.
Πάμε στην ψηφοφορία τώρα, μην ανακυκλώσουμε τη συζήτηση.
Κύριε Πρόεδρε, επί προσωπικού, θα ήθελα για ένα λεπτό να μην με διακόψετε. Απευθύνομαι σε σας γιατί θέλω να γίνει μια διόρθωση στα Πρακτικά. Ρώτησα το πρωί τον κ. Καμμένο αν έχει συναίσθηση του εγκλήματος που πράττει αυτήν τη στιγμή στο ελληνικό Κοινοβούλιο. Προφανώς δεν το κατάλαβε. Ακούσαμε την απάντησή του μόλις τώρα, και για λόγους ευπρεπείας - εμείς εδώ τουλάχιστον, οι της Χρυσής Αυγής - δεν ξεσπάσαμε σε γέλια. Νομίζω, όμως, ότι οι τηλεθεατές που μας ακούνε έχουν ξεσπάσει σε γέλια από αυτήν την απάντηση. Μπαίνω στην ουσία. Αιτιολόγησε πριν από λίγο ο κ. Καμμένος, δικαιολόγησε και ήθελε να υπερασπιστεί τον Αναπληρωτή Υπουργό και είπε ότι παραποιούνται τα λόγια, οι δηλώσεις του Αναπληρωτή Υπουργού, όταν ο ίδιος παραποιεί τα Πρακτικά. Ήταν μπροστά όταν του το είπα. Έφυγε μετά, ετράπη σε φυγή μετά. Και είπε πριν από λίγο ότι επικοινώνησα εγώ με την Ένωση Στρατιωτικών Ηπείρου και είναι υποχείριο δικό μας και λοιπά. Τον πόνεσε τον κύριο Υπουργό ότι εκλήθη αυτή η Ένωση των Στρατιωτικών Ηπείρου στην επιτροπή και θα κληθούν και άλλες ενώσεις, κύριε Πρόεδρε, και της Μακεδονίας και υπολοίπων περιοχών της Ελλάδος. Δεν κατάλαβα, δικτάτορας είστε; Εσείς θα καθορίσετε με ποιους θα μιλάμε; Και το λέω, σας είπα και το πρωί, μην προτρέχετε. Δεν είστε γιατρός. [[Θόρυβος - διαμαρτυρίες στην Αίθουσα]] Άλλοι προτίμησαν να κάνουν τον γιατρό στο Βήμα αυτό, κύριε Καμμένε, και ομιλώ για το παρελθόν σας, το πολιτικό παρελθόν σας,…
Παρακαλώ! Τέλειωσε το ένα λεπτό.
Να πάτε σπίτι σας να δείτε λίγο τα μπουκάλια με τον Μουσολίνι που μαζεύατε και να ξέρετε ότι εδώ είναι η Βουλή των Ελλήνων.
…πριν εκλεγείτε για πρώτη φορά Βουλευτής…
Τις αφίσες του Μουσολίνι και των ναζί να μαζέψετε!
Μην αγχώνεστε! Παρακαλώ πάρα πολύ, είπα ότι θέλω να μιλήσω. Εδώ τι έχετε; Δικτατορία έχετε;
Κύριε Παππά, ένα λεπτό ήταν αρκετό!
Στο λεπτό, κύριε Πρόεδρε. Επιβάλετε την τάξη επιτέλους!
Παρακαλώ!
Κύριε Καμμένε, σας είπα το πρωί και το επαναλαμβάνω: Είστε εθνικά επιζήμιος. Το στράτευμα βράζει. Μην αρκείστε μόνο στους αυλοκόλακές σας. Ασχοληθείτε με τα τρενάκια σας και αφήστε ήσυχες τις Ένοπλες Δυνάμεις!
Τελειώσαμε!
Είναι τιμή μου να το λέει ένας ναζί!
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, επί των άρθρων, των τροπολογιών και του συνόλου του σχεδίου νόμου του Υπουργείου Εθνικής Άμυνας: «Ρύθμιση θεμάτων αρμοδιότητας Υπουργείου Εθνικής Άμυνας και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Παρών.
Δεκτό, δεκτό.
Δεκτό, δεκτό.
Συνεπώς το νομοσχέδιο του Υπουργείου Εθνικής Άμυνας: «Ρύθμιση θεμάτων αρμοδιότητας Υπουργείου Εθνικής Άμυνας και άλλες διατάξεις» έγινε δεκτό επί της αρχής κατά πλειοψηφία.
Κύριε Πρόεδρε, θα ήθελα να πω κάτι επί της διαδικασίας για την ψηφοφορία. Επειδή υπάρχουν πολλές τροπολογίες, βουλευτικές και υπουργικές, θα πρότεινα να πάμε με βάση αυτόν τον κατάλογο που μας έχει δοθεί για την ψηφοφορία των τροπολογιών, για να μην γίνει χαμός. Αν συμφωνούν οι συνάδελφοι, ας πάμε έτσι, γιατί είναι πολλές, είναι αριθμημένες. Να ακολουθήσουμε τον κατάλογο, γιατί ψηφίζοντας τα άρθρα ένα - ένα ούτως ή άλλως θα πάρουμε χρόνο. Για διευκόλυνση το λέω.
Εισερχόμαστε στη ψήφιση επί των άρθρων. Ερωτάται το Σώμα: Γίνεται δεκτό το άρθρο 1 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Δεκτό, δεκτό.
Παρών.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Δεκτό, δεκτό.
Κατά πλειοψηφία.
Παρών.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Δεκτό, δεκτό.
Κατά πλειοψηφία.
Παρών.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Δεκτό, δεκτό.
Κατά πλειοψηφία.
Παρών.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Δεκτό, δεκτό.
Κατά πλειοψηφία.
Παρών.
Παρών.
Κατά πλειοψηφία.
Παρών.
Δεκτό, δεκτό.
Δεκτό, δεκτό.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Δεκτό, δεκτό.
Κατά πλειοψηφία.
Παρών.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Δεκτό, δεκτό.
Δεκτό, δεκτό.
Παρών.
Παρών.
Παρών.
Παρών.
Δεκτό, δεκτό.
Παρών.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Δεκτό, δεκτό.
Δεκτό, δεκτό.
Παρών.
Παρών.
Παρών.
Παρών.
Δεκτό, δεκτό.
Παρών.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Δεκτό, δεκτό.
Κατά πλειοψηφία.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Δεκτό, δεκτό.
Κατά πλειοψηφία.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Παρών.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34, όπως τροποποιήθηκε από τον κύριο Υπουργό;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 34 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36, όπως τροποποιήθηκε από τον κύριο Υπουργό;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 36 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Παρών.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Παρών.
Συνεπώς το άρθρο 41 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 42 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 43 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 46 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47, όπως τροποποιήθηκε από τον κύριο Υπουργό;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς, το άρθρο 47 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 48 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς, το άρθρο 48 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 49 ως έχει;
Δεκτό, δεκτό.
Κατά πλειοψηφία.
Παρών.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς, το άρθρο 49 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 50, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς, το άρθρο 50 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 549 και ειδικό 44 ως έχει;
Συγνώμη, γιατί ξεκινάτε από εκεί;
Συγγνώμη, κύριε Πρόεδρε. Έχει ενσωματωθεί; Είναι το 51;
Στην επιτροπή έχει ενσωματωθεί, κύριε Λοβέρδο, και έχει γίνει άρθρο 50. Έχει ενσωματωθεί στην επιτροπή. Μιλώ για εκείνη, σχετικά με το καθεστώς που διέπει το εθελοντικό σύστημα πολιτικής προστασίας.
Κύριε Πρόεδρε, στο «σπλάχνο» που μας έχει διανεμηθεί, εγώ έχω πολλά άρθρα ακόμα. Έχω και άλλα άρθρα εδώ μπροστά μου.
Είναι οι τροπολογίες.
Ενσωματωμένες! Γιατί δεν λέτε να ψηφίσουμε, όπως κάναμε και με το 50, που ενσωματώθηκε;
Τι προτείνετε;
Να μας πείτε τα άρθρα που έχουμε εδώ, στο «σπλάχνο» που κοιτάμε. Το άρθρο 51 πρέπει να είναι η καινούργια. Γιατί δεν το διαβάζετε ως 51;
Κοιτάξτε, οι υπόλοιπες έχουν μπει στην Ολομέλεια προς ψήφιση.
Βοηθήστε να τελειώσουμε.
Όχι, δεν θα τελειώσουμε μην ξέροντας τι ψηφίζουμε! Εδώ στο «σπλάχνο», όπως το λέμε, υπάρχει άρθρο 51 για τη ρύθμιση θεμάτων ΥΠΕΣΔΑ. Στο άρθρο 52, χωρίς τίτλο, λέει: «Με κοινή απόφαση Υπουργών Εθνικής Αμύνης και Παιδείας…». Προφανώς είναι αυτό που λέγαμε πριν. Το ίδιο για το άρθρο 53, το άρθρο 54, το άρθρο 55 κ.λπ..
Κύριε Πρόεδρε, να μοιραστεί σε όλα τα κόμματα.
Έχει μοιραστεί.
Κύριε Λοβέρδο, η διαφορά είναι ότι μέχρι τώρα είχαν μπει στην επιτροπή. Όσες μπήκαν στην Ολομέλεια είναι αυτές εδώ, από εδώ και κάτω.
Πρόεδρέ μου, αφού έχουν ενσωματωθεί και μας διανεμήθηκαν.
Έχουν ενσωματωθεί, κύριε Πρόεδρε.
Βλέπετε διαφορά ουσίας; Δεν υπάρχει διαφορά ουσίας.
Για να διευκολυνθούμε - ούτως ή άλλως στις τροπολογίες περιλαμβάνονται - προτείνω να τελειώσουν οι τροπολογίες…
Μα, είναι εδώ οι τροπολογίες!
Μα, κύριε Λοβέρδο, δεν είναι θέμα ουσίας. Είναι θέμα διαδικασίας. Προχωράμε έτσι.
Αφήστε με να σας εξηγήσω. Προτείνω να πάμε στην ψηφοφορία, να ψηφίσουμε τις τροπολογίες και αν κάποια από τις τροπολογίες, έτσι όπως είναι ψηφισμένες, δεν είναι από αυτές που ενσωματώνονται στα άρθρα, μετά να ψηφίσουμε τα άλλα δυο άρθρα. Με καταλαβαίνετε τι λέω, κύριε Λοβέρδο; Ο κατάλογος που μας έχει δοθεί δεν μιλάει για ενσωμάτωση.
Έχει δίκιο ο κ. Λοβέρδος, υπάρχει κατάλογος με ενσωματωμένες κάποιες τροπολογίες. Μπορούμε να ψηφίσουμε τις τροπολογίες όπως ενσωματώνονται στο σχέδιο νόμου.
Κύριε Λοβέρδο, άμα δείτε προσεκτικά δίπλα, εκεί που βλέπετε το άρθρο 51, γράφει τροπολογία τάδε αριθμός. Ερωτάται το Σώμα: Γίνεται δεκτή η τροπολογία με γενικό αριθμό 549 και ειδικό 44 ως έχει;
Δεκτή, δεκτή.
Παρών
Κατά πλειοψηφία.
Δεκτή, δεκτή.
Παρών.
Κατά πλειοψηφία.
Δεκτή, δεκτή.
Παρών.
Συνεπώς η τροπολογία με γενικό αριθμό 549 και ειδικό 44 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 558 και ειδικό 49 ως έχει;
Δεκτή, δεκτή.
Δεκτή, δεκτή.
Κατά πλειοψηφία.
Δεκτή, δεκτή.
Παρών.
Κατά πλειοψηφία.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 558 και ειδικό 49 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 559 και ειδικό 50 ως έχει;
Δεκτή, δεκτή.
Κατά πλειοψηφία.
Κατά πλειοψηφία.
Δεκτή, δεκτή.
Δεκτή, δεκτή.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 559 και ειδικό 50 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 565 και ειδικό 52 ως έχει;
Δεκτή, δεκτή.
Παρών.
Κατά πλειοψηφία.
Δεκτή, δεκτή.
Παρών.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 565 και ειδικό 52 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 566 και ειδικό 53 ως έχει;
Δεκτή, δεκτή.
Παρών.
Κατά πλειοψηφία.
Παρών.
Κατά πλειοψηφία.
Παρών.
Δεκτή, δεκτή.
Παρών.
Συνεπώς η τροπολογία με γενικό αριθμό 566 και ειδικό 53 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 568 και ειδικό 54 ως έχει;
Δεκτή, δεκτή.
Κατά πλειοψηφία.
Κατά πλειοψηφία.
Παρών.
Παρών.
Κατά πλειοψηφία.
Δεκτή, δεκτή.
Κατά πλειοψηφία.
Συνεπώς η τροπολογία με γενικό αριθμό 568 και ειδικό 54 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 548 και ειδικό 43, όπως τροποποιήθηκε από τον κύριο Υπουργό;
Δεκτή, δεκτή.
Δεκτή, δεκτή.
Κατά πλειοψηφία.
Δεκτή, δεκτή.
Παρών.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 548 και ειδικό 43 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 550 και ειδικό 45, όπως τροποποιήθηκε από τον κύριο Υπουργό;
Δεκτή, δεκτή.
Δεκτή, δεκτή.
Κατά πλειοψηφία.
Δεκτή, δεκτή.
Δεκτή, δεκτή.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 550 και ειδικό 45 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 555 και ειδικό 48 ως έχει;
Δεκτή, δεκτή.
Δεκτή, δεκτή.
Παρών.
Δεκτή, δεκτή.
Δεκτή, δεκτή.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 555 και ειδικό 48 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 564 και ειδικό 51 ως έχει;
Δεκτή, δεκτή.
Κατά πλειοψηφία.
Κατά πλειοψηφία.
Δεκτή, δεκτή.
Κατά πλειοψηφία.
Δεκτή, δεκτή.
Δεκτή, δεκτή.
Παρών.
Συνεπώς η τροπολογία με γενικό αριθμό 564 και ειδικό 51 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 569 και ειδικό 55 ως έχει;
Κύριε Πρόεδρε, μισό λεπτό παρακαλώ. Γι' αυτήν την τροπολογία είχαμε διαβουλευτεί με τον κ. Βίτσα και είχαμε πει ότι μόνον αν συμφωνείτε όλοι θα περάσει.
Είναι για τη σύναψη συμβάσεων;
Αυτή είναι. Είναι για τη διαδικασία για τα ΕΑΣ, που σας παρουσίασε ο κ. Βίτσας. Εάν δεν συμφωνείτε, να την αποσύρω.
Συμφωνείτε;
Εμείς συμφωνούμε.
Κύριε Πρόεδρε, ο τίτλος έτσι όπως έχει μπει είναι παραπλανητικός. Είναι η συμφωνία για τα ΕΑΣ.
Άρα υπάρχει συμφωνία. Προχωρούμε.
Κύριε Πρόεδρε, επειδή είναι μια συμφωνία που αφορά τα ΕΑΣ και έγινε διαβούλευση με τα κόμματα, να εξηγήσω ότι ο τίτλος «Διαδικασίες σύναψης συμβάσεων», έτσι όπως έχει μπει, είναι λάθος. Αφορά μία σύμβαση των ΕΑΣ, η οποία έχει ξεκινήσει με την παλιά διαδικασία και ζητάμε, προκειμένου να συνεχίσουν τα ΕΑΣ να παράγουν, να εγκρίνουμε από τη Βουλή - γιατί μόνον η Βουλή μπορεί να το κάνει - με την παλιά διαδικασία να κατοχυρώσουμε τον διαγωνισμό, για να ξεκινήσουμε την παραγωγή. Όμως επειδή αυτό ήθελε συναίνεση των κομμάτων, τη ζητήσαμε και τη λάβαμε.
Υπάρχει συναίνεση των κομμάτων;
Κι εμείς έχουμε πει «ναι».
Εμάς δεν μας έχει ρωτήσει κανείς γι' αυτήν την τροπολογία. Δεν μας έχει ενημερώσει κανείς γι' αυτό που λέτε.
Ο κ. Βίτσας, όταν την ανέπτυξε, έλεγε ότι ζητάει την συναίνεση των κομμάτων.
Κοιτάξτε, κύριε Πρόεδρε, δεν ήσασταν εδώ. Ο Αναπληρωτής Υπουργός το είπε από την αρχή της ομιλίας του, από το Βήμα. Ετέθη το θέμα. Δεν έγινε παρασκηνιακά.
Ερωτάται το Σώμα: Γίνεται δεκτή η τροπολογία με γενικό αριθμό 569 και ειδικό 55 ως έχει;
Δεκτή, δεκτή.
Δεκτή, δεκτή.
Κατά πλειοψηφία.
Δεκτή, δεκτή.
Παρών.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 569 και ειδικό 55 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Εθνικής Άμυνας: «Ρύθμιση θεμάτων αρμοδιότητας Υπουργείου Εθνικής Άμυνας και άλλες διατάξεις» έγινε δεκτό επί της αρχής και επί των άρθρων. Προχωρούμε στην ψήφιση στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το σχέδιο νόμου του Υπουργείου Εθνικής Άμυνας: «Ρύθμιση θεμάτων αρμοδιότητας Υπουργείου Εθνικής Άμυνας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.53΄ λύεται η συνεδρίαση για σήμερα, ημέρα Πέμπτη 21 Ιουλίου 2016 και ώρα 18.00΄, με αντικείμενο εργασιών του Σώματος νομοθετική εργασία: συνέχιση της συζήτησης και ψήφιση του σχεδίου νόμου του Υπουργείου Εσωτερικών και Διοικητικής Ανασυγκρότησης: «Αναλογική εκπροσώπηση των πολιτικών κομμάτων, διερεύνηση του δικαιώματος εκλέγειν και άλλες διατάξεις περί εκλογής Βουλευτών».